ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΠ**΄**

Δευτέρα 15 Σεπτεμβρίου 2025

Αθήνα, σήμερα στις 15 Σεπτεμβρίου, ημέρα Δευτέρα και ώρα 14.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ.

**ΠΡΟΕΔΡΕΥΩΝ (Ιωάννης Πλακιωτάκης):** Καλησπέρα σας, κυρίες και κύριοι συνάδελφοι. Αρχίζει η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

για την Ημέρα Μνήμης της Γενοκτονίας των Ελλήνων της Μικράς Ασίας και τη Διεθνή Ημέρα Δημοκρατίας.

Κατά τη σημερινή συνεδρίαση θα τοποθετηθούν για πέντε λεπτά εκ μέρους του Προεδρείου ο ομιλών, ο Υφυπουργός Εξωτερικών Κωνσταντίνος Γκιουλέκας εκ μέρους της Κυβέρνησης και οι συνάδελφοι Βουλευτές που έχουν οριστεί από τις κοινοβουλευτικές ομάδες.

Κυρίες και κύριοι συνάδελφοι, όπως είναι γνωστό, η Βουλή των Ελλήνων με ομόφωνη απόφασή της στις 24 Σεπτεμβρίου του 1998 καθιέρωσε την 14η Σεπτεμβρίου ως Ημέρα Εθνικής Μνήμης της Γενοκτονίας των Ελλήνων της Μικράς Ασίας από το τουρκικό κράτος. Σήμερα τιμούμε αυτή την ξεχωριστή και ζοφερή για την πατρίδα μας ημέρα. Σήμερα τιμούμε τον Ελληνισμό της Μικράς Ασίας, η ιστορική διαδρομή του οποίου τερματίστηκε με απάνθρωπο τρόπο τρεις σχεδόν χιλιετίες μετά την αρχική του εγκατάσταση στα πατρογονικά χώματα της Ιωνίας, της Καππαδοκίας, του Πόντου και της Ανατολικής Θράκης.

Δεν λησμονούμε ότι οι ανείπωτες σφαγές, οι απάνθρωπες λεηλασίες και η σκληρή προσφυγιά που ακολούθησε αποτελούν το αποτέλεσμα μιας συστηματικής προσπάθειας της Τουρκίας για την εξόντωση του ελληνικού στοιχείου από τα χώματα της Μικράς Ασίας. Αποτίουμε διαχρονικά φόρο τιμής σε όσους έχασαν τη ζωή τους.

Υπέρτατος φάρος, φάρος αυτοθυσίας ο Άγιος Χρυσόστομος Σμύρνης, ο οποίος συνειδητά παρέμεινε ως το τέλος της ζωής του δίπλα στο ποίμνιό του. Τιμούμε και όσους επέζησαν από τα τραγικά γεγονότα και κατάφεραν ως πρόσφυγες στη μητέρα πατρίδα να μεταλαμπαδεύσουν τις αξίες του τόπου τους, καθώς και τη μακρά και πλούσια ιστορική, πολιτική και πολιτιστική τους παράδοση.

Η γενοκτονία των Ελλήνων της Μικράς Ασίας δεν σημάδεψε απλά τη σύγχρονη Ελλάδα, ξερίζωσε ένα από τα πλέον μακροχρόνια και ιστορικότερα σημεία άνθησης του ελληνικού πολιτισμού, των γραμμάτων, των τεχνών και του εμπορίου.

Το κάψιμο της Σμύρνης είναι ένα πραγματικό ολοκαύτωμα της ελληνικής ψυχής στην ανατολική πλευρά του Αιγαίου Πελάγους. Ταυτόχρονα, όμως, αποτέλεσε την απαρχή μιας νέας εποχής για το έθνος μας. Οι Έλληνες πρόσφυγες κατάφεραν έστω και υπό αντίξοες συνθήκες να στεριώσουν, να προκόψουν και να διακριθούν κάνοντας την Ελλάδα υπερήφανη για τα κατορθώματά τους στην ανάπτυξη της οικονομικής και κοινωνικής ζωής όχι μόνο της μητέρας πατρίδας, αλλά και άλλων χωρών στις οποίες η μοίρα τους έφερε.

Η Ελλάδα κρατάει πάντα ζωντανό και ανεξίτηλο το αποτύπωμα της καταγωγής των προσφύγων από τα χώματα που εγκατέλειψαν μόνο σωματικά. Η μνήμη τους και η καρδιά τους, όπως και η μνήμη και η καρδιά όλης της Ελλάδας, βρίσκονται πάντα σε αυτόν τον ξεχωριστό τόπο και εκεί θα παραμείνουν.

Επίσης, σήμερα, κυρίες και κύριοι συνάδελφοι, γιορτάζουμε την Παγκόσμια Ημέρα Δημοκρατίας, η οποία αναγνωρίστηκε επίσημα το 2007 από τη γενική συνέλευση του Οργανισμού Ηνωμένων Εθνών και καθιερώθηκε στη χώρα μας από το 2008 με απόφαση του Υπουργείου Παιδείας.

Κυρίες και κύριοι συνάδελφοι, για την Ελλάδα η σημερινή μέρα δεν αποτελεί μια απλή εορταστική επέτειο. Ως κοιτίδα και λίκνο της Δημοκρατίας καλούμαστε κάθε χρόνο τέτοια μέρα να υπενθυμίσουμε σε κάθε πολίτη αυτής της χώρας κάτι το οποίο θεωρείται μεν αυτονόητο, αλλά χρειάζεται πάντοτε την προσοχή και την προσπάθεια όλων ανεξαιρέτως για να διαφυλάσσεται και να προασπίζεται ανά πάσα στιγμή.

Είμαστε αληθινά υπερήφανοι γι’ αυτό που δημιούργησαν οι πρόγονοί μας και την παρακαταθήκη που άφησαν στο πέρασμα των αιώνων σε όλο τον κόσμο. Το βασικό θεμέλιο της Δημοκρατίας δεν έχει ουσιαστικά μεταβληθεί από το πρότυπο πολιτεύματος που μας κληροδότησαν οι πρόγονοί μας. Δεν λησμονούμε ότι η βασική της αρχή παραμένει διαχρονικά αμετάβλητη, δηλαδή ότι η Δημοκρατία είναι το πολίτευμα όπου η εξουσία πηγάζει από τον λαό, ασκείται από τον λαό και υπηρετεί τα συμφέροντα του λαού, είναι το πολίτευμα στο οποίο επικρατούν οι απόψεις της πλειοψηφίας και γίνονται απολύτως σεβαστές εκείνες της μειοψηφίας, είναι το πολίτευμα το οποίο προασπίζει, διαφυλάττει και ενισχύει τις πανανθρώπινες αξίες της αγάπης για την ελευθερία, τη δικαιοσύνη, την ανοχή, τον πλουραλισμό, τον πατριωτισμό, την ισότητα, την ισονομία και ιδιαίτερα τον σεβασμό των ανθρωπίνων δικαιωμάτων.

Η Δημοκρατία δεν είναι μια συνήθεια ούτε αποτελεί μια απλή πρακτική άσκηση εξουσίας, είναι ένα βίωμα ενσυνείδητο που θεμελιώνεται στη λαϊκή κυριαρχία. Δεν είναι, επίσης, μια έννοια μονοσήμαντη. Προσαρμόζεται στις εκάστοτε συνθήκες των εποχών κατά τρόπο που δεν θέτει υπό αμφισβήτηση τις θεμελιώδεις αξίες της. Ως σύστημα πολιτικής και κοινωνικής ελευθερίας, ως θεμέλιο πολιτικής σκέψης και ως βάση κάθε συλλογικής και ατομικής δράσης που σέβεται τον συνάνθρωπο η Δημοκρατία θα αποτελεί πάντα το βέλτιστο οικοδόμημα σύμπραξης ανθρώπων και λαών, που μπορεί να λειτουργεί ανεξάρτητα από τη διαφορετικότητα των σύγχρονων κοινωνιών μας.

Η σημερινή πραγματικά δύσκολη συγκυρία σε διεθνές επίπεδο δημιουργεί ξεχωριστές προκλήσεις για κάθε χώρα και ιδιαίτερα για την πατρίδα μας, στις οποίες οφείλει να ανταποκριθεί με γνώμονα και οδηγό την πίστη στη Δημοκρατία και τις πανανθρώπινες αξίες της.

Η Ελλάδα είναι και θα παραμείνει ο σταθερός φάρος της Δημοκρατίας, η διαχρονική βάση της ειρήνης και της ελευθερίας, το πρότυπο κάθε κοινωνίας και κάθε ανθρώπινης ύπαρξης.

Θα περάσουμε τώρα στους εκπροσώπους των Κοινοβουλευτικών Ομάδων.

Τον λόγο έχει ο Βουλευτής Καβάλας της Κοινοβουλευτικής Ομάδας της Νέας Δημοκρατίας, ο κ. Μακάριος Λαζαρίδης, για πέντε λεπτά.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, στεκόμαστε σήμερα ενώπιον δύο επετείων, που αν και προέρχονται από διαφορετικές αφετηρίες, συνομιλούν μεταξύ τους με έναν τρόπο βαθιά ουσιαστικό, δύο ημέρες μνήμης και περισυλλογής: Ημέρα Εθνικής Μνήμης της Γενοκτονίας των Ελλήνων της Μικράς Ασίας και η Διεθνής Ημέρα Δημοκρατίας.

Από τη μία πλευρά, έχουμε την τραγωδία του μικρασιατικού ελληνισμού στη Σμύρνη, στον Πόντο, στην Ιωνία, σε όλο το εύρος της Ανατολής που ο ελληνισμός άνθισε για αιώνες, ανέπτυξε πολιτισμό γράμματα, εμπόριο, έστησε σχολεία, εκκλησίες, κοινότητες.

Και, όμως, μέσα σε λίγους μήνες αυτός ο κόσμος αφανίστηκε. Χιλιάδες σφαγιάστηκαν, εκατοντάδες χιλιάδες ξεριζώθηκαν βίαια, μια από τις πιο ζωντανές πτυχές του ελληνισμού χάθηκε από τις εστίες της. Δεν μπορούμε και δεν πρέπει σε καμία περίπτωση να ξεχάσουμε την τουρκική θηριωδία, γιατί η λήθη είναι ο δεύτερος θάνατος των θυμάτων.

Από την άλλη πλευρά, όσον αφορά τη δημοκρατία, η μέρα αυτή μας καλεί να αναστοχαστούμε το πολίτευμα που εγγυάται την ελευθερία, που εγγυάται την ειρήνη, που εγγυάται την πρόοδο.

Η Ελλάδα, η χώρα που γέννησε τη δημοκρατία, ξέρει καλά πόσο εύθραυστη μπορεί να είναι, πόσο εύκολα μπορεί να απειληθεί από αυταρχισμούς, από τυραννίες, από σκοτεινές δυνάμεις που επιδιώκουν τον φόβο και την υποταγή.

Οι δύο αυτές επέτειοι συνδέονται με μια αόρατη κλωστή, με το καθήκον της μνήμης και της ευθύνης. Η Γενοκτονία των Ελλήνων της Μικράς Ασίας μάς θυμίζει τι σημαίνει βία, τι σημαίνει εθνικιστικός φανατισμός και τι σημαίνει αυτά τα δύο να υποκαθιστούν τον διάλογο και την ειρηνική συνύπαρξη.

Η δημοκρατία από την άλλη μας υπενθυμίζει τον μόνο δρόμο που οδηγεί σε μία κοινωνία δίκαιη και ελεύθερη, τον δρόμο της ισότητας, τον δρόμο της συμμετοχής, της ελευθερίας του λόγου και της προστασίας των δικαιωμάτων.

Αντλούμε διδάγματα από το παρελθόν για να προστατέψουμε το παρόν και κυρίως να οικοδομήσουμε το μέλλον. Μνημονεύουμε τη Μικρασιατική Καταστροφή, όχι για να καλλιεργούμε μίση, αλλά για να διδασκόμαστε ότι η αλαζονεία και ο φανατισμός γεννούν μόνο καταστροφές. Τιμούμε τη δημοκρατία, όχι απλώς με λόγια, αλλά με έργα, με θεσμούς ισχυρούς, με κράτος δικαίου, με σεβασμό στον πολίτη, με ανεκτικότητα και διαφάνεια.

Η Νέα Δημοκρατία, ως παράταξη που φέρει το ίδιο όνομα του δημοκρατικού μας πολιτεύματος, έχει ιστορικό καθήκον να κρατά ζωντανή αυτή τη διπλή παρακαταθήκη, την εθνική μνήμη και τη δημοκρατική πίστη, να υπερασπίζεται την αλήθεια της ιστορίας απέναντι στην παραχάραξη και ταυτόχρονα το Σύνταγμα και τις ελευθερίες απέναντι σε κάθε απειλή.

Οι ψυχές των Μικρασιατών που χάθηκαν στις φλόγες και στη βία μάς ζητούν να μην λησμονήσουμε. Οι φωνές των πολιτών μας σήμερα μας ζητούν να διαφυλάξουμε τη δημοκρατία ως το πολυτιμότερο κληροδότημα. Ενωμένοι με μνήμη και με ευθύνη μπορούμε να τιμήσουμε και τα δύο.

Ας σκύψουμε, λοιπόν, με σεβασμό στη θυσία των προγόνων μας, ας σηκώσουμε το βλέμμα με πίστη στο μέλλον της δημοκρατίας μας και ας δεσμευτούμε ότι η Ελλάδα θα συνεχίσει να είναι η χώρα της ελευθερίας, η χώρα της προόδου.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Λαζαρίδη.

Τον λόγο έχει ο Βουλευτής Επικρατείας της Κοινοβουλευτικής Ομάδας του ΠΑΣΟΚ – Κινήματος Αλλαγής κ. Παναγιώτης Δουδωνής.

**ΠΑΝΑΓΙΩΤΗΣ ΔΟΥΔΩΝΗΣ:** Κύριε Πρόεδρε, κυρίες και κύριοι συνάδελφοι, το 2005 ο Μιχάλης Ψαρράς στη Γέρα της Λέσβου έμαθε από έναν ενενηνταπεντάχρονο Μικρασιάτη την ακριβή τοποθεσία του φούρνου του παππού του στα Μοσχονήσια. Δεν έχασε καιρό. Πήγε κατευθείαν απέναντι. Βρήκε τον φούρνο και, ανοίγοντας με δύναμη την αμπαρωμένη πόρτα, βρήκε μέσα πάνω στον φούρνο το φουρνόξυλο του παππού του. Προσπάθησε να αγοράσει τον φούρνο αυτό. Αλλά, αντίθετα με την Ελλάδα που μέσω εταιρειών μπορεί κανείς να αγοράσει ακόμα και στις παραμεθορίους –είδατε ότι κάναμε μια πρόταση στην κατεύθυνση αυτή, για να αλλάξει-, δεν μπόρεσε. Μετά από σχεδόν έναν χρόνο ο φούρνος γκρεμίστηκε.

Αυτή είναι μια ιστορία που μπορεί να δείξει ακριβώς τι έμεινε εκκρεμές και τι άφησαν πίσω τους σε μια ζώνη καταστροφής οι ξεριζωμένοι της Μικράς Ασίας. Και είναι μια από τις πολλές ιστορίες που μπορεί να ακούσει κανείς στην πατρίδα μου τη Λέσβο, που είναι μια κιβωτός της μνήμης της Μικράς Ασίας.

Το χωριό μου, ο Μεσότοπος Λέσβου, ήταν ένα χωριό χτιστάδων που έχτιζαν στη Σμύρνη και τη Σμύρνη. Και έτσι, η φωτιά που κατέστρεψε τα σπίτια των προσφύγων είναι και η φωτιά που κατέστρεψε τα σπίτια που έχτισαν οι προπαππούδες μου.

Άκουσα τον Πρόεδρο της Δημοκρατίας να μιλάει για τα πάνω από τρεις χιλιάδες χρόνια της παρουσίας των Ελλήνων στη Μικρά Ασία. Είναι πάνω από τρεισήμισι χιλιάδες χρόνια. Στη Μίλητο οι αρχαιολόγοι έχουν βρει Γραμμική Α΄, που δηλώνει την παρουσία Μινωιτών στην περιοχή. Στα χεττιτικά κείμενα, που προσφάτως έχουμε διαβάσει και έχουν δημοσιευτεί, ξέρουμε ότι η Μίλητος ήταν μια περιοχή των Αχαιών, των Ελλήνων. Άρα, τα χρόνια πάνε πάνω από τρεισήμισι χιλιάδες.

Και αυτό ακριβώς το νήμα το πολιτιστικό της παρουσίας του ελληνισμού στην περιοχή είναι που μπόλιασε με τους Μικρασιάτες τη γενιά του 1930, δημιούργησε αυτό που λέμε γενιά του 1930 και έδωσε τα δύο Νόμπελ της Ελλάδας, που καθόλου συμπωματικά είναι δύο Νόμπελ από την ίδια ευρύτερη περιοχή, το πρώτο του Γιώργου Σεφέρη από τη Σμύρνη και το δεύτερο του Οδυσσέα Ελύτη από τη Λέσβο.

Διάβασα την ανακοίνωση του τουρκικού Υπουργείου Εξωτερικών, στην οποία, εξ όσων γνωρίζω, δεν απάντησε το ελληνικό Υπουργείο Εξωτερικών. Και θα έπρεπε να έχει απαντήσει, κύριε Υπουργέ. Και θέλω να πω δύο πράγματα.

Πρώτον, οι ξεριζωμοί και οι γενοκτονίες δεν μπορούν να είναι πηγή υπερηφάνειας για κανένα έθνος στον 21ο αιώνα. Και σε αυτό νομίζω πρέπει να συμφωνήσουμε όλοι. Και αυτό αφορά είτε σε συντελεσθείσες γενοκτονίες ή εθνοκαθάρσεις είτε σε εθνοκαθάρσεις που λαμβάνουν χώρα αυτή τη στιγμή. Καμία πηγή υπερηφάνειας από γενοκτονίες και από ξεριζωμούς!

Δεύτερον, βλέπω ότι το τουρκικό Υπουργείο Εξωτερικών –έχω εδώ την ανακοίνωση- αναφέρεται σε εισβολή και κατοχή της Ανατολίας. Αν θέλει να αντιληφθεί ποιος εισέβαλε στην Ανατολία, αν θέλει να δει το τουρκικό Υπουργείο Εξωτερικών πώς έχει συντελεστεί αυτή η εισβολή, πρέπει να δει την ετυμολογία της λέξης Ανατολία και από ποια γλώσσα προέρχεται. Μόνο και μόνο η λέξη που χρησιμοποιεί δηλώνει την παρουσία των Ελλήνων για τρεισήμισι χιλιάδες χρόνια στην περιοχή και ακυρώνει ένα εντελώς έωλο και ανιστόρητο επιχείρημα του τουρκικού Υπουργείου Εξωτερικών.

Λέω τα εξής. Ίσως συνδέονται οι δύο σημερινές Ημέρες, της Δημοκρατίας και της Μικράς Ασίας. Γιατί πρέπει να θυμηθούμε ότι η Μικρασιατική Καταστροφή ήταν προϊόν και του εθνικού διχασμού και κυρίως του τρόπου με τον οποίο χειρίστηκε την όλη υπόθεση, χωρίς αυτό να αποσείει ευθύνες από άλλους, η αντιβενιζελική αντιπολίτευση, που ήρθε στην εξουσία το 1920. Και δηλώνει ακριβώς ο συνδυασμός των δύο ημερομηνιών –θα ήθελα να μου δώσετε ένα λεπτό, κύριε Πρόεδρε- τη σημασία που έχει το μεγαλύτερο για εμένα χαρακτηριστικό της αντιπροσωπευτικής δημοκρατίας, που είναι η υποχρέωση των πολιτικών αντιπάλων να συνυπάρχουν εντός του Κοινοβουλίου. Αυτό είναι το μεγαλύτερο χαρακτηριστικό της αντιπροσωπευτικής μας δημοκρατίας, το κεφαλαιοδέστερο.

Ταυτοχρόνως, αυτή η συνύπαρξη, αυτή η ευκαμψία, μού θυμίζει τα κλαδιά που κατά τον Σοφοκλή λυγίζουν, αλλά γι’ αυτό δεν σπάνε.

Η δημοκρατία μας δεν σπάει. Είναι ισχυρή, αλλά για να είναι ισχυρή, πρέπει να τη φροντίζουμε όλοι. Δημοκρατία χωρίς κράτος δικαίου, απλά ως μία εκλογική αριθμητική, δεν νοείται. Το δε κράτος δικαίου είναι αντικείμενο και πρέπει να είναι αντικείμενο της καθημερινής φροντίδας των πολιτικών που στην αντιπροσωπευτική δημοκρατία υπάρχουν για να είναι αναλώσιμοι, για να μην είναι αναλώσιμος ο λαός και αυτό πρέπει να το έχουμε κατά νου.

Τιμάμε, λοιπόν, τη μνήμη των προσφύγων, των ξεριζωμένων της Μικράς Ασίας, του Πόντου, της ανατολικής Θράκης. Κάνουμε μια ιστορική αποτίμηση του ρόλου και της σημασίας της εθνικής ενότητας για τη δημοκρατία, για το έθνος και οφείλουμε, κύριε Υπουργέ, να απαντάμε σε ανιστόρητες ανακοινώσεις που υπονομεύονται από την ίδια την ετυμολογία των λέξεων που χρησιμοποιούν.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Δουδωνή.

Τον λόγο έχει η Βουλευτής Επικρατείας της Κοινοβουλευτικής Ομάδας «ΣΥΡΙΖΑ-Προοδευτική Συμμαχία» κ. Έλενα Ακρίτα.

**ΕΛΕΝΑ ΑΚΡΙΤΑ:** Ευχαριστώ, κύριε Πρόεδρε.

Θα μου επιτρέψετε μία αναφορά επί προσωπικού. Είμαι τρίτης γενιάς Μικρασιάτισσα. Ο παππούς μου, ο Κωνσταντίνος Γιαβάσογλου, μαζί με τη γιαγιά μου, τη Λουκία Γιαβάσογλου-Ρουσίδου, ήλθαν εδώ μετά τη Μικρά Ασία, στη Θεσσαλονίκη, όπου γεννήθηκε η μητέρα μου και προσπάθησαν από το μηδέν κυριολεκτικά να ξαναχτίσουν τις ζωές τους και να μπορέσουν να ενσωματωθούν σε αυτήν την αφιλόξενη κοινωνία που τους περίμενε στην Ελλάδα. Σ’ αυτά εδώ τα έδρανα που είμαι τώρα εγώ, το 1952 ήταν ο παππούς μου, ο οποίος αργότερα ήταν και Υπουργός Πρόνοιας και έκανε τον προσφυγικό συνοικισμό που έχει μείνει ως συνοικισμός Γιαβάσογλου.

Αυτό το οποίο δεν μας λένε και που μας το αποκρύπτουν στα σχολικά βιβλία είναι ο ρατσισμός και η καχυποψία και η περιφρόνηση με την οποίαν οι γηγενείς Έλληνες αντιμετώπισαν τους Έλληνες της Μικράς Ασίας. Οι Έλληνες αυτοί, οι οποίοι ήταν για τους Τούρκους «γκιαούρηδες» και για τους Έλληνες «τουρκόσποροι», ήλθαν εδώ και ο τρόπος με τον οποίον τους υποδέχτηκαν ήταν ό,τι χειρότερο μπορεί να φανταστεί κανείς, ό,τι πιο ρατσιστικό και μισαλλόδοξο.

Θα συνιστούσα σε όσους δεν τα έχουν διαβάσει δύο σπουδαία λογοτεχνικά έργα, τα «Ματωμένα χώματα» της Διδώς Σωτηρίου και την «Αιολική γη» του Ηλία Βενέζη, για να διαπιστώσετε ακριβώς αυτά που λένε εκεί πέρα και τα οποία δεν λένε τα σχολικά βιβλία.

Παρ’ όλα αυτά, ενσωματώθηκαν οι πρόσφυγες. Στα κυριακάτικα τραπέζια εγώ θυμάμαι κάθε Κυριακή ότι μας μάζευαν ο παππούς και η γιαγιά στο μεγάλο τραπέζι όλους τους συγγενείς και εκεί μέσα από τραγούδια, μέσα από διηγήσεις, μέσα από γέλια, μέσα από δάκρυα μαθαίναμε την αληθινή ιστορία των Μικρασιατών, αυτών δηλαδή που σήμερα είμαστε εδώ, μένουμε και επιμένουμε.

Οι Μικρασιάτες πολέμησαν εδώ στους πολέμους, διακρίθηκαν στους πολέμους και τώρα εμείς διεκδικούμε να κρατήσουμε τη μνήμη τους άσβεστη, γιατί είναι η μνήμη των παππούδων μας, είναι η μνήμη της γιαγιάς μας, είναι οι μακρινές μας θείες, είναι τα κεράκια που λάμπουν μέσα στη νύχτα και μας δείχνουν το φως για να βρούμε το ξέφωτο. Δεν ξεχνιούνται οι Μικρασιάτες.

Εγώ προσωπικά δεν μπόρεσα να κάνω μία σύνδεση με την Ημέρα της Δημοκρατίας, όπως το έκαναν με μεγάλη επιτυχία οι προλαλήσαντες. Αυτό που θέλω να πω είναι ότι όποιος νομίζει ότι η δημοκρατία είναι η κάλπη, πλανάται πλάνην οικτράν. Δημοκρατία δεν είναι μόνο το κράτος δικαίου, δεν είναι μόνον η ισότητα απέναντι στον νόμο, δεν είναι η συμπερίληψη, δεν είναι η ορατότητα. Δημοκρατία είναι τα πάντα γύρω μας, είναι η παιδεία που παίρνουμε, είναι το βιβλίο που ανοίγουμε, είναι η δουλειά που καλούμαστε να κάνουμε και οφείλουμε να την κάνουμε με αξιοπρέπεια, είναι το σινεμά το βράδυ, είναι η ψυχαγωγία, είναι το κεραμίδι στο κεφάλι μας, είναι ο τρόπος ζωής μας. Αν δεν υπάρχουν αυτά τα συστατικά, τότε δεν έχουμε δημοκρατία.

Η ελευθερία δεν χαρίζεται. Η ισότητα δεν χαρίζεται. Κερδίζονται και προστατεύονται καθημερινά από εμάς, γιατί αν περιμένουν εμάς στη Βουλή, δεν νομίζω ότι θα πετύχουν πολλά πράγματα.

Κλείνω μ’ έναν δεκάλογο που έκανα το μυαλό μου για το τι θα μπορούσε να είναι η δημοκρατία. Είναι λοιπόν η ισότητα όλων απέναντι στον νόμο, ούτε προνόμια ούτε εξαιρέσεις ούτε διακρίσεις. Είναι η ελευθερία έκφρασης στο Τύπο, να μιλάς, να γράφεις, να μπορείς να αξιολογήσεις αυτό που διαβάζεις. Είναι το δικαίωμα συμμετοχής όχι μόνο των πολιτών, αλλά όλων των ανθρώπων. Είναι η προστασία των μειονοτήτων. Κύριε Πλεύρη μου, δεν είστε εδώ να τα πούμε λίγο. Είναι οι άνθρωποι. Βεβαίως η πλειοψηφία αποφασίζει, αλλά πρέπει να το κάνει με σεβασμό, με ευαισθησία και με συμπεριληπτική νοοτροπία. Είναι η διαφάνεια και η λογοδοσία. Καλή ώρα, βλέπουμε τώρα τι γίνεται. Είναι να θυμόμαστε όλοι ότι οι άρχοντες λογοδοτούν σε εμάς και όχι εμείς στους άρχοντες. Είναι φυσικά το κράτος δικαίου, η κοινωνική δικαιοσύνη, ο διαχωρισμός των εξουσιών. Το κακό δεν συμβαίνει μόνο σε όλον τον πλανήτη, συμβαίνει και στην Ελλάδα. Βλέπουμε: Πολιτική, δικαιοσύνη, Τύπος, όλα είναι διαπλεκόμενα. Είναι η παιδεία και η κριτική σκέψη, είναι οι ενημερωμένοι πολίτες, οι οποίοι είναι ελεύθεροι να αμφισβητούν. Τέλος, είναι η συνεχής επαγρύπνηση, γιατί όπως είπαμε, η δημοκρατία δεν μας χαρίζεται. Τη δημοκρατία τη διεκδικούμε με όλα τα μέσα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Ακρίτα.

Τον λόγο έχει ο Βουλευτής Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννης Δελής.

**ΙΩΑΝΝΗΣ ΔΕΛΗΣ:** Ως ΚΚΕ, κυρίες και κύριοι, έχουμε απέραντο σεβασμό στη μνήμη των εκατοντάδων χιλιάδων θυμάτων του πολέμου στη Μικρά Ασία και βέβαια θεωρούμε πως ειδικά σήμερα που τα σύννεφα του πολέμου πυκνώνουν παντού, αυτό σημαίνει να γίνονται κτήμα του λαού όλα εκείνα τα διδακτικά συμπεράσματα που με τόσο επώδυνο τρόπο προέκυψαν τότε.

Καταρχάς, η μικρασιατική εκστρατεία αποτέλεσε την προέκταση των παζαριών των νικητών του πρώτου παγκοσμίου ιμπεριαλιστικού πολέμου για το μοίρασμα της πολεμικής λείας. Τότε η ελληνική αστική εξουσία, με πυξίδα την εξυπηρέτηση των καπιταλιστικών συμφερόντων και την αναβάθμιση του γεωπολιτικού της ρόλου και με πρόσχημα την παρουσία ελληνικών πληθυσμών, αξίωσε την προσάρτηση της πλούσιας περιοχής της Σμύρνης, όπως και της ανατολικής Θράκης που προσέφερε τον έλεγχο των στενών του Βοσπόρου. Η προσχηματική αναφορά στα δικαιώματα των ελληνικών πληθυσμών αποδείχτηκε την ίδια στιγμή από τη μη διεκδίκηση εδαφών με ισχυρότερη παρουσία τους, όπως τα Δωδεκάνησα ή η Κύπρος.

Για να ενισχύσει μάλιστα τη θέση της στο τραπέζι των διαπραγματεύσεων, η ελληνική καπιταλιστική εξουσία πήρε μέρος το 1919 και στην εκστρατεία των δεκατεσσάρων καπιταλιστικών κρατών εναντίον της νεαρής τότε σοβιετικής εξουσίας.

Έπειτα απ’ αυτό, με τη συναίνεση της Μεγάλης Βρετανίας, της Γαλλίας και των Ηνωμένων Πολιτειών, ο ελληνικός στρατός εγκαταστάθηκε στην περιοχή της Σμύρνης τον Μάη του ‘19 και η παρουσία του αναγνωρίστηκε μόνο εκ των υστέρων από τη Συνθήκη των Σεβρών.

Τον Απρίλη του 1920 το Συμμαχικό Συμβούλιο αναγνώρισε την προτεραιότητα του ελληνικού στρατού στη διεξαγωγή των πολεμικών επιχειρήσεων στη Μικρά Ασία, ενώ με τη σύμφωνη γνώμη του Ελευθερίου Βενιζέλου, το ίδιο Συμβούλιο αποφάσισε ότι τα υπάρχοντα στρατεύματα δεν αρκούσαν για την επιβολή της Συνθήκης των Σεβρών και για την προστασία των μειονοτήτων, αφήνοντας τις τελευταίες, συμπεριλαμβανομένων και των Ποντίων, έρμαια στις αντεκδικήσεις των στρατευμάτων του Κεμάλ.

Όμως οι καπιταλιστικές αξιώσεις ήρθαν γρήγορα σε σύγκρουση με τις αντιδράσεις της τουρκικής αστικής τάξης που ανασύνταξε τα στρατεύματά της όσο και με τα συμφέροντα των συμμάχων της. Οι Ιταλοί αντέδρασαν στην παρουσία των ελληνικών στρατευμάτων μιας και οι σύμμαχοι είχαν υποσχεθεί σε αυτούς αρχικά τη Σμύρνη. Δεν άργησαν οι Ιταλοί να στηρίξουν τον Κεμάλ. Το ίδιο έκανε και η Γαλλία που αποτελώντας τον μεγαλύτερο προπολεμικό πιστωτή της οθωμανικής αυτοκρατορίας δεν επιθυμούσε τον πλήρη διαμελισμό της ενώ αντιμετώπιζε τα ελληνικά στρατεύματα ως προέκταση των βρετανικών συμφερόντων. Ακόμα όμως και η Μεγάλη Βρετανία όταν ο συσχετισμός δυνάμεων άλλαξε δεν έθεσε σε κίνδυνο τα συμφέροντά της για να στηρίξει τον ελληνικό στρατό. Η Μικρασιατική Καταστροφή εκτός από τα χιλιάδες θύματα ξερίζωσε εκατομμύρια Ελλήνων, Τούρκων και Αρμενίων και έφερε τους Έλληνες πρόσφυγες στην Ελλάδα ρίχνοντάς τους στη φτώχεια και στην πιο σκληρή εκμετάλλευση, στα εργοστάσια, στα υφαντουργία, στα μοδιστράδικα, ως υπηρετικό προσωπικό στα σπίτια των αστών.

Τα συμπεράσματα είναι προφανή. Πρώτο συμπέρασμα. Ο ιμπεριαλιστικός πόλεμος είναι σάρκα από τη σάρκα του καπιταλιστικού συστήματος. Ακολουθεί και ακολουθείται από την ιμπεριαλιστική ειρήνη με το πιστόλι στον κρόταφο των λαών μέχρι οι σφοδροί ανταγωνισμοί για τον έλεγχο των αγορών, των σφαιρών επιρροής, των δρόμων μεταφοράς ενέργειας και εμπορευμάτων να μη χωράνε στο πλαίσιο των ειρηνευτικών συμφωνιών. Και τότε βέβαια μιλάνε τα όπλα. Γι’ αυτό και οι λαοί δεν πρέπει να στοιχίζονται με την αστική τάξη. Δεν πρέπει να εμπιστεύονται τις κυβερνήσεις και το κράτος της γιατί τα σχέδιά τους είναι πάντα σε βάρος των λαών πότε απαιτώντας τους θυσίες για τους πολεμικούς εξοπλισμούς και πότε το ίδιο τους το αίμα.

Δεύτερο συμπέρασμα. Οι λαοί να έχουν επαγρύπνηση και ετοιμότητα να οργανώνουν τη δική τους άμυνα, να περάσουν στην αντεπίθεση, να μην υποταχθούν στα καλέσματα της εθνικής ενότητας, του εθνικού συμφέροντος για τα αιματοβαμμένα σχέδια της αστικής τάξης, να πάρουν την κατάσταση στα χέρια τους, να υπερασπιστούν τη δική τους πατρίδα όπου ο ίδιος ο λαός θα διαφεντεύει τον τόπο έχοντας τα κλειδιά βέβαια της οικονομίας στα χέρια του και τίποτα δεν θα τον χωρίζει από τους άλλους λαούς.

Τρίτο συμπέρασμα. Καμιά ιμπεριαλιστική συμμαχία δεν είναι συμπαγής και αήττητη. Καμιά, καθώς μαστίζεται από αντιθέσεις στο εσωτερικό της. Η ιστορία της Μικρασιατικής Εκστρατείας δείχνει περίτρανα ότι η αφερεγγυότητα των πιο ισχυρών συμμάχων, καπιταλιστικών κρατών προς τα λιγότερα ισχυρά είναι εκδήλωση, στοιχείο των αντιθέσεων των ενδοϊμπεριαλιστικών που έχει μόνο μια αρχή: ο θάνατός σου, η ζωή μου. Οι ισχυρότεροι μάλιστα έχουν πλεονέκτημα σε νέες κινήσεις γεγονός που μπορεί να οδηγεί μεταξύ άλλων και στην εγκατάλειψη των ασθενέστερων συμμάχων τους, όπως και έγινε. Έτσι έκαναν και οι ιμπεριαλιστικές δυνάμεις, οι νικητές του Α΄ Παγκοσμίου Πολέμου που άδειασαν κυριολεκτικά το ελληνικό κράτος κατά την εξέλιξη της Μικρασιατικής Εκστρατείας. Το ίδιο συνέβη δεκαετίες αργότερα και στην Κύπρο.

Σήμερα όμως τιμάται και η διεθνής ημέρα της δημοκρατίας. Και θα κλείσω με αυτό. Σε μια εποχή, δηλαδή, μετάβασης στην πολεμική οικονομία και βαθέματος της πολεμικής εμπλοκής της χώρας μας και της Ευρωπαϊκής Ένωσης που αυξάνουν βέβαια την ένταση της αντιλαϊκής επίθεσης και της καταστολής, αφού είναι η αστική δημοκρατία και η κανονικότητα της Ευρωπαϊκής Ένωσης που κάθε μέρα ξεζουμίζει τους λαούς πότε με τα προαπαιτούμενα του Ταμείου Ανάκαμψης και τα ματωμένα πλεονάσματα που μετράει στη ζυγαριά του κόστους-οφέλους, την προστασία της ζωής και τις ανάγκες των εργαζομένων, του λαού, τις συρρικνώνει, προκειμένου να γιγαντώνονται τα κέρδη των λίγων.

Πρόκειται για την ίδια δημοκρατία, την αστική που επιβάλλει και παρουσιάζει ως δικαίωμα τάχα τη δεκατριάωρη δουλειά που κάνει λάστιχο τον εργάσιμο χρόνο αποσταθεροποιώντας τη ζωή των εργαζομένων και των οικογενειών τους που παρουσιάζει ως φυσιολογικό φαινόμενο την εκτίναξη των τιμών στην ενέργεια και την ακρίβεια. Πρόκειται για την ίδια δημοκρατία που ενώ απαφυλακίζει χωρίς ντροπή τους ναζιστές εγκληματίες της Χρυσής Αυγής βγάζει χωρίς καθυστέρηση παράνομες και καταχρηστικές τις απεργιακές αποφάσεις των σωματείων, διώκει ανελέητα όσους αγωνίζονται ενάντια στο αίσχος των πλειστηριασμών, τιμωρεί τους φοιτητές που διεκδικούν στέγη φοιτητική και σπουδές με δικαιώματα και με το νέο πειθαρχικό κώδικα απειλεί τους εργαζόμενους στο δημόσιο που καταγγέλλουν τις ελλείψεις και τον εχθρικό χαρακτήρα του αστικού κράτους για τους εργαζόμενους και τον λαό.

Πραγματική όμως πλέρια δημοκρατία σημαίνει εμπιστευόμενος ο λαός τη δική του δύναμη, να πάρει την κατάσταση στα δικά του χέρια, να συγκρουστεί με την πολιτική, με τους σχεδιασμούς του κεφαλαίου και να απαλλαγεί, ναι, να απαλλαγεί από τους εκμεταλλευτές του ώστε να στεριώσει τη δική του λαϊκή εξουσία και οικονομία. Σε αυτό τον δρόμο πρωτοστατεί καθημερινά το ΚΚΕ.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Δελή.

Τον λόγο έχει η Βουλευτής Β΄ Πειραιώς της Κοινοβουλευτικής Ομάδας, Ελληνική Λύση, κ. Σοφία-Χάιδω Ασημακοπούλου.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, η 14η Σεπτεμβρίου έχει καθιερωθεί ως ημέρα εθνικής μνήμης για τη γενοκτονία των Ελλήνων της Μικράς Ασίας από το τουρκικό κράτος. Η σημερινή ημέρα αποτελεί φόρο τιμής στη μνήμη των προγόνων μας που γνώρισαν τη φρίκη της καταστροφής, της βίας και του αναγκαστικού ξεριζωμού. Πρόκειται για μία από τις πιο σκοτεινές σελίδες της νεότερης ελληνικής ιστορίας. Δεν είναι μια απλή επέτειος είναι ένα ανεξίτηλο σημάδι στη συλλογική μας μνήμη, της δραματικής περιόδου των συστηματικών διωγμών, της γενοκτονίας και του ξεριζωμού των Ελλήνων της Μικράς Ασίας από το τουρκικό κράτος. Η στρατιωτική κατάρρευση της Ελλάδας στη Μικρά Ασία το 1922 μαζί με τις σφαγές, τις λεηλασίες που τη συνόδευσαν και την προσφυγιά αποτέλεσαν την κορύφωση μιας οργανωμένης πολιτικής εξόντωσης του ελληνισμού από τις πατρογονικές του εστίες.

Η φλεγόμενη Σμύρνη αποτελεί ίσως το πιο οδυνηρό σύμβολο της νεότερης ελληνικής ιστορίας, μια εικόνα που προκαλεί συγκίνηση και δάκρυα, που χαράχτηκε ανεξίτηλα στη συλλογική μας μνήμη και συνεχίζει να βαραίνει τις ψυχές όλων των Ελλήνων. Οι συνέπειες όμως της γενοκτονίας των Ελλήνων της Μικράς Ασίας δεν έχουν ακόμη εξαλειφθεί ούτε και καταγραφεί στην ολότητά τους. Το τραύμα παραμένει και μεταφέρεται στους απογόνους των προσφύγων του ‘22 ζητώντας την κάθαρση. Στην πορεία του χρόνου διαπιστώνουμε πως ένα στοιχείο μένει αμετάβλητο: η αδιάκοπη προκλητικότητα της γειτονικής Τουρκίας η οποία εξακολουθεί να αγνοεί τις διεθνείς συνθήκες και να επιμένει σε μία πολιτική βαθιά προκλητική και επιθετική. Δεν πρέπει να ξεχνάμε όμως και το βαθύτατο εθνικό πένθος λόγω της συνεχιζόμενης γενοκτονίας του ελληνισμού της Κύπρου. Πρόκειται για ένα απεχθές έγκλημα κατά του ελληνισμού αλλά και ολόκληρης της ανθρωπότητας από τους Τούρκους εισβολείς που δυστυχώς συνεχίζει και που εξελίσσεται.

Αποτελεί ιερά υποχρέωση μας η έκφραση τιμής και σεβασμού απέναντι στη μνήμη των θυμάτων της γενοκτονίας του ελληνισμού της Μικράς Ασίας. Είναι μια πληγή που δεν θα κλείσει ποτέ. Η ιστορική μας ευθύνη είναι να διαφυλάξουμε ζωντανή τη μνήμη και να τιμούμε τη σπάνια κληρονομιά του μικρασιατικού πολιτισμού ώστε οι νεότερες γενιές να γνωρίσουν και να διδαχτούν από τις μαρτυρικές στιγμές που σημάδεψαν τον ελληνισμό. Δυστυχώς στην Πατριαρχική Μεγάλη του Γένους Σχολή, το αρχαιότερο ελληνικό σχολείο σε λειτουργία, φέτος δεν υπήρξε νέα εγγραφή μαθητή στην Α΄ Γυμνασίου. Δεν θα ξεχάσουμε ποτέ.

Η Βουλή τιμά σήμερα τη Διεθνή Ημέρα Δημοκρατίας υπενθυμίζοντας διαρκώς την ευθύνη μας να στεκόμαστε δίπλα σε όλους εκείνους που αγωνίζονται για την προάσπιση του κράτους δικαίου και τη θωράκιση των θεσμών της πολιτείας. Ζούμε σε μία Ελλάδα που έχει γίνει δέκτης μιας άνευ προηγουμένου επιθετικής παγκοσμιοποίησης δυτικού τύπου με κυρίαρχη ιδεολογία της την woke ατζέντα, μια ατζέντα που έχει συγκεκριμένες στοχεύσεις, όπως η ανεξέλεγκτη διακίνηση κεφαλαίων, προϊόντων και μεταναστών και που μέσω της επιχειρούμενης εσωτερικής ηθικής διάβρωσης και της κοινωνικής αλλοίωσης προσπαθεί να διαλύσει τα ισχυρά ηνωμένα έθνη κράτη. Πρώτος και βασικός στόχος της είναι η ανατολική ορθόδοξη πίστη και οι κοινωνικοί ηθικοί, ιστορικοί και πολιτισμικοί δεσμοί της πατρίδας μας. Εκείνο που χρειαζόμαστε είναι ασφάλεια, ευημερία και εθνική αναγέννηση με την ταυτόχρονη διαρκή προστασία της εθνικής μας αξιοπρέπειας.

Όταν λέμε ασφάλεια, εννοούμε ασφάλεια εσωτερική, με την εξάλειψη του εγκλήματος, με ουσιαστική και αποτελεσματική δημόσια τάξη και δικαιοσύνη, αλλά εννοούμε και ασφάλεια εξωτερική, με ισχυρή εθνική άμυνα, με ισχυρή -επιτέλους- εγχώρια αμυντική βιομηχανία που θα συμβάλλει καθοριστικά και στην εθνική μας οικονομία με ισχυρές Ένοπλες Δυνάμεις. Όταν λέμε για ευημερία, δεν εννοούμε φυσικά μόνο την οικονομική άνεση, αλλά και την ατομική ελευθερία, υγεία και ποιότητα ζωής των Ελληνίδων και των Ελλήνων.

Για την επίτευξη όλων των ανωτέρω, τα οποία έχουν ως προαπαιτούμενο και βάση τους την οικονομική ευημερία, είναι περισσότερο αναγκαία από ποτέ η αλλαγή του παραγωγικού μοντέλου της χώρας και η αύξηση του πρωτογενούς και δευτερογενούς τομέα της οικονομίας, με την υιοθέτηση γενναίων πολιτικών αλλαγών.

Κλείνοντας, όταν λέμε για εθνική αναγέννηση, εννοούμε καταρχήν την επίλυση του δημογραφικού προβλήματος. Εννοούμε, όμως, και την αναγκαιότητα να υπάρξουν θεσμικές αλλαγές, αρχίζοντας από το Σύνταγμα, για να μην είναι ευάλωτο στις διεθνείς πιέσεις και φυσικά, αναφερόμαστε και στην προστασία των εθνικών μας συμφερόντων.

Εμείς στην Ελληνική Λύση πιστεύουμε και αγωνιζόμαστε για μία δημοκρατία δυναμική που θα έχει ως απόλυτη προτεραιότητα την ακεραιότητα της πατρίδας, της Ορθοδοξίας, της παράδοσης, της ιστορίας, του πολιτισμού μας, την ελευθερία και την ευημερία όλων των Ελληνίδων και όλων των Ελλήνων.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Ασημακοπούλου.

Τον λόγο έχει ο Βουλευτής Α΄ Αθηνών της Κοινοβουλευτικής Ομάδας της Νέας Αριστεράς κ. Αθανάσιος Ηλιόπουλος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Σήμερα είναι μία ημέρα ιστορικής μνήμης. Είναι μια μέρα σεβασμού στα θύματα του πολέμου και των σφαγών που ακολούθησαν τη Μικρασιατική Καταστροφή και επιτρέψτε μου να πω ότι η ιστορική μνήμη είναι κάτι πάρα πολύ σημαντικό και κρίσιμο, για να το αφήνουμε στα χέρια των πατριδέμπορων και των πατριδοκάπηλων.

Επιτρέψτε μου να ξεκινήσω -για να πάμε λίγο σε εκείνες τις μέρες και να δούμε κάποια πράγματα- με το νόμο περί διαβατηρίων που ψήφιζε αυτή η Βουλή το 1922 -συγκεκριμένα στις 16 Ιουλίου του 1922- ένα νόμο ο οποίος δημοσιεύτηκε στην Εφημερίδα της Κυβέρνησης 20 Ιουλίου 1922, αφού υπογράφηκε από τον Βασιλιά Κωνσταντίνο Α΄.

Τι έλεγε ο συγκεκριμένος νόμος: «Απαγορεύεται η εν Ελλάδι αποβίβασις προσώπων, ομάδων, αφικνούμενων εξ αλλοδαπής, εφ’ όσον ούτοι δεν είναι εφοδιασμένοι διά τακτικών διαβατηρίων νομίμως τεθεωρημένων. Τα πλοία τα μεταφέροντα ομάδων άτομα υποβάλλονται εις ποινές τιμωρούμενων των πλοιάρχων για έξι μηνών φυλάκισης και χρηματικής ποινής».

Τι λέει αυτός ο ντροπιαστικός νόμος, τη στιγμή που όλοι γνώριζαν ότι πλέον καταρρέει το μέτωπο και ο ελληνικός στρατός υποχωρεί; Αυτός ο νόμος έλεγε ότι η ελληνική Κυβέρνηση έκανε ό,τι μπορούσε εκείνη τη στιγμή, για να εμποδίσει τη μαζική έλευση χριστιανικών πληθυσμών του Πόντου και της Μικρασίας στην Ελλάδα, ύστερα από την αποχώρηση του ελληνικού στρατού.

Αυτός ο νόμος πρακτικά έλεγε ότι το ελληνικό κράτος δεν έκανε ό,τι μπορούσε για να προστατεύσει ανθρώπους αρχικά από τα άτακτα στρατεύματα και από τους πλιατσικολόγους και σε συνέχεια από τα στρατεύματα του Κεμάλ. Γιατί το Λαϊκό Κόμμα που κυβερνούσε τότε αποδείκνυε για άλλη μια φορά ότι το τελευταίο καταφύγιο των απατεώνων είναι ο πατριωτισμός και γιατί στο πρόσωπο των Ελλήνων της Σμύρνης, του Πόντου, έβλεπαν πιθανά επικίνδυνα στοιχεία τα οποία μπορεί μέσα στο ελληνικό κοινωνικό και πολιτικό γίγνεσθαι να μην στήριζαν το Λαϊκό Κόμμα, αλλά να στήριζαν άλλες πολιτικές δυνάμεις. Αυτό ήταν ένα διαχρονικό κριτήριο ανθρώπων που με μικροπολιτικά και επικίνδυνα κριτήρια έχουν οδηγήσει σε πολλές καταστροφές και το λέω για να θυμόμαστε και την Κύπρο.

Επιτρέψτε μου να πω ότι οι Μικρασιάτες Έλληνες βρέθηκαν τότε σε μια στιγμή πύκνωσης του ιστορικού χρόνου που προσπάθησαν μετέωροι να αντιμετωπίσουν το μεγάλο γύρισμα της ιστορίας που είχε επιφέρει ο Α΄ Παγκόσμιος Πόλεμος και δεν μπορούμε να μιλάμε για αυτή την ιστορική περίοδο χωρίς να μιλάμε για το τι ήταν και πώς λειτούργησε ο Α΄ Παγκόσμιος Πόλεμος. Οι Μικρασιάτες Έλληνες που δεν χωρούσαν πια στους υπολογισμούς των μεγάλων δυνάμεων σε αυτή την περιοχή, άρχισαν να βιώνουν στην πραγματικότητα τις αντιφάσεις μιας δύσκολης μετάβασης στο καινούργιο που εκείνο υποχωρούσε. Ήταν το παλιό υπό το βάρος του εθνικισμού.

Η Ελλάδα ανίκανη να μετρήσει το μέγεθος των μεγάλων γεγονότων, ειδικά μετά το ’20, άφησε έρμαιο του κυκλώνα τους Μικρασιάτες. Η ήττα του ελληνικού στρατού, η είσοδος των ατάκτων καταρχήν στρατών και στη συνέχεια του κεμαλικού στρατού στα παράλια και βέβαια στη Σμύρνη έβαψαν την άλλη πλευρά του Αιγαίου με αίμα. Όσοι σώθηκαν -πάνω από ενάμισι εκατομμύριο άνθρωποι- έφυγαν κυνηγημένοι πρόσφυγες, για να βρουν καταφύγιο στην Ελλάδα.

Η πυρκαγιά της Σμύρνης, η καταστροφή αυτή της εμβληματικής πόλης από τους Τούρκους εθνικιστές. αποτέλεσε υλικά και συμβολικά το τέλος ενός κόσμου για τον οποίο η Μικρά Ασία υπήρξε η πατρίδα τους. Ακολούθησε μια οδυνηρή ανταλλαγή πληθυσμών. Η Μικρά Ασία έγινε το νοσταλγικό προσκύνημα όλων των ξεριζωμένων προσφύγων και αφετηρία για να ξαναχτίσουν μια νέα ζωή. Οι πρόσφυγες οι οποίοι ήρθαν στην Ελλάδα έφεραν τη διαφορετικότητά τους, έγιναν φορέας μιας ετερότητας, την οποία διηγούνται οι ίδιοι στα τραγούδια τους. Είναι οι αφανείς τραγικοί πρωταγωνιστές της ιστορίας.

Θα ήταν, όμως, σκόπιμο, όπως έχει ήδη ακουστεί, να μην ξεχάσουμε πώς αντιμετωπίστηκαν αυτοί οι άνθρωποι, πώς αντιμετωπίστηκαν από ένα σχήμα το οποίο δεν χωράει στη μεγάλη εθνική ιστορία. Δεν ξεχνάμε τη βία και την υποτίμηση που αντιμετώπισαν, δεν ξεχνάμε πως τους χαρακτήριζαν ως τουρκόσπορους και τουρκομερίτες, όσο κι αν χαλά το εθνικό αφήγημα κάποιων που ψεύτικα προσπαθούν να χτίσουν. Οι μεγάλες δομικές αντιθέσεις που συγκροτούν αυτή τη δυσπιστία για τον «ξένο αδερφό» -αδέρφια μας, άλλα είναι ξένα- ήταν το έδαφος, ήλθαν από την Ανατολία, δηλαδή είναι από αλλού.

Το ’28 καταγράφηκαν δύο εκατομμύρια πρόσφυγες από τη Μικρά Ασία -το 1/5, δηλαδή, του ελληνικού πληθυσμού- σκορπισμένοι παντού, σε άθλιους καταυλισμούς και οι πρώτες μέρες στην Ελλάδα είναι σκληρές και μαρτυρικές. Αυτοσχέδιοι καταυλισμοί, επιφανείς Σμυρνιοί από ευκατάστατες οικογένειες φοράνε παπούτσια από λάστιχα αυτοκινήτων, πολλοί έμποροι ανάμεσά τους που φέρνουν τις προοδευτικές τους ιδέες, την ανατολίτικη μουσική, την ανατολίτικη κουζίνα και την τεχνογνωσία τους.

(Στο σημείο αυτό χτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα λεπτό, κύριε Πρόεδρε.

Όμως, αυτοί οι άνθρωποι δεν ήταν μόνο θύματα της ιστορίας, ήταν και οι πρωταγωνιστές της ιστορίας. Ήταν οι άνθρωποι οι οποίοι πήραν στις πλάτες τους και έχτισαν μια καινούργια Ελλάδα. Ήταν οι άνθρωποι οι οποίοι μπήκαν μπροστά στην τέχνη, στον πολιτισμό, στην κουλτούρα, στην επιστήμη αλλά και στους μεγάλους κοινωνικούς και δημοκρατικούς αγώνες. Ήταν οι άνθρωποι που ήταν η ραχοκοκαλιά των μεγάλων εργατικών αγώνων και στη συνέχεια αυτοί πήραν πάνω τους και συνολικότερα τους αγώνες για την προκοπή αυτού του τόπου.

Επιτρέψτε μου να πω ότι η καταστροφή της Σμύρνης, η σφαγή και «έξωση» εκατοντάδων χιλιάδων Ελλήνων συνεχίζει να στοιχειώνει την Ελλάδα και όχι μόνο. Η ιστορία διδάσκει, αλλά δεν έχει κανέναν μαθητή και ειδικά σήμερα δεν μπορούμε να κάνουμε αυτή τη συζήτηση χωρίς να μιλήσουμε για μια γενοκτονία που γίνεται δίπλα μας, χωρίς να μιλήσουμε για τη σφαγή που γίνεται στην Παλαιστίνη, στη Γάζα και στη Δυτική Όχθη, χωρίς να μιλήσουμε για τους χιλιάδες ανθρώπους που αυτή τη στιγμή έχουν ξεκινήσει μια πρωτοβουλία ανθρωπιάς, αξιοπρέπειας -και είναι μεγάλη μας τιμή ότι η Βουλεύτρια της Νέας Αριστεράς, Πέτη Πέρκα, συμμετέχει στο στόλο που πηγαίνει προς τη Γάζα, για να μεταφέρει ανθρωπιστική βοήθεια- χωρίς να μιλήσουμε για την υποκρισία της Ευρώπης, που είτε σιωπά είτε όπως η δικιά μας Κυβέρνηση ανοιχτά στηρίζει τη γενοκτονική κυβέρνηση του Ισραήλ.

Κλείνω με το εξής: Ποιος απειλεί σήμερα τη δημοκρατία; Σήμερα τη δημοκρατία την απειλεί το δίκαιο του ισχυρού. Την απειλεί η γενοκτονία που γίνεται και βλέπουμε τον υπόλοιπο κόσμο είτε να κλείνει τα μάτια είτε να συναινεί, την απειλεί το να ξεχνάμε ότι η δημοκρατία είχε πάντα και ένα κοινωνικό περιεχόμενο. Δεν είναι απλά τρόπος διακυβέρνησης, έχει ένα κοινωνικό περιεχόμενο. Άρα, την απειλούν οι ανισότητες.

Η δημοκρατία απειλείται, όταν ο κόσμος στα δυτικά και στις εργατικές γειτονιές δυσκολεύεται να πληρώσει το ενοίκιο δυσκολεύεται να πληρώσει το ρεύμα και καλείται να δουλέψει δεκατριάωρο. Τη δημοκρατία την απειλεί ένα αυταρχικό και αλαζονικό πολιτικό προσωπικό, με έναν πρωθυπουργό που θεωρεί ότι μπορεί να παρακολουθεί το μισό του υπουργικό συμβούλιο, την ηγεσία του στρατού, πολιτικούς αντιπάλους και να μην τρέχει τίποτα. Τη δημοκρατία την απειλεί η παραίτηση, η απογοήτευση και ο κυνισμός. Και γι’ αυτό τον λόγο είναι καθήκον μας να μην ξεχνάμε ότι η δημοκρατία είναι πάντα εύθραυστη στο βαθμό που δεν την υπερασπιζόμαστε και δεν διεκδικούμε να διευρύνουμε και το κοινωνικό της και το πολιτικό της περιεχόμενο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Ηλιόπουλο.

Τον λόγο έχει ο Βουλευτής Πιερίας της Κοινοβουλευτικής Ομάδας Δημοκρατικό Πατριωτικό Κίνημα-ΝΙΚΗ, ο κ. Κομνηνός Δελβερούδης.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφο, σήμερα η Βουλή των Ελλήνων και ολόκληρος ο ελληνισμός στέκονται μπροστά σε μια ματωμένη εθνική μνήμη, τη Γενοκτονία των Ελλήνων της Μικράς Ασίας. Θυμόμαστε τις εκατοντάδες χιλιάδες ψυχές που εξοντώθηκαν, εκτοπίστηκαν και ξεριζώθηκαν από τις πατρογονικές τους εστίες, μόνο και μόνο γιατί ήταν Έλληνες και χριστιανοί.

Η ιστορική μνήμη μας φέρνει μπροστά στις σφαγές, στις πορείες θανάτου, στους εμπρησμούς, στους βιασμούς, στα χωριά που αφανίστηκαν, στις εκκλησίες που γκρεμίστηκαν, στις κραυγές των παιδιών που χάθηκαν στη φωτιά που κατάπιε όλη τη Σμύρνη. Θυμόμαστε τους παππούδες και τις γιαγιάδες μας που άφησαν πίσω τους μνήματα, σπίτια και πατρίδες που για τρεις χιλιάδες χρόνια και πλέον άνθιζε ο ελληνικός πολιτισμός.

Ήταν ένα έγκλημα μεθοδευμένο και προμελετημένο, που η διεθνής κοινότητα και οι λεγόμενοι «σύμμαχοι» παρακολούθησαν σιωπηλοί και αδρανείς, Μια θηριωδία που έσβησε βίαια το λίκνο του ελληνισμού στην Ιωνία, στον Πόντο και στην Καππαδοκία και οδήγησε στην πατρίδα μας ενάμιση εκατομμύριο πρόσφυγες, οι οποίοι μέσα στη φτώχεια και στον πόνο τους έφεραν στην Ελλάδα τη βαθιά τους πίστη και τον πλούσιο πολιτισμό τους.

Αυτή η μνήμη μας υποχρεώνει σήμερα να είμαστε ανυποχώρητοι. Δεν αρκεί, λοιπόν, να μιλάμε με δάκρυα για το χθες, όταν σήμερα επιτρέπουμε νέες ταπεινώσεις. Γιατί, τι αξία έχει να τιμούμε τα θύματα της Μικρασιατικής Καταστροφής, εάν ταυτόχρονα ακολουθούμε τον δρόμο της υποταγής απέναντι στους ίδιους τους θύτες; Η Τουρκία προκαλεί και μιλά συνεχώς για «γαλάζιες πατρίδες», για τουρκικές μειονότητες, συνάπτει παράνομα τουρκολιβυκό μνημόνιο, ενώ κρατά και ανοιχτή την απειλή πολέμου με τοcasus belli.

Και ποια είναι η προκλητική, θα λέγαμε, απάντηση της ελληνικής Κυβέρνησης; Σιωπή! Φωτογραφήσεις κάτω από το πορτρέτο του σφαγέα Κεμάλ και συμφωνίες φιλίας χωρίς αντίκρισμα. Την ώρα που η Άγκυρα αμφισβητεί τα νησιά μας και απειλεί το Αιγαίο, η Κυβέρνηση της Νέας Δημοκρατίας απαντά με χαμόγελα, με δήθεν γέφυρες επικοινωνίας, με συνεκμεταλλεύσεις και κατευνασμούς. Αυτό δεν είναι εθνική στρατηγική, αλλά είναι εθνική υποτέλεια και περιφρόνηση της μνήμης των αθώων προγόνων μας.

Πρόσφατα παρακολουθήσαμε τον Πρόεδρο της Τουρκίας να επιχειρεί να παρουσιαστεί ως υπερασπιστής των χριστιανών και ως ειρηνοποιός, μάλιστα, στη Μέση Ανατολή, χρησιμοποιώντας την Ορθοδοξία ως όχημα για την προώθηση των νεοοθωμανικών του φιλοδοξιών, ενώ η ελληνική Κυβέρνηση για μια ακόμη φορά έλαμψε δια της απουσίας της. Αλήθεια, τι μήνυμα στέλνουμε στις επόμενες γενεές, όταν αφήνουμε αυτές τις προκλήσεις της Άγκυρας αναπάντητες στο όνομα των «ήρεμων νερών» και του δήθεν ρεαλισμού;

Το χρέος μας δεν εξαντλείται σε επετειακές ομιλίες. Χρέος μας είναι να σταθούμε αντάξιοι της θυσίας τους, να υπερασπιστούμε την ιστορική αλήθεια, να απαιτήσουμε, συνάδελφοι, διεθνή αναγνώριση της Γενοκτονίας και να υψώσουμε φωνή απέναντι στον τουρκικό αναθεωρητισμό. Η ιστορία μας διδάσκει πως η λήθη είναι συνενοχή, γιατί ξέρουμε καλά ότι λαοί που ξεχνούν την ιστορία τους παίζουν επικίνδυνα με το μέλλον τους.

Ας είναι η σημερινή μέρα όχι μόνο μια μνήμη πένθους, αλλά και μια κραυγή ευθύνης, γιατί το αίμα των Μικρασιατών βοά, μαρτυρά και η ιστορία μας καλεί να μην αφήσουμε ποτέ ξανά τον ελληνισμό έρμαιο στη λήθη ή στην υποταγή. Αιωνία η μνήμη των αδικοχαμένων προγόνων μας της Μικράς Ασίας.

Σήμερα τιμούμε ταυτόχρονα και τη Διεθνή Ημέρα της Δημοκρατίας η οποία, ειδικά για την Ελλάδα, είναι υπενθύμιση ευθύνης, γιατί εδώ γεννήθηκε η δημοκρατία, η ιδέα ότι η εξουσία πηγάζει από τον λαό, ασκείται από τον λαό και φυσικά υπηρετεί τα συμφέροντα του λαού. Κι όμως, σήμερα βλέπουμε τους βασικούς πυλώνες της να κλονίζονται.

Η ελευθερία του Τύπου στραγγαλίζεται από την χειραγωγούμενη ενημέρωση, η λογοδοσία έχει εξαφανιστεί, η εξουσία κρύβεται πίσω από επικοινωνιακά τεχνάσματα αντί να αναλαμβάνει τις ευθύνες της, η δικαιοσύνη βυθίζεται σε κρίση εμπιστοσύνης, στιγματισμένη από καθυστερήσεις και παρεμβάσεις. Και μαζί με όλα αυτά, προσβάλλονται βασικές θεμελιώδεις αρχές της δημοκρατίας, όπως η αξιοκρατία που θυσιάζεται στις πελατειακές σχέσεις και η ισότητα απέναντι στον νόμο που καταρρέει, όταν οι ισχυροί και αδύναμοι δεν κρίνονται με τα ίδια μέτρα.

(Στο σημείο αυτό χτυπάει το κουδούνι λήξεως του χρόνου ομιλίας του κ. Βουλευτή)

Υπάρχει, όμως, κι ένας ακόμη βαθύτερος κίνδυνος. Όταν η Κυβέρνηση αντιμετωπίζει την κοινοβουλευτική πλειοψηφία σαν μια λευκή επιταγή για αυθαιρεσία, όταν χρησιμοποιεί την αριθμητική της ισχύ για να επιβάλλει τη θέλησή της, τότε η δημοκρατία χάνει το πνεύμα της και μένει κενό γράμμα. Γιατί η δημοκρατία δεν είναι απλή αριθμητική. Είναι ισορροπία δυνάμεων, είναι σεβασμός στη μειοψηφία και στα δικαιώματα του κάθε πολίτη.

Εδώ πρέπει να σταθούμε σε ένα τραγικό γεγονός που δείχνει πού μπορεί να οδηγήσει η κατάρρευση του δημοκρατικού ήθους. Μιλώντας για τη δημοκρατία, αγαπητοί συνάδελφοι, δεν μπορώ να παραλείψω να αναφερθώ στη φρικτή δολοφονία του Τσάρλι Κερκ στην άλλη πλευρά του Ατλαντικού, ενός νέου ανθρώπου οικογενειάρχη, που πίστευε στον Χριστό και τις παραδοσιακές αξίες. Με το πάτημα της σκανδάλης δεν εκτελέστηκε μόνο ένας άνθρωπος. Εκτελέστηκε η ίδια η αντίθετη άποψη. Δολοφονήθηκε η ελεύθερη γνώμη, η λογική, ο διάλογος, όλα θύματα της δικτατορίας της ορθής αντίληψης.

Η τυραννία του λόγου και της φίμωσης περνά πλέον στο επόμενο στάδιο που είναι η βία και αυτό είναι το πιο ανησυχητικό. Γιατί όταν η δημοκρατία μετατρέπεται σε πεδίο μίσους, όταν το διαφορετικό αντιμετωπίζεται ως εχθρός που πρέπει να εξοντωθεί, τότε βρισκόμαστε μπροστά σε έναν κατήφορο που απειλεί τις ίδιες τις ρίζες της ελευθερίας και της δημοκρατίας μας. Εκεί ακριβώς είναι που οφείλουμε όλοι μας να υψώσουμε το ανάστημά μας. Γιατί η δημοκρατία δεν κινδυνεύει μόνο από τους φανερούς εχθρούς. Πεθαίνει και με τη σιωπή και με την ανοχή και με τον εθισμό στην παρακμή.

Το χρέος μας, λοιπόν, εν κατακλείδι, είναι σαφές. Ως πολιτικοί, πρέπει να υπηρετούμε τον λαό και όχι τα συμφέροντά μας ή τα συμφέροντα κάποιων ολίγων. Ως πολίτες, να υπερασπιστούμε τους θεσμούς τον διάλογο και την αντίθετη γνώμη. Και ως έθνος, να διαφυλάξουμε ένα από τα πολυτιμότερα αγαθά που μας κληροδότησε η ιστορία, δηλαδή τη δημοκρατία για την οποία γίνεται ο λόγος σήμερα. Γιατί αν αυτή η δημοκρατία χαθεί εδώ, στον τόπο που τη γέννησε, η ιστορία δεν θα μας το συγχωρήσει.

Σας ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Δελβερούδη.

Τον λόγο έχει ο Βουλευτής Επικρατείας της Κοινοβουλευτικής Ομάδας της Πλεύσης Ελευθερίας ο κ. Αλέξανδρος Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Τις μέρες αυτές πριν από εκατόν τρία χρόνια συντελέστηκε η καταστροφή της Σμύρνης, ένα αποτρόπαιο γεγονός που ιστορικά αποτελεί την τελευταία πράξη μιας πολυετούς τραγωδίας που επέφερε τον βίαιο ξεριζωμό των Ελλήνων της Μικράς Ασίας και του Πόντου.

Με τη σημερινή επέτειο η Ελλάδα θυμάται όχι μόνο την καταστροφή του 1922 και τους χιλιάδες νεκρούς που έχασαν τη ζωή τους στις σφαγές των ετών, που κατέληξαν στην πυρκαγιά της Σμύρνης. Θυμόμαστε και τιμούμε, επίσης, όλους όσους επέζησαν και έφτασαν ως πρόσφυγες στην Ελλάδα ή σε άλλα κέντρα της ελληνικής διασποράς, μεταλαμπαδεύοντας τις ξεχωριστές παραδόσεις τους και τον ιδιαίτερο πολιτισμό τους στις νέες κοινωνίες στις οποίες αγωνίστηκαν για να ενταχθούν και να κάνουν μια νέα αρχή.

Η σημερινή ημέρα μνήμης μάς κάνει, επίσης, να σκεφτόμαστε τη γενοκτονία, την εθνοκάθαρση και την τραγωδία του βίαιου ξεριζωμού. Καθιερώθηκε για να θυμίζει ότι είμαστε ένας λαός που έζησε στην ιστορία του φρικτά εγκλήματα πολέμου. Αυτή η ιστορία μας μάς κάνει αναπόφευκτα -και αν πράγματι γνωρίζουμε και τιμούμε την ιστορία μας, θα έλεγα πως μας υποχρεώνει ηθικά- να συναισθανόμαστε και να στηρίζουμε, αλλά και να υπερασπιζόμαστε όλους τους άλλους λαούς που βιώνουν τα ίδια πράγματα σήμερα, τη γενοκτονία, την εθνοκάθαρση, τον διωγμό και την προσφυγιά.

Η αλληλεγγύη πολλών από εμάς, όχι όλων, προς το μαρτυρικό λαό της Παλαιστίνης πηγάζει και από τις μνήμες της δικής μας ιστορίας. Η σθεναρή αντίσταση μας κατά της γενοκτονίας που βιώνουν εδώ και δύο χρόνια οι Παλαιστίνιοι κάτοικοι της Γάζας είναι μια στάση που υπαγορεύεται όχι μόνο από το διεθνές δίκαιο και την ανθρωπιστική ηθική, αλλά μας επιβάλλεται και μέσα από το ίδιο το παρελθόν μας ως Έλληνες.

Στη σημερινή επετειακή συνεδρίαση γιορτάζουμε επίσης την Παγκόσμια Ημέρα της Δημοκρατίας την οποία όρισε η Γενική Συνέλευση του ΟΗΕ το 2007 για τις 15 Σεπτεμβρίου. Μέχρι το έτος 2000 η κοινοβουλευτική δημοκρατία ακόμη δεν είχε εδραιωθεί ως πολίτευμα στα περισσότερα κράτη του κόσμου. Μόνο τα τελευταία είκοσι πέντε χρόνια αρχίσαμε να έχουμε στον πλανήτη για πρώτη φορά στην ιστορία περισσότερες δημοκρατίες από ότι δικτατορίες. Οι αρετές της δημοκρατίας είναι πολλές, αλλά επειδή πρόκειται για ένα πολύπλοκο και εύθραυστο πολίτευμα αξίζει να τις μνημονεύουμε συχνά και να τις υπερασπιζόμαστε. Εκτός από την ελευθερία, που όλοι συνδέουμε με τη δημοκρατία, οι τρεις μεγάλες και συχνά παραγνωρισμένες αρετές της είναι η συμμετοχικότητα, δηλαδή η άρση των αποκλεισμών και η δυνατότητα του κάθε ατόμου να συμπεριλαμβάνεται στις κρίσιμες αποφάσεις της κοινωνίας στην οποία ανήκει. Είναι η ειρηνική εναλλαγή κυβερνήσεων στην εξουσία μέσω εκλογών, σε αντίθεση με τα αυταρχικά καθεστώτα όπου τα βίαια πραξικοπήματα, οι επαναστάσεις και τα βασανιστήρια συνηθίζονται, ακριβώς διότι δεν υπάρχει δυνατότητα ειρηνικής αντικατάστασης μιας αντιλαϊκής κυβέρνησης από τις δυνάμεις της αντιπολίτευσης.

Τέλος, η δημοκρατία είναι ένα πολίτευμα όπου κυβερνούν οι πολλοί, ο λαός. Στον Επιτάφιο ο Περικλής τόνιζε πως η δημοκρατία στην αρχαία Αθήνα ευνοεί τους πολλούς και όχι τους λίγους. Υπάρχει, δηλαδή, μια πολιτική ισότητα μεταξύ των πολιτών, ανεξαρτήτως κοινωνικής τάξεως και αυτή εδραιώνει την ισηγορία και την ισονομία.

Σήμερα τι νόημα έχουν όλα αυτά; Θα ήθελα να σταθούμε σε δύο ζητήματα. Το πρώτο που τονίζει και ο ΟΗΕ στις αναφορές του στην παγκόσμια ημέρα της δημοκρατίας είναι το να θυμόμαστε πάντοτε πως η δημοκρατία δεν είναι απλώς ένα σύστημα, αλλά μια διαρκής διαδικασία και μια διαρκής διεκδίκηση. Αυτό σημαίνει ότι αν την προτιμούμε από τη δικτατορία, θα πρέπει διαρκώς να τη διευρύνουμε και να την εμβαθύνουμε, βελτιώνοντας την ποιότητά της. Σήμερα στην Ελλάδα η ποιότητα και το εύρος της δημοκρατίας βρίσκονται σε κρίση. Τι είναι αυτό που προκαλεί αυτήν την κρίση; Από τη μια έχουμε έντονες τάσεις διαφθοράς, αυταρχοποίησης και παραβίασης της διάκρισης των εξουσιών από τις κυβερνήσεις. Ταυτόχρονα, όμως, η ποιότητα και το εύρος της δημοκρατίας απειλούνται από την απόσυρση, την αποχή των πολιτών από τις εκλογές και από τις κινηματικές, τις λεγόμενες αμεσοδημοκρατικές διαδικασίες συμμετοχής. Με άλλα λόγια, έχουμε μια απειλή της δημοκρατίας από πάνω από τον αυταρχισμό των κυβερνήσεων και μια παράλληλη απειλή από τα κάτω, δηλαδή από την απάθεια πολλών πολιτών που είναι απογοητευμένοι από τον αυταρχισμό των κυβερνήσεων.

Η δεύτερη αιτία της κρίσης της δημοκρατίας σήμερα έρχεται από την ακροδεξιά η οποία εκμεταλλεύεται την απογοήτευση μιας μεγάλης μερίδας πολιτών από την ποιότητα της δημοκρατίας για να τους πει εμμέσως πλην σαφώς ότι η μόνη λύση γι’ αυτό είναι να πάψουμε να πιστεύουμε στη δημοκρατία και να την καταργήσουμε.

Και εγώ και το κόμμα που εκπροσωπώ πιστεύουμε ότι η κρίση της δημοκρατίας στις μέρες μας δεν αντιμετωπίζεται με την απόρριψη και την εξύβρισή της, αλλά με τον ακριβώς αντίθετο τρόπο. Ο μόνος δρόμος για την έξοδο της δημοκρατίας από τη σημερινή της κρίση είναι, όπως τόνισε η επικεφαλής της Πλεύσης Ελευθερίας την περασμένη Παρασκευή στη ΔΕΘ, η περαιτέρω ενίσχυσή της και μέσα από θεσμικές παρεμβάσεις για την αναβάθμιση του Κοινοβουλίου και της εκλογικής διαδικασίας και μέσα από τον εμπλουτισμό της με περισσότερες κινηματικές αμεσοδημοκρατικές και συμπεριληπτικές διαδικασίες. Το μήνυμα που θέλουμε να απευθύνουμε στους πάντες με αφορμή τη σημερινή παγκόσμια ημέρα της δημοκρατίας είναι ότι αυτό το σπουδαίο ιδεώδες που γεννήθηκε στη χώρα μας πριν από δυόμισι χιλιάδες χρόνια είναι μια υπόθεση που δεν αφορά μόνο τους πολιτικούς, αλλά αφορά πρωτίστως τον κάθε πολίτη. Όσο βαθύτερα συνειδητοποιούμε αυτό το γεγονός, τόσο θα βελτιώνεται και η ποιότητα της δημοκρατίας μας και μια καλή δημοκρατία είναι θεμελιακή προϋπόθεση, η κεντρική πολιτική προϋπόθεση για να βελτιώσουμε την κοινωνία μας, τον πολιτισμό μας, την καθημερινότητά μας, με άλλα λόγια τη ζωή μας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Καζαμία.

Εκ μέρους της Κυβέρνησης τον λόγο έχει ο Υφυπουργός Εσωτερικών κ. Κωνσταντίνος Γκιουλέκας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Υφυπουργός Εσωτερικών):** Ευχαριστώ, κύριε Πρόεδρε.

Κυρίες και κύριοι συνάδελφοι, το ελληνικό Κοινοβούλιο τιμά σήμερα δύο επετείους, μια μαύρη επέτειο του ελληνισμού, ίσως τη μεγαλύτερη καταστροφή που γνώρισε ο λαός μας, το έθνος μας μετά την άλωση της Κωνσταντινούπολης το 1453. Γιατί μετά από χιλιάδες χρόνια εκδιώχθηκαν, όχι από εκεί που πήγαν, αλλά από τις πατρογονικές τους εστίες με τον πιο βίαιο τρόπο, με σφαγές, με εξανδραποδισμούς, με διώξεις, εκατοντάδες χιλιάδες όσοι επέζησαν, γιατί πάρα πολλοί δεν πρόλαβαν να έρθουν στο μητροπολιτικό κέντρο, έμειναν για πάντα εκεί. Αυτό είναι κάτι που θα πρέπει να μας διδάσκει τι πρέπει να αποφεύγουμε σε αυτόν τον τόπο. Γιατί όπως πολύ ορθά ακούστηκε από κάποιους προλαλήσαντες, πολλές αιτίες θα πρέπει να τις αναζητήσουμε και μέσα στη δική μας πολιτική ιστορία.

Σε κάθε περίπτωση δεν θα πρέπει, όμως, να ξεχνάμε ότι όλα αυτά τα ψευδεπίγραφα που κάποιοι κάποτε επαγγέλλονταν, οδήγησαν σε όλα αυτά τα τραγικά που επακολούθησαν. Γιατί όλα ξεκίνησαν από το κίνημα των νεοτούρκων του 1908, ένα κίνημα που υποσχόταν ενότητα, που υποσχόταν αγώνα για τη δημοκρατία, μια δημοκρατία φυσικά που την εννοούσαν εκείνοι οι οποίοι επαγγέλλονταν όλα όσα διακήρυσσαν τελείως διαφορετικά. Την εννοούσαν με μια εθνοκάθαρση, μια εθνοκάθαρση που ξεκίνησε από τους Αρμενίους και από τη γενοκτονία του αρμενικού λαού και ακολούθησε η γενοκτονία του ποντιακού ελληνισμού, εκεί πάνω στις πατρογονικές εστίες, για να συνεχίσει το έργο η γειτονική μας χώρα με τα στίφη των Τσετών και με τα στρατεύματα του Κεμάλ στις υπόλοιπες πατρίδες του ελληνισμού.

Η πατρίδα του Ομήρου, η Σμύρνη, το Αϊβαλί, η Καππαδοκία, η Τραπεζούντα, η Σαμψούντα, όλα παραδόθηκαν δυστυχώς στις φλόγες και εμείς είμαστε γενιές που προλάβαμε και ακούσαμε από πρώτο χέρι τους πρόσφυγες, γιατί όλοι πίσω μας έχουμε μια προσφυγική ρίζα. Θυμάμαι παιδί, όπως θυμόσαστε πολύ εδώ μέσα, κυρίες και κύριοι συνάδελφοι, τα μηνύματα του ελληνικού ερυθρού σταυρού που μέχρι τη δεκαετία του ΄70 εξέπεμπαν την κραυγή αγωνίας κάποιων που λέγανε ότι αναζητούν το παιδί τους που τελευταία φορά το είδαν στην αποβάθρα της Σμύρνης, εκείνο τον μαύρο Αύγουστο και τον μαύρο Σεπτέμβρη του 1922. Ήταν τα μηνύματα που στοίχειωσαν τις καρδιές μας, αλλά στοίχειωσαν και την πορεία αυτού του έθνους, γιατί πολλοί πέθαναν με τον καημό ότι δεν ξαναβρήκαν τους ανθρώπους τους, που δεν έμαθαν ποτέ τι τύχη είχαν.

Η Ελλάδα είναι γεμάτη από τους επιθετικούς προσδιορισμούς «νέους» και «νέα», Νέα Σμύρνη. Εμείς εκεί πάνω στη Βόρειο Ελλάδα, αλλά σε όλη την Ελλάδα φυσικά, Νέα Μάδυτος, Νέα Μηχανιώνα, Νέοι Επιβάτες. Όλα αυτά θυμίζουν τις πατρίδες μας και η πατρίδες μας δεν ζουν μόνο μέσα στις καρδιές μας, οι πατρίδες μας ζουν πραγματικά όσο και εμείς τις θυμόμαστε, τις τιμούμε και τιμούμε εκείνες τις γενιές. Αν η Τουρκία επιθυμεί να συγκαταλέγεται στη χορεία των πολιτισμένων κρατών οφείλει να ζητήσει συγνώμη από τη διεθνή κοινότητα γι’ αυτά τα ολοκαυτώματα, γι’ αυτές τις γενοκτονίες με τις οποίες σημάδεψε τη σύγχρονη παγκόσμια ιστορία.

Κυρίες και κύριοι, οι καρδιές μας είναι γεμάτες από θλίψη και από πόνο. Σήμερα πηγαίνουμε -ακούστε- ως επισκέπτες στους ίδιους μας τους τόπους. Είναι φοβερό γιατί το να πηγαίνει κανείς στην Παναγία Σουμελά, στον Άη Γιάννη τον Βαζελώνα, στον Άγιο Γεώργιο των Περιστερεώτα, το να πηγαίνει κανείς στη Σμύρνη, στην Προύσα και το Αϊβαλί ως επισκέπτης, ψάχνοντας να βρει τα χνάρια ή ψηλαφώντας, ιχνηλατώντας μέσα στην ιστορία τις ρίζες του είναι τραγικό. Πόσοι -και η δική μου γιαγιά, αλλά και πόσοι άλλοι- δεν μας είπαν ότι το σπίτι μας υπάρχει ακόμη και είναι εκεί και το περιέγραφαν έτσι ακριβώς όπως το εγκατέλειψαν τότε.

Βεβαίως εγώ θα ήθελα να πω κάτι άλλο, ότι εμείς οι Έλληνες όταν επισκεπτόμαστε αυτά τα μέρη δεν πηγαίνουμε να δούμε κάποιους τόπους. Ξαναγυρνάμε στον τόπο μας, ξαναγυρνάμε στις πατρίδες μας. Γι’ αυτό είναι και χρέος αυτά τα ταξίδια να γίνονται διαρκώς, συνεχώς, μόνο και μόνο για να ξέρουμε πού ήμασταν και γιατί σήμερα δεν είμαστε εκεί.

Σήμερα, όμως, γιορτάζουμε και τη Διεθνή Ημέρα της Δημοκρατίας. Έβλεπα προηγουμένως αυτό που είναι απολύτως αυτονόητο για κάθε δημοκρατία, όπως και η δική μας για την ελληνική δημοκρατία, το να εκφράζονται όλοι οι εκπρόσωποι των κομμάτων -ο καθένας- λέγοντας αυτό το οποίο θεωρεί σωστό να αναφέρει σε μια τέτοια μέρα. Σκεφτόμουν όμως το εξής. Αυτό που για εμάς είναι απολύτως αυτονόητο και αλίμονο αν δεν ήταν -πώς αλλιώς θα λειτουργούσε μια δημοκρατία-, ήταν κάτι που αναφαίρετα ανήκε ως δικαίωμα στους Έλληνες; Εάν ψάξουμε και την πρόσφατη πολιτική μας ιστορία, θα δούμε ότι κάποτε η αντίθετη γνώμη ήταν απαγορευμένη και αν ψάξουμε και στη διεθνή πολιτική ιστορία, θα δούμε ότι στα ολοκληρωτικά καθεστώτα η αντίθετη γνώμη απαγορευόταν και διώκονταν εκείνοι που τολμούσαν να μην συμφωνούν με την καθεστηκυία τάξη, ακόμη και σήμερα στα γειτονικά μας κράτη. Δείτε πώς οι πολιτικοί αντίπαλοι των σημερινών καθεστώτων είναι φυλακισμένοι, πόσα κόμματα έχουν οδηγηθεί στον αφανισμό και στο σφράγισμα των γραφείων τους μόνο και μόνο γιατί η αντίθετη γνώμη απαγορεύεται. Και αυτά είναι διδάγματα της σύγχρονης ιστορίας που δεν πρέπει να τα ξεχνάμε.

Εγώ αυτό το οποίο θα ήθελα να πω κλείνοντας την τοποθέτηση τη δική μου είναι ότι σήμερα στην Ελλάδα ζούμε πενήντα ένα χρόνια στον κύκλο της μεταπολίτευσης την ισχυρότερη ελληνική δημοκρατία που έζησε τουλάχιστον ο νεότερος ελληνισμός, με ένα Σύνταγμα -το Σύνταγμα του ΄75- που αναθεωρήθηκε κάποιες φορές, αλλά αποδείχθηκε το μακροβιότερο και το ισχυρότερο Σύνταγμα. Συμφωνώ απόλυτα με αυτό το οποίο ειπώθηκε, ότι η δημοκρατία είναι φροντίδα, καθήκον και χρέος όλων μας και εδώ από το πνεύμα του ακροτελεύτιου άρθρου του Συντάγματος θα έλεγα ότι πράγματι η δημοκρατία κυρίως επαφίεται στον πατριωτισμό των Ελλήνων.

Εμείς από την πλευρά μας είμαστε αποφασισμένοι αυτό που ο ιδρυτής της δικής μας παράταξης, ο Κωνσταντίνος Καραμανλής, εγκαθίδρυσε αναίμακτα το ΄74, περνώντας τη χώρα μας από τη δικτατορία στη δημοκρατία. Αναίμακτα βεβαίως για εδώ, γιατί λίγα χιλιόμετρα πιο κάτω στην Κύπρο μας ο βάρβαρος εισβολέας εισέβαλε και παραμένει έως σήμερα, κρατώντας περίπου το 40% του νησιού σε παράνομη και βάρβαρη κατοχή. Αυτό, λοιπόν, που συνέβη το ΄74 και το οποίο ζήσαμε οι περισσότεροι, αυτό προσπαθούμε και σήμερα να διατηρήσουμε με την Κυβέρνηση του Κυριάκου Μητσοτάκη, να κρατήσουμε αυτήν τη δημοκρατία ψηλά, να βελτιώσουμε και να αναβαθμίσουμε αυτήν τη δημοκρατία και να προσπαθήσουμε όλοι μαζί αυτό το πολύτιμο που έχουμε ως παρακαταθήκη πάρει από εκείνους που γράψαν την πρόσφατη πολιτική ιστορία να το κληροδοτήσουμε στους επόμενους ακόμη πιο αναβαθμισμένο, ακόμη πιο βελτιωμένο.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κύριο Υπουργό.

Κυρίες και κύριοι συνάδελφοι, σας καλώ να τηρήσουμε ενός λεπτού σιγή στη μνήμη των θυμάτων της Γενοκτονίας των Ελλήνων της Μικράς Ασίας.

(Στο σημείο αυτό τηρείται στην Αίθουσα ενός λεπτού σιγή)

Κυρίες και κύριοι συνάδελφοι ολοκληρώθηκε η συζήτηση της ειδικής συνεδρίασης για την ημέρα μνήμης της Γενοκτονίας των Ελλήνων της Μικράς Ασίας και τήρησης ενός λεπτού σιγή, καθώς και για τη Διεθνή Ημέρα Δημοκρατίας.

Πριν εισέλθουμε στην ημερήσια διάταξη για τη συζήτηση των επικαίρων ερωτήσεων, επιτρέψτε μου να σας ανακοινώσω ότι ο Αναπληρωτής Υπουργός Εθνικής Οικονομίας, οι Υπουργοί Εθνικής και Οικονομικών, Εσωτερικών, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Αγροτικής Ανάπτυξης και Τροφίμων και Ψηφιακής Διακυβέρνησης, καθώς και ο Αναπληρωτής Υπουργός Υποδομών και Μεταφορών κατέθεσαν στις 12 Σεπτεμβρίου του 2025 σχέδιο νόμου «Ενίσχυση των υπηρεσιών των αναπτυξιακών προγραμμάτων και συναφή οργανωτικά και διοικητικά ζητήματα».

Παραπέμπεται στην αρμόδια Διαρκή Επιτροπή.

Επίσης, η Βουλευτής Φλωρίνης κ. Θεοπίστη Πέρκα ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, με έγγραφό της η Γενική Γραμματέως Νομικών και Κοινοβουλευτικών Θεμάτων ενημερώνει το Σώμα ότι οι επίκαιρες ερωτήσεις που θα συζητηθούν είναι οι εξής:

Η υπ’ αρ. 1302/4-9-2025 επίκαιρη ερώτηση και η υπ’ αρ. 1008/5-2-2025 αναφορά (κατ’ άρθρο 130 παρ. 5 Καν. Βουλής) θα απαντηθούν από τον Υπουργό Υποδομών και Μεταφορών κ. Χρίστο Δήμα.

Η υπ’ αρ. 1299/2-9-2025 επίκαιρη ερώτηση θα απαντηθεί από τον Υφυπουργό Εθνικής Οικονομίας και Οικονομικών κ. Γεώργιο Κώτσηρα.

Η υπ’ αρ. 1301/4-9-2025 επίκαιρη ερώτηση θα απαντηθεί από τον Υφυπουργό Εξωτερικών κ. Θεοχάρη Θεοχάρη.

Οι υπ’ αρ. 1312/4-9-2025, 1314/5-9-2025 και 1322/8-9-2025 επίκαιρες ερωτήσεις θα απαντηθούν από τον Υφυπουργό Παιδείας, Θρησκευμάτων και Αθλητισμού κ. Κωνσταντίνο Βλάση.

Η υπ’ αρ. 1327/8-9-2025 επίκαιρη ερώτηση θα απαντηθεί από τον Υφυπουργό Προστασίας του Πολίτη κ. Ιωάννη Λαμπρόπουλο.

Η υπ’ αρ. 1298/2-9-2025 επίκαιρη ερώτηση θα απαντηθεί από τον Υφυπουργό Υποδομών και Μεταφορών κ. Νικόλαο Ταχιάο.

Η υπ’ αρ. 1303/4-9-2025 επίκαιρη ερώτηση θα απαντηθεί από τον Υφυπουργό Περιβάλλοντος και Ενέργειας κ. Νικόλαο Ταγαρά.

Οι υπ’ αρ. 1304/4-9-2025 και 1305-/4-9-2025 επίκαιρες ερωτήσεις θα απαντηθούν από τον Υφυπουργό Περιβάλλοντος και Ενέργειας κ. Νικόλαο Τσάφο.

Οι υπ’ αρ. 1317/8-9-2025 και 1320/8-9-2025 επίκαιρες ερωτήσεις θα απαντηθούν από τον Υφυπουργό Εργασίας και κοινωνικής Ασφάλισης κ. Κωνσταντίνο Καραγκούνη.

Οι υπ’ αρ. 1315/5-9-2025 και 1319/8-9-2025 επίκαιρες ερωτήσεις θα απαντηθούν από τον Υφυπουργό Αγροτικής Ανάπτυξης και Τροφίμων κ. Ιωάννη Ανδριανό.

Οι υπ’ αρ. 1300/3-9-2025, 1306/4-9-2025 και 1328/8-9-2025 επίκαιρες ερωτήσεις θα απαντηθούν από τον Υφυπουργό Αγροτικής Ανάπτυξης και Τροφίμων κ. Χρήστο Κέλλα.

Η υπ’ αρ. 1329/8-9-2025 επίκαιρη ερώτηση θα απαντηθεί από τον Υφυπουργό Ψηφιακής Διακυβέρνησης κ. Χρήστο Δερμεντζόπουλο.

**ΠΡΟΕΔΡΕΥΩΝ (Ιωάννης Πλακιωτάκης):** Κατόπιν τούτου, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα ξεκινήσουμε με την ένατη με αριθμό 1302/4-9-2025 επίκαιρη ερώτηση πρώτου κύκλου της Ανεξάρτητης Βουλευτού Β3΄Νοτίου Τομέα Αθηνών κυρίας Ραλλίας Χρηστίδου προς τον Υπουργό Υποδομών και Μεταφορών με θέμα: «Κρίσιμες Ελλείψεις στην Εναέρια Κυκλοφορία: Κίνδυνοι για την Ασφάλεια στο "Ελ. Βενιζέλος"».

Κυρία Χρηστίδου, έχετε τον λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κύριε Υπουργέ, ευχαριστώ που είστε εδώ. Το περιστατικό στο Διεθνές Αεροδρόμιο Αθηνών «Ελευθέριος Βενιζέλος» προκάλεσε σε εμάς, στο Κίνημα Δημοκρατίας, πολύ σοβαρό προβληματισμό. Στα τέλη Αυγούστου 2025 παρουσιάστηκε βλάβη σε τερματικό ραντάρ στον λόφο Μερέντα, με αποτέλεσμα να μείνει σε λειτουργία μόνο ένα από τα τρία ραντάρ που εξυπηρετούν την περιοχή προσέγγισης του αεροδρομίου. Το δεύτερο ραντάρ στο Ελληνικό παραμένει εκτός λειτουργίας για πολύ καιρό, χωρίς αντικατάσταση ή επισκευή, ενώ οι εφεδρικές συχνότητες σε Υμηττό και Γεράνια δεν αποκαταστάθηκαν άμεσα.

Κύριε Υπουργέ, η εικόνα ενός διεθνούς αεροδρομίου, όπως είναι το Ελευθέριος Βενιζέλος, που λειτουργεί με τόσο σοβαρές ελλείψεις σε κρίσιμες υποδομές εναέρια κυκλοφορία, συνιστά απειλή για την αεροπορική ασφάλεια και εκθέτει τη χώρα διεθνώς. Δεν μιλάμε για μια περιφερειακή μονάδα, αλλά για την κύρια πύλη της Ελλάδας προς τον κόσμο, όπου διακινούνται δεκάδες εκατομμύρια επιβάτες κάθε χρόνο.

Είναι -πιστεύουμε- αδιανόητο σε μια ευρωπαϊκή πρωτεύουσα να παραμένει παρωχημένος ο εξοπλισμός, να καθυστερεί η προμήθεια ανταλλακτικών και να διακινδυνεύει έτσι η ομαλή ροή των πτήσεων, την ίδια ώρα που η Κυβέρνηση διακηρύσσει ότι εγγυάται την ασφάλεια των μεταφορών. Οι ελεγκτές εναέριας κυκλοφορίας κρούουν τον κώδωνα του κινδύνου κάνοντας λόγο για αεροπορικά Τέμπη. Καταγγέλλουν ότι η ΥΠΑ διαθέτει εξοπλισμό τουλάχιστον 25ετίας συνοδευόμενο από σημαντικές ελλείψεις σε προσωπικό, θέτοντας σε κίνδυνο την ασφάλεια των πτήσεων. Το καταθέτω και στα Πρακτικά.

(Στο σημείο αυτό η Βουλευτής κ. Ραλλία Χρηστίδου καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εδώ πρέπει να πούμε ότι η ευθύνη τόσο της Υπηρεσίας Πολιτικής Αεροπορίας όσο και του αρμόδιου Υπουργείου είναι προφανής. Διότι δεν γίνεται αποδεκτό το μεγαλύτερο αεροδρόμιο της χώρας να στηρίζεται σε ελλιπή και πεπαλαιωμένο σύστημα επιτήρησης χωρίς έγκαιρο σχεδιασμό, χωρίς ολοκληρωμένη στρατηγική αναβάθμισης, χωρίς κάλυψη των κενών σε προσωπικό. Το γεγονός αυτό αποκαλύπτει κενά στον επιχειρησιακό σχεδιασμό, στην πρόληψη, στον εκσυγχρονισμό, ενώ αναδεικνύει την αδράνεια απέναντι σε μια κατάσταση που μπορεί να εξελιχθεί σε μείζον ζήτημα ασφάλειας στις πτήσεις. Και δεν είναι μεμονωμένο περιστατικό.

Η Ryanair κατήγγειλε πρόσφατα ότι μόνο στο πρώτο οκτάμηνο του 2025 σχεδόν 900 χιλιάδες επιβάτες υπέστησαν καθυστερήσεις λόγω ακατάλληλης διαχείρισης και έλλειψης προσωπικού. Η χώρα μας κατατάσσεται στις χειρότερες θέσεις στην Ευρώπη σε ό,τι αφορά την οργάνωση του ελέγχου εναέριας κυκλοφορίας και η πραγματικότητα δυστυχώς είναι ζοφερή. Παρωχημένες υποδομές, καθυστερήσεις σε προμήθειες, προβλήματα στη στελέχωση και κίνδυνοι για την εικόνα και την ασφάλεια της Ελλάδας ως τουριστικού και αεροπορικού κόμβου.

Σε αυτό λοιπόν το πλαίσιο οι πολίτες και οι ταξιδιώτες ζητούν απαντήσεις και όχι δικαιολογίες.

Γι’ αυτό σας ερωτώ: ποια μέτρα προτίθεστε να λάβετε ώστε να διασφαλιστεί πλήρης λειτουργικότητα και η ανανέωση των ραντάρ στο Ελευθέριος Βενιζέλος και κυρίως, ποιο είναι το σχέδιό σας για τη συνολική αναβάθμιση των υποδομών και του προσωπικού της υπηρεσίας πολιτικής αεροπορίας, ώστε να μην κινδυνεύσει ξανά ποτέ η ασφάλεια στις μεταφορές και η αεροπορική ασφάλεια εδώ στη χώρα μας.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Χρηστίδου.

Τον λόγο έχει ο Υπουργός Υποδομών και Μεταφορών, κ. Χρίστος Δήμας.

Παρακαλώ, κύριε Υπουργέ.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Ευχαριστώ πολύ, κύριε Πρόεδρε.

Ως προς τα μέτρα για την πλήρη λειτουργικότητα των ραντάρ στον Διεθνή Αερολιμένα Αθηνών, θέλω να πω ότι σχετικά με τη διαθεσιμότητα των συστημάτων ραντάρ τα στοιχεία για το 2024 και το πρώτο εξάμηνο του 2025 δείχνουν μια σαφή συγκριτικά βελτίωση. Πολλά κρίσιμα συστήματα επιτήρησης τόσο δευτερεύοντα, τα λεγόμενα MSSR, όσο και τα πρωτεύοντα, τα PSR, έχουν επιτύχει ή διατηρήσει εξαιρετικά υψηλά ποσοστά διαθεσιμότητας. Μάλιστα, το ραντάρ της Μερέντα, το MSSR στο οποίο κάνατε αναφορά, του Διεθνούς Αερολιμένα Αθηνών, το οποίο παρουσίασε δυσλειτουργία του ασύρματου δικτύου διασύνδεσης με το Διεθνή Αερολιμένα Αθηνών στις 19 Αυγούστου είχε διαθεσιμότητα 100% το πρώτο εξάμηνο του 2025. Όμως, πράγματι είναι ένα περιστατικό μεμονωμένης βλάβης σε περίοδο μέγιστης αιχμής του Διεθνούς Αερολιμένα Αθηνών. Ωστόσο, χάρη στην ετοιμότητα του προσωπικού της Υπηρεσίας Πολιτικής Αεροπορίας αντιμετωπίστηκε άμεσα και κυρίως χωρίς να τεθεί σε κίνδυνο η ασφάλεια των πτήσεων. Ακόμη, όμως, και σε περιπτώσεις τεχνικών δυσλειτουργιών υπάρχουν προβλεπόμενα πρωτόκολλα και εφεδρικά μέσα που διασφαλίζουν τη συνέχεια και την ασφάλεια των παρεχομένων υπηρεσιών.

Αναφορικά με την αναβάθμιση των ραντάρ βρίσκεται σε φάση ολοκλήρωσης η διαμόρφωση πλαισίου για την αναβάθμιση των συστημάτων επιτήρησής τους από την κατασκευάστρια εταιρεία. Η τελική μη δεσμευτική προσφορά υπεβλήθη στις 20 Αυγούστου 2025 για την πλήρη αναδιαμόρφωση και επικαιροποίηση αρχιτεκτονικής του συστήματος DPS και των προδιαγραφών καθολικής αναβάθμισης των ραντάρ μεταξύ των οποίων είναι και τα ραντάρ Μερέντας, Καμάρας, Ελληνικού που αφορούν την εξυπηρέτηση του Διεθνούς Αερολιμένα Αθηνών. Η ΥΠΑ βέβαια, αναγνωρίζοντας την αναγκαιότητα της ανανέωσης του τεχνολογικού αεροναυτιλιακού εξοπλισμού προχωρά στον πλήρη εκσυγχρονισμό όλων των συστημάτων μέσα από 13 εμβληματικά έργα συνολικού προϋπολογισμού 413 εκατομμυρίων ευρώ. Για τα εν λόγω αεροναυτιλιακά συστήματα στατιστικά στοιχεία καταδεικνύουν σημαντική βελτίωση της διαθεσιμότητας τους λόγω της αποτελεσματικότερης αντιμετώπισης των τεχνικών δυσλειτουργιών.

Όσον αφορά το ολιστικό σχέδιο για την Υπηρεσία Πολιτικής Αεροπορίας, θα σας το αναλύσω στη δευτερολογία μου.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κυρία Χρηστίδου, έχετε τον λόγο για τη δευτερολογία σας.

**ΡΑΛΛΙΑ ΧΡΗΣΤΙΔΟΥ:** Ευχαριστώ, κύριε Πρόεδρε.

Κύριε Υπουργέ, κάθομαι και στα πίσω έδρανα, αλλά αν άκουσα καλά τα όσα είπατε τώρα στην πρωτομιλία σας, εν ολίγοις μας είπατε ότι αναφορικά με το περιστατικό της 19ης Αυγούστου στη Μερέντα δεν υπήρξε ουσιαστικός κίνδυνος, αφού το ραντάρ είχε 100% διαθεσιμότητα. Σωστά; Αυτό δεν είπατε; Και το πρόβλημα απ’ ό,τι αντιλαμβάνομαι είναι στη διασύνδεση. Όμως, η αεροπορική ασφάλεια δεν κρίνεται από το αν ανάβει το ραντάρ ή δεν ανάβει ή από το πόσο τοις εκατό είναι σε ενέργεια ή όχι.

Η ίδια η Υπηρεσία Πολιτικής Αεροπορίας έχει παραδεχθεί δυσλειτουργία στο δίκτυο της διασύνδεσης του MSSR Μερέντας, με δελτίο τύπου, το οποίο θα καταθέσω στα Πρακτικά. Αυτό που λέμε είναι ότι είναι σε ένα περιβάλλον υψηλής κίνησης. Ακόμα και η απώλεια διασύνδεσης εφεδρειών, συνεπάγεται σημαντική υποβάθμιση επιπέδου ασφάλειας και μείωση των περιθωρίων σφάλματος, ανεξάρτητα από το hardware uptime. Επιπλέον, οι ελεγκτές, το κατέθεσα πριν στα Πρακτικά, ανέφεραν ότι τέθηκαν εκτός ο τερματικό ραντάρ Μερέντα και οι εφεδρικοί του αποδέκτες με αποκατάσταση την επόμενη ημέρα. Άρα όπως αντιλαμβάνεστε υπάρχει αντικρουόμενη εικόνα ανάμεσα στα δύο. Και γι’ αυτό ζητάμε και να κατατεθεί η έκθεση συμβάντος και το safety assessment, όπως προβλέπεται από το ευρωπαϊκό πλαίσιο.

Στην πρωτομιλία σας δεν αναφέρατε τα οκτώ ραντάρ, τα οποία έχετε ανακοινώσει, τα οποία οκτώ ραντάρ, θα σας προλάβω γιατί δεν έχω δικαίωμα τριτομιλίας, μέχρι στιγμής έχει ανακοινωθεί ότι η διακήρυξη είναι στις τελικές υπογραφές, δεν έχει δημοσιευθεί. Σωστά; Σωστά. Ο στόχος διετίας μετρά από τη δημοσίευση και μετά και αφορά πανελλαδικό πακέτο, Θεσσαλονίκη, Ηράκλειο, Ρόδο, Κέρκυρα, Λήμνο και όχι ειδικά για την κάλυψη του τερματικού στην Αθήνα. Άρα πότε θα δημοσιευθεί; Ποιες θέσεις θα μπουν πρώτα; Ποια είναι η θέση της Αθήνας στο πλάνο; Ζητάμε να μας πείτε δεσμευτικές προθεσμίες.

Επίσης, επειδή έχω προσέξει και έχω διαβάσει πάρα πολύ αναλυτικά, έχετε μιλήσει για το TOP SKY ATC ONE σε 36 μήνες και λέτε ότι αυτό είναι δεσμευτικό και ρεαλιστικό. Εγώ να το δεχτώ ότι έτσι είναι. Όμως οι 36 μήνες μετρούν μετά τις εγκρίσεις από την ΕΑΑΔΗΣΥ και το ελεγκτικό και τη σύμβαση. Άρα η ημερομηνία πηγή, η έναρξη του ρολογιού που θα ξεκινήσουν να μετρούν οι 36 μήνες δεν έχει ξεκινήσει ακόμα. Μέχρι τότε λοιπόν παραμένουμε στο PALLAS 3G.

Γι’ αυτό λοιπόν θέλουμε ορόσημα, κύριε Υπουργέ. Ημερομηνία δημοσίευσης σύμβασης. «Fat chat» χωρίς «fat chat», με αυτά τα πρωτόκολλα δεν ξεκινάει τίποτα. Δεν μπορούμε να μιλάμε ούτε για λογοδοσία ούτε για τίποτα. Επιχειρησιακή ένταξη ανά μονάδα. Χωρίς αυτά η διετία 2028 είναι ευχή, όχι δέσμευση. Και το κρίσιμο, το STCA για να το πούμε απλά και να το καταλαβαίνει ο κόσμος, είναι ground based safety net, δίκτυο προστασίας, της Eurocontrol και είναι σχεδιασμένο για να προειδοποιεί εγκαίρως τον ελεγκτή για τις παραβιάσεις διαχωρισμού. Αποτελεί δηλαδή θεμελιώδη δικλείδα, ειδικά σε τερματικά υψηλού φόρτου, εκεί δηλαδή που η εναέρια κυκλοφορία είναι πιο πυκνή και πιο απαιτητική, όπως είναι στο Ελευθέριος Βενιζέλος. Η μη ενεργοποίηση του επί μακρόν στην τερματική Αθηνών ενώ υπάρχει τεχνικά, εγείρει ζητήματα κουλτούρας ασφάλειας, κύριε Υπουργέ και συμμόρφωσης με τις ευρωπαϊκές προδιαγραφές και κατευθύνσεις.

Γι’ αυτό θέλουμε να μας πείτε ξεκάθαρα ποια και εάν υπάρχει ημερομηνία ενεργοποίησης. Ποιο είναι το επιχειρησιακό concept, ποιο είναι το training plan, τώρα να μας το πείτε, χωρίς όμως να περιμένουμε το TOP SKY.

Είναι πολλά και δεν μου φτάνουν ούτε τα τρία λεπτά ούτε τα τέσσερα. Το μόνο που θέλω να πω καταληκτικά και ευχαριστώ τον κύριο Πρόεδρο για την ανοχή του στο χρόνο είναι για να είμαστε συμπεριληπτικοί πως δεν θέλουμε να μας πείτε σχέδια επί χάρτου, δεν θέλουν οι πολίτες να ακούνε επικοινωνιακή πολιτική, γιατί εδώ μιλάμε για πραγματικό πρόβλημα και ζητούν να ξέρουν πότε θα δημοσιευτεί η διακήρυξη των οκτώ ραντάρ, ποιο είναι το χρονοδιάγραμμα εγκατάστασης ανά θέση. Δεύτερον, πότε ενεργοποιείται το STCA στη τερματική Αθηνών. Τρίτον, πότε ολοκληρώνεται η στελέχωση με νέους ελεγκτές και τεχνικούς. Και τέταρτον, πότε θα υπάρξει πλήρης ασφάλεια και όχι απλώς διαβεβαιώσεις, διότι η αεροπορική ασφάλεια, κύριε Υπουργέ είναι πεδίο πράξης μετρήσιμων δεσμεύσεων και πραγματικών παραδοτέων. Δεν μπορούμε να περιμένουμε να συμβούν αεροπορικά Τέμπη, προκειμένου να κινηθεί η Κυβέρνηση προς αυτή την κατεύθυνση, τη θετική.

Ευχαριστώ πολύ, κύριε Πρόεδρε, για την ανοχή.

(Στο σημείο αυτό η Βουλευτής κ. Ραλλία Χρηστίδου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Παρακαλώ, κύριε Υπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Αρχικά, μάλλον δεν καταλάβατε σωστά. Σας είπα ότι το πρώτο εξάμηνο του 2025 υπήρχε 100% διαθεσιμότητα. Άρα, δεν αναφέρομαι στο περιστατικό της 19ης Αυγούστου του 2025, που πράγματι υπήρχε και, όμως, η Υπηρεσία Πολιτικής Αεροπορίας και τα στελέχη της μετά από κάποιες ώρες το διόρθωσαν.

Πάμε, όμως, τώρα στο ολιστικό σχέδιο δράσης που αφορά την Υπηρεσία Πολιτικής Αεροπορίας, το οποίο μάλιστα έχουμε διαπραγματευτεί εδώ και πέντε μήνες με την Ευρωπαϊκή Επιτροπή, με την DG MOVE, με την EASA, προφανώς με την Υπηρεσία Πολιτικής Αεροπορίας και την Αρχή Πολιτικής Αεροπορίας, είναι ένα σχέδιο δράσης τριακοσίων εξήντα τεσσάρων σημείων, πολύ συγκεκριμένες δράσεις με επτά διακριτούς πυλώνες, συγκεκριμένα ορόσημα, καθώς και μηχανισμό παρακολούθησης. Άρα, δεν είναι σχέδια επί χάρτου.

Η εφαρμογή και η υλοποίηση του σχεδίου δράσης ξεκίνησε πριν από τρεις μήνες, τον Ιούνιο του 2025 και ολοκληρώνεται το Δεκέμβριο του 2028. Είναι δομημένο σε επτά πυλώνες, που ο καθένας αντιστοιχεί σε ένα βασικό άξονα παρέμβασης, τους οποίους σας αναφέρω εν συντομία με τα κυριότερα χαρακτηριστικά τους.

Ο πρώτος πυλώνας είναι η παρακολούθηση και ο συντονισμός του σχεδίου δράσης, αφορά το συντονισμό και την δομημένη παρακολούθηση όλων των δραστηριοτήτων που περιλαμβάνονται στο σχέδιο δράσης για τη συμμόρφωση με το δίκαιο της Ευρωπαϊκής Ένωσης στον τομέα της διαχείρισης εναέριας κυκλοφορίας. Ο βασικός του στόχος είναι να διασφαλίσει ότι η εφαρμογή και η υλοποίηση των δράσεων σε επτά πυλώνες πραγματοποιείται έγκαιρα, με συνέπεια και διαφάνεια, με αποτελεσματική διυπηρεσιακή συνεργασία και συνεχή ευθυγράμμιση με τις απαιτήσεις της Ευρωπαϊκής Επιτροπής.

Ο δεύτερος πυλώνας είναι η ανάπτυξη υπηρεσιών ζεύξης δεδομένων, το λεγόμενο DLS (Data Link Services), αφορά την ανάπτυξη υπηρεσιών ζεύξης δεδομένων με σκοπό να διασφαλιστεί η συμμόρφωση της Ελλάδας με τον Ευρωπαϊκό Κανονισμό 29/2009. Αποτελούν τεχνολογικά συστήματα που περιλαμβάνουν λογισμικό υλικό, hardware και διαδικασίες, τα οποία επιτρέπουν την ασφαλή ψηφιακή ανταλλαγή πληροφοριών μεταξύ αεροσκαφών και ελεγκτών εναέριας κυκλοφορίας.

Ο τρίτος πυλώνας είναι η αναβάθμιση του κεντρικού συστήματος διαχείρισης εναέριας κυκλοφορίας, είναι το ATM, Air Traffic Management / DPS Upgrade (TopSky ATC One), κάνατε αναφορά και έχει να κάνει με την πλήρη αναδιαμόρφωση και επικαιροποίηση της αρχιτεκτονικής του συστήματος και των προδιαγραφών, ενώ το αναβαθμισμένο σύστημα αφορά σε ένα από τα πιο σύγχρονα του κόσμου το TopSky ATC One.

Ο τέταρτος πυλώνας είναι η ολοκληρωμένη εφαρμογή πλοήγησης βάσει απόδοσης, το λεγόμενο PBN, Performance Based Navigation, επικεντρώνεται στην εφαρμογή διαδικασιών PBN, ενώ ο στόχος είναι να εκσυγχρονίσει τον ελληνικό εναέριο χώρο με τους πιο αποτελεσματικούς και φιλικούς προς το περιβάλλον τρόπους πτήσης, χρησιμοποιώντας σύγχρονες προσεγγίσεις, το λεγόμενο RNP και ανασχεδιάζοντας περιοχές γύρω από τα αεροδρόμια.

Ο πέμπτος πυλώνας είναι η εγκατάσταση των νέων ραντάρ με δυνατότητα Mode S και επικαιροποιημένες προδιαγραφές, αφορά την ανάπτυξη και ενσωμάτωση συστημάτων SSR Mode S. Ο πυλώνας αυτός περιλαμβάνει την αναβάθμιση επτά ραντάρ μέσω του έργου «Pallas T1», την προμήθεια οκτώ νέων, την ενσωμάτωση με το δίκτυο ραντάρ και τη σύνδεση με το TopSky DPS για την πλήρη λειτουργικότητα. Δεν είναι μόνο να πάρεις τα ραντάρ, πρέπει προφανώς να κουμπώσουν μεταξύ τους και τα συστήματα.

Ο έκτος πυλώνας είναι η πλήρης εφαρμογή του Κανονισμού CP1 και αφορά την υλοποίηση προκαταρκτικών και συμπληρωματικών δράσεων για τη συμμόρφωση με τον Εκτελεστικό Κανονισμό της Ευρωπαϊκής Ένωσης 2021/116 της Επιτροπής που καθορίζει το πρώτο κοινό έργο που στηρίζει την εφαρμογή του Ενιαίου Ευρωπαϊκού Ουρανού, ενός προγράμματος για τη διαχείριση της εναέριας κυκλοφορίας στην Ευρωπαϊκή Ένωση βάσει του Κανονισμού 550/2004 και καλύπτει ενημερώσεις συστημάτων, μεταβατικές διαδικασίες και τεχνικά πλαίσια.

Ο έβδομος πυλώνας, λοιπόν, του σχεδίου είναι ο μετασχηματισμός της Υπηρεσίας Πολιτικής Αεροπορίας και επικεντρώνεται στη θεσμική αναδιοργάνωση της ΥΠΑ και στον εκσυγχρονισμό του νομικού πλαισίου για τις υπηρεσίες εναέριας κυκλοφορίας. Αντιμετωπίζει προκλήσεις, όπως είναι ο κατακερματισμός της νομοθεσίας, η οργανωτική αποδοτικότητα και η λογοδοσία, ενώ ενισχύει τη συμμόρφωση με το πλαίσιο SES. Η υλοποίηση περιλαμβάνει τη μετατροπή της Υπηρεσίας Πολιτικής Αεροπορίας σε νομικό πρόσωπο δημοσίου δικαίου, την ενοποίηση νομοθεσίας, την εισαγωγή διακυβέρνησης βάσει επιδόσεων, την αναδιάρθρωση του οργανωτικού διαγράμματος, τη δημιουργία εξειδικευμένων διευθύνσεων και την υιοθέτηση νέου οικονομικού μοντέλου.

Επίσης, μιας και κάνατε λόγο για την στελέχωση της Υπηρεσίας Πολιτικής Αεροπορίας να σας πω ότι έχουμε ενενήντα επτά ελεγκτές εναέριας κυκλοφορίας, οι οποίοι θα έχουν εκπαιδευτεί μέχρι τον Μάρτιο του 2026, ακολουθούν άλλοι εβδομήντα δύο, άλλοι σαράντα τρεις ηλεκτρονικοί, όλοι αυτοί εντός του 2026, ακριβώς επειδή πρέπει να στελεχώσουμε ακόμα περισσότερο την Υπηρεσία Πολιτικής Αεροπορίας.

Είχα σκοπό να μιλήσω και για τις υποδομές, αλλά βλέπω ότι ο χρόνος είναι πολύ περιορισμένος. Πολύ σύντομα αυτό το οποίο θέλω να πω είναι ότι είναι η πρώτη φορά που η χώρα μας έχει ένα ολοκληρωμένο ολιστικό σχεδιασμό όχι μόνο για τη διοικητική αναμόρφωση της Υπηρεσίας Πολιτικής Αεροπορίας, για τη στελέχωσή του, για τις υποδομές των αερομεταφορών στη χώρα και φυσικά για τον εκσυγχρονισμό όλων των συστημάτων αεροναυτιλίας, ώστε και να κουμπώνουν μεταξύ τους και να είναι τα πιο σύγχρονα σε όλη την Ευρώπη.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε με την πρώτη με αριθμό 1008/5-2-2025 αναφορά εκ των αναφορών-ερωτήσεων της Βουλευτού Επικρατείας της Κ.Ο. «ΣΥΡΙΖΑ - Προοδευτική Συμμαχία» κυρίας Έλενας Ακρίτα προς τον Υπουργό Υποδομών και Μεταφορώνμε θέμα: «SOS από τους ελεγκτές εναέριας κυκλοφορίας στην Ελλάδα μετά την τραγωδία στην Ουάσιγκτον».

Ορίστε, κυρία Ακρίτα, έχετε τον λόγο.

**ΕΛΕΝΑ ΑΚΡΙΤΑ:** Κύριε Υπουργέ, ίσως κάποια σημεία της δικής μου ερώτησης συμπίπτουν με τα σημεία της προλαλήσασας συναδέλφου. Θα δούμε, ίσως εσείς προσθέσετε κάποια στοιχεία, που δεν είχατε την ευκαιρία να πείτε στην προηγούμενη ερώτηση.

Είχα καταθέσει ερώτηση τον Φεβρουάριο, όσον αφορά την ανακοίνωση της Ένωσης Ελεγκτών Εναέριας Κυκλοφορίας μετά το αεροπορικό δυστύχημα τότε στην Ουάσιγκτον. Οι ελεγκτές, τότε, έκαναν λόγο για έναν απαρχαιωμένο εξοπλισμό επιτήρησης και μια σειρά άλλων σοβαρών προβλημάτων. Τότε δεν μας απάντησε το Υπουργείο. Αυτό το έχουμε παράπονο: Τα Υπουργεία δεν μας απαντούν και αναγκαζόμαστε να μετατρέπουμε αναφορές και ερωτήσεις σε επίκαιρες, να σας φέρνουμε και εσάς εδώ για να μπορεί ο πολίτης να ενημερωθεί για το τι μέλλει γενέσθαι.

Ανησυχούμε να μην έχουμε νέα Τέμπη -να το πούμε απλά και να το πούμε ξεκάθαρα- και να μην συμβεί αυτό που συνέβη την άλλη φορά, όταν ο κ. Γενιδούνιας, ο Πρόεδρος της Πανελλήνιας Ένωσης Προσωπικού Έλξης, είχε κάνει συγκεκριμένες καταγγελίες. Δυστυχώς, ο κ. Κώστας Καραμανλής όχι μόνο εκώφευσε, αλλά μας μάλωσε κιόλας, μας είπε: «Δεν σας επιτρέπω να μιλάτε και να κάνετε για την ασφάλεια των τρένων». Ιδού τα χαΐρια μας, τα είδαμε.

Λοιπόν, αυτά που ξέρουμε εμείς τώρα είναι ότι και στο Αεροδρόμιο «Ελευθέριος Βενιζέλος», αλλά και στα άλλα αεροδρόμια, τα ραντάρ είναι παρωχημένα, δηλαδή αυτό το άκουσα και πριν που το αναφέρατε για το ραντάρ στη Μερέντα που παρουσίαζε μία σοβαρή βλάβη με αποτέλεσμα δεκάδες καθυστερήσεις και προβλήματα στον έλεγχο πτήσεων. Μπορεί εδώ, ενδέχεται -να με διορθώσετε αν υπάρχει κάποια εξέλιξη- από ό,τι γνωρίζουμε εμείς τουλάχιστον, είναι ότι η βλάβη αυτή είχε προβλεφθεί, αλλά η προμήθεια του εξαρτήματος που χάλασε εκκρεμούσε -λέει- για πάνω από ένα χρόνο, γιατί κάπου κόλλησε. Θα το δούμε αυτό παρακάτω.

Να πω ότι η Έλενα Κουντουρά, η Ευρωβουλευτής μας, το 2024 στην Κομισιόν απευθύνθηκε και η απάντηση που πήρε -γιατί εκεί απαντάνε, κύριε Υπουργέ, δεν είναι Ελλάδα, καταλάβατε;- ήταν σαφέστατη: Ότι η Ελλάδα έχει καταδικαστεί για μη συμμόρφωση με τον Κανονισμό 29/2009, βρίσκεται σε διαδικασίες επί παραβάσει και οφείλει να εφαρμόσει κρίσιμους εκτελεστικούς κανονισμούς, που ακόμα παραμένουν στα χαρτιά.

Οι ερωτήσεις, που θα ήθελα να σας θέσω σε αυτή τη φάση είναι τρεις. Πρώτον, να μας δώσετε ένα συγκεκριμένο χρονοδιάγραμμα αντικατάστασης των ραντάρ και ενίσχυσης των υπηρεσιών. Δεύτερον, να μας πείτε πως προτίθεται η Κυβέρνηση να συμμορφωθεί με τις παρατηρήσεις της Ευρωπαϊκής Επιτροπής και του ΕΑΣΑ και τελικά με ποιον τρόπο θα διασφαλίσετε ότι δεν θα χαθεί και άλλος χρόνος, θέτοντας σε κίνδυνο την ασφάλεια επιβατών και εργαζομένων.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Ακρίτα.

Ορίστε, κύριε Υπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Προφανώς βρίσκομαι εδώ πέρα για να απαντήσω και κοινοβουλευτικά ξεκινάμε ότι σύμφωνα με την Υπηρεσία Πολιτικής Αεροπορίας το σύστημα STCA, Short-term conflict alert είναι λειτουργικό και τεχνικά διαθέσιμο σε όλες τις φάσεις της πτήσης από το 1999, αλλά βάσει των υφιστάμενων καθιερωμένων διαδικασιών δεν αξιοποιείται στην τερματική περιοχή Αθηνών και ως εκ τούτου δεν χρησιμοποιείται από τους Ελεγκτές Εναέριας Κυκλοφορίας, όπως σε αντίθεση με τα Κέντρα Ελέγχου Περιοχής και Αθηνών. Η απόφαση περί μη επιχειρησιακής εκμετάλλευσης οφείλεται σε τεχνικούς λόγους.

Σε τεχνικό επίπεδο ήδη διερευνώνται από την Υπηρεσία Πολιτικής Αεροπορίας οι πλέον πρόσφορες λύσεις για την επέκταση χρήσης του STCA από τους Ελεγκτές Εναέριας Κυκλοφορίας της προσέγγισης Αθηνών, στη βάση των δυνατοτήτων του υπάρχοντος εγκατεστημένου συστήματος διαχείρισης εναέριας κυκλοφορίας, εφόσον γίνουν όλες οι τεχνικές και επιχειρησιακές δοκιμές και τα αποτελέσματα αυτών είναι θετικά. Στην παρούσα φάση η επέκταση χρήσης του STCA και στην προσέγγιση Αθηνών διερευνάται τεχνικά από την κατασκευάστρια εταιρεία και δοκιμές θα πραγματοποιηθούν μετά το τέλος της περιόδου αιχμής.

Εφόσον αξιολογηθεί ως τεχνικά εφικτό και επιχειρησιακά ασφαλές και λειτουργικό, η Υπηρεσία Πολιτικής Αεροπορίας θα προβεί σε κατάλληλες ενέργειες και στην ευρύτερη επιχειρησιακή εκμετάλλευση του συγκεκριμένου εργαλείου από τους ελεγκτές εναέριας κυκλοφορίας της προσέγγισης Αθηνών.

Σε κανονιστικό επίπεδο όμως -και θέλω αυτό να το τονίσω με κάθε τρόπο- και στη βάση των εφαρμοστέων απαιτήσεων, καθώς και των εκτενών εποπτικών ελέγχων που έχουν διεξαχθεί από την Αρχή Πολιτικής Αεροπορίας, υπάρχει συμμόρφωση της Υπηρεσίας Πολιτικής Αεροπορίας με την ισχύουσα ενωσιακή νομοθεσία, καθώς το σύστημα αεροναυτιλίας που είναι εγκατεστημένο και λειτουργεί φέρει όλα τα απαραίτητα πιστοποιητικά τηρώντας τις προδιαγραφές του κατασκευαστή για τη συγκεκριμένη επιχειρησιακή χρήση. Συνεπώς, η Αρχή Πολιτικής Αεροπορίας επιβεβαιώνει πως δεν έχει εγερθεί εύρημα μη συμμόρφωσης, καθώς πληρούνται όλες οι εφαρμοστέες απαιτήσεις.

Όμως στο ερώτημά σας έχετε θίξει και το θέμα της ενίσχυσης με ανθρώπινο δυναμικό με επιπλέον ελεγκτές εναέριας κυκλοφορίας. Θέλω να σας πω ότι η ΥΠΑ έχει προβεί και έχει ολοκληρώσει την συνεργασία με το ΑΣΕΠ και το Euro Control τη διαδικασία πρόσληψης ενενήντα επτά ελεγκτών εναέριας κυκλοφορίας, η αρχική εκπαίδευση των οποίων αναμένεται να έχει ολοκληρωθεί τον Μάρτιο του 2026. Παράλληλα έχει προγραμματιστεί η πρόσληψη εβδομήντα δύο επιπλέον ελεγκτών εναέριας κυκλοφορίας από τη λίστα επιλαχόντων του συγκεκριμένου διαγωνισμού του ΑΣΕΠ.

Επιπρόσθετα, μέσω του ετήσιου προγραμματισμού προσλήψεων του 2026 θα δηλωθούν οι ανάγκες σε προσωπικό του υπόψη κλάδου και όχι μόνο, αλλά σε τελικό στάδιο μέσω του ΑΣΕΠ βρίσκεται η πρόσληψη σαράντα τριών νέων επιστημόνων στον κλάδο ηλεκτρονικών. Είναι η ATSEP, Air Traffic Safety Electronics Personnel. Επιπλέον προσλαμβάνονται είκοσι οκτώ νέοι υπάλληλοι παροχής πληροφοριών πτήσης αεροδρομίου. Είναι η λεγόμενη AFISO για τα περιφερειακά αεροδρόμια. Άρα και η στελέχωση με επιπλέον προσωπικό, ειδικότερα στην κατηγορία των ελεγκτών εναέριας κυκλοφορίας και τα συστήματα αεροναυτιλίας είναι προτεραιότητά μας.

Θα μιλήσω όμως για το ολιστικό σχέδιο στη δευτερολογία μου.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κυρία Ακρίτα, έχετε τον λόγο.

**ΕΛΕΝΑ ΑΚΡΙΤΑ:** Ξέρετε τι γίνεται, κύριε Υπουργέ; Έχουμε τραυματικές εμπειρίες εμείς οι Έλληνες και οι πολίτες ως προς τη συνολική αποτελεσματικότητα αυτής της Κυβέρνησης. Είναι πραγματικά τραυματικές. Δυστυχώς το βλέπουμε και παντού και στον ΟΠΕΚΕΠΕ. Η διαφθορά κυριαρχεί.

Οι διαγωνισμοί για προμήθεια του νέου εξοπλισμού στον τομέα που συζητάμε σήμερα, την ασφάλεια δηλαδή των αερομεταφορών, κόβονται σε κομματάκια για να βολευτούν ημέτεροι Κυβέρνησης κ.λπ.. Είναι σχεδιασμένοι για σκάνδαλα, για μίζες, για εξυπηρετήσεις, για προμήθειες. Ακόμα και όταν κάποια εταιρεία κερδίζει ένα διαγωνισμό η προνομιακή μεταχείριση ωθεί τις -εντός εισαγωγικών- «ρηγμένες» εταιρείες σε συνεχείς προσφυγές στα δικαστήρια κλπ.

Υποφέρουμε ως επιβάτες. Καθυστερούν οι πτήσεις. Έχουμε τεράστια προβλήματα. Δεν ξέρω ενδεχομένως πόσο αυστηρά γίνεται ο έλεγχος στις αεροπορικές εταιρείες και στις παροχές υπηρεσιών και στην εξυπηρέτηση των πελατών και πολλά άλλα. Θα μπορούσα να σας στείλω ενημερωτικά πολλά στοιχεία για τις ελληνικές εταιρείες.

Η ουσία είναι ότι εμείς, οι επιβάτες, πρέπει να νιώθουμε ασφαλείς όταν μπαίνουμε στο αεροπλάνο. Η ουσία είναι ότι επειδή και ο τουρισμός και η οικονομία βασίζεται σε αυτό που λέμε πτήση, πρέπει να είναι 100% σοβαρός και αξιόπιστος.

Η ερώτηση λοιπόν που θέλω να κάνω είναι μία, κύριε Υπουργέ. Αύριο τα παιδιά μας μπορούν να μπουν στο αεροπλάνο;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Υπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Όπως είπα πιο πριν το Υπουργείο το τελευταίο χρονικό διάστημα, τους τελευταίους μήνες επεξεργάζεται, σε συνεργασία με την Ευρωπαϊκή Επιτροπή, την CG Move, τη Neasa, φυσικά την Υπηρεσία Πολιτικής Αεροπορίας και την Αρχή Πολιτικής Αεροπορίας ένα ολιστικό σχέδιο, ώστε να μπορέσουμε να έχουμε τις υψηλότερες προδιαγραφές ασφαλείας σε όλη την Ευρωπαϊκή Ένωση. Θέλουμε να κάνουμε το λεγόμενο leap frogging, να κάνουμε ένα άλμα προόδου.

Αυτό το σχέδιο περιλαμβάνει τριακόσιες εξήντα τέσσερις πολύ συγκεκριμένες δράσεις με οπτά διακριτούς πυλώνες και συγκεκριμένα ορόσημα, καθώς και μηχανισμό παρακολούθησης. Η εφαρμογή και υλοποίηση του σχεδίου έχει ήδη ξεκινήσει εδώ και τρεις μήνες και ολοκληρώνεται τον Δεκέμβριο του 2028.

Θα είμαι αρκετά σύντομος. Ο πρώτος πυλώνας είναι η παρακολούθηση και ο συντονισμός του σχεδίου δράσης. Αφορά τον συντονισμό και τη δομημένη παρακολούθηση όλων των δραστηριοτήτων που περιλαμβάνονται στο σχέδιο δράσης για τη συμμόρφωση με το δίκαιο της Ευρωπαϊκής Ένωσης στον τομέα της διαχείρισης εναέριας κυκλοφορίας.

Ο δεύτερος πυλώνας είναι η ανάπτυξη Υπηρεσιών Ζεύξης Δεδομένων, τον Data Link Services και αφορά την ανάπτυξη των υπηρεσιών ζεύξης δεδομένων, με σκοπό να διασφαλιστεί η συμμόρφωση της Ελλάδας με τον Κανονισμό της Ευρωπαϊκής Ένωσης, τον 29/2009. Τα DLS είναι τεχνολογικά συστήματα που περιλαμβάνουν λογισμικό, υλικό hardware και διαδικασίες, τα οποία επιτρέπουν την ασφαλή ψηφιακή ανταλλαγή πληροφοριών μεταξύ αεροσκαφών και ελεγκτών εναέριας κυκλοφορίας.

Ο τρίτος πυλώνας είναι η αναβάθμιση του κεντρικού συστήματος διαχείρισης εναέριας κυκλοφορίας το ATM DPS Upgrade. Αφορά την πλήρη αναδιαμόρφωση και επικαιροποίηση της αρχιτεκτονικής του συστήματος και των προδιαγραφών, ενώ το αναβαθμισμένο σύστημα αφορά σε ένα από τα πιο σύγχρονα του κόσμου, το Top Sky ATC One. Το είπα και πιο πριν.

Ο τέταρτος πυλώνας είναι η ολοκληρωμένη εφαρμογή πλοήγησης βάσει απόδοσης, το λεγόμενο PBN, Performance Based Navigation. Στόχος είναι να εκσυγχρονίσει τον ελληνικό εναέριο χώρο με ακόμα αποτελεσματικότερους και πιο φιλικούς προς το περιβάλλον τρόπους πτήσης, χρησιμοποιώντας σύγχρονες προσεγγίσεις και ανασχεδιάζοντας τις περιοχές γύρω από το αεροδρόμιο.

Ο πέμπτος πυλώνας είναι η εγκατάσταση νέων ραντάρ με δυνατότητα Mode S και επικαιροποιημένες προδιαγραφές, την ανάπτυξη και ενσωμάτωση συστημάτων SSR Mode S. Ο πυλώνας αυτός περιλαμβάνει την αναβάθμιση των ραντάρ μέσω του έργου «Pallas T1», την προμήθεια οκτώ νέων ραντάρ και την ενσωμάτωσή τους με το δίκτυο ραντάρ και τη σύνδεση με το Top Sky DPS για πλήρη λειτουργικότητα.

Ο έκτος πυλώνας είναι η πλήρης εφαρμογή του Κανονισμού CP1 και αφορά την υλοποίηση προκαταρκτικών και συμπληρωματικών δράσεων για τη συμμόρφωση με τον εκτελεστικό κανονισμό της Ευρωπαϊκής Ένωσης 2021/116.

Ο έβδομος και τελευταίος πυλώνας έχει να κάνει με το σχέδιο νόμου για την Υπηρεσία Πολιτικής Αεροπορίας, τη θεσμική αναδιοργάνωσή της και τον εκσυγχρονισμό του νομικού πλαισίου για τις υπηρεσίες εναέριας κυκλοφορίας. Αντιμετωπίζει προκλήσεις, όπως είναι ο κατακερματισμός της νομοθεσίας, η οργανωτική αποδοτικότητα και η λογοδοσία, ενώ ενισχύει τη συμμόρφωση με το πλαίσιο SES. Η υλοποίηση περιλαμβάνει τη μετατροπή της Υπηρεσίας Πολιτικής Αεροπορίας σε νομικό πρόσωπο δημοσίου δικαίου.

Ελπίζω να ξεκινήσει το αμέσως επόμενο χρονικό διάστημα η δημόσια διαβούλευση και μέσα στον επόμενο μήνα να έρθει για συζήτηση στο Κοινοβούλιο η ενοποίηση της νομοθεσίας, η εισαγωγή διακυβέρνησης βάσει επιδόσεων, η αναδιάρθρωση του οργανωτικού διαγράμματος, η δημιουργία εξειδικευμένων διευθύνσεων και η υιοθέτηση νέου οικονομικού μοντέλου.

Άρα, καταλήγοντας αυτό το οποίο θέλω να πω είναι ότι προφανώς οι προκλήσεις είναι πολλές, όχι μόνο για την Ελλάδα, σε όλο τον κόσμο, ειδικότερα στο κομμάτι των αερομεταφορών. Οι αερομεταφορές της Ελλάδας πληρούν τις προϋποθέσεις όπως τις πληρούν και οι υπόλοιπες ευρωπαϊκές χώρες. Ο στόχος ο δικός μας είναι να τους κάνουμε ακόμα καλύτερες και να μπορέσουμε να έχουμε τα πιο σύγχρονα συστήματα αεροναυτιλίας, τις πιο ευέλικτες και ακόμα καλύτερες δομές λειτουργίας της Υπηρεσίας Πολιτικής Αεροπορίας, ώστε να μπορέσουμε να κάνουμε ένα πολύ σημαντικό άλμα προόδου και να είμαστε όλοι βέβαιοι ότι δεν θα έχουμε καθυστερήσεις, θα έχουμε ασφαλείς μετακινήσεις με τον καλύτερο δυνατό τρόπο, σύμφωνα με τους κανόνες της Ευρωπαϊκής Ένωσης και των διεθνών προδιαγραφών.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Προχωρούμε στην πέμπτη με αριθμό 1299/2-9-2025 επίκαιρη ερώτηση πρώτου κύκλου του Βουλευτή Α΄ Αθηνών της ΚΟ «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς τον Υπουργό Εθνικής Οικονομίας και Οικονομικών με θέμα: «Ακραία παραβατικότητα στις παραλίες της Ρόδου και αδιαφορία της ΕΤΑΙΡΕΙΑΣ ΑΚΙΝΗΤΩΝ ΔΗΜΟΣΙΟΥ Α.Ε.».

Παρακαλώ, κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, το ξέρετε πάρα πολύ καλά, το «MyCoast» έχει διαφημιστεί ως ένα πάρα πολύ σημαντικό εργαλείο, όπως χαρακτηριστικά αναφέρεται και στη σελίδα, με το οποίο οι πολίτες μπορούν να ελέγχουν αν στις παραλίες στις οποίες βρίσκονται, τηρείται η νομιμότητα των όρων παραχώρησης και να υποβάλουν σχετική καταγγελία σε περίπτωση υπέρβασης των παραχωρήσεων ή αυθαίρετης κατάληψης.

Το πρόβλημα εδώ είναι ότι ενώ έχουμε συγκεκριμένες και πολύ τεκμηριωμένες καταγγελίες για πολύ σημαντικές παραβάσεις στη Ρόδο, δεν έχει γίνει τίποτα. Οι καταγγελίες έχουν έρθει και επίσημα και από το δίκτυο πολιτών «Ομπρέλα» -μία πρωτοβουλία πολιτών στη Ρόδο που έχει δώσει πολύ μεγάλους αγώνες για τον δημόσιο χώρο και για τις δημόσιες παραλίες- και δείχνει ότι έχουν υπάρξει πολύ συγκεκριμένες αυθαίρετες και παράνομες κατασκευές πάνω στον αιγιαλό, στην παραλία, αυθαίρετες καταλήψεις, κ.λπ.

Χαρακτηριστικά στην ερώτηση αναφέρω μόνο δύο παραδείγματα στην ίδια παραλία, στην παραλία «Έλλη». Και όπως τονίζει και η ερώτηση και τονίζουν οι πολίτες, δεν είναι μεμονωμένα. Έχουν και άλλες καταγγελίες και αυτές οι καταγγελίες δεν έρχονται μόνο από τη Ρόδο. Επέλεξα αυτές τις δύο καταγγελίες γιατί είναι πολύ καθαρό το τι συμβαίνει.

Στη μία περίπτωση έχουμε μια εταιρεία η οποία έχει μια παραχώρηση αποκλειστικά για απλή χρήση αιγιαλού και ενώ έχει παραχώρηση για απλή χρήση αιγιαλού, έχει χτίσει μόνιμες κατασκευές που υπερβαίνουν τα 400 τετραγωνικά μέτρα. Και ενώ η συνολική παραχώρηση είναι για 704 τετραγωνικά μέτρα, το έχει τριπλασιάσει και έχει πάει στα 2.100 τετραγωνικά μέτρα.

Παρόμοια είναι και η δεύτερη περίπτωση, πάλι με μόνιμες αυθαίρετες κατασκευές. Μάλιστα έχει φτάσει να έχει αποκλείσει εντελώς και την οπτική επαφή με τη θάλασσα. Ενώ έχει παραχώρηση για 439 τετραγωνικά μέτρα και αυτή ξεπερνάει τα 2.000 τετραγωνικά μέτρα.

Ποιο είναι εδώ το ιδιαίτερο πρόβλημα; Ότι μιλάμε για δύο εταιρείες που έχουν σύμβαση και με την ΕΤΑΔ. Και ενώ υπάρχουν αυτές οι καταγγελίες, ενώ υποτίθεται ότι υπάρχουν και πρωτόκολλα για κατεδάφιση αυθαιρέτων, δεν έχει γίνει τίποτα.

Και μπείτε λίγο στη θέση των πολιτών οι οποίοι έχουν κάνει αυτές τις καταγγελίες. Βλέπουν την παρανομία, εμπλέκεται και η ΕΤΑΔ και δεν συμβαίνει τίποτα.

Άρα, με βάση τα παραπάνω θέλω να σας ρωτήσω: Για ποιο λόγο η ΕΤΑΔ δεν προχώρησε άμεσα σε λύση των ανωτέρω μισθώσεων, δεδομένου ότι παραβιάζουν κατάφωρα τους όρους της μίσθωσης; Πώς θα εξασφαλίσετε ότι δεν θα πραγματοποιηθεί οποιαδήποτε νέα μίσθωση στις εν λόγω θέσεις, εάν προηγουμένως δεν έχουν κατεδαφιστεί όλες οι αυθαίρετες κατασκευές επί του αιγιαλού και της παραλίας; Και σε τι μέτρα θα προχωρήσει το Υπουργείο, έτσι ώστε να μην ζήσουμε ξανά την αδράνεια τόσο από την ΕΤΑΔ όσο και των υπηρεσιών του μπροστά σε τέτοια περιστατικά αυθαιρεσίας και συγκεκριμένων και τεκμηριωμένων καταγγελιών από τους πολίτες;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Ηλιόπουλο.

Θα απαντήσει ο Υφυπουργός Εθνικής Οικονομίας και Οικονομικών, κ. Γεώργιος Κώτσηρας.

Ορίστε, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κύριε συνάδελφε, ξεκινώ κατ’ αρχάς μιας και αναφερθήκατε στην πλατφόρμα «MyCoast» και στη μεγάλη προσπάθεια που κάνει η Κυβέρνηση και το Υπουργείο Εθνικής Οικονομίας και Οικονομικών ακριβώς να αντιμετωπίσει φαινόμενα κατάληψης δημοσίου χώρου και δημόσιας περιουσίας, δίνοντας μάλιστα ένα σημαντικό εργαλείο στους ίδιους τους πολίτες για να το κάνουν αυτό.

Και δεδομένου ότι αναφερθήκατε στην πλατφόρμα μέσω της οποίας ξεκινούν και οι καταγγελίες για τα ζητήματα που θέτετε στην επίκαιρη ερώτησή σας και αναφέρεστε, να κάνω μία αναφορά. Βάσει των στατιστικών δεδομένων που έχουμε από την πλατφόρμα κατά το έτος 2024 για την περίοδο 1η Ιουλίου 2024 ως 5 Αυγούστου 2024 προστασία είχαν καταγραφεί 19.099 καταγγελίες για διάφορους λόγους που προβλέπονται στη νομοθεσία. Και αντίστοιχα για το ίδιο χρονικό διάστημα το έτος 2025 ο αριθμός των καταγγελιών μειώθηκε σημαντικά στις 6.492, γεγονός που μεταφράζεται σε μια σημαντική μείωση της τάξεως του 66%.

Και ακόμα πιο χαρακτηριστικό είναι το στοιχείο που αφορά στην κύρια μορφή παραβίασης, που είναι η αυθαίρετη κατάληψη έκτασης που συνιστά πράγματι μια σοβαρότατη παράβαση με πολύ σημαντικά και αυστηρά πρόστιμα. Το 2024 καταγράφηκαν 13.350 καταγγελίες, ενώ το 2025 ο αριθμός αυτός μειώθηκε σε 4.341 καταγγελίες.

Και το αναφέρω αυτό, όπως και εσείς σωστά στην ερώτησή σας συνδέετε την συγκεκριμένη εφαρμογή -που ήταν μια κατάκτηση- για να δείξουμε ότι υπάρχει μέσω αυτής της πρωτοβουλίας μία σημαντική μείωση των καταγγελιών, που δείχνει ότι υπάρχει μια αναμφίβολη πρόοδος σε ένα πολύ σύνθετο ζήτημα, όπως είναι αυτό της χρήσης δημόσιας εκτάσεως.

Τώρα σε ό,τι έχει να κάνει με το ζήτημα και την έκταση που αναφέρετε για την περιοχή «Έλλη». Με τα στοιχεία που μας έθεσε επισήμως υπόψη η ΕΤΑΔ, στην περιοχή του συγκροτήματος «Έλλη» στην οποία δραστηριοποιούνται οι επιχειρήσεις που αναφέρετε στην ερώτησή σας και είναι από το 1971 χαρακτηρισμένο ως τουριστικό δημόσιο κτήμα, σύμφωνα με τις διατάξεις του ν.5036/2023 υπάρχει σε εξέλιξη από 11-05-2023 προγραμματική σύμβαση μεταξύ της ΕΤΑΔ ΑΕ και του Δήμου Ρόδου με ειδικές υποχρεώσεις που βαρύνουν τον Δήμο Ρόδου.

Στο πλαίσιο λοιπόν αυτής της προγραμματικής σύμβασης η διενέργεια των διαδικασιών παραχώρησης απλής χρήσης για 3 έτη αιγιαλού, που είναι χαρακτηρισμένα ακριβώς ως τουριστικά δημόσια κτήματα, έχει αναληφθεί από τον Δήμο Ρόδου, που έχει προβεί στη σύναψη 129 συμφωνητικών παραχώρησης δικαιώματος απλής χρήσης αιγιαλού με ιδιώτες, όπου η ΕΤΑΔ είναι ως εκ τρίτου συμβαλλόμενη. Σύμφωνα επίσης με τα ίδια στοιχεία ο δήμος έχει την αποκλειστική ευθύνη για τη διεξαγωγή των διαγωνιστικών διαδικασιών, για τη σύναψη των συμβάσεων παραχώρησης, για τη διενέργεια κάθε είδους ελέγχων για αδειοδοτήσεις, για την επιτήρηση των αιγιαλών κλπ.

Στη συγκεκριμένη παραλία έχουν συναφθεί μεταξύ του Δήμου Ρόδου και τρίτων μισθωτών μεταξύ άλλων οι κάτωθι συμβάσεις που μας αναφέρονται στην απάντηση που μας είχε δώσει η ΕΤΑΔ. Και μόλις η ΕΤΑΔ έλαβε γνώση των καταγγελιών που αναφέρεστε προφανώς και εσείς στην ερώτησή σας μέσω της ψηφιακής εφαρμογής «MyCoast», προώθησε ήδη και προχώρησε σε συγκεκριμένες ενέργειες, οι οποίες προβλέπονται από την ροή των δεδομένων όπως είναι βασισμένο στο νόμο και στη σύμβαση.

Απέστειλε, δηλαδή, ενημερωτική επιστολή σε μισθωτές μεταξύ των οποίων και στους ως άνω 129 μισθωτές για την υπενθύμιση των υποχρεώσεων που υφίστανται. Έχει διαβιβάσει σε 35 μισθωτές μεταξύ των οποίων και οι επιχειρήσεις που αναφέρεστε στην ερώτησή σας, τις συγκεκριμένες καταγγελίες οι οποίες έχουν γίνει από πολίτες μέσω της εφαρμογής «MyCoast». Έχουν διαβιβαστεί οι εκθέσεις μηνύσεων στο ΑΤ Ρόδου για παραβάσεις των διατάξεων που αφορούν σε κατασκευές εντός ζώνης. Έχει προχωρήσει σε 138 αυτοψίες σε χώρους, μεταξύ των οποίων και η συμπεριλαμβανομένη στις 129 συμβάσεις, που έχει συνάψει ο δημος. Και έχει προχωρήσει και σε έκδοση διαπιστωτικής πράξης ανάκλησης παραχώρησης και αυτόματης λύσης συμφωνητικού παραχώρησης στην περιοχή της Ιαλυσού Ρόδου, ενώ βρίσκεται σε διαδικασία εξέτασης για ανάκληση άλλων δέκα παραχωρήσεων.

Τι θέλω να πω; Ότι η ΕΤΑΔ -γιατί θέλετε στο ερώτημά σας ένα ζήτημα αδράνειας- βάσει των δεδομένων που έχει διαθέσιμα μέσω της καταγγελίας της εφαρμογής «MyCoast» έπραξε συγκεκριμένες διαδικασίες, που αφορούν προφανώς το σύνολο των καταγγελιών που έγιναν και όχι μόνο ενδεχομένως τις δύο που αναφέρετε στην ερώτηση σας για συγκεκριμένες επιχειρήσεις.

Κύριε Πρόεδρε, θα επανέλθω στη δευτερολογία μου και για τις ενέργειες που έχουν γίνει και από άλλες υπηρεσίες.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ, συνειδητά ανέφερα δύο συγκεκριμένα παραδείγματα, τα οποία είναι εξόφθαλμα, για τα οποία έχετε τις καταγγελίες. Το γεγονός δε ότι υπάρχει το «MyCoast» και με δεδομένες τις καταγγελίες και αυτοί οι δύο συνεχίζουν να λειτουργούν με αυτόν τον τρόπο, δεν σας βοηθάει. Είναι επιβαρυντικό για εσάς. Το «MyCoast» υπάρχει, έχει αποτυπωθεί η παράβαση, οι πολίτες έχουν κάνει τις καταγγελίες και αυτοί οι δύο είναι ακόμη εκεί.

Οι άνθρωποι στη ρόδο ξέρετε ότι καταλαβαίνουν; Ότι έχουμε κάποιους που κάνουν πανηγύρι αυθαιρεσίας. Γιατί είναι πανηγύρι, να έχεις πάρει 400 τετραγωνικά μέτρα και να έχεις ξεπεράσει τα 2.000 και να έχεις βάλει και μόνιμες εγκαταστάσεις. Τι άλλο πρέπει να κάνουν; Να σηκώσουν τριώροφο για να κινηθεί η ΕΤΑΔ; Τι άλλο πρέπει να κάνουν; Κι ενώ τις έκτακτες καταγγελίες, η ΕΤΑΔ πετάει χαρταετό. Μιλώ για τις δύο συγκεκριμένες καταγγελίες. Δεν σας έκανα ερώτηση για τα στατιστικά του «MyCoast». Εδώ ποια είναι τα ενδεχόμενα; Είτε έχουμε αδιαφορία είτε έχουμε ανικανότητα, είτε –συγχωρέστε με- μπορεί να έχουμε και συνενοχή. Δεν θα πέσουμε από τα σύννεφα. Δεν θα πέσουμε από τα σύννεφα! Βλέπουμε τι γίνεται.

Έχουμε συμβάσεις αυτών των εταιρειών με την ΕΤΑΔ. Εσείς αναφερθήκατε σε παράδειγμα που η ΕΤΑΔ έκανε ανάκληση. Είναι θετικό. Σε αυτές τις δυο γιατί δεν έχει γίνει ανάκληση;

Μπορώ να σας πω εδώ με βάση τη σύμβαση, γιατί υπάρχει, έχει βγει στη δημοσιότητα, τουλάχιστον τέσσερις λόγους για τους οποίους θα έπρεπε να έχει γίνει ανάκληση. «Απαγορεύεται ρητά η κατασκευή οποιουδήποτε μόνιμης ή άλλης μη επιτρεπόμενης κατασκευής επί του μισθίου», αλλά έχει γίνει. «Η μίσθωση λύεται και πριν την παρέλευση του συμβατικού χρόνου κατόπιν καταγγελίας», έχουν γίνει, έχουν τεκμηριωθεί όλα αυτά. Αλλά τι βλέπουν οι πολίτες; Μαγαζιά τα οποία ανοίγουν, κάνουν πανήγυρι, κάνουν ό,τι καταλαβαίνουν, ανακαλείται μία άδεια τον Οκτώβριο -έχει τελειώσει η τουριστική σεζόν- και μετά ξανανοίγουν, μπορεί με άλλο ΑΦΜ, με άλλον μπροστάρη. Η μία εταιρεία είναι τέτοια εταιρεία, που έχει αλλάξει επωνυμία. Αλλάζουν οι επωνυμίες, αλλά η παραβατικότητα παραμένει.

Εδώ δεν μιλάμε μόνο για το ζήτημα της νομιμότητας, του δημόσιου χώρου. Μιλάμε και για ζωές ανθρώπων, γιατί οι άνθρωποι στη Ρόδο που υπερασπίζονται τον δημόσιο χώρο και οι άνθρωποι που τρέχουν το «Δίκτυο Ομπρέλα» έχουν δεχτεί απειλές από την τοπική μαφία. Και είμαι σίγουρος ότι δεν πέφτετε από τα σύννεφα όταν ακούτε ότι στον τουρισμό υπάρχει μαφία. Έχουμε δει όλοι φωτογραφίες με διάφορους, που δεν ξέρω πώς να τους χαρακτηρίσω -μπράβους να τους πούμε;- οι οποίοι έμπαιναν στο δημοτικό συμβούλιο για να εξασφαλίσουν το ποιος θα πάρει τις μισθώσεις. Άρα εδώ υπάρχουν άνθρωποι που μπαίνουν μπροστά, υπερασπίζονται τον δημόσιο χώρο, παίζουν το κεφάλι τους και τους κυνηγάει η τοπική μαφία, ξαναλέω, σε δύο πολύ συγκεκριμένα περιστατικά στα οποία η ΕΤΑΔ έπρεπε να έχει ανακαλέσει τη σύμβαση. Γι’ αυτό σας ρώτησα για αυτά τα δύο περιστατικά. Ξέρετε το συγκεκριμένο έχει αξία για τον κανόνα. Σε αυτά τα δύο περιστατικά η ΕΤΑΔ δεν έχει ανακαλέσει τη σύμβαση. Δεν κατάλαβα από την απάντησή σας γιατί σε αυτά τα δύο περιστατικά η ΕΤΑΔ δεν έχει ανακαλέσει και αν έστω και τώρα θα ανακαλέσει και αν θα ελεγχθεί και κάποιος που δεν ανακάλεσε τόσον καιρό.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Ηλιόπουλο.

Κύριε Υφυπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Καταρχάς να πούμε και να συμφωνήσουμε κάτι θεωρώ το οποίο είναι αυτονόητο, αν μια κυβέρνηση ήθελε να δημιουργήσει ή να εντείνει συνθήκες οι οποίες οξύνουν και μεγεθύνουν ένα πρόβλημα που αφορά στην αξιοποίηση της δημόσιας περιουσίας, δεν θα είχε δημιουργήσει αυτήν τη σημαντική διαδικασία και αυτήν τη σημαντική εφαρμογή του «MyCoast», η ποια ακριβώς είναι αυτή που δίνει τον λόγο στους πολίτες, προκειμένου να μπορούν σε πραγματικό χρόνο και με τα πραγματικά δεδομένα διαθέσιμα να κάνουν τις καταγγελίες. Θεωρώ ότι είναι κάτι το οποίο δεν ήταν ούτε αυτονόητο ούτε πολλές φορές έγινε αποδεκτό από όλους με πολύ ομαλό τρόπο.

Ο λόγος που σας αναφέρω τα στατιστικά, κύριε συνάδελφε, ήταν ακριβώς για να δείξουμε ότι μειώνονται οι καταγγελίες, που δείχνει ότι υπάρχει μια πρόοδος, την οποία θεωρώ ότι όλοι αν μη τι άλλο πρέπει να συμφωνήσουμε ότι είναι θετικό σε ένα δύσκολο περιβάλλον πάνω στο οποίο εργαζόμαστε και γίνεται μια σημαντική προσπάθεια.

Σας είπα προηγουμένως ότι η ΕΤΑΔ στο πλαίσιο των διαδικασιών της νομοθεσίας που προβλέπεται των συμβάσεων ήδη έχει κάνει αυτοψίες και βρίσκεται σε διαδικασία εξέτασης των συγκεκριμένων συμβάσεων και των καταγγελιών που υπάρχουν βάσει των δεδομένων που έχουν καταγραφεί από το «MyCoast». Οπότε αυτό είναι η απάντηση που έχουμε εμείς από την ΕΤΑΔ.

Παράλληλα η Κτηματική Υπηρεσία του Δημοσίου έχει διαβιβάσει και για τις επιχειρήσεις που αναφέρατε -δεν θέλω να πω περιπτωσιολογικά μόνο για ευνόητους λόγους, το αντιλαμβάνεστε- στην Εισαγγελία Πρωτοδικών Ρόδου και στις αρμόδιες αστυνομικές υπηρεσίες που ελέγχουν το σύνολο των δεδομένων. Αυτό θεωρώ είναι κάτι το οποίο πρέπει να διασφαλιστεί, γιατί κάθε μεμονωμένη περίπτωση έχει δεδομένα που πρέπει να κριθούν σε συγκεκριμένο πλαίσιο νομικό και σε συγκεκριμένη διάσταση. Η ΕΤΑΔ λοιπόν και η Κτηματική Υπηρεσία του Δημοσίου με βάση τα δεδομένα που έχουμε και εμείς διαθέσιμα έχει προβεί σε συγκεκριμένες διαδικασίες.

Σε ό,τι έχει να κάνει δε με την επίσης έκδοση των απαιτούμενων πρωτοκόλλων είτε αυτά είναι κατεδάφισης είτε είναι καθορισμού αποζημίωσης αυθαιρέτου χρήσης έχουν επίσης εκδοθεί από την Κτηματική Υπηρεσία του Δημοσίου και έχει ενημερωθεί παραλλήλως επισήμως η Υπηρεσία Δόμησης του Δήμου Ρόδου, προκειμένου να λάβει ανάλογα μέτρα.

Σας θέτω λοιπόν ένα πλαίσιο βάσει των διαθέσιμων στοιχείων που έχουμε τόσο για την ΕΤΑΔ όσο και για την Κτηματική Υπηρεσία του Δημοσίου, για να καλύψω και το πλαίσιο της ερώτησης που έχετε κάνει στο γραπτό σας κείμενο, προκειμένου να δούμε ότι αυτά τα δεδομένα που προβλέπονται έχουν ασκηθεί. Παράλληλα, όπως σας είπα, η σύμβαση έχει αντισυμβαλλόμενο και τον Δήμο Ρόδου, που πρέπει να συνυπολογιστεί αυτό.

Αλλά, το ξαναλέω, όταν έχει γίνει μια προσπάθεια και αυτές οι καταγγελίες που και εσείς αναφέρατε, που εγώ δεν θα μηδενίσω την προσπάθεια που κάνουν οι πολίτες είτε συλλογικά είτε μεμονωμένα για να εντοπίσουν παρανομίες, η Ελληνική Κυβέρνηση και η ελληνική πολιτεία είναι εδώ ακριβώς για να τις πατάξει. Γι’ αυτόν τον λόγο έχει φέρει αυτήν την εφαρμογή. Γι’ αυτόν τον λόγο στο μέτρο που έχει διοικητική ευχέρεια μέσω των κτηματικών υπηρεσιών του Δημοσίου, που είναι απευθείας υπαγόμενες στο Υπουργείο Εθνικής Οικονομίας Οικονομικών, πράττει αυτά που πρέπει να πράξει. Η ΕΤΑΔ επίσης στο πλαίσιο των αρμοδιοτήτων της αναλόγως την καταγγελία, τα πραγματικά της περιστατικά και το νομικό πλαίσιο πράττει αυτά που πρέπει να πράξει.

Από εκεί και πέρα είμαστε προφανώς όμως στη διάθεση και τη δική σας ως μελών της Εθνικής Αντιπροσωπείας και των πολιτών για να δούμε τυχόν ζητήματα που πρέπει να βελτιώσουμε ή να διερευνήσουμε παραπάνω. Αλλά το τι υπάρχει αυτήν τη στιγμή μία σημαντική και ουσιώδης βελτίωση στον πυρήνα του προβλήματος, ο οποίος ήταν υπαρκτός, και με αυτές τις πρωτοβουλίες που έλαβε αυτή η Κυβέρνηση δείχνει ότι υπάρχει σημαντική πρόοδος είναι αν μη τι άλλο ένα θετικό βήμα, που κρίνω ότι πρέπει να το αναγνωρίσουμε όλοι ανεξαρτήτως ποια πολιτική πτέρυγα υπηρετούμε.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υφυπουργό.

Ο Βουλευτής κ. Μιχάλης Παπαδόπουλος ζητεί άδεια ολιγοήμερης απουσίας στο εξωτερικό από 22.9.2025 έως 25.9.2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Ο Βουλευτής κ. Τάσος Χατζηβασιλείου ζητεί άδεια ολιγοήμερης απουσίας στο εξωτερικό από 18.9.2025 έως 19.9.2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Προχωράμε τώρα στην όγδοη με αριθμό 1301/4-9-2025 επίκαιρη ερώτηση του πρώτου κύκλου του Ανεξάρτητου Βουλευτή Α΄ Αθηνών κ. Αθανασίου Χαλκιά, προς τον Υπουργό Εξωτερικών με θέμα: «Ύπαρξη άτυπης συμφωνίας με την Τουρκία για την αλιεία και δηλώσεις για «αβλαβή διέλευση» που παραβιάζει τη σύμβαση UNCLOS».

Κύριε συνάδελφε, έχετε τον λόγο.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Κύριε Υπουργέ, σε πρόσφατη συνέντευξή του, ο Υπουργός Βασίλειος Κικίλιας ομολόγησε ευθέως ότι η ανοχή της Ελλάδας έναντι της παράνομης αλιείας από Τουρκικά σκάφη εντός των Ελληνικών χωρικών υδάτων αποτέλεσε συνειδητή κυβερνητική πολιτική, η οποία συνδέθηκε άρρηκτα με τις διαπραγματεύσεις για την απελευθέρωση των δύο Ελλήνων στρατιωτικών που είχαν συλληφθεί στον Έβρο το 2017.

Συγκεκριμένα, ο κ. Κικίλιας δήλωσε: «Από το 2017 και την περίπτωση της ομηρίας των δύο Ελλήνων στρατιωτών ενδώσαμε λόγω της διαπραγμάτευσης αυτής για κάποιο χρονικό διάστημα και δεν ελέγξαμε ως οφείλαμε το πώς ψαρεύουν οι Τούρκοι ψαράδες στην περιοχή». Η δήλωση αυτή, η οποία χαρακτηρίστηκε από μερίδα του Τύπου ως «αποκάλυψη-σοκ» και «βόμβα», δημιουργεί ένα de facto πλαίσιο ανταλλαγής, όπου η άσκηση Εθνικής κυριαρχίας στις Ελληνικές θάλασσες τέθηκε στο τραπέζι των διαπραγματεύσεων.

Επιδεινώνοντας την κατάσταση, ο κύριος Υπουργός επιχείρησε να υποβαθμίσει την παρουσία Τουρκικών αλιευτικών σκαφών, ιδίως σε ευαίσθητες περιοχές, όπως οι Κυκλάδες, χαρακτηρίζοντας τη δραστηριότητά τους ως «αβλαβή διέλευση» ερωτηθείς για την πολυήμερη παραμονή Τουρκικών μηχανότρατων σκαφών που προέρχονται από τη Μάλτα με προορισμό την Τουρκία. Αυτός ο χαρακτηρισμός δεν αποτελεί απλώς μια πολιτική εκτίμηση, αλλά μια τοποθέτηση με σοβαρές νομικές και επιχειρησιακές προεκτάσεις, καθώς η «αβλαβής διέλευση» είναι ένας αυστηρά καθορισμένος διεθνής νομικός όρος που διέπει συγκεκριμένα δικαιώματα και υποχρεώσεις.

Ερωτάστε: Υφίσταται ή υπήρξε ποτέ, επίσημα ή άτυπα, συμφωνία, συνεννόηση ή πολιτική «ανοχής» προς την Τουρκική αλιευτική δραστηριότητα εντός Ελληνικών χωρικών υδάτων ως αντάλλαγμα για την απελευθέρωση των δύο Ελλήνων στρατιωτικών το 2017, όπως ευθέως ομολόγησε ο Υπουργός Ναυτιλίας; Παρακαλούμε για μια μονολεκτική απάντηση «ναι» ή «όχι».

Με ποια ακριβώς νομική γνωμοδότηση ή ερμηνεία του Διεθνούς Δικαίου της Θάλασσας ο αρμόδιος Υπουργός Ναυτιλίας χαρακτήρισε τη διέλευση Τουρκικών αλιευτικών σκαφών ως «αβλαβή», όταν το Άρθρο 19 της Σύμβασης UNCLOS, την οποία η Ελλάδα έχει κυρώσει με τον Ν. 2321/1995, ρητώς και αναμφισβήτητα εξαιρεί τις «αλιευτικές δραστηριότητες» από την έννοια αυτή;

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Θα απαντήσει ο Υφυπουργός Εξωτερικών κ. Χάρης Θεοχάρης.

Έχετε τον λόγο, παρακαλώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εξωτερικών):** Ευχαριστώ, κύριε Πρόεδρε.

Και ευχαριστώ τον συνάδελφο για την ευκαιρία να απαντήσουμε αυτήν την ερώτηση, γιατί ως Υπουργείο Εξωτερικών είναι δεδομένο και υποχρέωσή μας να βάζουμε τα πράγματα στη θέση τους, για να μην υπάρχουν παρερμηνείες ή παραφιλολογία για τέτοιου είδους πολύ σημαντικά ζητήματα.

Συνεπώς δεν ξέρω αν πρέπει να σας απαντήσω μονολεκτικά, όπως είπατε, κύριε συνάδελφε, αλλά σίγουρα θα σας απαντήσω κατηγορηματικά.

Κατηγορηματικά, λοιπόν, μπορώ να σας διευκρινίσω και διαβεβαιώσω -και θέλω σε παρένθεση να πω ότι αυτό το θέμα δεν προσφέρεται για μικροκομματική εκμετάλλευση και γι’ αυτόν το λόγο σας διαβεβαιώνω και για την περίοδο στην οποία προφανώς η Νέα Δημοκρατία δεν κυβερνούσε ως Υπουργείο Εξωτερικών- ότι ουδέποτε υπήρξε, δεν υφίσταται ούτε πρόκειται ποτέ να υπάρξει συμφωνία ούτε μπορεί ποτέ να υπάρξει, είτε επίσημη είτε άτυπη, με την τουρκική πλευρά, αλλά και με οποιονδήποτε τρίτο για ανοχή σε θέματα παράνομης, λαθραίας ή και άναρχης αλιευτικής δραστηριότητας. Αντιθέτως, παρακολουθούμε ενδελεχώς, προβαίνουμε ως Υπουργείο Εξωτερικών στις απαραίτητες δυνατές ενέργειες σε εθνικό, διμερές και πολυμερές προφανώς και στην Ευρωπαϊκή Ένωση. Θυμίζω ότι τα ζητήματα της αλιείας άπτονται των εμπορικών συμβάσεων και σχέσεων της Ευρωπαϊκής Ένωσης εν συνόλω με τις τρίτες χώρες και ως τέτοια είναι στην αρμοδιότητα της Ευρωπαϊκής Ένωσης. Συνεπώς, εξασκούμε κάθε δικαίωμά μας σε σχέση με την προάσπιση των εθνικών συμφερόντων έναντι έκνομων και προκλητικών ενεργειών, όπως η παράνομη και η λαθραία αλίευση.

Οι ενέργειες αυτές, όπως είπα, λαμβάνονται σε όλα τα επίπεδα, διμερή και πολυμερή. Και έναντι της τουρκικής πλευράς, που αν θέλετε ίσως αυτό το ζήτημα να είναι το πιο συνηθισμένο να συμβαίνει σε σχέση με άλλες τρίτες χώρες, το Υπουργείο Εξωτερικών πραγματοποιεί διαβήματα για κάθε ένα συγκεκριμένο περιστατικό παραβατικότητας. Και αυτά τα ζητήματα τίθενται εμφατικά και στο πλαίσιο των διμερών επαφών σε διάφορα επίπεδα, είτε αυτά αφορούν πολιτικές είτε αυτά αφορούν οικονομικές σχέσεις, όπως είναι κατανοητό.

Τώρα όσον αφορά το ζήτημα της αβλαβούς διέλευσης, το οποίο θέσατε εδώ, έχετε δίκιο ότι το ζήτημα δεν είναι πολιτικό, το ζήτημα είναι κυρίως και πρωτίστως νομικό. Και επειδή αναφερθήκατε στη Σύμβαση για το Δίκαιο της Θάλασσας, την UNCLOS, την οποία η χώρα μας έχει συνυπογράψει και είναι μια βασική συνθήκη του Διεθνούς Δικαίου με την οποία υπερασπιζόμαστε τα συμφέροντά μας, θέλω να διευκρινίσω -και για να μην κάνω λάθος, διαβάζω- ότι το άρθρο 17 της Σύμβασης για το Δίκαιο της Θάλασσας ορίζει ότι υπό τους όρους της παρούσας σύμβασης τα πλοία όλων των κρατών παράκτιων και άνευ ακτών απολαμβάνουν του δικαιώματος της διέλευσης μέσω της χωρικής θάλασσας. Συνεπώς, η αβλαβής διέλευση είναι ένα δικαίωμα το οποίο αναγνωρίζεται.

Η διέλευση είναι αβλαβής -περαιτέρω διευκρινίζεται- εφόσον λαμβάνει χώρα με σεβασμό των προβλεπομένων στα άρθρα 18 και 19 της σύμβασης. Τα ανωτέρω φυσικά εφαρμόζονται και στα αλιευτικά σκάφη. Και πράγματι, η διέλευση των αλιευτικών σκαφών καθίσταται σύμφωνα με το άρθρο 19 της σύμβασης -στο οποίο, όπως παρατηρήσατε, αναφέρεται το άρθρο 17- η διέλευση των αλιευτικών σκαφών είναι μη αβλαβής στην περίπτωση που αυτά τυχόν προβαίνουν σε αλιευτικές δραστηριότητες στη χωρική θάλασσα. Συνεπώς, το αν η διέλευση είναι αβλαβής ή όχι είναι ένα πραγματικό γεγονός και επί τη βάσει αυτού του πραγματικού γεγονότος προφανώς οι ενέργειες της χώρας μας κλιμακώνονται ή όχι ανάλογα με το τι συμβαίνει κάθε φορά.

Συνεπώς, δεν τίθεται κανένα θέμα. Όταν διεξάγεται παράνομη αλιευτική δραστηριότητα, τότε η διέλευση είναι μη βλάβης και συνεπώς λαμβάνουμε τα όποια μέτρα χρειάζονται. Όταν όμως η διέλευση δεν περιλαμβάνει αλιευτική δραστηριότητα, τότε σε αυτήν την περίπτωση είναι αβλαβής.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Τον λόγο έχει ο κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ:** Κύριε Υπουργέ, όπως πολύ καλά γνωρίζετε, το πρόβλημα της παράνομης αλιείας εκ μέρους των Τούρκων στις ελληνικές θάλασσες δεν συνιστά τυχαία ενέργεια. Αντιθέτως, πρόκειται για στρατηγική επιλογή της τουρκικής εξωτερικής πολιτικής, για να δημιουργήσει de facto κυριαρχικά δικαιώματα. Ως εκ τούτου, τα διαβήματα δεν είναι αρκετά για αποτροπή της εν λόγω απειλής. Εξάλλου, είναι γνωστό σε όλους μας το πώς λαμβάνει το Διεθνές Δίκαιο υπ’ όψιν της η Τουρκία.

Ισχυρίζεστε ότι δεν υπάρχει η συμφωνία με τους Τούρκους για την απελευθέρωση των Ελλήνων στρατιωτικών. Επομένως, παραδέχεστε ότι ο κ. Κικίλιας δεν ξέρει τι λέει ως Υπουργός Ναυτιλίας. Ο εν λόγω Υπουργός μίλησε για αβλαβή διέλευση τη στιγμή που σύμφωνα με την UNCLOS η διενέργεια αλιείας σε χωρικά ύδατα άλλης χώρας εξαιρείται της αβλαβούς διελεύσως. Μάλιστα, τόνισε ότι οι Τούρκοι αλιείς που μπορεί να είναι και κατάσκοποι, αν βρεθούν σε κακοκαιρία, καταφεύγουν σε ασφαλείς ελληνικούς όρμους. Αλήθεια, ενημερώνουν τις ελληνικές αρχές για αυτήν τους την ενέργεια; Δεν γνωρίζετε από τις ελληνικές μυστικές υπηρεσίες ότι τα σκάφη αυτά μόνο αλιευτικά δεν είναι;

Σύμφωνα με ελληνικά και διεθνή δημοσιεύματα, τα οποία θα σας καταθέσω στο τέλος της ερώτησης, είναι γνωστή και συνήθης η πρακτική να φέρουν σύγχρονο εξοπλισμό -από τη MIT είναι εξοπλισμένα- ανίχνευσης και καταγραφής του βυθού, καθώς και ραντάρ για κατασκοπευτικούς λόγους. Και μάλιστα στα δημοσιεύματα είναι ξεκάθαρη η παρουσία τουρκικών αλιευτικών εντός 6 ναυτικών μιλίων.

Κύριε Υπουργέ, μην εμπαίζει η Κυβέρνηση τη Βουλή και τον ελληνικό λαό. Εάν ως Κυβέρνηση θέλετε να προασπίζεται την ελληνική κυριαρχία και τους Έλληνες αλιείς που πλήττονται από την παράνομη και επιθετική τουρκική πολιτική, πρέπει να κάνετε το εξής: να φέρετε νομοθετική ρύθμιση για την τροποποίηση του άρθρου 398 του Ποινικού Κώδικα το οποίο η Κυβέρνηση της Νέας Δημοκρατίας. νομοθέτησε το 2021. Και τι λέει αυτό το άρθρο; Ότι μπορεί το Λιμενικό να επιβάλλει μέτρα εναντίον των τουρκικών αλιευτικών που ψαρεύουν εντός των έξι ναυτικών μιλίων, εφόσον ελλιμενιστούν σε ελληνικά λιμάνια. Δεν πηγαίνουν οι Τούρκοι σε ελληνικά λιμάνια. Οπότε η ρύθμιση πρέπει να αλλάξει και να γίνει ως εξής: να διατάσσει τη δυνατότητα επέμβασης του Λιμενικού Σώματος για την επιβολή του μέτρου της άμεσης κατάσχεσης του ξένου σκάφους και την αυτόφωρη σύλληψη του πληρώματος. Οι ρουμανικές αρχές έχουν δράσει με αυτόν τον τρόπο σε αντίστοιχες παράνομες ενέργειες των Τούρκων και μάλιστα εντός 12 ναυτικών μιλίων χωρικών υδάτων, με αποτέλεσμα να σταματήσουν αυτές οι παράνομες τουρκικές δραστηριότητες.

Οι δηλώσεις του κ. Κικίλια περί αβλαβούς διελεύσεως αποτελεί σοβαρό ολίσθημα εκ μέρους του, διότι δίνει επιχειρήματα στην τουρκική διπλωματία για αποποινικοποίηση των δραστηριοτήτων αυτών. Εξάλλου, είναι γνωστό σε όλους ότι οι ενέργειες αυτές αποτελούν μέρος της ενορχηστρωμένη αμφισβήτησης της ελληνικής κυριαρχίας εκ μέρους της Τουρκίας. Δηλαδή, να δημιουργηθούν τετελεσμένα για διεθνές εθιμικό δίκαιο. Η επέκταση των χωρικών μας υδάτων, λοιπόν, στα 12 ναυτικά μίλια και η ανακήρυξη ΑΟΖ σε συνεργασία με την Κύπρο είναι επιτακτική ανάγκη να πραγματοποιηθεί άμεσα, για να τεθεί τέλος στο γαϊτανάκι των τουρκικών διεκδικήσεων με τις ευλογίες του ΕΛΙΑΜΕΠ.

Κλείνοντας, βρίσκομαι εδώ ενώπιον της Εθνικής Αντιπροσωπείας να σας υπενθυμίσω ότι η υπεράσπιση των εθνικών μας κυριαρχικών δικαιωμάτων και των δικαιωμάτων των Ελλήνων αλιέων θα πρέπει να είναι ο πρωταρχικός στόχος της Κυβέρνησής σας. Από την καταγραφή αναρίθμητων περιστατικών πυροβολισμών κατά Ελλήνων αλιέων, περιστατικών όπου τους διαλύουν τα δίχτυα, τους ρίχνει νερό με μάνικες το Τουρκικό Λιμενικό εντός χωρικών υδάτων και τους συμπεριφέρονται έτσι, φαίνεται ότι έχετε αποτύχει. Αποφασίστε επιτέλους, για να γνωρίζει ο ελληνικός λαός αν είστε ανίκανοι για την υπεράσπιση της πατρίδος ή εθνικοί μειοδότες.

(Στο σημείο αυτό ο Βουλευτής κ. Αθανάσιος Χαλκιάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς.

Έχετε τον λόγο, κύριε Υπουργέ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εξωτερικών):** Κύριε Χαλκιά, ανεβάσατε τους τόνους για πράγματα για τα οποία ούτε τα πραγματικά περιστατικά ξέρετε, αλλά κάνατε μια συρραφή σε μια προσπάθεια να βρείτε έναν τρόπο να κατηγορήσετε την Κυβέρνηση, που δεν είναι η κυβέρνηση μας, είναι κυβέρνηση του ελληνικού λαού. Από την πρώτη στιγμή την οποία ανέλαβε τη διακυβέρνηση της χώρας ο Κυριάκος Μητσοτάκης δεν έχει κάνει τίποτε άλλο παρά να ισχυροποιεί τη διεθνή θέση της χώρας, να ισχυροποιεί την αμυντική και αποτρεπτική της δυνατότητα και να ισχυροποιεί το διεθνές κύρος αυτής της χώρας μας, η οποία είχε φτάσει να είναι πραγματικά ανυπόληπτη.

Από τότε, όμως, –δυστυχώς προς θλίψη της Αντιπολίτευσης, θα ήθελα να το πω- η χώρα μας δυναμώνει και όλες αυτές οι κατηγορίες τις οποίες ακούγαμε το προηγούμενο διάστημα περί του δήθεν ενδιαφέροντος της CHEVRON για το τουρκολιβυκό μνημόνιο, το οποίο μας έχει βάλει σε μία γωνία και δεν μπορούμε να ασκήσουμε τα δικαιώματά μας, καταλαβαίνετε ότι όλες αυτές έχουν πάει στο καλάθι των αζήτητων, γιατί αυτήν τη στιγμή στην πράξη το Υπουργείο Εξωτερικών με τις ενέργειες του, αλλά και τα συναρμόδια Υπουργεία -φυσικά υπό τον συντονισμό και την καθοδήγηση του Πρωθυπουργού- έχουν φέρει απτά, συγκεκριμένα αποτελέσματα και για τους αλιείς και για το σύνολο του ελληνικού λαού.

Τώρα, δυο λόγια γι’ αυτό το περιστατικό, για να τελειώνει, αν θέλετε, και η παραφιλολογία. Σύμφωνα με την ενημέρωση που έχουμε από το Λιμενικό Σώμα, το περιστατικό αυτό πράγματι είναι εντός του ορισμού της αβλαβούς διέλευσης. Δηλαδή επρόκειτο για αλιευτικά τα οποία αλίευαν στη Μάλτα, δεν πραγματοποίησαν αλιευτική δραστηριότητα στη χώρα μας. Βρέθηκαν, περνώντας μέσα από τη χώρα μας καθ’ οδόν προς τη Σμύρνη, σε κακοκαιρία, αναγκάστηκαν προσωρινά να διακόψουν τον πλου τους ανοιχτά της Τήνου και μπόρεσαν να αποχωρήσουν αμέσως μόλις η κακοκαιρία πέρασε.

Η χώρα μας, κύριε Χαλκιά, είναι ναυτικό έθνος και η ασφάλεια της ναυσιπλοΐας –την ξέρει πολύ καλά ο Πρόεδρος, διετέλεσε μάλιστα και Υπουργός Ναυτιλίας και ξέρει αυτά τα ζητήματα και τα έχει βιώσει στην καθημερινότητά του- η ασφάλεια της ναυσιπλοΐας είναι η πρώτη προτεραιότητα σε κάθε περίπτωση. Η χώρα μας, λοιπόν, τηρεί το Διεθνές Δίκαιο για να μπορεί να επικαλείται το Διεθνές Δίκαιο. Και φυσικά, όταν κάποιος ή κάποια πλοία ή κάποιο πλήρωμα βρίσκεται σε σημείο να απειλείται η ασφάλειά του, προφανώς θα τηρηθούν όλοι οι κανόνες της ασφάλειας. Συνεπώς, να μην ανησυχείτε. Παρακολουθούμε με όλες τις αρμόδιες υπηρεσίες κάθε μία παράβαση ή παραβίαση των δικαιωμάτων της χώρας μας και σε κάθε περίπτωση δρούμε όπως πρέπει.

Τώρα, ο κ. Κικίλιας προφανώς ήξερε και ξέρει τα θέματα που έχουν σχέση με το Υπουργείο Ναυτιλίας και γι’ αυτό σας ανέφερε τα ζητήματα της διέλευσης. Από εκεί και πέρα, εγώ ως εκπρόσωπος του Υπουργείου Εξωτερικών αυτήν τη στιγμή στο Ελληνικό Κοινοβούλιο μπορώ να κοιτάξω στα μάτια τον ελληνικό λαό και να επαναδιαβεβαιώσω αυτό που σας είπα και στην πρωτολογία μου: Δεν υπήρξε, δεν υπάρχει, δεν θα υπάρξει, δεν υπάρχει περίπτωση να υπάρξει τέτοιου είδους συμφωνία με την Τουρκία ή με τον οποιοδήποτε άλλο τρίτο σε σχέση με τα κυριαρχικά μας δικαιώματα.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Προχωράμε στην έκτη με αριθμό 1312/14-9-2025 επίκαιρη ερώτηση πρώτου κύκλου του Βουλευτή Αχαΐας της Κ.Ο. «ΝΙΚΗ» κ. Σπυρίδωνα Τσιρώνη προς την Υπουργό Παιδείας, Θρησκευμάτων και Αθλητισμού με θέμα: «Ανεξέλεγκτη και παράνομη λειτουργία των “Κέντρων Μελέτης”».

Παρακαλώ, κύριε Τσιρώνη.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, σύμφωνα με το άρθρο 56 του ν.682/1977 τα φροντιστήρια Δημοτικής Εκπαίδευσης έχουν καταργηθεί και δεν προβλέπεται νομικά η λειτουργία τους. Παρ’ όλα αυτά, εμφανίζονται εκατοντάδες «κέντρα μελέτης», όπως αποκαλούνται, τα οποία λειτουργούν παράνομα και ανεξέλεγκτα με πληθώρα μαθητών που υπολογίζεται ότι αγγίζει ή ξεπερνά τους δέκα χιλιάδες μαθητές. Μάλιστα, υπάρχουν καταγγελίες για στέγαση σε ακατάλληλους χώρους, για απασχόληση προσωπικού χωρίς παιδαγωγική ή ακαδημαϊκή επάρκεια, ενώ οι συνθήκες ασφαλείας είναι άγνωστες, καθώς δεν υπάρχει κανένας έλεγχος.

Στον μακρύ κατάλογο των καταγγελιών προστίθεται φαινόμενα μαύρης εργασίας, φοροδιαφυγής και ανεπαρκούς εποπτείας, ακόμα όμως και επικίνδυνες πρακτικές, όπως η μεταφορά μαθητών από το σχολείο φοίτησής τους στο «κέντρο μελέτης». Ενδεικτικά αναφέρω ότι υπάρχουν «κέντρα μελέτης», τα οποία διαφημίζουν δημόσια στην ιστοσελίδα τους πως αναλαμβάνουν τη μεταφορά μαθητών του Δημοτικού από διάφορα δημοτικά σχολεία στον χώρο τους.

Το ΥΠΕΘΑ έχει κατ’ επανάληψη δεσμευθεί ότι θα θεσπίσει νομοθετικό πλαίσιο για τα «κέντρα μελέτης», όμως κάτι τέτοιο δεν έχει ακόμα υλοποιηθεί και ερωτάσθε, κύριε Υπουργέ, γιατί παρά τις επανειλημμένες δεσμεύσεις δεν έχει ακόμα προχωρήσει το Υπουργείο σε θεσμική ρύθμιση για τη λειτουργία αυτών των «κέντρων μελέτης» και ποια μέτρα σκοπεύετε να λάβετε ώστε να διασφαλιστούν η παιδαγωγική επάρκεια και η εργασιακή νομιμότητα των διδασκόντων, καθώς και η ασφάλεια των μαθητών που φοιτούν στις συγκεκριμένες δομές.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Τσιρώνη.

Θα απαντήσει ο Υφυπουργός Παιδείας, Θρησκευμάτων και Αθλητισμού κ. Κωνσταντίνος Βλάσης.

Παρακαλώ.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κύριε συνάδελφε, ευχαριστώ θερμά για την ερώτηση. Θίγετε ένα θέμα υπαρκτό, κρίσιμο και ιδιαίτερα ευαίσθητο, καθώς αφορά πρωτίστως τα παιδιά μας αλλά και τις οικογένειές τους. Όπως σωστά αναφέρετε, το άρθρο 56 του ν.682/1977 κατήργησε τα φροντιστήρια Δημοτικής Εκπαίδευσης. Παρά ταύτα, η έλλειψη ενός σαφούς νομοθετικού πλαισίου μετά την κατάργηση αυτή άφησε ένα κενό το οποίο αξιοποιήθηκε στην πράξη με τη δημιουργία και τη λειτουργία των «κέντρων μελέτης», δομές που, αν και υφίστανται ως επιχειρήσεις με κατάλληλα διαμορφωμένους χώρους στους οποίους οι μαθητές του Δημοτικού προσαρμόζονται στη μελέτη και τις εργασίες των μαθημάτων της επόμενης σχολικής ημέρας, ωστόσο δεν πληρούν τις νομικές προϋποθέσεις. Την ίδια στιγμή, όμως, δεν μπορούμε να αγνοήσουμε ότι τα «κέντρα μελέτης» ανταποκρίνονται σε μια πραγματική ανάγκη των εργαζόμενων γονέων: τη στήριξη των παιδιών στη μελέτη των μαθημάτων τους, αλλά και τη φύλαξη και τη δημιουργική τους απασχόληση. Είναι, λοιπόν, ένας χώρος που συναντώνται παιδαγωγικά, κοινωνικά και οικογενειακά ζητήματα.

Το Υπουργείο μας, κύριε συνάδελφε, έχει πλήρη συνείδηση του προβλήματος. Έχουν κατατεθεί, όπως είπατε, αρκετές κοινοβουλευτικές ερωτήσεις και η ίδια η Υπουργός έχει αναγνωρίσει και δημόσια την ανάγκη για ρύθμιση τόσο στις τοποθετήσεις της όσο και στις συναντήσεις που έχει πραγματοποιήσει με διάφορους φορείς. Οι υπηρεσίες μας, επίσης, εργάζονται για τη διαμόρφωση ενός ολοκληρωμένου νομοθετικού πλαισίου. Θέλω να σας απαντήσω, λοιπόν, ότι εντός του τρέχοντος σχολικού έτους θα προχωρήσουμε σε συγκεκριμένη νομοθετική πρωτοβουλία.

Όμως, επειδή πρόκειται για ένα χρόνιο και περίπλοκο πρόβλημα -μην ξεχνάμε άλλωστε το βασικό, ότι αφορά παιδιά διαφορετικών βαθμίδων- οφείλουμε να αποφύγουμε -και νομίζω συμφωνείτε και εσείς σε αυτό- πρόχειρες λύσεις. Αντίθετα, πρέπει να λειτουργήσουμε σε ένα πλαίσιο αδειοδότησης και λειτουργίας που θα διασφαλίζει την ποιότητα, την παιδαγωγική επάρκεια και κυρίως την ασφάλεια των παιδιών.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Τσιρώνη.

**ΣΠΥΡΙΔΩΝ ΤΣΙΡΩΝΗΣ:** Κύριε Υπουργέ, θα ξεκινήσω από αυτό που είπατε, γιατί φάνηκε ως διαφήμιση περισσότερο αυτών των κέντρων, παρότι σας είπα ότι είναι παράνομα και έρχεται και η ίδια η Κυβέρνηση διά στόματος της Υπουργού να παραδεχτεί ότι είναι παράνομο. Λέτε «κατάλληλα διαμορφωμένο». Ποιος το έχει ελέγξει το «κατάλληλα διαμορφωμένους χώρους»; Και «ανταποκρίνονται στις ανάγκες». Προφανώς και ανταποκρίνονται στις ανάγκες. Ποιες ανάγκες όμως; Τεχνητές ανάγκες. Γιατί εάν δεν είχατε υπονομεύσει συνειδητά το δημόσιο σχολείο, για να ευνοηθούν αυτά τα οικονομικά συμφέροντα, εάν είχατε πραγματικά σκύψει πάνω από την ενισχυτική διδασκαλία και είχατε δημιουργήσει τον τρόπο αυτά να γίνουν σε ασφαλές πλαίσιο και νομοθετικά, αλλά και για την προστασία των παιδιών με τις μεταφορές, οι οποίες δεν γνωρίζω καν τι ακριβώς μέτρα τηρούν, τότε δεν θα χρειαζόταν. Και αυτό είναι μια πάγια τακτική της Κυβέρνησης, να υποστελεχώνει, να δημιουργεί την ανάγκη, υποστελεχώνοντας οτιδήποτε δημόσιο υπάρχει, ώστε να έρθει η ανάγκη και αυτή η ανάγκη να καλυφθεί από τον ιδιωτικό τομέα. Αυτό δεν είναι ο ρόλος σας εκεί, να παραπέμπετε από το Δημόσιο το οποίο φροντίζετε να σαπίζει και να αποσυντίθεται και να τους μεταφέρετε στον ιδιωτικό τομέα.

Ναι, είναι βοήθεια για τις οικογένειες. Προφανώς και είναι βοήθεια για τις οικογένειες, αλλά στα πλαίσια που πρέπει, όχι εκτός νόμου. Και θα πω ότι δεν είναι μόνο από τον συγκεκριμένο νόμο, αλλά και από τον ν.4547/2018 για τις εκπαιδευτικές δομές που λέει ότι δεν προβλέπεται καμία μορφή αδειοδότησης για «κέντρα μελέτης» μαθητών Δημοτικού. Το επιβεβαίωσε, όπως είπατε, και η Υπουργός. Και ξαναλέω: Πόσο χρειάζεται για σνα το επεξεργαστείτε; Είπατε ότι είναι χρόνιο πρόβλημα. Κυβερνάτε επί έξι χρόνια. Πόσα χρόνια χρειάζονται τελικά για να δημιουργηθεί αυτό το νόμιμο πλαίσιο;

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. ΟΛΓΑ ΓΕΡΟΒΑΣΙΛΗ)

Πραγματικά είστε συνένοχοι σε μια παρανομία και δεν σταματάει μόνο στο θέμα της νομιμότητας. Υπάρχουν καταγγελίες πως συχνά αναλαμβάνουν τη μελέτη μικρών παιδιών και άτομα χωρίς καμία παιδαγωγική επάρκεια και ακόμα χειρότερα ότι οι εργαζόμενοι αυτοί αμείβονται και με χαμηλότερες απολαβές και πολλές φορές χωρίς ασφάλιση και με πλήρη καταστρατήγηση της εργατικής νομοθεσίας. Άρα, μιλάμε για διπλή παρανομία και εκπαιδευτική και εργασιακή.

Υπάρχει και μια τρίτη παρανομία. Πολλά από αυτά τα κέντρα μελέτης διαφημίζουν ακριβώς αυτό που σας είπα πριν -και μπορώ να σας πω ότι τουλάχιστον τέσσερα έχω βρει με μια πρόχειρη έρευνα-, τη μεταφορά των μαθητών. Και λέω μήπως όλο αυτό το διάστημα το μόνο που απασχολούσε την Κυβέρνηση είναι να μασκαρέψει τα κολέγια και να τα κάνει πανεπιστήμια; Και η ασφάλεια των μαθητών αυτών -γιατί έτσι βοηθάμε τις οικογένειες- πάει σε δεύτερη μοίρα;

Για να μην κάνουμε μόνο καταγγελίες, θα μπορούσατε να κάνετε πολλά σε αυτό. Θα μπορούσατε να ενισχύσετε τα δημόσια σχολεία και να κρατηθούν εκεί τα παιδιά και να κάνουν αυτά τα κέντρα μελέτης εκεί, όχι να αφήνετε το δημόσιο έτσι απλά για να παραπέμψετε στα οικονομικά συμφέροντα του ιδιωτικού τομέα. Αυτό είναι θέμα πολιτικής, δεν είναι θέμα αδράνειας. Και σε αυτό, γιατί τα ιδιωτικά πανεπιστήμια δείχνουν ακριβώς αυτό τον δρόμο, έχετε ακριβώς αυτή την πολιτική.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Ευχαριστώ, κυρία Πρόεδρε.

Κύριε συνάδελφε, νομίζω ότι συμφωνήσαμε κυρίως στο νομικό κενό που υπάρχει, όπως και ήμουνα πολύ ξεκάθαρος για τη νομοθετική πρωτοβουλία που θα έρθει εντός σχολικού έτους. Είναι ξεκάθαρο το χρονοδιάγραμμα. Επίσης, δεν θα είναι μια πρόχειρη λύση, αλλά θα είναι μια λύση που θα δώσει τέλος σε πολλά από αυτά που αναφέρατε εσείς.

Εγώ, όμως, θέλω να επανέλθω σε δύο κρίσιμα σημεία: Πρώτον, η πολιτεία αναγνωρίζει, όπως είπαμε, κύριε συνάδελφε, ότι το φαινόμενο των κέντρο μελετών δεν είναι ούτε μικρό ούτε αμελητέο. Σήμερα, όμως, χιλιάδες γονείς -και αυτό πρέπει να το θυμόμαστε- εμπιστεύονται την προετοιμασία των παιδιών τους σε αυτές τις δομές. Αυτό ούτε παραβλέπεται ούτε φυσικά μπορεί να βρίσκεται αέναα στο περιθώριο.

Δεύτερον, η επεξεργασία των σχετικών διατάξεων έχει ήδη ξεκινήσει. Το είπα και το τονίζω. Η προσπάθειά μας εστιάζει στο να σχεδιάσουμε ένα σαφές πλαίσιο ίδρυσης, αδειοδότησης και λειτουργίας με βασικό άξονα την παιδαγωγική επάρκεια και τα προσόντα του προσωπικού, επειδή αναφερθήκατε σε αυτό, χωρίς όμως αυτή να συνδέεται με τη λειτουργία άλλων δομών που υφίστανται σήμερα. Στόχος μας είναι τα κέντρα μελέτης να αποτελέσουν θεσμό με κανόνες, διαφάνεια και αξιοπιστία, να προσφέρουν στα παιδιά ένα ασφαλές δημιουργικό περιβάλλον και να στηρίξουν ουσιαστικά τις οικογένειες και την εκπαιδευτική διαδικασία.

Η βούλησή μας είναι δεδομένη και, όπως σας είπα, η σχετική ρύθμιση θα έρθει εντός του σχολικού έτους στη Βουλή. Με αυτό τον τρόπο όχι μόνο θα καλύψουμε ένα θεσμικό κενό δεκαετιών -δεν είναι καινούργιο πρόβλημα-, αλλά θα ενισχύσουμε συνολικά την πρωτοβάθμια εκπαίδευση και θα δώσουμε απτές τις απαντήσεις σε μια κοινωνική ανάγκη, κάτι που η παράταξη της Νέας Δημοκρατίας ειδικά στον τομέα της παιδείας έχει αποδείξει ότι πράττει με ιδιαίτερη συνέπεια και προσήλωση και κυρίως με απτά αποτελέσματα.

Επειδή, κύριε συνάδελφε, είπατε ότι υπονομεύει αυτή η Κυβέρνηση τα δημόσια σχολεία για χάρη των ιδιωτικών, θα σας κάνω μια υπενθύμιση για λίγα από αυτά που έχουμε κάνει τα χρόνια της διακυβέρνησής μας: Μόλις φέτος δέκα χιλιάδες επιπλέον μόνιμο διδακτικό, διοικητικό και επικουρικό προσωπικό που προστίθεται στους τριάντα οχτώ χιλιάδες πεντακόσιους μόνιμους εκπαιδευτικούς που έχουν προσληφθεί από το 2019 έως σήμερα -δεν νομίζω ότι αυτό είναι λίγο-, τα πρώτα Ωνάσεια Πρότυπα Σχολεία, τα οποία λειτουργούν σε περιοχές που αντιμετωπίζουν κοινωνικές και οικονομικές προκλήσεις, τα τετρακόσια τριάντα ένα ανακαινισμένα σχολεία σε όλη τη χώρα, προσβάσιμα σε ΑΜΕΑ, με νέες σχολικές αυλές, γήπεδα και λοιπά, τριάντα έξι χιλιάδες διαδραστικοί πίνακες που έχουν τοποθετηθεί ήδη σε επτά χιλιάδες σχολεία και πρόκειται να τοποθετηθούν άλλοι δύο εννιακόσιοι, εκατόν δεκαεπτά χιλιάδες σετ ρομποτικής STEM, νέος εξοπλισμός αναβάθμισης των εργαστηρίων φυσικών επιστημών, ενίσχυση του ψηφιακού φροντιστηρίου, νέα μαθήματα, όπως τα οικονομικά, στη Γ’ τάξη, πιλοτικό πρόγραμμα «Καλλιεργώντας κριτικούς αναγνώστες» και, βέβαια, να πούμε και τους δέκα χιλιάδες απινιδωτές που σύντομα θα είναι στα σχολεία.

Ο κατάλογος είναι μεγάλος και, άρα, μη μιλάμε για υποτίμηση και υποβάθμιση του δημοσίου σχολείου, κύριε συνάδελφε, αλλά το αντίστροφο. Η Νέα Δημοκρατία αποδεικνύει πως ό,τι λέει το κάνει σε πράξεις και με πολύ μεγαλύτερο αποτύπωμα.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ο Βουλευτής Β1΄ Βορείου Τομέα Αθηνών κ. Θεόδωρος Ρουσόπουλος ζητεί άδεια ολιγοήμερης απουσίας στο εξωτερικό από 13 έως 16 Σεπτεμβρίου 2025 λόγω υποχρεώσεών του ως Προέδρου της Κοινοβουλευτικής Συνέλευσης του Συμβούλιου της Ευρώπης.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Η Βουλή ενέκρινε τη ζητηθείσα άδεια.

Ακολουθεί η τρίτη με αριθμό 1322/8-9-2025 επίκαιρη ερώτηση δευτέρου κύκλου του Προέδρου της ΚΟ «ΝΕΑ ΑΡΙΣΤΕΡΑ» και Βουλευτή  Μεσσηνίας  κ**.**Αλέξανδρου  Χαρίτσηπρος την Υπουργό Παιδείας, Θρησκευμάτων και Αθλητισμού με θέμα: «Πλήρως αμφισβητούμενες διαδικασίες αξιολόγησης στο πρόγραμμα «Εμπιστοσύνη στα Αστέρια μας» και απαξίωση της ερευνητικής κοινότητας».

Κύριε Χαρίτση, έχετε τον λόγο να θέσετε το ερώτημα.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κυρία Πρόεδρε.

Κύριε Υπουργέ, το εν λόγω πρόγραμμα, το πρόγραμμα «Εμπιστοσύνη στα Αστέρια μας», «Trust Your Stars», το οποίο ανακοινώθηκε πριν από λίγο καιρό είναι ένα πρόγραμμα το οποίο το περίμενε η ερευνητική κοινότητα με πάρα πολύ μεγάλο ενδιαφέρον και το περίμενε με πάρα πολύ μεγάλο ενδιαφέρον γιατί δυστυχώς είναι μια από τις ελάχιστες, πραγματικά ελάχιστες, πρωτοβουλίες της Κυβέρνησής σας στον πολύ κρίσιμο τομέα της έρευνας. Πρόκειται για ένα πρόγραμμα, λοιπόν, το οποίο εντάχθηκε για χρηματοδότηση στο Ταμείο Ανάκαμψης και Ανθεκτικότητας.

Και τι έγινε λοιπόν; Τι εισέπραξε η ερευνητική κοινότητα με τις προσδοκίες που είχε λόγω της έλλειψης άλλων αντίστοιχων προγραμμάτων και δράσεων; Τι εισέπραξε από την Κυβέρνηση της υποτιθέμενης αριστείας; Αυτό το οποίο εισέπραξε, όπως καταγγέλλει -και θα το εξηγήσω στη συνέχεια- η ίδια η κοινότητα, όχι εγώ προσωπικά –επαναλαμβάνω καταγγέλλει η ίδια η επιστημονική κοινότητα- ήταν ένα σκάνδαλο. Τι ακριβώς έγινε;

Πρώτον, είχαμε μια ανεπαρκή και προβληματική σύνθεση της επιτροπής με μόλις δώδεκα μέλη. Συγκροτήθηκε στις 5 Μαΐου 2025 και κλήθηκαν να κρίνουν πάνω από χίλιες διακόσιες προτάσεις μέσα σε λιγότερο από δύο μήνες αυτά τα δώδεκα μόλις μέλη της επιτροπής. Δεύτερον, είχαμε διαδικασίες κατώτερες των διεθνών προτύπων, αξιολογήσεις από έναν μόνο κριτή χωρίς δεύτερη γνώμη ή διασταύρωση, ελλιπή τεκμηρίωση, αόριστες διατυπώσεις, ακόμα και υπόνοιες για εκτεταμένη χρήση εργαλείων τεχνητής νοημοσύνης στην αξιολόγηση, έτη φωτός μακριά από τις διεθνείς πρακτικές αξιολόγησης, όπως επισημαίνουν οι ερευνητές. Και, τρίτον, είχαμε παράκαμψη του κατ’ εξοχήν αρμόδιου φορέα, του ΕΛΙΔΕΚ, φορέας ο οποίος από το 2021 έχει αξιολογηθεί θετικά από την Ευρωπαϊκή Τράπεζα Επενδύσεων και την επιτροπή του Υπουργείου Ανάπτυξης και θα έπρεπε να έχει οριστεί φορέας υλοποίησης έργων του Ταμείου Ανάκαμψης.

Έχουν δημιουργηθεί πάρα πολλές αντιδράσεις, υπάρχουν μεγάλες καταγγελίες και να σημειώσω εδώ ότι δεν πρόκειται για την πρώτη φορά που έχουμε αντίστοιχες καταγγελίες. Το ίδιο είχε διατυπωθεί και για τη δράση «Συμπράξεις αριστείας».

Άρα, εδώ δεν μιλάμε για μια σύμπτωση, δεν μιλάμε για ένα ατύχημα, μιλάμε για κυβερνητική σταθερά. Αυτή είναι η αντιμετώπιση που έχει από την Κυβέρνηση Μητσοτάκη η κοινότητα της έρευνας, διαδικασίες οι οποίες διαλύουν κάθε έννοια εμπιστοσύνης, διαδικασίες οι οποίες υπονομεύουν την αξιοκρατία και τη διεθνή αξιοπιστία της χώρας και της επιστημονικής κοινότητας, διαδικασίες οι οποίες τροφοδοτούν ένα νέο κύμα φυγής ερευνητών προς το εξωτερικό.

Αυτή η υπόθεση, κύριε Υπουργέ, είναι το κερασάκι στην τούρτα της πολιτικής απαξίωσης της έρευνας από την Κυβέρνηση της Νέας Δημοκρατίας τα τελευταία έξι χρόνια.

Σας ερωτώ, λοιπόν, ευθέως και παρακαλώ πολύ να μου απαντήσετε με μεγάλη σαφήνεια.

Πρώτο ερώτημα. Προτίθεται η Κυβέρνηση να ανακαλέσει τα αποτελέσματα και να αναθέσει σε νέες ανεξάρτητες και θεσμικά κατοχυρωμένες επιτροπές την επαναξιολόγηση των προτάσεων που κατατέθηκαν;

Δεύτερο ερώτημα. Γιατί δεν αξιοποίησε το Υπουργείο το ΕΛΙΔΕΚ, το Ελληνικό Ίδρυμα Έρευνας και Καινοτομίας, έναν θεσμό που είχε αξιολογηθεί θετικά και είχε την εμπειρία και την αξιοπιστία να διασφαλίσει δίκαιες και αντικειμενικές διαδικασίες στην αξιολόγηση του Προγράμματος «Εμπιστοσύνη στα Αστέρια μας»;

Και σας ζητώ να απαντήσετε συγκεκριμένα και με σαφήνεια, όχι σε μένα, αλλά στους οκτακόσιους εβδομήντα πέντε επιστήμονες. Επαναλαμβάνω το νούμερο. Για μια μικρή χώρα σαν την Ελλάδα σκεφτείτε τι αντιδράσεις υπάρχουν. Είναι οκτακόσιοι εβδομήντα πέντε επιστήμονες ερευνητές.

Καταθέτω και στα Πρακτικά εδώ την ανοιχτή επιστολή την οποία έχουν στείλει και την οποία έχουν κοινοποιήσει και στον Πρωθυπουργό. Είναι επιστολή διαμαρτυρίας για τη διαδικασία αξιολόγησης ερευνητικών προτάσεων στο πλαίσιο του έργου «Εμπιστοσύνη στα Αστέρια μας» του Υπουργείου Παιδείας. Εδώ υπάρχει ο κατάλογος όλων των επιστημόνων, όλων των ερευνητών και ερευνητριών οι οποίοι υπογράφουν αυτή την καταγγελία.

(Στο σημείο αυτό ο Πρόεδρος της Κοινοβουλευτικής Ομάδας της Νέας Αριστεράς κ. Αλέξης Χαρίτσης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε αυτούς λοιπόν καλείστε να απαντήσετε, κύριε Υπουργέ. Αυτό απαιτεί ο στοιχειώδης σεβασμός στην έρευνα και στους ανθρώπους που την υπηρετούν σε εξαιρετικά δύσκολες συνθήκες. Αυτό απαιτεί η στοιχειώδης συμμόρφωση στους κανόνες της επιστημονικής έρευνας και της αξιοκρατίας.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Στην ερώτηση θα απαντήσει ο Υφυπουργός Παιδείας, Θρησκευμάτων και Αθλητισμού κ. Κωνσταντίνος Βλάσσης.

Έχετε τον λόγο, κύριε Βλάσση.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κύριε συνάδελφε, κατ’ αρχάς, θα σας ευχαριστήσω για το ενδιαφέρον που είχατε για ένα τόσο κρίσιμο ζήτημα και, βέβαια, θα σας ευχαριστήσω που συμφωνείτε με την πρωτοβουλία που πήραμε να φέρουμε μπροστά και να διεκπεραιώσουμε ένα τέτοιο πρόγραμμα.

Η έρευνα και η καινοτομία δεν είναι μια δευτερεύουσα υπόθεση, αλλά βρίσκονται στον πυρήνα της ανάπτυξης της χώρας μας. Και είναι χρέος μας να δίνουμε σήματα εμπιστοσύνης προς τους νέους επιστήμονες, να τους κρατάμε εδώ και να τους δίνουμε ευκαιρίες να αναπτυχθούν.

Το Πρόγραμμα «Εμπιστοσύνη στα Αστέρια μας» αποτελεί τμήμα της ευρύτερης μεταρρύθμισης για την προώθηση της καινοτομίας και της εξωστρέφειας στα πανεπιστήμια του Ταμείου Ανάπτυξης και Ανθεκτικότητας.

Ανατέθηκε λοιπόν στο Υπουργείο Παιδείας, με στόχο να βελτιώσει τις ερευνητικές επιδόσεις, να ενισχύσει την ποιότητα της εκπαίδευσης, να στηρίξει ερευνητικά προγράμματα και να αναβαθμίσει ερευνητικές και εκπαιδευτικές υποδομές. Νομίζω πως συμφωνούμε ότι είναι ένα έργο με ιδιαίτερη σημασία, που απαιτεί πολύπλοκο σχεδιασμό και λεπτούς χειρισμούς για να αποδώσει.

Η συμμετοχή στην οποία αναφερθήκατε και εσείς ξεπέρασε κάθε προσδοκία, χίλιες διακόσιες σαράντα μία αιτήσεις, με συνολικό επιλέξιμο ποσό 657 εκατομμύρια ευρώ.

Κύριε συνάδελφε, γνωρίζετε βέβαια ότι δεν είναι εφικτό να γίνουν δεκτές με τον προϋπολογισμό που υπάρχει και οι χιλιάδες διακόσιες σαράντα μία αιτήσεις. Και αυτοί που έκαναν τις προτάσεις τους το γνωρίζουν αυτό.

Μιλάμε λοιπόν για μία από τις μεγαλύτερες ίσως κινητοποιήσεις ερευνητικής δυναμικής τα τελευταία χρόνια. Στη Δράση Ι υπέβαλαν εξακόσιες επτά ομάδες νέων ερευνητών, στη Δράση ΙΙ εξακόσιες τριάντα τέσσερις συμπράξεις πανεπιστημίων.

Επειδή μιλήσατε για υπόνοιες, για υποθέσεις ότι κάτι δεν έγινε σωστά, ότι δεν ελέγχθηκαν σωστά, θα σας πω ότι η διαδικασία αξιολόγησης ακολούθησε το θεσμικό πλαίσιο. Εκδόθηκαν πίνακες, υπήρχε στάδιο ενστάσεων, οι οποίες εξετάζονται θεσμικά. Δεν μιλάμε λοιπόν για μια κλειστή διαδικασία, όπως ενδεχομένως αφήσατε να υπονοηθεί.

Επίσης, η αξιολόγηση ήταν συγκριτική. Αυτό σημαίνει ότι για κάθε μία πολύ καλή πρόταση που δεν χρηματοδοτήθηκε υπήρξε μια άλλη καλύτερη η οποία χρηματοδοτήθηκε σε ακριβώς αυτό το πεδίο. Και η συγκριτική αξιολόγηση διασφαλίζει ότι δεν θα έχουμε ανισοβαρείς χρηματοδοτήσεις συγκεκριμένων κλάδων, κυρίως των θετικών επιστημών, της ιατρικής -γνωρίζετε ότι είμαι γιατρός και καθηγητής ιατρικής και μηχανολογίας-, ιδιαίτερα σε μια εποχή που υπάρχουν δικαιολογημένες ανησυχίες για τη μείωση των χρηματοδοτήσεων στις κοινωνικές και πολύ περισσότερο στις ανθρωπιστικές επιστήμες.

Θέλω επίσης να σημειώσω κάτι που συχνά παραγνωρίζεται. Το Ταμείο Ανάκαμψης έχει ένα πολύ αυστηρό χρονοδιάγραμμα υλοποίησης και εξαιρετικά δύσκολα επιτρέπει τη μεταφορά έργων σε επόμενη περίοδο. Αυτό ήταν κάτι που είχε διαπιστωθεί και από τη Σύνοδο των Πρυτάνεων, η οποία γνωρίζει πολύ καλά ότι ένα ερευνητικό έργο απαιτεί έναν ελάχιστο χρόνο υλοποίησης για να αποδώσει τα προσδοκώμενα ερευνητικά αποτελέσματα.

Συνεπώς, δεν πρέπει να μηδενίζουμε την αξία της προσπάθειας. Είναι ένα έργο που για πρώτη φορά έδωσε βήμα σε τόσους πολλούς νέους επιστήμονες, όπως το είπατε -σας ευχαριστούμε-, και θα συνεχίσει να τους το δίνει. Το Υπουργείο ακούει, λαμβάνει υπόψη την κριτική και προσαρμόζει τα εργαλεία του, ώστε η χώρα να κρατήσει τα ταλέντα της.

Θα μου επιτρέψετε να συνεχίσω και στη δευτερολογία, για να απαντήσω πλήρως μετά στον συνάδελφο.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Χαρίτση, έχετε τον λόγο για τη δευτερολογία σας.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Κύριε Υπουργέ, περίμενα ότι στην απάντησή σας θα ικανοποιήσετε το αίτημά μου να είστε σαφείς. Δυστυχώς, δεν ήσασταν. Ελπίζω να είστε στη δευτερολογία.

Μιλάτε για κριτική. Εδώ δεν μιλάμε για κριτική. Εδώ μιλάμε για μια κραυγή αγωνίας. Μιλάμε για μια επιστολή διαμαρτυρίας που υπογράφεται από οκτακόσιους εβδομήντα πέντε ερευνητές και ερευνήτριες της χώρας μας. Αυτό δεν έχει προηγούμενο.

Και δεν μπορείτε να πανηγυρίζετε και να επαίρεστε για το γεγονός ότι κατατέθηκαν χίλιες διακόσιες αιτήσεις σε αυτό το Πρόγραμμα, από τη στιγμή που ακριβώς το ότι κατατέθηκαν όλες αυτές οι αιτήσεις έχει να κάνει με το γεγονός ότι δεν υπήρχαν άλλα προγράμματα έξι χρόνια τώρα για να μπορέσουν να απευθυνθούν σε αυτά και να χρηματοδοτηθούν οι ερευνητές μας. Αυτό είναι το μεγάλο πρόβλημα όλα αυτά τα χρόνια. Και περίμεναν πώς και πώς αυτό το πρόγραμμα οι ερευνητές και βλέπουν ότι εδώ πέρα η Κυβέρνηση η οποία διαφήμιζε την αριστεία όλα αυτά τα χρόνια προχωράει σε μια διάτρητη διαδικασία με προχειρότητα, με αδιαφάνεια και με έλλειψη αξιοπιστίας.

Επειδή χρησιμοποιήσατε τη λέξη «εμπιστοσύνη» και επειδή είναι και στον τίτλο του Προγράμματος η λέξη «εμπιστοσύνη», αλήθεια έτσι διαμορφώνετε ένα περιβάλλον εμπιστοσύνης ανάμεσα στην πολιτεία, το κράτος και την ερευνητική κοινότητα; Με τέτοιου τύπου διαδικασίες; Με όλους κι όλους δώδεκα αξιολογητές να πρέπει μέσα σε δύο μήνες να αξιολογήσουν χίλιες διακόσιες προτάσεις; Και μάλιστα, πολλές από αυτές, όπως καταγγέλλουν οι ίδιοι οι ερευνητές, έχουν αξιολογηθεί από ανθρώπους οι οποίοι δεν έχουν καμία σχέση με το πεδίο το οποίο καλούνται να αξιολογήσουν.

Δυστυχώς και εδώ έχουμε την ίδια λογική: Καμία δεοντολογία, κανένας σεβασμός, πελατειακή λογική, αυτό δυστυχώς το οποίο έχει κάνει η Κυβέρνηση της Νέας Δημοκρατίας έξι χρόνια τώρα.

Δυστυχώς -πάλι το λέω-, δεν είναι κάτι το οποίο αποτελεί απλώς και μόνο μομφή της αντιπολίτευσης. Το λέει η ίδια ερευνητική κοινότητα.

Για να το πάω λίγο παραπέρα, δεν το λέει μόνο η ερευνητική κοινότητα. Το λένε τα μέλη του ΕΣΕΤΕΚ, του Εθνικού Συμβουλίου Έρευνας και Καινοτομίας, τα οποία εσείς τα διορίσατε, από τη δικιά σας Κυβέρνηση διορίστηκαν και οι οποίοι παραιτήθηκαν ομαδικώς πριν από λίγο καιρό καταγγέλλοντας ότι δεν υπάρχει καμία συνολική στρατηγική, ότι υπάρχει πολυδιάσπαση, υπάρχει γραφειοκρατία, υπάρχει πολιτική αδιαφορία, και μιλούσαν για ένα Εθνικό Συμβούλιο το οποίο δεν ακούγεται από την πολιτική ηγεσία. Αυτή είναι η εικόνα δυστυχώς στην έρευνα στη χώρα μας σήμερα, αν θέλουμε να λέμε τα πράγματα με το όνομά τους.

Επειδή μιλήσατε για την έρευνα συνολικά, επιτρέψτε μου, κύριε Υπουργέ, να κάνω κι εγώ ένα συνολικότερο σχόλιο.

Σήμερα η έρευνα στην Ελλάδα είναι θύμα ενός τεχνητού κατακερματισμού. Έχουμε στο Υπουργείο Ανάπτυξης τη Γενική Γραμματεία Έρευνας και Καινοτομίας και στο Υπουργείο Παιδείας τα πανεπιστήμια και τις δράσεις, όπως η συγκεκριμένη που προκηρύσσεται από το Ταμείο Ανάκαμψης. Αποτέλεσμα, ένας εθνικός διχασμός στον χώρο της έρευνας, που μπερδεύει, καθυστερεί και τελικά υπονομεύει και τη στρατηγική για την ανάπτυξη της έρευνας και της καινοτομίας στη χώρα μας

Κύριε Υπουργέ, η εικόνα σήμερα στην Ελλάδα του 2025 είναι ξεκάθαρη: Η Ελλάδα χάνει ευκαιρίες, χάνει πόρους, χάνει μυαλά, τα οποία φεύγουν στο εξωτερικό.

Δεν μπορεί να συνεχιστεί αυτή η κατάσταση. Πρέπει στο συγκεκριμένο πρόγραμμα να αλλάξετε στρατηγική, πρέπει να ανακαλέσετε τα αποτελέσματα, πρέπει να ακούσετε την επιστημονική κοινότητα, πρέπει να αποκατασταθεί η σχέση εμπιστοσύνης μεταξύ των επιστημόνων και της πολιτείας. Είναι πάρα πολύ κρίσιμο αυτό για το μέλλον το αναπτυξιακό, το ερευνητικό, το ακαδημαϊκό, το παραγωγικό της χώρας μας.

Σας καλώ, λοιπόν, έστω και στη δευτερολογία σας να δώσετε σαφείς απαντήσεις, όχι σ’ εμένα –επαναλαμβάνω-, αλλά στους επιστήμονες, στους ερευνητές που μας ακούν αυτήν τη στιγμή, να τους δώσετε απαντήσεις και να διασφαλίσετε ότι η έρευνα στη χώρα μας δεν θα συνεχίσει να είναι το αποπαίδι, δεν θα συνεχίσει να είναι ένας τομέας ο οποίος είναι τόσο κρίσιμος στην εποχή μας και τόσο υποβαθμισμένος στην Ελλάδα του 2025.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Βλάση, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κύριε συνάδελφε, να τονίσω ότι όπως και να το δει κανείς, είμαστε η πρώτη Κυβέρνηση που πραγματικά βάζουμε μπροστά την έρευνα και την καινοτομία. Δεν θα μπω σε διαδικασίες σύγκρισης με την ακριβώς προηγούμενη κυβέρνηση από το ‘15 μέχρι το ’19, αλλά νομίζω ότι αυτό δεν το αμφισβητεί κανείς, ειδικά από την ακαδημαϊκή κοινότητα.

Μιλήσατε για τη διαδικασία αξιολόγησης και σας είπα ότι πραγματικά όλα αυτά έγιναν μέσα στο θεσμικό πλαίσιο που υπήρχε με τους πίνακες που εκδόθηκαν, με τη δυνατότητα που δώσαμε να κάνουν ενστάσεις και βέβαια σας είπα ότι η αξιολόγηση ήταν συγκριτική. Δεν μπορείτε να καταλάβετε ότι δεν γίνεται, παραδείγματος χάρη, να παίρνουν έγκριση όλα τα προγράμματα της ιατρικής; Σας το λέει τώρα κάποιος που είναι σε αυτόν τον ακαδημαϊκό χώρο και που δυστυχώς είδα προτάσεις πολύ ωραίες από τον χώρο της Ιατρικής Σχολής Αθηνών, οι οποίες δεν εγκρίθηκαν. Γιατί; Διότι εμείς ακριβώς θέλουμε να ανοίξουμε τη διαδικασία και να δώσουμε βάση και σε άλλες επιστήμες, όπως είναι οι κοινωνικές και οι ανθρωπιστικές.

Πρέπει, λοιπόν, να τονίσουμε ότι εμείς σαφώς συμμεριζόμαστε την ανάγκη να υπάρχει εμπιστοσύνη και διαφάνεια και αυτό θα κάνουμε μέχρι τέλους.

Επειδή το αναφέρατε στην ερώτησή σας σχετικά με το πλαίσιο και γιατί δεν αξιοποιήθηκε το ΕΛΙΔΕΚ, θέλω να σας ξεκαθαρίσω, κύριε συνάδελφε -το ξέρετε, είσαστε έμπειρος, έχετε διατελέσει Υπουργός- ότι το ΕΛΙΔΕΚ είναι ένας φορέας που δεν υπάγεται στο Υπουργείο μας και ως εκ τούτου δεν μπορούσε…

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Αυτό είπα πριν. Υπάγεται στο Υπουργείο Ανάπτυξης.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Ο ΕΛΙΔΕΚ δεν υπάγεται. Ήταν ένα πρόγραμμα το οποίο το κάνει το Υπουργείο Παιδείας. Το ΕΛΙΔΕΚ δεν υπάγεται στο Υπουργείο μας.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Δεν μπορείτε να συνεργαστείτε;

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Ως εκ τούτου, δεν μπορούσε να αναλάβει το ΕΛΙΔΕΚ την αξιολόγηση ενός έργου το οποίο έχει ανατεθεί με συγκεκριμένη διαδικασία από το Ταμείο Ανάκαμψης.

Επιπλέον, οφείλουμε να είμαστε δίκαιοι –κι εσείς πρέπει να είστε- απέναντι σε όλους τους ανθρώπους που εργάστηκαν γι’ αυτήν την αξιολόγηση, γιατί αυτήν τη στιγμή ακούμε μόνο αρνητικά.

Η Επιτροπή Αξιολόγησης, κύριε συνάδελφε, αποτελείται από καταξιωμένους επιστήμονες οι οποίοι κλήθηκαν σ’ ένα πολύ μικρό διάστημα να σηκώσουν ένα πολύ μεγάλο βάρος και είναι άδικο από τη Βουλή να συγκρίνουμε αόριστα επιστημονικές επάρκειες ή να αμφισβητούμε συλλήβδην το έργο τους.

Επιπλέον, καλό είναι και όσοι κατακρίνουν να κατανοήσουν ότι επιλέχθηκαν οι καλύτεροι συγκριτικά, με βάση την ανάλυση που σας είπα προηγουμένως και να συνειδητοποιήσουν, όπως σας είπα και στην πρωτολογία μου, ότι δυστυχώς δεν μπορούμε να δεχτούμε όλες τις προτάσεις.

Επομένως, αφού αναγνωρίζουμε τα μέλη της Επιτροπής, σας διαβεβαιώνω ότι το έργο δεν πρόκειται να εγκαταλειφθεί. Θα συνεχιστεί και θα ενισχυθεί, όπως αρμόζει σε κάθε προσπάθεια που κάνουν καταρτισμένοι άνθρωποι, οι οποίοι θέλουν να μείνουν και να επενδύσουν στην Ελλάδα.

Κύριε συνάδελφε, να σας πω ότι οι νέοι επιστήμονες άλλη εποχή έφυγαν από την Ελλάδα. Τώρα έχουν αρχίσει και επιστρέφουν και όποιος δεν το βλέπει εθελοτυφλεί.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα συζητηθεί η δέκατη με αριθμό 1314/5-9-2025 επίκαιρη ερώτηση δεύτερου κύκλου του Βουλευτή Ηρακλείου της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Χαράλαμπου (Χάρη) Μαμουλάκη προς την Υπουργό Παιδείας, Θρησκευμάτων και Αθλητισμού με θέμα: «Κραυγή αγωνίας από το Ενιαίο Ειδικό Επαγγελματικό Γυμνάσιο – Λύκειο Ηρακλείου. Οι μαθητές Ειδικής Αγωγής εδώ και μήνες χωρίς σχολείο, ενώ η Πολιτεία αδιαφορεί».

Κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κυρία Πρόεδρε.

Κύριε Υπουργέ, κύριε Βλάση, δράττομαι της ευκαιρίας, προτού καταθέσω και λεκτικά την ερώτησή μου, να σας πω το εξής: Αυτό το ζήτημα που αναφέρατε όσον αφορά το ΕΛΙΔΕΚ και τη μετατόπισή του, που με δικό σας νόμο έφυγε από το Υπουργείο Παιδείας, που για τεχνολογικά ζητήματα έχει μετατοπιστεί στο Υπουργείο Ανάπτυξης και τώρα επικαλείστε αυτήν τη μετατόπιση για τη μη χρησιμοποίησή του και τη λειτουργική του δυνατότητα, μου θυμίζει τα δικαστήρια που πάει ο πατροκτόνος και ζητάει επιείκεια γιατί δεν έχει πατέρα. Ακριβώς αυτό συμβαίνει.

Το δεύτερο ζήτημα που αναφέρατε έχει επίσης πολύ ενδιαφέρον, γιατί το άκουσα και έχω ασχοληθεί εν μέρει με το ζήτημα. Νομίζω ότι οι δράσεις και η επισήμανση για το τι έχει συμβεί και το τι καλώς έχει λάβει χώρα σε αυτόν τον τόπο κρίνεται διαρκώς. Στα ζητήματα παιδείας -χωρίς βέβαια να έχετε εσείς την ευθύνη, πρόσφατα αναλάβατε χαρτοφυλάκιο- νομίζω ότι αυτό δεν περιποιεί ιδιαίτερη τιμή.

Παρ’ όλα αυτά, πάμε σ’ ένα ζήτημα παιδείας και συνάμα και κοινωνικό ζήτημα, θα έλεγα, κυρία Πρόεδρε. Μιλάμε για ένα Ειδικό Σχολείο, ένα Ειδικό Γυμνάσιο - Λύκειο στην περιοχή του Ηρακλείου που αν μη τι άλλο εδώ και σχεδόν έναν χρόνο έχει πρόβλημα. Ήταν Νοέμβρης του ’24 όταν είχαμε μια συνολική κατάρρευση ενός πρανούς, το οποίο δυστυχώς δημιούργησε τεράστιο πρόβλημα στον αύλειο χώρο του Σχολείου και δεν μπορούσε καν να είναι λειτουργικό το Σχολείο αυτό, εξ ου και η μετακίνησή του σ’ έναν χώρο, στο κτίριο της 2ης ΣΑΕΚ που δυστυχώς δεν πληροί στοιχειωδώς, βάσει των κανόνων της επιστήμης και της τέχνης, τις προδιαγραφές για ένα Ειδικό Σχολείο, Γυμνάσιο και Λύκειο, στο Ηράκλειο. Αυτή ήταν μια προσωρινή λύση, αλλά και παράτυπη.

Παρά ταύτα, υπήρχε η δέσμευση και από τις αρμόδιες αρχές, αλλά και από τον Δήμο Ηρακλείου, για τη μεταφορά του Σχολείου αυτού σ’ έναν χώρο που θα πληροί τις τεχνικές αυτές προδιαγραφές.

Βρισκόμαστε, λοιπόν, τώρα δέκα μήνες και πλέον μετά από αυτό το περιστατικό, από αυτήν την κατάρρευση του πρανούς που ανέφερα και αν μη τι άλλο, είναι πολύ εύλογο –νομίζω- να θέσω το θέμα επί τάπητος.

Η απραξία των αρμόδιων φορέων οδηγεί μεθοδικά σε μια κατάσταση που η πολιτεία δεν δύναται να εγγυηθεί βασικά συνταγματικά κατοχυρωμένα δικαιώματα, όπως η δωρεάν, ισότιμη και προσβάσιμη εκπαίδευση για όλους. Το ζήτημα –και φαντάζομαι ότι θα συμφωνήσουμε όλοι σε αυτήν την Αίθουσα- χρήζει άμεσης επίλυσης, καθώς οι μαθητές εδώ και μήνες ήδη βιώνουν τις συνέπειες της έλλειψης υποδομών και στήριξης από την πολιτεία, με τα όποια άλλης πρακτικής φύσεως ζητήματα, γιατί μιλάμε για παιδιά με ειδικές δεξιότητες και με όποια άλλα ζητήματα μπορεί αυτό να επιφέρει για τα ίδια και τους φροντιστές τους. Δυστυχώς, αυτό είναι απότοκο της δυσκολίας στην προσέγγιση, στην πρόσβαση και στην εύρυθμη λειτουργία.

Άρα ερωτάσθε, κύριε Βλάση, -και θέλω μια ξεκάθαρη απάντηση ειδικά στο δεύτερο σκέλος του ερωτήματος- τι άμεσα και συγκεκριμένα μέτρα θα ληφθούν, ώστε να δοθεί επιτέλους λύση σε αυτό το πρόβλημα και να εξασφαλιστεί τόσο από πλευράς χωρητικότητας όσο και από πλευράς υποδομών και προσβασιμότητας κατάλληλος και ασφαλής χώρος για στέγαση του ΕΝ.Ε.Ε.ΓΥ-Λ. εντός των διοικητικών ορίων του Δήμου Ηρακλείου. Αυτό είναι το πρώτο ερώτημα.

Επίσης, ποιο είναι το συγκεκριμένο χρονοδιάγραμμα του Υπουργείου και οι διαθέσιμες πηγές χρηματοδότησης για την ανέγερση νέου σύγχρονου κτιρίου ειδικής αγωγής στο Ηράκλειο, ικανού να καλύψει τις ανάγκες του Σχολείου με μόνιμο και ποιοτικό τρόπο;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Βλάση, έχετε τον λόγο.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κύριε συνάδελφε, θα ήθελα καταρχάς να σας ευχαριστήσω για το ενδιαφέρον σας για ένα τόσο κρίσιμο ζήτημα που αφορά στην ειδική αγωγή και την ανάγκη διασφάλισης αξιοπρεπών και ασφαλών συνθηκών για μαθητές με ιδιαίτερες ανάγκες και τους εκπαιδευτικούς τους.

Η κατάσταση στο ΕΝ.Ε.Ε.ΓΥ-Λ. στον νομό Ηρακλείου πράγματι μας απασχόλησε έντονα, ήδη από τότε που κατέρρευσε το τμήμα του πρανούς πλησίον του Σχολείου, οδηγώντας στην αναγκαστική απομάκρυνση μαθητών και εκπαιδευτικών και πιστέψτε με, είναι ζήτημα απόλυτης προτεραιότητας για τις τοπικές αρχές, αλλά και για την αρμόδια Διεύθυνση Δευτεροβάθμιας Εκπαίδευσης Ηρακλείου όλο το καλοκαίρι και ενόψει της έναρξης της σχολικής χρονιάς.

Θα ήθελα βέβαια εδώ να τονίσω εξαρχής κάτι που θεωρώ θεσμικά ουσιώδες και δεν πρέπει να υποβαθμιστεί: Το Υπουργείο Παιδείας, Θρησκευμάτων και Αθλητισμού δεν είναι ο καθ’ ύλην αρμόδιος φορέας για ζητήματα σχολικής στέγης. Δεν έχει αρμοδιότητα να «τρέξει» τα τεχνικά έργα και να επιλαμβάνεται επί χρονοδιαγραμμάτων. Η αρμοδιότητα αυτή ανήκει, όπως ξέρετε, στο Υπουργείο Εσωτερικών μέσα από τον Δήμο Ηρακλείου. Αυτό βέβαια δεν σημαίνει ότι δεν συμμετέχουμε ενεργά όπου απαιτείται.

Για την υπόθεση του ΕΝ.Ε.Ε.ΓΥ-Λ το ΥΠΕΘΑ έχει ήδη εγκρίνει με την υπ’ αριθμό πρωτοκόλλου 86/266Α2 στις 26/7/2024 απόφαση το κτιριολογικό πρόγραμμα για την ανέγερση νέας σχολικής μονάδας. Και αυτή είναι η μόνη αρμοδιότητα που έχει το Υπουργείο Παιδείας ενώ βρισκόμαστε σε συνεχή επικοινωνία με την ΚΤ.ΥΠ. ΑΕ που είναι ο φορέας υλοποίησης του έργου.

Όσον αφορά στα χρηματοδοτικά εργαλεία και τη διαδρομή του νέου σχολικού κτιρίου το έργο «Ανέγερση ΕΝ.Ε.Ε.ΓΥ-Λ Ηρακλείου έχει ενταχθεί στο πρόγραμμα Αντώνης Τρίτσης με εγκεκριμένο προϋπολογισμό 962.499 ευρώ. Το πρώτο στάδιο περιλαμβάνει «Υποέργο 1, απαλλοτρίωση του οικοπέδου ΚΦ2305» η οποία ήδη ολοκληρώνεται. Το μεγαλύτερο τμήμα έχει ήδη απαλλοτριωθεί και το υπόλοιπο προχωρά μέσω παρακατάθεσης. «Υποέργο 2, εκπόνηση μελετών και έκδοση οικοδομικής άδειας» ήδη κατατέθηκε και εγκρίθηκε το κτιριολογικό πρόγραμμα, όπως σας είπαμε. Αναμένεται μάλιστα η υπογραφή της νέας σύμβασης με την ΚΤ.ΥΠ. Με την ολοκλήρωση των παραπάνω ο δήμος θα αιτηθεί και τη δεύτερη φάση που αφορά στην ίδια την κατασκευή και τον εξοπλισμό του σχολείου με εκτιμώμενο προϋπολογισμό 7.595.000 περίπου.

Θέλω να σας διαβεβαιώσω, λοιπόν, ότι παρακολουθούμε στενά την εξέλιξη του ζητήματος και συνεργαζόμαστε με τους αρμόδιους φορείς ώστε να εξασφαλιστεί το αυτονόητο, μια σύγχρονη ασφαλής, πλήρως προσβάσιμη και παιδαγωγικά κατάλληλη στέγη για τα παιδιά της ειδικής αγωγής του σχολείου.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μαμουλάκη, έχετε τον λόγο για την δευτερολογία σας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ.

Κύριε Βλάση, καταρχάς να θέσουμε το θέμα. Ο στόχος της ερώτησής μου σήμερα είναι προφανώς να δράσω κι εγώ με τη δική μου πλευρά για να επιταχύνουμε τις διαδικασίες. Ξέρουμε πάρα πολύ καλά ότι για την ανέγερση -είναι και εξ αριστερών σας ο κ. Ταχιάος που ως τεχνικός αντιλαμβάνεται- και εν συνόλω παράδοση, κατασκευή ενός τέτοιου δημοσίου κτιρίου όπως είναι ένα κτίριο για άτομα και παιδιά με ειδικές δεξιότητες, απαιτεί χρόνο. Δεν ξέρω αν εσείς αντιλαμβάνεστε τα λεγόμενά σας και τι σημαίνει αυτό που μου είπατε. Η έγκριση του κτιριακού προγράμματος είναι βεβαίως ένας θεμέλιος λίθος μιας προσπάθειας η οποία όμως διέπεται από μια σχοινοτενή διάρκεια. Στην καλύτερη των περιπτώσεων απ’ ό,τι βλέπω -εδώ είναι και οι αρμόδιοι Υπουργοί- εκτιμώ ότι αν ακολουθηθούν οι υπάρχοντες ρυθμοί «χαίρε νύμφη ανύμφευτε». Μία πενταετία μέσα στο νερό. Και οι ανάγκες των παιδιών εκεί έξω υπάρχουν. Είναι επιτακτικές.

Υπάρχουν. Και πώς καλύπτονται από την πολιτεία, από την παρούσα Κυβέρνηση; Καλύπτονται παρατύπως. Καλύπτονται διότι δώσατε μια παράταση μέχρι 30 Νοεμβρίου 2025 να παραμείνει στο ΣΑΕΚ. Είπαμε ότι δεν πληροί τις προδιαγραφές. Κάτι να συμβεί αντιλαμβάνεστε τι κίνδυνος εμφιλοχωρεί και τι ποινικές ευθύνες. Μόνο οι αίθουσες είναι 18 ενώ τα τμήματα είναι 22. Αυτό τα λέει όλα. Μετά τις 30/11, σε δυο μήνες δηλαδή που θα λήξει η συνεργασία με ΣΑΕΚ, θα μεταφερθεί σε έναν χώρο στη Νέα Αλικαρνασσό που όμως κρίνεται πάλι ακατάλληλος για αυτά τα παιδιά που θα στεγάζονται σε κοντέινερ.

Μου λέτε ότι στην πρώτη φάση θα συντελεστούν οι απαλλοτριώσεις. Κι εδώ υπάρχει ένα ζήτημα διότι η επιτάχυνση των απαλλοτριώσεων απαιτεί πολιτική βούληση και συγκεκριμένα νομοτεχνικά εργαλεία που δεν τα χρησιμοποιείτε εν προκειμένω. Κρίσιμο. Άρα, εδώ πέρα υπάρχει κίνδυνος να χάσουμε 2 χρόνια ακόμα από τώρα για να μπορούμε να μιλάμε για διαγωνισμό. Δεν έχουμε μελέτη στα χέρια μας, πολλώ δε μάλλον άδεια. Όχι μόνο μελέτη στατική, αλλά ούτε μηχανολογική, ούτε τοπογραφική καν, ούτε αποτύπωση εν συνόλω και μου λέτε ότι το κόστος εκτιμάται γύρω στα 7,5 εκατομμύρια της ανέγερσης. Ούτε εκεί υπάρχουν πόροι. Καταλαβαίνετε ότι όλο αυτό είναι ασαφές. Πραγματικά ο στόχος της ερώτησης είναι να βάλουμε ένα πλαίσιο για να επιταχυνθεί αυτή η διαδικασία.

Κατ’ εμέ δεν είναι άλλο ένα δημόσιο έργο. Έχει έναν συμβολισμό κοινωνικό, πολιτικό και οικονομικό. Άρα, πρέπει κάπως να υπάρξει μια συνέργεια. Καταλαβαίνω ότι το ΥΠΕΘΑ δεν είναι το καθ’ ύλην αρμόδιο Υπουργείο γι’ αυτό το ζήτημα. Βέβαια εγώ ρώτησα τον καθ’ ύλην αρμόδιο Υπουργό, τον κ. Λιβάνιο. Και μου έστειλε εσάς. Ο νοών νοείτω. Αλλά παρά ταύτα πώς θα μπορέσουμε να επιταχύνουμε αυτή τη διαδικασία ανέγερσης; Διότι με τον τρόπο με τον οποίο κινείται το Υπουργείο σε αυτή τη φάση, πολύ φοβούμαι ότι θα καθυστερήσει χαρακτηριστικά. Και η καθυστέρηση εν προκειμένω κοστίζει. Κοστίζει σε ανθρώπινες παιδικές ψυχές οι οποίες έχουν τα ζητήματα που έχουν. Οφείλει η πολιτεία και οφείλουμε όλοι μας να συνδράμουμε σε αυτά.

Περιμένω να ακούσω τη δευτερολογία σας. Βλέπω μια συνομιλία με τον κ. Ταχιάο καθώς τοποθετούμαι που μακάρι να είναι εποικοδομητική γιατί είναι συνάδελφος μηχανικός και αντιλαμβάνεται, νομίζω, λίγο διαφορετικά τα ζητήματα της ταχύτητας, αν και δεν είναι λίγες οι φορές που έχουμε πολλά ζητήματα θέσει εδώ περί ταχύτητας. Αλλά εν πάση περιπτώσει το ζήτημα νομίζω τώρα είναι πολύ σημαντικό και προσπερνά πολλά άλλα.

Άρα περιμένω, κύριε Βλάση, κύριε Υπουργέ, πραγματικά να ακούσω την δευτερολογία και να δω μια απτή και πρακτικά λειτουργική δέσμευση.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Έχει τον λόγο ο Υφυπουργός, κ. Βλάσης, για τη δευτερολογία.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κύριε συνάδελφε, ήταν ξεκάθαρο ότι στην πρώτη μου τοποθέτηση παρουσίασα το θεσμικό πλαίσιο, τα χρηματοδοτικά εργαλεία και τη διαδρομή του νέου σχολικού κτιρίου που αφορά στη μεγάλη εικόνα και το οποίο, όπως είπατε σαφώς δεν είναι κάτι που θα γίνει πολύ άμεσα. Αντιλαμβάνομαι πάντως όσα αναφέρετε και θα σταθώ τώρα στις τρέχουσες ενέργειες και οι οποίες νομίζω ότι είναι ίσως ο πυρήνας της ερώτησής σας.

Ο δήμος Ηρακλείου έχει κινητοποιηθεί και ήδη έχουν γίνει τα εξής. Το ΕΕΕΕΚ έχει μεταστεγαστεί και λειτουργεί στη Νέα Αλικαρνασσό. Το ΕΝ.Ε.Ε.ΓΥ-Λ λειτουργεί προσωρινά στις Γούρνες. Τόσο η δημοτική αρχή όσο και η διεύθυνση δευτεροβάθμιας εκπαίδευσης Ηρακλείου αναγνωρίζουν τις τρέχουσες ανάγκες και αναζητούν τη βέλτιστη δυνατή λύση ώστε να καταστεί όσο το δυνατόν πιο ευχερής η προσωρινή παραμονή των παιδιών στην περιοχή. Παράλληλα στο οικόπεδο της Νέας Αλικαρνασσού έχουν ξεκινήσει οι πρώτες ενέργειες καθώς έχουν τοποθετηθεί δέκα προκατασκευασμένοι οικίσκοι διαστάσεων 6 επί 6 μέτρα ο καθένας, 5 προκατασκευασμένοι οικίσκοι διαστάσεων 3 επί 6 μέτρα ο καθένας, 1 wc ΑμΕΑ, ένα συγκρότημα wc τριών θέσεων και ένα γραφείο διευθυντή, οι οποίες παραχωρήθηκαν από την ΚΤ.ΥΠ. ΑΕ. Ο δε δήμος Ηρακλείου το αμέσως επόμενο διάστημα προχωρά στην κατασκευή έξι νέων μεταλλικών οικίσκων διαστάσεως 6 επί 6 μέτρα ο καθένας, τη μεταφορά τριών προκατασκευασμένων οικίσκων και ενός συγκροτήματος wc από το σχολικό συγκρότημα της πρώην παιδαγωγικής ακαδημίας στον χώρο του νέου σχολείου του ΕΝ.Ε.Ε.ΓΥ-Λ.

Η μετεγκατάσταση του ΕΝ.Ε.Ε.ΓΥ-Λ στη νέα θέση προβλέπεται να ολοκληρωθεί το φθινόπωρο του 2025. Μας είπαν για τον Oκτώβρη. Εγώ λέω ότι ενδεχομένως και μέχρι τέλη Νοέμβρη να έχει ολοκληρωθεί η μετεγκατάσταση σύμφωνα με το σχετικό χρονοδιάγραμμα του δήμου ώστε να συνεχιστεί απρόσκοπτα η δια ζώσης εκπαιδευτική διαδικασία η οποία, συμφωνώ απολύτως μαζί σας, είναι απολύτως αναντικατάστατη για τους μαθητές της ειδικής αγωγής. Θέλω, λοιπόν, σε αυτό το σημείο, κύριε συνάδελφε, να πω ότι σε ό,τι αφορά την ειδική αγωγή η μέριμνα του Υπουργείου και της Κυβέρνησης είναι πραγματικά αδιαπραγμάτευτη και κινούμαστε πολύπλευρα για ουσιαστική ενίσχυσή της.

Σε ό,τι αφορά στο κτιριακό κομμάτι -γενικότερα της ερώτησής σας- 27 σχολικές μονάδες ειδικής αγωγής και εκπαίδευσης περιλαμβάνονται στο πρόγραμμα ανακαίνισης σχολικών κτιρίων Μαριέττα Γιαννάκου, ένα πρόγραμμα που θα επεκταθεί και άλλο μέσω της επιπλέον δωρεάς 300 εκατομμυρίων. Επομένως, θα προχωρήσουμε σε μια υλοποίηση έργων σε περισσότερες από 2.500 σχολικές μονάδες. Δεν θα προχωρήσω σε οτιδήποτε άλλο θα κάνουμε κτιριακά με αυτοτελείς πόρους του ΚΑΠ, με το «Φιλόδημος ΙΙ», με το Ταμείο Πολιτικής Προστασίας κλπ.

Νομίζω ότι με τη δευτερολογία μου σας έδωσα να καταλάβετε ποια είναι τα άμεσα που θα κάνουμε για τη συγκεκριμένη μετεγκατάσταση ενώ στην πρωτολογία είδαμε και τη μεγαλύτερη εικόνα γιατί θέλουμε και μια ουσιαστική και μόνιμη λύση.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Θα συζητήσουμε τώρα την έβδομη με αριθμό 1327/8-9-2025 επίκαιρη ερώτηση δεύτερου κύκλου του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς τον Υπουργό Προστασίας του Πολίτη με θέμα: «Ρατσιστική μεταχείριση επιβατών στο ΚΤΕΛ Θεσσαλονίκης με την ανοχή ή τη συνεννόηση της Ελληνικής Αστυνομίας».

Κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κυρία Πρόεδρε.

Κύριε Υπουργέ, έχουμε μπροστά μας ένα πολύ συγκεκριμένο περιστατικό. Το περιστατικό ξεκίνησε όταν πριν από μερικές μέρες σε έναν επιβάτη αφρικανικής καταγωγής δεν του έδωσαν εισιτήριο, για να ταξιδέψει Αθήνα-Θεσσαλονίκη με το ΚΤΕΛ Θεσσαλονίκης, στο δρομολόγιο των 13.30΄ και του είπαν ότι θα ταξιδέψει 23.30΄ το βράδυ. Όταν άλλοι επιβάτες διαμαρτυρήθηκαν, η επίσημη απάντηση που πήραν από τα ΚΤΕΛ είναι: «Αυτό γίνεται για την ασφάλειά σας. Οι αλλοδαποί ταξιδεύουν το βράδυ».

Το συγκεκριμένο περιστατικό, μάλιστα, το έχουν επιβεβαιώσει πλέον και τα ανώτερα στελέχη του ΚΤΕΛ Θεσσαλονίκης. Έχουν επιβεβαιώσει ότι όντως υπάρχει ένα δρομολόγιο στις 23.30΄, το οποίο έχει μέσα αυτούς που θεωρούν ότι πιθανότατα δεν έχουν χαρτιά ή διάφορα άλλα ρατσιστικά που αναφέρονται σε σχετικό έγγραφο που υπάρχει.

Εκτός ότι μιλάμε για βασική παραβίαση ανθρωπίνων δικαιωμάτων -ξέρω ότι δεν σας συγκινεί ιδιαίτερα ως Κυβέρνηση- σας υπενθυμίζω ότι παραβιάζει και το άρθρο 11 του ν.4443, το οποίο ενσωματώνει η ευρωπαϊκή Οδηγία του 2000. Άρα, εδώ έχουμε παραβίαση και ευρωπαϊκής Οδηγίας και συγκεκριμένου νομοθετικού πλαισίου.

Εδώ είναι ένα κρίσιμο ζήτημα για το ποια είναι η στάση της Ελληνικής Αστυνομίας. Διότι τα ΚΤΕΛ λένε ότι αυτό γινόταν σε συνεννόηση με την Ελληνική Αστυνομία. Κι αν δεν γινόταν σε συνεννόηση με την Ελληνική Αστυνομία, τι κάνει η Ελληνική Αστυνομία για αυτό το ρατσιστικό δρομολόγιο, το οποίο παραβιάζει το νόμο;

Με βάση αυτά, λοιπόν, σας ρωτάμε: Σε ποιο βαθμό ήταν ενήμερη η Ελληνική Αστυνομία για την πρακτική διαχωρισμού των επιβατών στα δρομολόγια του ΚΤΕΛ Θεσσαλονίκης και εάν επιβεβαιώνει ότι υπήρξε συνεννόηση της ΕΛ.ΑΣ. με τη διοίκηση του ΚΤΕΛ για την επιβολή αυτής της πρακτικής; Εάν ναι, με ποια νομική βάση και ποια εντολή; Διότι λένε διαφορά τα ΚΤΕΛ και για τη νομική βάση.

Ποιες πειθαρχικές και διοικητικές ενέργειες έχουν δρομολογηθεί για να διερευνηθούν οι ευθύνες στελεχών της Αστυνομίας που φέρονται να ανέχτηκαν ή συναίνεσαν σε αυτό το απαράδεκτο καθεστώς και πώς θα διασφαλίσει η Κυβέρνηση ότι δεν θα επαναληφθεί ποτέ ξανά τέτοιο περιστατικό ρατσιστικού διαχωρισμού σε δημόσιες ή ιδιωτικές συγκοινωνίες;

**ΠΡΟΕΔΡΕΥΟΥΣΑ (Όλγα Γεροβασίλη):** Στην ερώτηση θα απαντήσει ο Υφυπουργός Προστασίας του Πολίτη κ. Ιωάννης Λαμπρόπουλος.

Έχετε το λόγο, κύριε Λαμπρόπουλε.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Κύριε Βουλευτά, πράγματι την Τετάρτη 3/9/2025 και περί ώρα 13.20΄ περίπου, σύμφωνα με τις αναφορές των αστυνομικών που εκτελούσαν υπηρεσία στο ΚΤΕΛ Κηφισού, αλλοδαπός άνδρας πλησίασε αστυνομικούς. Είχε ένα εισιτήριο στα χέρια του και ζήτησε τη συμπαράστασή τους και τη βοήθειά τους, για να μπορέσει να ταξιδέψει για τη Θεσσαλονίκη. Άμεσα οι αστυνομικοί τον συνόδευσαν, πήγαν στα εκδοτήρια -τονίζω και πάλι, σύμφωνα με τις αναφορές των αστυνομικών που ήταν εκεί υπηρεσία- και το εισιτήριο ήταν ανοιχτό. Δεν υπήρχε ούτε ημερομηνία ταξιδιού, ούτε ώρα. Υπήρχε εισιτήριο, αλλά ήταν ανοιχτό.

Από το ΚΤΕΛ, λοιπόν, ειπώθηκε ότι 13.20΄ που πήγε ο αλλοδαπός μαζί με τους αστυνομικούς μέχρι τις 23.00΄, δεν υπήρχαν θέσεις σε κανένα δρομολόγιο και υπήρχε μόνο για τις 23.00΄. Τότε ο αλλοδαπός έφυγε.

Θέλω να διαβεβαιώσω για το περιστατικό ότι είναι ακριβώς -σύμφωνα πάλι με τις μαρτυρίες των αστυνομικών- όπως το έχουν καταθέσει και γράψει στις αναφορές τους. Σε κάθε περίπτωση, όμως, η Αστυνομία έχει πράξει εκείνο που πρέπει και οφείλει να πράττει πάντοτε σε τέτοιες καταγγελίες και σε τέτοιες περιπτώσεις.

Διενεργείται ήδη προκαταρκτική προανάκριση από την Υποδιεύθυνση Αντιμετώπισης Ρατσιστικής και Εξτρεμιστικής Βίας για παράβαση του ν.2016. Τα ευρήματα, όταν θα τελειώσει η προανάκριση, θα πάνε στον Εισαγγελέα και ο Εισαγγελέας θα τα αξιολογήσει αναλόγως.

Επιπλέον, από τη ΓΑΔΑ διατάχθηκε διενέργεια προκαταρκτικής διοικητικής εξέτασης, η οποία βρίσκεται σε εξέλιξη, για τυχόν ευθύνες αστυνομικών οργάνων και εφόσον διαπιστωθούν, αν κάτι δεν έγινε καλά, να είστε βέβαιος ότι αυτές οι ευθύνες θα αποδοθούν.

Όσον αφορά για τα ειδικά δρομολόγια -αυτό που λέτε- η Ελληνική Αστυνομία ουδέποτε έχει συμμετάσχει ή συναινέσει -κατηγορηματική διαβεβαίωση, υπάρχει και ανακοίνωση του αρχηγείου της αστυνομίας πριν από λίγες μέρες- σε διαδικασίες διάκρισης επιβατών, βάσει εθνικότητας, φυλής ή οιουδήποτε άλλου κριτηρίου, ενώ πάντοτε, σε οποιαδήποτε καταγγελία, στέκεται ως οφείλει και λειτουργεί και ενεργεί, πάντα σύμφωνα με τους νόμους του κράτους και το Σύνταγμα.

Εξαίρεση: Οι αρμόδιες υπηρεσίες ενημερώνουν τα ΚΤΕΛ και άλλα μέσα συγκοινωνίας για περιπτώσεις πολιτών τρίτων χωρών, όπως ακριβώς αναφέρεται και στην ανακοίνωση του αρχηγείου, για τους οποίους ισχύουν περιοριστικοί όροι μετακίνησης, όπως η απαγόρευση μετάβασης σε συγκεκριμένους νομούς, προκειμένου να αποφευχθεί η έξοδός τους από τη χώρα, όπως πάντα προβλέπει η νομοθεσία.

Τονίζω και πάλι, ότι όπου υπάρχουν καταγγελίες, ερευνώνται και αν διαπιστωθεί το οτιδήποτε παράνομο, αποδίδονται ευθύνες εκεί που πρέπει.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο, κύριε Ηλιόπουλε, για τη δευτερολογία.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κυρία Πρόεδρε.

Κοιτάξτε, κύριε Υπουργέ, δεν είναι το ζήτημα «όπου υπάρχουν καταγγελίες…». Αυτή τη στιγμή τα ΚΤΕΛ Θεσσαλονίκης επίσημα έχουν παραδεχτεί ότι έχουν ένα ειδικό δρομολόγιο βραδινό γι’ αυτούς που θεωρούν εντός πολλών εισαγωγικών «ύποπτους» για το αν έχουν χαρτιά και διάφορα άλλα. Υπάρχει επίσημο έγγραφο, το οποίο υπογράφει ο Πρόεδρος του ΚΤΕΛ Θεσσαλονίκης, με ημερομηνία 12/3/2024. Έχει βγει το έγγραφο στον Τύπο που λέει: «Ταυτόχρονα, επειδή γνωρίζετε τις εξαιρετικά βαριές ποινές για τη μεταφορά αλλοδαπών στερούμενων νόμιμων δικαιολογητικών παραμονής στην Ελλάδα, η εταιρεία σε συνεννόηση με την αστυνομία, έχει ορίσει ένα δρομολόγιο την ημέρα, το οποίο ελέγχεται από τις κρατικές υπηρεσίες. Σε αυτό μόνο θα εκδίδετε εισιτήρια για όσους έχετε αδυναμία να επιβεβαιώσετε ότι διαθέτουν νόμιμα δικαιολογητικά παραμονής».

Αυτό είναι έγγραφο το οποίο υπάρχει στα εκδοτήρια. Γι’ αυτό το έγγραφο δεν έχετε πει τίποτα. Βγαίνουνε τα ΚΤΕΛ, λέτε ότι είναι σε συνεννόηση με την Ελληνική Αστυνομία και εσείς απλά βγάζετε μία διάψευση; Βρέθηκα σε συνομιλία στον τηλεοπτικό σταθμό OPEN με τον διευθυντή του ΚΤΕΛ, τον κ. Γεωργιάδη, ο οποίος πάλι είπε ότι όλα αυτά γίνονται σε συνεννόηση με την Ελληνική Αστυνομία. Είπε ότι έχουμε αλληλογραφία με την Ελληνική Αστυνομία, είπε ότι υπάρχει δρομολόγιο στις 23.30΄ για όλους τους ανθρώπους που υπάρχει υποψία -υποψία- ότι δεν έχουν χαρτιά.

Πείτε μου τώρα εσείς, ποια χώρα είναι αυτή στην οποία βάζει ανθρώπους που έχει υποψία αυτός που εκδίδει εισιτήρια στο ΚΤΕΛ, σε ειδικό δρομολόγιο και επικαλούνται την Ελληνική Αστυνομία τα ΚΤΕΛ; Όχι ένας ιδιώτης, τα ΚΤΕΛ, τα ίδια ΚΤΕΛ στα οποία εσείς τους έχετε δώσει ένα μεγάλο μέρος του μεταφορικού έργου στη Θεσσαλονίκη και παίρνουν κρατικό χρήμα. Και έρχεται αυτός ο ιδιώτης και λέει ότι «όλα αυτά τα κάνω σε συνεννόηση με την Ελληνική Αστυνομία κι εσείς απλά βγάλτε μια διάψευση». Για ένα δρομολόγιο, το οποίο συνεχίζεται μετά τις καταγγελίες -γιατί συνεχίζεται αυτό το δρομολόγιο- και συνεχίζεται αυτή η παράνομη πρακτική. Δεν ξέρω αν ο κ . Χρυσοχοΐδης φαντάζεται ότι είναι οδηγός λεωφορείου στον Μισισιπή στη δεκαετία του ’50 στον αμερικανικό Νότο, αν αυτό είναι το όνειρό σας, αλλά έχουν περάσει εβδομήντα χρόνια από τότε που η Ρόζα Παρκς είπε ότι δεν θα σηκωθεί, για να κάτσει λευκός. Δεν ξέρω πώς φαντάζεστε αυτή τη χώρα πια, μου όλα αυτά τα οποία συζητάμε, αλλά σας ρωτάω κάτι πάρα πολύ συγκεκριμένο: Γίνεται τα ΚΤΕΛ μέσα από το γενικό τους διευθυντή να λένε ότι είναι σε συνεννόηση μαζί σας και να μην έχουμε καμία κύρωση; Αν βγει ένας ιδιώτης και πει ότι παραβιάζουν το νόμο σε συνεννόηση με την Ελληνική Αστυνομία και με αλληλογραφία με την Ελληνική Αστυνομία, η Ελληνική Αστυνομία πετάει χαρταετό; Όλα καλά;

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Λαμπρόπουλε, έχετε τον λόγο.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Ας αφήσουμε την έρευνα να μας πει τι ακριβώς έγινε. Δεν πρέπει, όμως, να θεωρείται και απίθανο ότι όταν κάποιος προσέρχεται στο ΚΤΕΛ στις 13.20’ και ζητάει να ταξιδέψει στις 15.00’, στις 16.00’, στις 17.00’, στις 18.00’, δεν ξέρω πότε υπήρχαν δρομολόγια, δεν το θεωρούμε και απίθανο ότι μπορεί να μην υπήρχαν εισιτήρια τότε και να υπήρχαν για τις 23.00’ το βράδυ.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Μα, είναι μόνιμο αυτό που σας λέμε.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Και μάλιστα, εδώ στην ερώτησή σας λέτε «εάν ισχύουν τα περαιτέρω». Κι εσείς ο ίδιος με την ερώτησή σας εκφράζετε την αμφιβολία ότι μπορεί να μην συνέβησαν αυτά.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Υπάρχει αυτό το δρομολόγιο, κύριε Υπουργέ.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Η χώρα μας είναι δημοκρατική. Οι θεσμοί λειτουργούν. Η Αστυνομία ενεργεί και πορεύεται πάντοτε και λειτουργεί σύμφωνα με τους νόμους και το Σύνταγμα του κράτους. Και τονίζω ότι όταν κάτι δεν λειτουργήσει σωστά αποδίδονται ευθύνες.

Σε κάθε περίπτωση, θέλω και πάλι να είμαι κατηγορηματικός. Καμία συνεννόηση της Ελληνικής Αστυνομίας με τη Διοίκηση του ΚΤΕΛ σε ό,τι αφορά τα δρομολόγια και το πού θα επιβιβαστεί ο οιοσδήποτε. Καμία!

Θα πάει η αστυνομία να πει βάλ’ τον στις 18.00’, βάλ’ τον στις 19.00’ ή θα ρωτήσει ο εκδότης των εισιτηρίων στο ΚΤΕΛ τον αστυνομικό πού θα τον βάλω, με ποιο αυτοκίνητο θα ταξιδέψει, ποια ώρα θα ταξιδέψει; Μην ισχυριζόμαστε πράγματα τα οποία δεν στέκουν και στην κοινή λογική. Καμία συναίνεση σε διαδικασίες διάκρισης επιβατών, βάσει εθνικότητας ή άλλου κριτηρίου.

Τονίζω και πάλι και το επαναλαμβάνω. Δόθηκε εντολή για διενέργεια προκαταρκτικής διοικητικής εξέτασης, διενεργείται επίσης και προανάκριση. Η Αστυνομία καταβάλει προς αυτή την κατεύθυνση μεγάλη προσπάθεια και έχει οργανωθεί. Είμαστε μια σύγχρονη και δημοκρατική χώρα. Δόξα τω Θεώ, από το 1974 και μετά οι πολίτες μας και οι ξένοι πολίτες και οι ξένοι που εισέρχονται στη χώρα μας απολαμβάνουν των δικαιωμάτων τους και των ελευθεριών τους, ό,τι προβλέπουν οι νόμοι και το Σύνταγμα του κράτους μας.

Για τον σκοπό αυτό, στην Αστυνομία λειτουργεί Τμήμα Αντιμετώπισης Ρατσιστικής Βίας, δηλαδή στη Διεύθυνση Κοινωνικής Αστυνόμευσης του Αρχηγείου της Αστυνομίας, στη Διεύθυνση Δίωξης και Εξιχνίασης Εγκλημάτων Αττικής και Θεσσαλονίκης και εξήντα επτά γραφεία Αντιμετώπισης Ρατσιστικής Βίας στην υπόλοιπη Ελλάδα. Έχει οργανωθεί αρκετά το σύστημα.

Το 2019 είχαν καταγγελθεί εκατόν πενήντα έξι περιστατικά. Το πρώτο εξάμηνο του 2025 έχουν καταγγελθεί εβδομήντα οκτώ περιστατικά και σε αυτά τα περιστατικά επιλαμβάνεται η Αστυνομία και τηρεί τις διαδικασίες που πρέπει να τηρηθούν. Ας αφήσουμε, λοιπόν, κι ας περιμένουμε την έρευνα να εξελιχθεί και σας διαβεβαιώ και πάλι ότι αν υπάρξουν ευθύνες, θα αποδοθούν.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κι εμείς ευχαριστούμε.

Ακολουθεί η πρώτη με αριθμό 1298/2-9-2025, επίκαιρη ερώτηση του πρώτου κύκλου του Βουλευτή Β3΄ Νότιου Τομέα Αθηνών, της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Παύλου Χρηστίδη προς τον ΥπουργόΥποδομών και Μεταφορώνμε θέμα: «Ανάγκη άμεσης επανεκκίνησης κατασκευής του Φράγματος Τσικαλαριού στη Νάξο».

Κύριε Χρηστίδη, έχετε τον λόγο για το ερώτημά σας.

**ΠΑΥΛΟΣ ΧΡΗΣΤΙΔΗΣ:**  Σας ευχαριστώ πολύ, κυρία Πρόεδρε.

Κύριε Υπουργέ, η αδικαιολόγητη καθυστέρηση της κατασκευής του φράγματος του Τσικαλαριού στη Νάξο, καθώς και των δικτύων άρδευσης, απειλούν στο μέγιστο βαθμό τον πρωτογενή τομέα της Νάξου, την τοπική της οικονομία και γενικότερα την καθημερινότητα των κατοίκων του νησιού. Παρά τις επανειλημμένες διαβεβαιώσεις της Κυβέρνησης και την υπογραφή συμπληρωματικής σύμβασης νέων εργασιών, ειρήσθω εν παρόδω, του ποσού των 3 εκατομμυρίων ευρώ περίπου, τα οποία απαιτήθηκαν για την επανεκκίνηση του έργου του φράγματος, το έργο αφενός εξακολουθεί να καθυστερεί, αφετέρου ένα εξίσου σημαντικό σκέλος του παραμένει απραγματοποίητο. Ειδικότερα, η χρηματοδότηση και η κατασκευή των δικτύων διανομής του νερού δεν προβλέπεται ούτε στην αρχική, αλλά ούτε και στην συμπληρωματική σύμβαση.

Σας επισημαίνουμε ότι το πολύπαθο έργο είχε αρχικά ενταχθεί στις 30-7-2009 στο «Πρόγραμμα 2007-2013» του Υπουργείου Αγροτικής Ανάπτυξης με συνολικό προϋπολογισμό ύψους 37,5 εκατομμυρίων ευρώ. Δεδομένου ότι την Άνοιξη του 2022 η Κυβέρνηση διαβεβαίωνε ότι το έργο θα ήταν έτοιμο το 2023, εν συνεχεία, αναιρώντας την αρχική δήλωση, διαβεβαίωσε ότι το έργο θα ολοκληρωθεί το 2024, ενώ εν τέλει το Ιούλιο του 2024 σε ανακοίνωσή του ο Υπουργός Υποδομών και Μεταφορών, στον οποίο πέρασε πλέον η αρμοδιότητα από το Υπουργείο Αγροτικής Ανάπτυξης, δήλωσε ότι το έργο θα ολοκληρωθεί σε δύο χρόνια.

Δεδομένου ότι όσο καθυστερεί η κατασκευή του φράγματος και των δικτύων ύδρευσης το νησί της Νάξου κινδυνεύει σοβαρά, σύμφωνα με όσα είπαμε, όχι μόνο να διψάσει, αλλά και να πεινάσει με την κατάρρευση του πρωτογενούς τομέα και της τοπικής οικονομίας, σας ρωτάμε:

Σε ποιες ενέργειες έχετε προβεί ή σκοπεύετε να προβείτε ώστε να επιταχυνθούν οι διαδικασίες επανεκκίνησης του έργου της κατασκευής του φράγματος και ποιο το χρονοδιάγραμμα εκτέλεσης των εργασιών για την έγκαιρη ολοκλήρωση του έργου, κατόπιν της υπογραφής της πρώτης συμπληρωματικής σύμβασης;

Και δεύτερον, ποιο είναι το οικονομικό αντικείμενο, το αρχικό ποσό και όλα τα ποσά που έχουν απορροφηθεί ως σήμερα και τι είδους εργασίες έχουν εκτελεστεί με την αξιοποίηση αυτών των ποσών και αν αντιστοιχεί η ως άνω απορρόφηση στο μέχρι σήμερα εκτελεσθέν τεχνικό αντικείμενο του έργου.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Στην ερώτηση θα απαντήσει ο Υφυπουργός Υποδομών και Μεταφορών ο κ. Νικόλαος Ταχιάος.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ευχαριστώ, κυρία Πρόεδρε.

Κύριε Βουλευτά, νομίζω ότι στο πρώτο μέρος που θέσατε κάποιες ερωτήσεις σε ό,τι αφορά τη χρηματοδότηση του έργου, η ίδια η ερώτησή σας δίνει την απάντηση και θα σας εξηγήσω γιατί. Λέτε ότι το πρόγραμμα του 2009 ήταν 37,5 εκατομμύρια ευρώ. Το έργο, λοιπόν, το οποίο δημοπρατήθηκε το 2011, είχε έναν αρχικό προϋπολογισμό της τάξης των 9 εκατομμυρίων ευρώ περίπου. Κατά συνέπεια, αποκλείεται σε κάθε περίπτωση στο πλαίσιο του συγκεκριμένου έργου, της συγκεκριμένης σύμβασης, με οποιονδήποτε τρόπο να εκτελεστούν οι επιπλέον εργασίες για τα δίκτυα άρδευσης που θα πρέπει να συνοδεύουν το φράγμα. Δεν μπορεί να γίνει αυτό. Ξέρετε ότι οι συμπληρωματικές εργασίες μπορούν να αγγίξουν μόνο το ποσό το μισό του συμβατικού αντικειμένου και κατά συνέπεια ήταν απολύτως αδύνατον να υπάρξει στο πλαίσιο συμπληρωματικών συμβάσεων κατασκευή των αρδευτικών δικτύων. Δεν μιλάμε γι’ αυτά.

Επίσης, να σας πω ότι η κατασκευή των αρδευτικών δικτύων δεν εμπίπτει στις αρμοδιότητες του Υπουργείου Υποδομών και Μεταφορών. Οι χρηματοδοτήσεις αυτών των έργων γίνονται από το Πρόγραμμα Αγροτικής Ανάπτυξης του ΥΠΑΑΤ, το οποίο τώρα μετονομάζεται σε κάτι διαφορετικό γιατί περνάμε σε νέα προγραμματική περίοδο, στην Περίοδο 2023-2027. Κατά συνέπεια, δεν είμαι αυτή τη στιγμή εύκαιρος να σας απαντήσω σε ό,τι αφορά το μέλλον των αρδευτικών δικτύων στη Νάξο.

Μπορώ, όμως, να σας απαντήσω για το φράγμα. Το Φράγμα του Τσικαλαριού, όπως ξέρετε, είχε προβλήματα ποιότητας υλικών. Χρειάστηκε να γίνει μία συμπληρωματική σύμβαση. Η συμπληρωματική αυτή σύμβαση πέρασε και από τη διαχειριστική αρχή του ΠΑΑ. Πέρασε από μία πολύ μεγάλη τεχνική επεξεργασία γιατί δεν ήταν εύκολο να επιτευχθεί η ογκομετρία των υλικών η οποία απαιτείτο για να εκτελεστεί το έργο. Έπρεπε να γίνει ένας άλλος τρόπος κατασκευής της υπόβασης και μία συγκεκριμένη κατασκευή της πλάκας σκυροδέματος του φράγματος.

Στο Ελεγκτικό Συνέδριο ο φάκελος εστάλη στις 18-10-2024 και στις 7-4-2025 απεστάλη σχετική πράξη του Ελεγκτικού Συνεδρίου. Ακολούθησε η τροποποίηση του Αναπτυξιακού Προγράμματος Δημοσίων Επενδύσεων τον Ιούνιο του 2025 και στις 4-8-2025 δόθηκε η εντολή να ξεκινήσουν οι εργασίες, αφού η σύμβαση υπογράφηκε στις 23-7-2025.

Κατά συνέπεια, είμαστε στη φάση της κινητοποίησης του αναδόχου. Δεν είναι μια εύκολη υπόθεση να κινητοποιήσεις τους πόρους ενός έργου το οποίο έχει διακοπεί για τόσο καιρό. Νομίζω πολύ σύντομα θα έχουμε το αποτέλεσμα αυτής της κινητοποίησης.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Χρηστίδη, έχετε τον λόγο για τη δευτερολογία σας.

**ΠΑΥΛΟΣ ΧΡΗΣΤΙΔΗΣ:** Ευχαριστώ, κυρία Πρόεδρε.

Κύριε Υπουργέ, εγώ επισημαίνω ένα ζήτημα το οποίο -καταλαβαίνετε και εσείς νομίζω- έχει δύο χαρακτηριστικά. Ένα ζήτημα είναι αξιοπιστίας. Δηλαδή, όταν μιλάμε ότι από το ΄22 πηγαίνουμε στο ΄23, από το ΄23 πηγαίνουμε στο ΄24, από το ΄24 έχουμε φτάσει στο ΄25 και ακόμα βρίσκουμε διαρκώς δικαιολογίες, ενώ οι μαρτυρίες των κατοίκων του νησιού, όλοι οι κοινωνικοί εταίροι μιλούν για τεράστια προβλήματα όσον αφορά τη λειψυδρία, καταλαβαίνετε ότι ξεπερνάμε το ζήτημα το περιβαλλοντικό και μιλάμε για ένα ζήτημα το οποίο έχει και κοινωνικό και οικονομικό και αναπτυξιακό χαρακτήρα, αλλά μιλάμε και για ένα ζήτημα το οποίο έχει και πολιτικό χαρακτήρα όσον αφορά το κομμάτι της αξιοπιστίας.

Υπάρχει, όμως και ένα άλλο ζήτημα το οποίο είναι το ζήτημα των χρημάτων των Ελλήνων φορολογουμένων. Εδώ έχουμε για ακόμα μια φορά μια πρακτική στην οποία ένα έργο ανακοινώνεται, υπάρχει υπόσχεση ότι θα ολοκληρωθεί, χρήματα σε μελέτες πέφτουν -χρήματα των Ελλήνων φορολογουμένων- και τα χρήματα αυτά πηγαίνουν στο βρόντο, λες και χτίζουμε το γεφύρι της Άρτας, το πρωί το ανακοινώνουμε, το βράδυ ανακοινώνουμε την αναβολή του έργου. Είναι τεράστιο το ζήτημα στη Νάξο. Δεν χρειάζεται να έρθω εγώ εδώ για να μεταφέρω το μήνυμα όλων των νησιωτών γύρω από τα ζητήματα της λειψυδρίας, όμως η οξύτητα του προβλήματος είναι πάρα πολύ μεγάλη και αφορά και την ύδρευση των κατοίκων και των επισκεπτών, αφορά και την άρδευση. Έχει ενδιαφέρον ότι ακούμε από τα χείλη σας αυτό το οποίο ακούμε, διότι νομίζω θα δώσουν πολύ μεγάλη σημασία και οι Βουλευτές της Συμπολίτευσης των Κυκλάδων γι’ αυτά τα οποία ακούστηκαν πριν από λίγο -είναι μια εικόνα η οποία δεν ξέρω αν έχει ξαναδοθεί στο ελληνικό Κοινοβούλιο και θα δούμε πώς θα την αξιοποιήσουμε από εδώ και μπρος-, αλλά και φυσικά στο κομμάτι της εκμετάλλευσης των υδάτων γύρω από την πρωτογενή παραγωγή. Όλο αυτό το πράγμα είναι κάτι το οποίο δημιουργεί τεράστια ζητήματα στην προοπτική του νησιού. Θέλω αυτό να το πω, διότι έχουν ληφθεί πρωτοβουλίες -υποτίθεται- στη συγκεκριμένη περιοχή, όμως η Νάξος δεν μπορεί άλλο να περιμένει.

Υπάρχει ένα νησί το οποίο -όπως σας είπα προηγουμένως- κινδυνεύει να διψάσει -αν δεν διψάει ήδη-, έχει τεράστιο ζήτημα στο κομμάτι της κτηνοτροφίας και της πρωτογενούς παραγωγής με τον τομέα αυτόν να αντιμετωπίζει ζητήματα τα οποία δεν τα έχει αντιμετωπίσει δεκαετίες τώρα ξανά.

Θα ήθελα από την τοποθέτησή σας τη δεύτερη να ακούσω ένα χρονοδιάγραμμα ολοκλήρωσης του έργου, μια σειρά δεσμεύσεων για τη χρηματοδότηση του έργου και των δικτύων και ένα σαφές σχέδιο το οποίο να αφορά τα νησιά μας και το κομμάτι των υδάτινων πόρων. Είναι κρίσιμο. Υπερβαίνει την πορεία και την παρουσία μιας κυβέρνησης. Είναι κάτι το οποίο αφορά τη βιωσιμότητα και το μέλλον των νησιωτών μας, του τουριστικού μας προϊόντος, της κτηνοτροφίας και του πρωτογενούς τομέα και είναι κάτι το οποίο κυρίως αφορά τον τρόπο με τον οποίο θα ζήσουν και θα επιβιώσουν και θα εξελιχθούν τα νησιά μας τα επόμενα χρόνια.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο, κύριε Ταχιάο, για τη δευτερολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Υπουργέ, στις γενικές διαπιστώσεις που κάνετε θα συμφωνήσω απολύτως. Δεν έχω κανέναν λόγο να διαφωνήσω. Προφανώς αυτή είναι η κατάσταση σε πολλά νησιά σε ό,τι αφορά την ύδρευση και την άρδευση και ξέρω πολύ καλά τι συμβαίνει και στη Νάξο. Μάλιστα μόλις προχθές έβλεπα ένα σχετικό ρεπορτάζ στην τηλεόραση όπου μιλούσαν οι πατατοπαραγωγοί της Νάξου για το προϊόν.

Εν πάση περιπτώσει θέλω να σας ξεκαθαρίσω το εξής, στην Αίθουσα αυτή εκπροσωπώ το Υπουργείο Υποδομών και Μεταφορών. Το Υπουργείο Υποδομών και Μεταφορών στο οποίο απευθύνατε την ερώτηση δεν έχει το στρατηγικό σχεδιασμό, ούτε των έργων των υδάτων που ανήκουν στο Υπουργείο Περιβάλλοντος, ούτε των έργων των αρδευτικών, ο οποίος ανήκει στο Υπουργείο Αγροτικής Ανάπτυξης και Τροφίμων.

Το Υπουργείο Υποδομών και Μεταφορών έχει μόνο την εκτέλεση συγκεκριμένων έργων των οποίων τον σχεδιασμό έχει το Υπουργείο Αγροτικής Ανάπτυξης και τη χρηματοδότηση έχει το Υπουργείο Αγροτικής Ανάπτυξης μέσα από το ΠΑΑ. Εμείς σε πάρα πολλές περιπτώσεις ενεργούμε ως προϊσταμένη αρχή και ως διευθύνουσα υπηρεσία, αλλά δεν μπορώ να σας μιλήσω για τον σχεδιασμό, ούτε στα νησιά ούτε για άλλα έργα τα οποία υπερβαίνουν το συγκεκριμένο έργο.

**ΠΑΥΛΟΣ ΧΡΗΣΤΙΔΗΣ:** Για το φράγμα έχετε να μου δώσετε χρονοδιάγραμμα;

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Θα σας πωγιατο φράγμα. Καταρχάς έχετε δίκιο σε αυτά που λέτε και σε ό,τι αφορά τον σχεδιασμό των έργων, αυτά που είπατε για τις μελέτες. Πρόσεξε, όμως, το φράγμα αυτό πότε δημοπρατήθηκε; Τον Σεπτέμβριο του 2011. Δεν θέλω να σας θυμίσω ποιος ήταν κυβέρνηση μέχρι τον Νοέμβριο του 2011. Θα μου πείτε «ναι, αλλά πήγε στο ΠΑΑ» -διαχρονικό το λάθος-, «πήγε στο πρόγραμμα τότε αγροτικής ανάπτυξης του 2009». Ναι, αλλά ξέρετε με τι μελέτη; Με μια μελέτη του 1992. Πήγαμε, λοιπόν, ως πολιτεία -δεν το προσωποποιώ ή δεν το συγκεκριμενοποιώ σε κόμμα- και δημοπρατήσαμε ένα έργο ανώριμο, ουσιαστικά ανεπίκαιρο, με μελέτες του 1992 το 209 και έχουμε την απαίτηση αυτό να φέρει αποτέλεσμα. Δεν φέρνει αποτέλεσμα. Έφερε μόνο προβλήματα και συνεχίζει να φέρνει μόνο προβλήματα. Βλέπετε ότι πηγαίνει από χρηματοδοτικό εργαλείο σε χρηματοδοτικό εργαλείο.

Αυτήν τη στιγμή το συγκεκριμένο έργο έχει πάρει παράταση μέχρι τον Νοέμβριο του 2025 για τεχνικούς λόγους. Ποιοι είναι οι τεχνικοί λόγοι; Είναι ότι το έργο πρέπει να μεταφερθεί από μια γέφυρα από το Πρόγραμμα Αγροτικής Ανάπτυξης στο επόμενο πρόγραμμα -που σας είπα ότι δεν θυμάμαι πώς λέγεται- του Υπουργείο Αγροτικής Ανάπτυξης. Με πρωτοβουλία του κ. Δήμα, του Υπουργού Υποδομών και Μεταφορών, έχει συγκροτηθεί η ειδική γραμματεία για την παρακολούθηση αυτών των έργων, για την εκτέλεση αυτών των έργων. Έχουμε διαρκή συνεργασία και με τον κ. Ανδριανό και με την κ. Ζέρβα, τη νέα γραμματέα του Υπουργείου Αγροτικής Ανάπτυξης, η οποία έχει αναλάβει την παρακολούθηση του Προγράμματος Αγροτικής Ανάπτυξης. Οι πιστώσεις είναι διασφαλισμένες και θεωρούμε ότι μόλις γίνει η μετάπτωση από το σημερινό πρόγραμμα στο επόμενο, θα έχουμε το συγκεκριμένο χρονοδιάγραμμα του έργου που για εμάς είναι λογικό να είναι της τάξεως των δύο, δυόμισι ετών. Μιλώ πάντα για το φράγμα, γιατί σας είπα ότι μπορώ να περιοριστώ ως Υπουργείο Υποδομών και Μεταφορών μόνο στο ζήτημα του φράγματος.

Σας το ξαναλέω, λοιπόν, κατηγορηματικά ότι και χρηματοδότηση υπάρχει και το έργο είναι με έναν ορίζοντα δύο, δυόμισι ετών.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Περνάμε στη δέκατη, με αριθμό 1303/4-9-2025 επίκαιρη ερώτηση του Ανεξάρτητου Βουλευτή Κερκύρας κ. Αλέξανδρου - Χρήστου Αυλωνίτη προς τον Υπουργό Περιβάλλοντος και Ενέργειας με θέμα: «Εγκατάλειψη του έργου «Ύδρευση Κέρκυρας» και σχεδιασμοί για ιδιωτικοποίηση του νερού της Κέρκυρας;»

Κύριε Αυλωνίτη, έχετε τον λόγο για το ερώτημά σας. Θα απαντήσει ο Υφυπουργός Περιβάλλοντος και Ενέργειας, ο κ. Ταγαράς.

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Αναρωτήθηκα, κυρία Πρόεδρε, αν είναι ο κ. Ταχιάος, γιατί ο κ. Ταχιάος επί του συγκεκριμένου ερωτήματος είχε απαντήσει σε μια άλλη επίκαιρη ερώτησή μου και το πρόβλημα συνεχίζει να υφίσταται. Μιλάω για το υδρευτικό πρόβλημα της Κέρκυρας.

Το 1991 -ήμασταν νιοι και γεράσαμε- άρχισε να εκπονείται η μελέτη για την επίλυση του προβλήματος της ύδρευσης της Κέρκυρας, τριάντα τέσσερα χρόνια πριν, δόξα τω Θεώ. Τι Υπουργοί, τι πρωθυπουργοί έχουν περάσει από την Κέρκυρα και τι ψέματα έχουν πει στον κερκυραϊκό λαό ότι όπου να ΄ναι θα δημοπρατηθεί το έργο, ειλικρινά αν το γράψει κάποιος ως αφήγημα, θα δει πώς ακριβώς λειτουργεί το ελληνικό κράτος και το λέω με κάθε σοβαρότητα, μα με κάθε σοβαρότητα.

Ήρθε η εποχή, λοιπόν, πέρσι αλλά και φέτος οι τρεις δήμοι της Κέρκυρας να ζητήσουν να κηρυχθούν σε κατάσταση έκτακτης ανάγκης λόγω της λειψυδρίας. Πολύ εύκολα δόθηκε αυτή. Νομίζω ότι ακόμα είναι σε αυτό το καθεστώς. Και αναρωτιέμαι αλήθεια από τη στιγμή κατά την οποία υπάρχει αυτή η πραγματική κατάσταση, γιατί ο Υπουργός Περιβάλλοντος και Ενέργειας δεν απάντησε σε μια ερώτησή μου. Την απηύθυνα φυσικά και στον Υπουργό Υποδομών και Μεταφορών, ο οποίος με απλά λόγια μου απάντησε ότι το έργο που έχει αρχίσει από το 1931 θα συνεχίζει να είναι τέτοιο, δηλαδή θα φτιάξουμε φράγματα, αλλά πριν από δύο χρόνια έχει ενταχθεί στη διαδικασία της μεθόδου ΣΔΙΤ, έχουμε ξεφύγει από τη χρηματοδότηση από ευρωπαϊκό πρόγραμμα κ.λπ.

Ο κ. Μητσοτάκης και όλοι οι Υπουργοί που έχουν έρθει περιχαρείς λένε «έχει δρομολογηθεί». Είναι ύψους περίπου 181 εκατομμυρίων ευρώ και η ίδια δαπάνη 60 εκατομμύρια ευρώ. Ψάχνουμε τα 60 εκατομμύρια ευρώ, όπως μου απάντησε ο προηγούμενος Υπουργός. Εσείς δεν μας απαντήσατε. Κυκλοφορεί, όμως, ευρύτατα στην Κέρκυρα ότι αλλάξατε ρότα, ότι τώρα πια δεν θα το δώσετε με τη διαδικασία αυτή.

Θα το δώσετε απευθείας σε μια εταιρεία την οποία λένε -θα την ξέρετε όλοι- ΓΕΚ ΤΕΡΝΑ και θα πάρει νερό η κυρία εταιρεία μας και με το ίδιο νερό από τα βουνά της Ηπείρου θα υδροδοτήσει Θεσπρωτία, Γιάννενα, αν δεν κάνω λάθος, και την Κέρκυρα. Δηλαδή, αν ξεκινήσει μελέτη για να έρθει υποθαλασσίως σωλήνας στην Κέρκυρα, θα χρειαστούν άλλα τριάντα χρόνια και εμείς θα έχουμε αποδημήσει εις Κύριον. Μα στο Θεό μας -θα βάλω και τον δικό μου Θεό μέσα- είναι δυνατόν να κοροϊδεύουμε έτσι τον κερκυραϊκό λαό, που βρέχει τόσο καιρό μέσα στη διάρκεια του έτους και να μην έχουμε νερό να πιούμε, όταν γνωρίζουν οι πάντες ότι οι 100 χιλιάδες κάτοικοι γίνονται 300 χιλιάδες μεσούσης της τουριστικής περιόδου; Και να μην απαντάτε; Απαντάτε, είστε αρμόδιοι.

Και έρχομαι τώρα με την επίκαιρη ερώτηση, να σας πω ευθέως: Από το 1991 έχουμε φάει τα λυσσακά μας να κάνουμε αυτό το έργο. Προσέξτε. Και τελειώνω με αυτό, κυρία Πρόεδρε. Απαλλοτριώσαμε 1.267 στρέμματα στην Κέρκυρα, 9 στους Παξούς, δαπανήσαμε κάπου 9 εκατομμύρια ευρώ για όλα αυτά με τις απαλλοτριώσεις κ.λπ.. Έτοιμο να δημοπρατηθεί. Δεν το θέλετε με λεφτά από το Πρόγραμμα Δημοσίων Επενδύσεων, όπως είχατε δεσμευτεί. Δεν βρίσκετε τα 60 εκατομμύρια και ω του θαύματος ο κ. Γκίκας εμφανίζεται στην Κέρκυρα και λέει ότι θα γίνει με τη μέθοδο του ΣΔΙΤ στην πρώτη φάση. Και τώρα θα το δώσετε στη ΓΕΚ ΤΕΡΝΑ.

Για πείτε μου. Πείτε από το από το σημείο που καθόσαστε στον κερκυραϊκό λαό. Θα βρείτε τα 60 εκατομμύρια να συνεχιστεί το ΣΔΙΤ ή θα δώσετε στη ΓΕΚ ΤΕΡΝΑ με απευθείας ανάθεση να υδρεύσει τους δύο νομούς; Είναι ψέμα αυτό που λέω τώρα; Αν είναι ψέμα να μου το πείτε. Όπως λέει ο προηγούμενος Υπουργός ότι εμείς θα το συνεχίσουμε το δικό σας Υπουργείο. Πέστε μας ξεκάθαρα έχουμε ειλημμένη απόφαση ότι θα γίνει με τη μέθοδο των φραγμάτων και θα το χρηματοδοτήσουμε εμείς από το Πρόγραμμα Δημοσίων Επενδύσεων ή αν βρούμε λεφτά από κάποιο κονδύλιο, κάποιο ποσόν που θα μας δώσει η Ευρωπαϊκή Ένωση. Η ερώτηση είναι τόσο συγκεκριμένη, που νομίζω ότι τέτοια απάντηση θέλω να πάρω.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία.

Κύριε Ταγαρά, έχετε τον λόγο.

**ΝΙΚΟΛΑΟΣ ΤΑΓΑΡΑΣ** **(Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κύριε συνάδελφε, σέβομαι και γνωρίζω το πρόβλημα που υπάρχει και στην Κέρκυρα από πλευράς διαθέσιμου αγαθού που λέγεται νερό και για την ύδρευση αλλά κατ’ επέκταση και για την άρδευση.

Θα σας πω σύμφωνα με αυτά που μπορώ να γνωρίζω από την θέση που βρίσκομαι και από το Υπουργείο Περιβάλλοντος και Ενέργειας. Κατ’ αρχάς δεν γνωρίζω κάτι για ανάθεση απευθείας σε κάποια εταιρεία, σε αυτό που αναφερθήκατε ότι ακούγονται πράγματα και συζητούνται πράγματα. Σε ό,τι με αφορά μέχρι αυτή τη στιγμή που μιλάμε δεν γνωρίζω κάτι τέτοιο. Άρα δεν μπορώ να δώσω απάντηση σε αυτό το ερώτημά σας, διότι δεν υφίσταται αυτήν τη στιγμή, από αυτά που μπορώ να γνωρίζω, από τη θέση που βρίσκομαι.

Σε ό,τι αφορά τώρα το πρόβλημα το ίδιο. Σε ό,τι αφορά την Κέρκυρα υπάρχει το μεγάλο έργο που αναφερθήκατε και εσείς, της τάξης των 181 εκατομμυρίων ευρώ και υπάρχει και ένα μικρότερο έργο της αποσκλήρυνσης αφαλάτωσης στη Χρυσηίδα που έχει εκπροϋπολογισμό αρχικό 29 εκατομμύρια.

Σε ό,τι αφορά το πρώτο, πράγματι όπως ξέρετε έχει εξελιχθεί μια διαγωνιστική διαδικασία, η οποία δεν έχει ολοκληρωθεί όμως γιατί υπάρχουν εκκρεμότητες. Η κύρια εκκρεμότητα είναι η εθνική συμμετοχή χρηματοδότηση των 60 εκατομμυρίων που αναφερθήκατε και εσείς, το οποίο σαν χρηματοδότηση αφορά το Υπουργείο Υποδομών και Μεταφορών. Ήταν εδώ προηγουμένως και ο αρμόδιος Υφυπουργός.

Εκείνο που θέλω να προσθέσω, δεν ξέρω αν γνωρίζετε, είναι πως έχει ανατεθεί από το Υπουργείο Περιβάλλοντος και Ενέργειας προς την Ακαδημία Αθηνών με αφορμή την κλιματική κρίση -απόρροια αυτής είναι τα θέματα τα έντονα που έχουν προκύψει στην ύπαρξη και αξιοποίηση υδάτινων πόρων στην Ελλάδα ολόκληρη, σε κάποια νησιά όπως η Κέρκυρα πάρα πολύ έντονο-, προϋπολογισμός 1,65 εκατομμύρια ευρώ. Ο στόχος είναι να δημιουργηθεί μια ψηφιακή εθνική βάση κλιματολογικών δεδομένων που θα λάβει υπόψη και υδρολογικά στοιχεία, να αξιολογηθούν όλα αυτά που έχουν εξελιχθεί και ήρθαν ήδη οι παρενέργειες και οι επιπτώσεις και να ληφθούν υπόψη στο μεγάλο έργο και στην κατασκευή κυρίαρχα των φραγμάτων. Βεβαίως, υπάρχουν και δίκτυα και άλλες εγκαταστάσεις για να λειτουργήσει το όλο σύστημα για να δούμε επικαιροποιημένα, επειδή ο προϋπολογισμός είναι μεγάλος γι’ αυτό το έργο. Γι’ αυτά τα φράγματα για παράδειγμα που προβλέπονται να κατασκευαστούν για να καλύψουν τις ανάγκες με τα στοιχεία τα οποία θα προκύψουν από την ανάλυση των κτηματολογικών δεδομένων στην εθνική ψηφιακή βάση κλιματολογικών δεδομένων και έχοντας δοθεί η προτεραιότητα για την Κέρκυρα, σύντομα θα έχουμε τα αποτελέσματα της μελέτης, τα οποία θα συνηγορήσουν ή θα αξιολογήσουν τη δυνατότητα κατασκευής των φραγμάτων με την έννοια της ύπαρξης νερών, στο μέλλον. Αναφέρομαι στο άμεσο μέλλον, σήμερα και στη συνέχεια, για να καλύψουμε τελικά τις ανάγκες που πρέπει να υπηρετήσουν τα φράγματα σε αυτό που αναφερθήκατε.

Στη δευτερολογία μου θα συμπληρώσω γι’ αυτό, αλλά θα συμπληρώσω και για το θέμα της αποσκλήρυνσης και της αφαλάτωσης για τη Χρυσηίδα.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Αυλωνίτη, έχετε τον λόγο.

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Είδατε, κυρία Πρόεδρε, ότι τελικά όταν ψάχνεις, βρίσκεις ή τουλάχιστον αν έχεις διαίσθηση, κάνεις εκείνες τις ενέργειες μέσα στα πλαίσια του Κοινοβουλευτικού Ελέγχου για να μάθεις την αλήθεια. Είδατε τι απάντηση πήρα από τον κύριο Υφυπουργό; Ότι λόγω της κλιματικής κρίσης έχουμε αναθέσει μελέτη να βρούμε…

Ακούστε, με τις λέξεις δεν μπορούμε να κρύψουμε τις καινούργιες επιλογές σας. Να σας πω γιατί; Γιατί είμαι ένας απλός άνθρωπος, δεν έχω καμία σχέση, αλλά γεννήθηκα και ζω στην Κέρκυρα. Και μου λέτε τώρα ότι στο νησί της Κέρκυρας, το πιο βροχερό νησί, χρειάζεται μελέτη που έχετε ήδη εκπονήσει, ύψους ενός εκατομμυρίου τόσων χιλιάδων ευρώ, για να διαπιστώσουμε την επιλογή του έργου που θα κάνουμε, όταν η επιλογή του έργου έχει γίνει τόσα χρόνια, έχει επικαιροποιηθεί, πριν από δύο χρόνια έγινε ο διαγωνισμός με ΣΔΙΤ, έχει επιλεγεί η εταιρεία που θα το κατασκευάσει και δεν βρίσκετε τα 60 εκατομμύρια. Η ερώτηση είναι, τα 60 εκατομμύρια είναι εκείνα τα οποία σας εμποδίζουν να δρομολογήσετε τη δημοπράτηση ή περιμένετε τη μελέτη αυτή; Και σας παρακαλώ ακούστε τι απάντησε ο κ. Γκίκας, ο οποίος είναι Υφυπουργός και είναι και Βουλευτής της Κέρκυρας στο σχετικό ερώτημα, γιατί ακούστηκε το όνομα ΓΕΚ ΤΕΡΝΑ; Και ξέρετε τι απάντησε; Απάντησε ότι η Κυβέρνηση ψάχνει για εναλλακτικές μεθόδους και εξετάζει πλέον πρότυπη πρόταση από την εργοληπτική εταιρεία ΓΕΚ ΤΕΡΝΑ για αντικατάσταση του υδρευτικού δικτύου και μεταφορά νερού από τη Θεσπρωτία.

Για πέστε μου. Όταν λέει μάλιστα και για σχεδιασμό από την αρχή, αυτό που λέει ο κ. Γκίκας, εντάσσεται μέσα στην απάντηση την οποία μου είπατε προηγουμένως ή κάτι περίεργο συμβαίνει; Ξέρετε τι σημαίνει έργο ύδρευση Κέρκυρας με υποθαλάσσιο αγωγό και ταυτόχρονα, ύδρευση και του νομού Ιωαννίνων που οι Γιαννιώτες είχαν κάνει, αν θυμάστε καλά και διαδήλωση αν δεν κάνω λάθος, έξω από το Συμβούλιο Επικρατείας πριν από λίγο καιρό; Πέστε μου σας παρακαλώ τώρα. Εγώ έχω άγνοια ή το Υπουργείο σας έχει άγνοια; Οι Κερκυραίοι και οι θεσμικοί παράγοντες έχουν άδικο ή έχετε δίκιο εσείς με την απάντηση που μου δώσατε;

Επανέρχομαι λοιπόν και σας ερωτώ: Μέχρι να γίνει αυτή η μελέτη για να σας πει τι θα κάνουμε στην Κέρκυρα, μπορείτε να δεσμευτείτε ότι ό,τι και να σας πει αυτή η μελέτη, θα κάνετε το έργο των φραγμάτων στην Κέρκυρα με επικαιροποιημένη μορφή και επικαιροποιημένη μελέτη;

Και αν ναι, πόσος χρόνος απαιτείται για να γίνει κάτι τέτοιο; Γιατί η πρώτη κουβέντα, που σας είπα σήμερα αναπτύσσοντας την ερώτησή μου, είναι ότι από το 1991 μιλάμε και έρχομαι και σας λέω μία τελευταία επισήμανση.

Δαπανήσαμε 9 εκατομμύρια ευρώ για να κάνουμε μελέτη, να απαλλοτριώσουμε και ήδη φτάσατε στο να δημοπρατήσετε το έργο. Υπάρχει αλλαγή στην κατεύθυνσή σας, να πετάξετε 9 εκατομμύρια ευρώ στην άκρη και να επιλέξετε τώρα άλλη μορφή ύδρευσης της Κέρκυρας. Σας ερωτώ τα 9 εκατομμύρια ευρώ, που ουσιαστικά δαπανά το Ελληνικό Δημόσιο με την καινούργια σας επιλογή, τι ακριβώς είναι; Τι νομικό όρο θα επιλέξουμε αν αυτό το πράξετε; Και ο νοών, νοείτω, γιατί δεν θέλω να προσδιορίσω την άποψή μου με νομικούς όρους.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Ταγαρά, έχετε τον λόγο για τη δευτερολογία σας

**ΝΙΚΟΛΑΟΣ ΤΑΓΑΡΑΣ** **(Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κύριε συνάδελφε, νομίζω ότι κάθε λογικός άνθρωπος θα απαντήσει όταν ξεκινάς για να φτιάξεις ένα τέτοιο μεγάλο έργο, τριάντα τέσσερα χρόνια πριν -αναφερθήκατε και εσείς- ότι θα είναι τουλάχιστον άστοχο να ξοδεύεις χρήματα για κάτι που δεν θα γίνει ποτέ. Δεν περισσεύουν. Όταν, όμως, καθυστερούν, ξέρετε, τέτοια έργα τόσα χρόνια -και δεν το λέω με τιμή, με πικρία το λέω- δυστυχώς, στην εξέλιξή τους χάνονται και έχουν χαθεί πολλά. Είναι κρίμα να χαθούν και αυτά που αναφερθήκατε. Και δεν εύχομαι κάτι τέτοιο, ούτε στην κατεύθυνση αυτή είναι η απάντησή μου.

Στον βαθμό που μπορώ να γνωρίζω -γιατί θέλω να είμαι ειλικρινής μαζί σας, λέω μέχρι εκεί που γνωρίζω- σας είπα ότι δεν γνωρίζω κάτι να εξελίσσεται για να παραχωρηθεί προς την ΓΕΚ – ΤΕΡΝΑ κάποια πρότυπη μελέτη ή οτιδήποτε άλλο. Μπορεί να ακούγονται διάφορα σενάρια, αλλά εγώ επίσημα δεν γνωρίζω κάτι για να σας το επιβεβαιώσω στο ερώτημα, το οποίο μου υποβάλλετε. Μέχρι αυτή τη στιγμή δεν γνωρίζω κάτι τέτοιο.

Γνωρίζω ότι γίνεται αυτή η μελέτη για την ψηφιακή εθνική βάση κλιματολογικών δεδομένων με υδρολογικά στοιχεία, που είναι για όλη την Ελλάδα, αλλά λόγω της ανάγκης και της επικαιρότητας και της κήρυξης σε έκτακτη ανάγκη δόθηκε εντολή για την Κέρκυρα να έχουμε γρήγορα -και σύντομα θα έχουμε- αποτελέσματα της μελέτης αυτής να αξιολογηθούν. Και στην πατρίδα μου την ιδιαίτερη έχουμε ανάλογα προβλήματα με αιτήματα πολλών δεκαετιών στο παρελθόν, αλλά μας πρόλαβαν οι εξελίξεις και οι ανάγκες και προσπαθούμε να ανταποκριθούμε και εμείς, αγαπητέ συνάδελφε, στον προβληματισμό που αναφέρατε για το νησί της Κέρκυρας. Άρα, το ένα θέμα είναι ότι περιμένουμε τη μελέτη και εφόσον είναι έτσι και εξελίσσεται, δεν νομίζω ότι θα έχει θέμα αντιστροφής. Ξαναλέω, όμως, ότι σύντομα θα έχουμε για την Κέρκυρα ειδικότερο αποτέλεσμα.

Όσον αφορά το άλλο ζήτημα, πράγματι είναι η εξεύρεση των χρημάτων -αναφερθήκατε και εσείς, το επιβεβαίωσα και εγώ- της εθνικής συμμετοχής για αυτό το ύψος του προϋπολογισμού των 60 εκατομμυρίων ευρώ. Το θέμα αυτό το χειρίζεται για να βρει διέξοδο το Υπουργείο Υποδομών και Μεταφορών. Δεν πετάω το μπαλάκι, δεν μου αρέσει να πετάω σε κανέναν τίποτα. Λέω, όμως, αυτά που μπορώ να γνωρίζω αυτήν τη στιγμή στην ερώτησή σας.

Σε ό,τι αφορά το θέμα, γιατί γράφετε στην ερώτησή σας για ιδιωτικοποίηση. Κοιτάξτε. Το νερό είναι δημόσιο αγαθό και συνταγματικά είναι κατοχυρωμένο. Είστε νομικός και γνωρίζετε καλύτερα από μένα, εγώ μηχανικός είμαι. Γνωρίζετε ότι συνταγματικά απαγορεύεται να αλλάξει αυτό το θεσμικό πλαίσιο, το οποίο ισχύει και δεν έχουμε κανένα λόγο και σε καμία περίπτωση δεν θα αλλάξει. Κατανοώ απόλυτα την αγωνία σας και την ευαισθησία σας σε ένα πραγματικό πρόβλημα, που υπάρχει ήδη. Το σέβομαι ειλικρινά.

Για το δεύτερο έργο, το οποίο είναι μικρότερο των 29 εκατομμυρίων, να σας πω πού βρίσκεται το θέμα. Μετά από τη σύσκεψη, που είχε προκληθεί το Μάιο, που προηγήθηκε, κατέληξαν το Υπουργείο Περιβάλλοντος, το Υπουργείο Εθνικής Οικονομίας και Οικονομικών και η Περιφέρεια Ιονίων Νήσων να καλύψουν από κοινού ο καθένας με τη συμβολή την οικονομική το κόστος των 29 εκατομμυρίων, όπως είναι στον προϋπολογισμό και φορέας εκτέλεσης είναι η Περιφέρεια Ιονίων Νήσων.

Σύντομα θα έχουμε, γιατί εξελίσσεται, την υπογραφή της προγραμματικής σύμβασης γι’ αυτήν τη συμφωνία. Ο ανάδοχος, όπως γνωρίζετε, είναι σε αναμονή, γιατί έχει δημοπρατηθεί το έργο. Απλώς όταν εγκριθεί το ποσό, για να είναι ασφαλής στην εκτέλεσή του, μπορεί να ξεκινήσει το έργο. Αναφέρομαι στην αποσκλήρυνση και στην αφαλάτωση στη Χρυσηίδα, ένα μέρος του όλου προβλήματος.

Αυτά είναι που μπορώ με ειλικρίνεια να σας πω σήμερα -ξαναλέω- σεβόμενος και δεν μου αρέσει να πετάω την μπάλα στην εξέδρα, δεν το συνηθίζω ποτέ. Θέλω να είμαι ολόκληρος και ειλικρινής σ’ αυτά που μπορώ να γνωρίζω από την πλευρά και την θέση που βρίσκομαι. Και εύχομαι να πάνε όλα καλά και να δρομολογηθεί σύντομα η λύση σ’ αυτό το τεράστιο πρόβλημα, που έχει το νησί της Κέρκυρας με όλες τις ιδιαιτερότητες και τις απαιτήσεις που υπάρχουν και για την περιοχή, αλλά και για το νησί.

Σας ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε, κύριε Ταγαρά.

Συνεχίζουμε με την τέταρτη με αριθμό 1305/4-9-2025 επίκαιρη ερώτηση πρώτου κύκλου του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ» κ. Παράσχου Παπαδάκη προς τον Υπουργό Περιβάλλοντος και Ενέργειαςμε θέμα: «Επιτακτική η ανάγκη κατασκευής αναβαθμίδας στο Αινήσιο Δέλτα του Έβρου, με σκοπό, αφενός, την παρεμπόδιση εισόδου θαλασσινού νερού στην καρδιά του Δέλτα Έβρου, και αφετέρου, την κατακράτηση του ρέοντος γλυκού νερού»

Ορίστε, κύριε Παπαδάκη, έχετε τον λόγο για την πρωτολογία σας.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κυρία Πρόεδρε.

Κύριε Υπουργέ, καταρχάς να δώσω συγχαρητήρια στην Κυβέρνησή σας για την επιτυχία στις αποτυχίες. Με μία αδιαφορία πολιτική, επεκτάσεις εγκληματικού χαρακτήρα κατορθώσαμε να φέρετε τρία ζημιογόνα αποτελέσματα, με μία πράξη. Δέστε. Δηλαδή, αυτό είναι ακατόρθωτο. Και να θες να το πετύχεις, δεν μπορείς να το πετύχεις. Δέστε τι κάνατε για τον Έβρο, τι επιτυχίες έχετε στον Έβρο.

Πρώτον, επειδή δεν προνοήσατε να έχουμε συμφωνία με τους Βούλγαρους για τα νερά του Άρδα για να μπορέσουν να ποτίσουν ο βόρειος Έβρος και ο νότιος Έβρος, φτάσαμε στο σημείο φέτος το καλοκαίρι τελευταία στιγμή, ενώ λέγατε και φωνάζατε για κοινές δηλώσεις -ψέματα λέγατε πάλι δηλαδή- ότι έχουμε συμφωνία πενταετούς διάρκειας, αποδείχτηκε τελικά ότι δεν είχαμε τίποτα και τελευταία στιγμή έτρεχε το Υπουργείο Εξωτερικών και πλήρωσε 2,2 εκατομμύρια για να έχουμε για τρεις εβδομάδες νερό.

Δεύτερον, ο νότιος Έβρος ξεράθηκε, γιατί δεν έφτασαν ποτέ οι ποσότητες από τους Βουλγάρους του Άρδα στον ποταμό Έβρο. Όποιος πότισε, πότισε. Πραγματικά έχει ξεραθεί ο Έβρος.

Και το τρίτο ζημιογόνο αποτέλεσμα είναι η τεράστια οικολογική καταστροφή που υπέστη το Δέλτα του Έβρου με αυτήν την εγκληματική αδιαφορία της Κυβερνήσεως σας.

Κατά συνέπεια λόγω της έλλειψης αναβαθμίδας, η οποία υπήρχε μέχρι το 2015, 2016, καταστράφηκε μετά λόγω των πλημμυρών, ανατινάχθηκε από τον στρατό για να αποσυμφορηθούν τα νερά, επειδή δεν ξαναέγινε τίποτα, ενώ υπάρχει ΦΕΚ από το 2018, το θαλασσινό νερό εισέρχεται μέσα στα κανάλια του ποταμού, μέσα στο Δέλτα του Έβρου, δεν μπορούμε να συγκρατήσουμε γλυκό νερό τους χειμερινούς μήνες με αποτέλεσμα οι αλιείς δουλειά να μην έχουν. Η αλιεία εσωτερικών υδάτων στο Δέλτα του Έβρου, πλέον, δεν υπάρχει. Πολλά από τα αδέσποτα άλογα, τα οποία υπάρχουν εκεί πέρα έχουν ψοφήσει, γιατί δεν υπάρχει γλυκό νερό και επίσης γενικά η χλωρίδα και η πανίδα στο Δέλτα του Έβρου λόγω αυτής της αδιαφορίας σας φέρνει μια τεράστια οικολογική καταστροφή σε ένα σπάνιο υδροβιότοπο.

Ερωτάσθε, λοιπόν, εάν θα εφαρμόσετε την ΚΥΑ 41402/2018, που αναφερόταν στο σχέδιο διαχείρισης κινδύνων πλημμύρας όπου εκεί υπήρχε μία μελέτη κοστολογημένη 100.000 ευρώ για να γίνει αυτή η αναβαθμίδα για τους λόγους που προανέφερα, δηλαδή για να κρατάει το γλυκό νερό και για να μην εισέρχεται το θαλασσινό νερό στον σπάνιο υδροβιότοπο, εάν προτίθεστε δηλαδή να εφαρμόσετε την ΚΥΑ αυτή και να κάνετε κάποια κατασκευή αναβαθμίδας στο Δέλτα του Έβρου.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Στην ερώτηση θα απαντήσει ο Υφυπουργός Περιβάλλοντος και Ενέργειας, ο κ. Νικόλαος Τσάφος.

Ορίστε, έχετε τον λόγο, κύριε Υπουργέ.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ πολύ, κυρία Πρόεδρε. Σας ευχαριστώ, κύριε Βουλευτά, για την ερώτηση.

Όπως ξέρετε τα θέματα της διαθεσιμότητας του νερού και της λειψυδρίας έχουν αναδειχθεί σε ένα από τα κορυφαία ζητήματα που αντιμετωπίζει όχι μόνο η χώρα μας, αλλά και η ευρύτερη περιοχή και η Ευρωπαϊκή Ένωση στο σύνολό της και είναι κάτι που ως Κυβέρνηση προσπαθούμε με επιπλέον δράσεις και με επιπλέον πόρους να αντιμετωπίσουμε.

Να πάμε όμως στο συγκεκριμένο θέμα, το οποίο θίξατε, διότι είναι κάτι το οποίο παρακολουθούμε στενά στο Υπουργείο Περιβάλλοντος και Ενέργειας. Ο ΟΦΥΠΕΚΑ έχει κάνει επτά καταγραφές από τον Ιούνιο μέχρι σήμερα. Στην αρχική καταγραφή το ποσοστό αλατότητας ήταν αρκετά χαμηλό, μετά υπήρχαν κάποιες μετρήσεις που ήταν αυξημένο, αλλά οι τελευταίες μετρήσεις που έχουμε τώρα τον Σεπτέμβριο έδειξαν πάλι χαμηλότερα ποσοστά αλατότητας.

Η εικόνα που περιγράφετε ότι μπαίνει το θαλασσινό νερό, ότι αυτό έχει καταστρέψει την περιοχή, δεν είναι κάτι που προκύπτει από στοιχεία που έχει ο ΟΦΥΠΕΚΑ. Ο ΟΦΥΠΕΚΑ έχει δει κάποιες περιόδους χαμηλότερα ποσοστά, κάποιες περιόδους υψηλότερα ποσοστά, πρόσφατα χαμηλότερα ποσοστά και δεν καταλήγει στις ίδιες συνέπειες στις οποίες καταλήγετε εσείς για το τι προκύπτει από αυτές τις περιόδους, που υπάρχει μεγαλύτερο ποσοστό αλατότητας στο νερό.

Για το ευρύτερο θέμα νομίζω ότι όλοι θα συμφωνήσουμε ότι είναι ένα πρόβλημα η λειψυδρία που το έχουμε δει να επιδεινώνεται δραματικά τα τελευταία χρόνια. Το βλέπουμε στα νησιά μας, το βλέπουμε στην περιοχή της Αττικής, το βλέπουμε στο χώρο της ενέργειας, στη διαθεσιμότητα των υδροηλεκτρικών, στα υδροηλεκτρικά έργα και στα φράγματά μας. Ως Κυβέρνηση σχεδιάζουμε και υλοποιούμε έργα και προσπαθούμε να βρούμε και επιπλέον πόρους και να βρούμε και επιπλέον εργαλεία σχεδιασμού και οργάνωσης, έτσι ώστε να μπορέσουμε να αντιμετωπίσουμε το πρόβλημα της λειψυδρίας και αυτό θα συνεχίσουμε να κάνουμε σε όλη τη χώρα, αλλά και στον Έβρο συγκεκριμένα.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Παπαδάκη, έχετε τον λόγο.

**ΠΑΡΑΣΧΟΣ ΠΑΠΑΔΑΚΗΣ:** Κύριε Υφυπουργέ, απάντηση δεν πήραμε επί της ουσίας. Αφήστε το γενικό θέμα της λειψυδρίας. Δεν μιλάμε για τέτοιο θέμα. Η Βουλγαρία σε άλλο πλανήτη είναι; Δεν έχει λειψυδρία; Η Βουλγαρία έχει φράγματα, έχει υποδομές που κρατούν το νερό το χειμώνα και εκεί παρακαλούσαμε πάλι φέτος και πληρώσαμε στην ουσία 2,2 εκατομμύρια για να μας δώσουν νερό. Άρα, αφήστε αυτή την καραμέλα ότι για όλα φταίνε τα φυσικά φαινόμενα, η λειψυδρία, ότι στις φωτιές φταίει ο αέρας, στον αποκλεισμό στα χιόνια στους δρόμους φταίει ότι χιόνισε νύχτα ή οτιδήποτε άλλο.

Δεν ξέρω τι πληροφόρηση έχετε από τον ΟΦΥΠΕΚΑ. Εδώ έχω φωτογραφίες. Θα σας τα δώσω, αν θέλετε. Δείτε τα νεκρά άλογα από την έλλειψη γλυκού νερού. Συντελείται έγκλημα στο Δέλτα του Έβρου, κύριε Υφυπουργέ. Τα νεκρά άλογα δεν είναι ένα και δύο, όπως και τα ψάρια. Τώρα τι σας λέει ο ΟΦΥΠΕΚΑ και τι συζήτηση κάνατε και τι στοιχεία σας δίνει, αυτό μόνο εσείς το ξέρετε. Εγώ ξέρω ότι οι υπηρεσίες του ΟΦΥΠΕΚΑ βοηθούσαν το Σύλλογο «Αινήσιο Δέλτα» που έχει τις καλύβες μέσα στο Δέλτα του Έβρου και γέμιζαν τις αυτοσχέδιες δεξαμενές που έχουν εκεί για να πιούν νερό τα άλογα να μην ψοφήσουν.

Και μπορεί να σας έρθει κάποια δικογραφία στη Βουλή. Έχει κατατεθεί μήνυση γι’ αυτό το ζήτημα, γιατί καταντήσατε το Δέλτα του Έβρου να είναι ο μοναδικός υγροβιότοπος σε όλο τον κόσμο με θαλασσινό νερό. Ορίστε και η αναβαθμίδα η οποία υπήρχε και υπάρχει ακόμα, αλλά έχει καταστραφεί όπως σας είπα το 2015- 2016. Εδώ είναι η αναβαθμίδα. Με ΦΕΚ του 2018 οι μελετητές τότε που πληρώθηκαν αδρά από την κυβέρνηση του 2018 του ΣΥΡΙΖΑ, έκαναν μία μελέτη. Οι μελετητές είναι οι Αντωναρόπουλος και συνεργάτες, Παναγιώτα Στυλιανή κ.λπ.. Αυτοί πληρώθηκαν και έβγαλαν απόφαση και πρότειναν να γίνει αυτή η αναβαθμίδα για να μην έχουμε του χρόνου πάλι τα ίδια πράγματα. Αυτό συνέβη το 2018, κύριε Υφυπουργέ και έχουμε 2025, τελειώνει και το 2025. Και εσείς μου λέτε τώρα τι στοιχεία σας έδωσε ο ΟΦΥΠΕΚΑ; Οι φωτογραφίες εδώ είναι.

Δεν το ξέρετε το ζήτημα αυτό για την καταστροφή που υφίσταται το Δέλτα του Έβρου; Τώρα αν γκουγκλάρετε -ο καθένας, όχι εσείς που είστε Υπουργός- θα δείτε τα αποτελέσματα και εσείς μου λέτε τώρα τι είπε ο ΟΦΥΠΕΚΑ. Ο ΟΦΥΠΕΚΑ εκεί ήταν και μαζί με τους υπόλοιπους προσπαθούσαν να σώσουν τα άλογα και ό,τι σώζεται από την έλλειψη γλυκού νερού, γιατί δεν υπάρχει αναβαθμίδα, γιατί δεν υπάρχουν έργα υποδομής από το 1974 και μετά.

Δεν έχει μπει ούτε βίδα σε έργα υποδομής στον Έβρο για να κρατάμε νερό. Πού; Στην Ελλάδα της Ευρωπαϊκής Ένωσης, σε ένα δυτικό κράτος σύγχρονο υποτίθεται. Η Τουρκία έχει δύο τρία φράγματα και κρατά νερό. Η Βουλγαρία η –σε εισαγωγικά- «υπανάπτυκτη» υποτίθεται Βουλγαρία με πολύ χαμηλότερους μισθούς, έχει κάνει φράγματα και κρατάει νερό. Εμείς η Αρχαία Ελλάς τι κάνουμε; Δεν έχουμε ούτε ένα φράγμα στον Έβρο για να κρατάμε νερό και αυτό το οποίο ζητάμε είναι να εφαρμόσετε τη νομοθεσία. Γι’ αυτό λέω για τη δικογραφία που μπορεί να έρθει εδώ πέρα και να αφορά εσάς ή οποιονδήποτε άλλο.

Δεν ξέρω, γιατί έχουν τελεστεί ποινικά αδικήματα, κύριε Υφυπουργέ και τα εγκλήματα δεν τελούνται μόνο διά πράξεως, αλλά και διά παραλείψεως, διότι έχετε ιδιαίτερη νομική υποχρέωση με το ΦΕΚ του 2018 να κάνετε αναβαθμίδα, για να μην πεθαίνουν τα άλογα και τα ψάρια και οι αλιείς να μείνουν ζωντανοί, οι κτηνοτρόφοι και οι αγρότες στον Έβρο και εσείς δεν κάνετε τίποτα απολύτως.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Τσάφο, έχετε τον λόγο για τη δευτερολογία σας.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κυρία Πρόεδρε.

Κύριε Βουλευτά, σας απάντησα για τα στοιχεία του ΟΦΥΠΕΚΑ τα οποία έχουν να κάνουν με το ποσοστό της αλατότητας στο νερό, ότι υπάρχουν ευρύτερα ζητήματα με την έλλειψη νερού γενικότερα. Είναι κάτι το οποίο αναγνωρίζουμε όλοι μας και είναι κάτι το οποίο θα μας απασχολήσει ακόμα περισσότερο, γιατί βλέπουμε ότι οι συνθήκες χειροτερεύουν.

Και ξέρω ότι δεν θέλετε να μιλήσετε για τον άνεμο, για τις κλιματολογικές συνθήκες ή για το πόσο βρέχει ή τι χιόνια έχουμε, αλλά αυτά είναι μια πραγματικότητα, ότι η λειψυδρία είναι κάτι που χτυπάει και εμάς και άλλες χώρες και μας χτυπάει πολύ περισσότερο από όσο μας χτυπούσε τα προηγούμενα χρόνια, γιατί έχουμε μια κλιματική αλλαγή η οποία επιδεινώνει τις συνθήκες. Άρα αυτό που σχεδιάζαμε στο παρελθόν, τώρα πρέπει να το σχεδιάσουμε ακόμη περισσότερο και να βρούμε ακόμη περισσότερους πόρους έτσι ώστε να το αντιμετωπίσουμε. Και σε αυτό το πλαίσιο θα συνεχίσουμε να βρίσκουμε πόρους.

Αναφέρατε συγκεκριμένο έργο. Υπάρχουν πάρα πολλά έργα για τα οποία προσπαθούμε να βρούμε το σωστό χρηματοδοτικό εργαλείο, έτσι ώστε να τα κάνουμε. Οι ανάγκες για φράγματα και γενικότερα για υποδομές άρδευσης και ύδρευσης είναι πάρα πολύ σημαντικές και προσπαθούμε να βρούμε τον κατάλληλο τρόπο, έτσι ώστε να μπορέσουμε να υλοποιήσουμε αυτά τα έργα και να θωρακίσουμε τη χώρα απέναντι σε ένα φαινόμενο το οποίο επιδεινώνεται χρόνο με το χρόνο.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Επόμενη είναι η πρώτη με αριθμό 1304/4-9-2025 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη Ζαμπάρα προς τον Υπουργό Περιβάλλοντος και Ενέργειας με θέμα: «Περικοπές ΑΠΕ - Μη εφαρμογή του Κανονισμού (ΕΕ) 2019/943 και εξόντωση αγροτών, μικροεπενδυτών και ενεργειακών κοινοτήτων προς όφελος των καθετοποιημένων ομίλων».

Κύριε Ζαμπάρα, έχετε τον λόγο για να θέσετε το ερώτημά σας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κυρία Πρόεδρε.

Κύριε Υπουργέ, εδώ και πολλούς μήνες σας χτυπάμε το καμπανάκι για το χάος που έχετε δημιουργήσει στις ΑΠΕ και για το χάος που έχετε δημιουργήσει στην αγορά ηλεκτρικής ενέργειας. Το αποτέλεσμα; Περικοπές σε παραγωγή ηλεκτρικής ενέργειας από ΑΠΕ. Μόνο το πρώτο επτάμηνο του 2025 φτάσαμε στις 1.400 μεγαβατώρες περικοπών, δηλαδή περίπου 9%, με ισχυρό κίνδυνο να ξεπεράσουμε το 20% το 2026.

Την ώρα της μέγιστης παραγωγής φωτοβολταϊκών ο διαχειριστής θέτει σε λειτουργία θεσμικές μονάδες σπρώχνοντας σε μεγάλες περικοπές στα φωτοβολταϊκά. Οι καθετοποιημένοι όμιλοι αμείβονται αδιαφανώς χωρίς διαγωνισμούς, μέσα από την λεγόμενη «αγορά εξισορρόπησης». Το κόστος προφανώς μετακυλύεται στο τέλος της ημέρας στον καταναλωτή, με τις περιβόητες προσαυξήσεις του Λογαριασμού Προσαύξησης 3.

Για να καταλάβει ο κόσμος που μας παρακολουθεί τι εννοώ, στην Ελλάδα, κύριε Υπουργέ, ο ΛΠ3 φτάνει τα 15 με 18 ευρώ ανά μεγαβατώρα, ενώ στην Ιταλία το αντίστοιχο κόστος είναι 2 με 3 ευρώ.

Οι περικοπές, κύριε Υπουργέ, στα φωτοβολταϊκά φτάνουν σήμερα το 25% με 30% σε αρκετές περιόδους μέσα στη χρονιά με πολλά έργα να χάνουν ακόμα και το 80% της ημερήσιας παραγωγής τους. Αυτό σημαίνει πρακτικά ότι αγρότες, μικροί παραγωγοί, ενεργειακές κοινότητες, μικροεπενδυτές να οδηγούνται σε πτώχευση, στις τράπεζες ή σε ξεπούλημα της επένδυσής τους και της περιουσίας τους. Οι μεγάλοι, όμως, όμιλοι αντέχουν γιατί λειτουργούν καθετοποιημένα και οι μικροί καταστρέφονται και βάζουν θηλιά στο λαιμό τους οδηγούμενοι στη χρεοκοπία.

Και σαν να μην έφτανε αυτό -πάμε στην ουσία και στο περιεχόμενο της ερώτησης- με το ν. 5188/2025 απαλλάξατε ΑΔΜΗΕ και ΔΕΔΔΗΕ από κάθε υποχρέωση αποζημίωσης, καταργώντας στην πράξη το άρθρο 13 του Κανονισμού της Ευρωπαϊκής Ένωσης 943, που ορίζει ότι οι περικοπές πρέπει να γίνονται μόνο ως έσχατη λύση και με αποζημίωση.

Την ίδια ώρα η αγορά εξισορρόπησης λειτουργεί εν κρυπτώ με τιμές που ξεπερνούν ακόμα και τα 1.000 ευρώ ανά μεγαβατώρα. Έχουμε υπερκέρδη, δηλαδή, για λίγους, για τους μεγάλους παίκτες, λογαριασμοί για τους πολλούς και για τους καταναλωτές. Και ενώ όλα αυτά συμβαίνουν, κύριε Υπουργέ, η Κυβέρνηση συνεχίζει απρόσκοπτα να αδειοδοτεί τεράστια φαραωνικά έργα ΑΠΕ, διαιωνίζοντας το πρόβλημα του συστήματος αντί να το λύνει. Είναι ένα πρόβλημα που έχετε δημιουργήσει εσείς και δεν έχετε δώσει καμία λύση.

Άρα σας ρωτώ, κύριε Υπουργέ, και κλείνω. Γιατί δεν εφαρμόζετε τον Κανονισμό της Ευρωπαϊκής Ένωσης, τον 943/2019, και καταργήσατε με τον τρόπο αυτό την αποζημίωση για τις περικοπές, αφήνοντας πλήρως απροστάτευτους μικροπαραγωγούς και ενεργειακές κοινότητες; Και ποια μέτρα συγκεκριμένα θα λάβετε για να μην δημιουργηθεί νέα γενιά κόκκινων δανειοληπτών για χιλιάδες αγρότες και μικροεπενδυτές; Πώς θα στηρίξετε πρακτικά, έμπρακτα την ενεργειακή δημοκρατία από τη στιγμή που ευνοείτε σε μόνιμη βάση μονοπώλια και καθετοποιημένους ομίλους;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Τσάφος.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κυρία Πρόεδρε.

Κύριε Βουλευτά, σας ευχαριστώ για την ερώτηση. Έχουμε εντελώς διαφορετικά σημεία εκκίνησης. Εμείς είδαμε ότι με τη διείσδυση των ΑΠΕ έχουμε πετύχει μια πολύ σημαντική μείωση του κόστους σίγουρα με αυτό που θα είχαμε αν δεν είχαμε βάλει τις ΑΠΕ, αν είχαμε μείνει στις ΑΠΕ που είχε χώρα το 2019 επί ΣΥΡΙΖΑ. Είχαμε μια μείωση φέτος το καλοκαίρι 29% σε σχέση με πέρσι το καλοκαίρι. Είχαμε τον Αύγουστο μια τιμή χονδρικής 73 ευρώ χαμηλότερη από χώρες όπως η Γερμανία, η Δανία και μάλιστα μια από τις χαμηλότερες τιμές σε όλη την Ευρώπη. Αυτό γιατί συνέβη; Γιατί έχουμε ΑΠΕ. Το 2019 η τιμή σε σχέση με την Γερμανία, στην Ελλάδα ήταν 70% υψηλότερη στη χονδρική και τον Αύγουστο είχαμε χαμηλότερη τιμή. Γιατί συμβαίνει αυτό; Γιατί βάζουμε ΑΠΕ.

Όταν βάζεις ΑΠΕ και ειδικά όταν έχεις πολλά φωτοβολταϊκά, υπάρχουν όντως στιγμές που το σύστημα δεν μπορεί να απορροφήσει αυτές τις ΑΠΕ. Και τι συμβαίνει; Έχουμε περικοπές και μηδενικές τιμές ή αρνητικές τιμές. Αυτό συμβαίνει σε όλες τις αγορές, που έχουν διεισδύσει σε πολύ μεγάλο βαθμό οι ΑΠΕ και ειδικά τα φωτοβολταϊκά. Έχουμε αγορές στην Αμερική και άλλες αγορές στην Ευρώπη όπου το 15%, 20% ή 30% των ωρών οι τιμές είναι μηδενικές ή αρνητικές.

Αυτό, επίσης, δημιουργεί μια ανάγκη έτσι ώστε ειδικά το μεσημέρι -επειδή τις αναφέρατε- οι θερμικές μονάδες μπαίνουν για να παρέχουν μια στρεφόμενη εφεδρεία. Τι σημαίνει αυτό; Αν υπάρχει μια πτώση στην παραγωγή των ΑΠΕ, να μπορέσουμε να διατηρήσουμε το σύστημα και να μην πέσει. Για να γίνει αυτό δεν μπορεί να ανάψουμε μια μηχανή από το μηδέν και να πάμε στο φουλ κατευθείαν. Πρέπει να έχουμε μονάδες οι οποίες τρέχουν μέσα στην ημέρα στα τεχνικά ελάχιστα όρια, οι οποίες όμως μπορεί να αυξήσουν και να καλύψουν το κενό σε περίπτωση που υπάρχει μειωμένη παραγωγή στις ΑΠΕ.

Μιλήσατε για μια αδιαφανή αγορά χωρίς διαγωνιστικές διαδικασίες. Ο ΛΠ, η αγορά εξισορρόπησης είναι κι αυτή μια αγορά, που υπάρχουν προσφορές. Μας συγκρίνετε με την Ιταλία. Η Ιταλία έχει τις μισές ΑΠΕ από εμάς και έχει 16 ευρώ παραπάνω χονδρική τιμή φέτος. Δεν μπορεί να συγκρίνετε απλά ένα σημείο. Μια χώρα που έχει τις μισές ΑΠΕ από εμάς, προφανώς δεν πρόκειται να έχει τις ίδιες ανάγκες εξισορρόπησης που έχουμε και εμείς.

Ο δικός μας στόχος -και θα μιλήσω στη δευτερολογία μου περισσότερο για τις ευρύτερες πολιτικές μας- είναι να συνεχίσουμε στον δρόμο των ΑΠΕ και να φτιάξουμε το πλαίσιο έτσι ώστε αυτές οι ΑΠΕ να μπορούν να αξιοποιηθούν στο έπακρο. Τι σημαίνει αυτό; Μια πολιτική για τις περικοπές -θα μπούμε σε λεπτομέρειες στη δευτερολογία- πλαισιωμένη από αποθήκευση είτε αυτό είναι μπαταρίες είτε αυτό είναι αντλησοταμίευση, νέα εργοστάσια φυσικού αερίου τα οποία και αυτά βελτιώνουν την ευστάθεια του συστήματος αυτού. Αυτή είναι η δίοδος.

Αυτό που εσείς περιγράφετε ως χάος, μας έχει πάει από την ακριβότερη τιμή χονδρικής στην Ευρώπη που είχαμε επί ΣΥΡΙΖΑ, να είμαστε τώρα φέτος ένατοι στην κατάταξη. Δεν είναι καλό. Θα θέλαμε να πάμε ακόμα παρακάτω. Αλλά είναι πολύ καλύτερα το πρώτο, που ήμασταν πρώτοι το 2019.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Ζαμπάρας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κυρία Πρόεδρε.

Κύριε Υπουργέ, δεν μου απαντήσατε επί της ουσίας σε τίποτα σε σχέση με το βασικό ερώτημα μου. Και το έχετε κάνει κι άλλες φορές κι σεις κι άλλοι Υπουργοί. Όταν στριμώχνεστε, πηγαίνετε στο 2015-2019 και δεν δέχεστε την κριτική. Κυβερνάτε εξίμισι χρόνια και θα έπρεπε να δέχεστε την κριτική. Γιατί αυτά τα προβλήματα που σας περιγράφω, τα δημιουργήσατε εσείς. Το χάος στις ΑΠΕ, αυτή η ανεξέλεγκτη επέλαση χωρίς σχεδιασμό που στο τέλος της ημέρας την πληρώνει αυτός που έχει κάνει μία μικρή επένδυση, στο τέλος της ημέρας την πληρώνει ο καταναλωτής με πολύ υψηλούς λογαριασμούς και στο τέλος της ημέρας βγαίνουν «λάδι» τα καρτέλ, εσείς το δημιουργήσατε. Αυτή την κριτική οφείλετε να την δεχτείτε και να τη δέχεστε σε μόνιμη βάση. Αλλιώς να έρθουμε εμείς να αναλάβουμε, να πάτε εσείς στην Αντιπολίτευση και να μας κάνετε κριτική.

Εγώ δεν μπορώ να καταλάβω πώς από εσάς, που είστε νέος άνθρωπος, όποτε πηγαίνει η κουβέντα στο επί της ουσίας, να πηγαίνετε στο 2015-2019. Αυτή η καραμέλα πρέπει να τελειώσει από την πλευρά της Κυβέρνησης κάποια στιγμή. Δεν γίνεται εγώ να το ακούω αυτό που λέω, κύριε Υπουργέ. Δεν γίνεται. Σας θέτω ένα ερώτημα πολύ συγκεκριμένο και προφανώς είναι χάος αυτό που έχετε δημιουργήσει και σε σχέση με τις περικοπές των ΑΠΕ, που δεν είναι πια περιστασιακό φαινόμενο. Είναι ένα φαινόμενο σε μόνιμη βάση. Έχουν γίνει μόνιμες οι περικοπές. Και προφανώς πρόκειται για μία διαρθρωτική στρέβλωση του συστήματος, έτσι όπως εσείς έχετε ανοίξει την αγορά των ΑΠΕ στη χώρα μας.

Θα σας δώσω στοιχεία που αποδεικνύουν αυτό που σας είπα μόλις τώρα. Μέση τιμή ηλεκτρικής ενέργειας έως 15 Σεπτεμβρίου, σήμερα, είναι 94,5 ευρώ η μεγαβατώρα. Η αύξηση είναι 29% σε σχέση με τον Αύγουστο, τον προηγούμενο μήνα. Είναι επίσημα στοιχεία. Τον Αύγουστο, κύριε Υπουργέ, είχαμε τριάντα μία μέρες εκ των οποίων 102 ώρες με μηδενική ή αρνητική τιμή. Το 14% δηλαδή του μήνα Αυγούστου είχε τιμές ΑΠΕ με μηδενική ή αρνητική τιμή. Τρίτον, στις ώρες υψηλής ηλιοφάνειας 09.00΄ με 17.00΄ σχεδόν μία στις τρεις ώρες κατέληξε σε μηδενική ή αρνητική τιμή. Τέταρτον, από τον Ιανουάριο έως τον Αύγουστο του 2025 έχουμε 15% περικοπές έναντι 9% το 2024.

Όσο, δηλαδή, περνούν τα χρόνια, οι περικοπές αυξάνονται, γιατί είναι στρεβλός ο τρόπος με τον οποίο επενδύετε στις ΑΠΕ. Οι περικοπές αυτές δεν γίνονται με δίκαιο τρόπο. Δηλαδή κύριε Υπουργέ, -υπάρχει και ένα πίσω κείμενο- κάτω από ένα μεγαβάτ έργα, κόβονται τρεις φορές περισσότερο σε σχέση με τα μεγάλα έργα. Γιατί; Ο μικρός δηλαδή, μια ενεργειακή κοινότητα, ένας αγρότης, γιατί να υφίσταται μεγαλύτερες περικοπές, τρεις φορές παραπάνω σε σχέση με τον μεγάλο; Αυτό πρέπει να το δείτε και να απαντήσετε, να παρέμβετε σε αυτό το στρεβλό μοντέλο που έχετε φτιάξει.

Υπάρχουν και πάρα πολλά μεγάλα έργα που φέτος δεν έχουν δει καμία περικοπή. Σας μεταφέρω τα επίσημα στοιχεία.

Άρα το αποτέλεσμα είναι ένα και θα πρέπει να το λύσετε άμεσα -γιατί θα οδηγηθούν σε πτώχευση αυτοί οι άνθρωποι, οι μικροί παραγωγοί, οι αγρότες και οι ενεργειακές κοινότητες, οι επενδύσεις θα συνεχίζουν να αποθαρρύνονται- με τον τρόπο αυτό που σας λέω εγώ στα πλαίσια μιας ενεργειακής δημοκρατίας και όχι στα πλαίσια που αναπτύσσεται το τελευταίο διάστημα, δηλαδή όπου βρεθεί χώρος, όπου βρεθεί γόνιμη γη, όπου βρεθούν χωράφια βάζουμε ΑΠΕ χωρίς κανένα σχεδιασμό και χωρίς κανένα χωροταξικό σχεδιασμό, τίποτα, απουσία όλων αυτών.

Άρα επί της ουσίας η πράσινη ενέργεια, που κόπτεστε, στη χώρα μας συνεχώς απαξιώνεται. Ο καταναλωτής δεν βλέπει καμία μείωση των τιμών. Και, να σας φέρω και ένα τελευταίο παράδειγμα, ακόμα και ο διευθύνων σύμβουλος της Εθνικής Τράπεζας, ο κ. Μυλωνάς, έχει προειδοποιήσει και έχει πει ότι η μεταβλητότητα και η αβεβαιότητα σε τιμές και επάρκεια ισχύος έχουν ενταθεί, δημιουργώντας σοβαρά εμπόδια.

Γι’ αυτό λοιπόν, κύριε Υπουργέ, απαιτείται εδώ και τώρα, χθες, ένας διαφανής, δίκαιος μηχανισμός αναδιανομής, πάγωμα των αδειοδοτήσεων νέων ΑΠΕ απουσίας ενός ειδικού χωροταξικού για τις ΑΠΕ. Εδώ δεν μπορούμε να λύσουμε αυτήν τη στιγμή τις υφιστάμενες ΑΠΕ. Εδώ έχουμε περάσει με απόλυτο τρόπο όλα τα ποσοστά στη χώρα μας σε σχέση με την ανάπτυξη των ΑΠΕ, αυτό είναι επίσης πολύ σημαντικό.

Σας ρωτώ και τώρα -πριν δεν μου απαντήσατε, τώρα ελπίζω να μου απαντήσετε- γιατί επιμένετε σε μία πολιτική που ευνοεί τα ολιγοπώλια και αφήνει απροστάτευτους μικροπαραγωγούς και ενεργειακές κοινότητες; Πότε θα σταματήσει επιτέλους μία στρουθοκαμηλική λογική ότι όλα πάνε καλά με τις ΑΠΕ; Γιατί σας έχω κάνει πολλές επίκαιρες ερωτήσεις σε σχέση με θέματα ανανεώσιμων πηγών ενέργειας και αυτό που μας λέτε μέσες-άκρες είναι ότι όλα βαίνουν καλώς. Πότε θα στηρίξετε πραγματικά τη μετάβαση σε μία πράσινη ενέργεια προς όφελος όμως του καταναλωτή, προς όφελος των ευάλωτων νοικοκυριών, προς όφελος της κοινωνίας;

Σας ευχαριστώ.

Κύριε Υφυπουργέ, έχετε τον λόγο να ολοκληρώσετε την απάντησή σας.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κυρία Πρόεδρε.

Κύριε Βουλευτά, λυπάμαι που δεν σας αρέσει η σύγκριση με το 2019, αλλά καταλαβαίνετε ότι όταν το 2019 είχαμε την ακριβότερη τιμή στην Ευρώπη και τώρα έχουμε την έβδομη, όγδοη, ένατη και μας κατηγορείτε ότι σε εμάς είναι που κυριαρχούν τα καρτέλ.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Πλήρωνε ο κόσμος περισσότερο το 2019; Αυτό μας λέτε;

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Μισό λεπτό, σας άκουσα. Έξι λεπτά μιλήσατε. Ακούστε λίγο.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κύριε Ζαμπάρα, δεν γίνεται διάλογος.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Όταν έρχεται κριτική από ένα κόμμα που είχε την πιο ακριβή τιμή σε όλη την Ευρώπη να λέει ότι έχουμε καρτέλ τώρα, που έχουμε την έβδομη, όγδοη, ένατη, που σημαίνει ότι η δική μας τιμή είναι πιο χαμηλή από τους άλλους, ενώ το 2019 κάναμε καραμπάμ με την πιο ακριβή τιμή σε όλη την Ευρώπη, τότε έχουμε ένα μεγάλο θέμα.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Δεν έχουμε καρτέλ; Δεν βλέπετε καρτέλ;

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Θα με ακούσετε; Σας άκουσα έξι λεπτά να μιλάτε.

Μου λέτε για το μικρό. Τι φωτοβολταϊκά βάλαμε το 2015-2019; Απολύτως τίποτα. Τους μικρούς τους θυμηθήκατε όταν γίνατε Αντιπολίτευση. Τώρα έχουμε 10 Giga ΑΠΕ.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ο νόμος για τις ενεργειακές κοινότητες;

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας άκουσα.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Ζαμπάρα, παρακαλώ, δεν γίνεται διάλογος με αυτόν τον τρόπο. Ο Υπουργός θα πει αυτά που είναι να πει και έχετε και άλλες μέρες να επανέλθετε.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Αυτό το όφελος των ΑΠΕ, που μας οδηγεί σε χαμηλότερη χονδρική, οδηγεί και σε χαμηλότερη λιανική. Γι’ αυτό έχουμε άλλωστε και ανάλογα με τον δείκτη χαμηλότερη ή κοντά στον ευρωπαϊκό μέσο όρο στο επίπεδο των τιμών για τα νοικοκυριά.

Πάμε τώρα στα επιμέρους της ερώτησή σας, γιατί αυτό που λέτε πρακτικά είναι ότι, επειδή έχουμε μηδενικές τιμές, αυτό είναι μια αποτυχία σχεδιασμού της Κυβέρνησης. Εγώ σας λέω ότι σε οποιαδήποτε αγορά δείτε στον κόσμο όπου υπάρχουν πολλά φωτοβολταϊκά οι τιμές πάνε κάποιες ώρες προς το μηδέν, έχουμε περικοπές. Αυτό μπορείτε να το δείτε στην Αμερική, στην Ευρώπη, στην Αυστραλία. Σε οποιαδήποτε αγορά έχουμε πάρα πολλές ΑΠΕ και κυρίως φωτοβολταϊκά αυτό συμβαίνει. Άρα δεν είναι αποτυχία σχεδιασμού, είναι η πραγματικότητα ενός συστήματος που έχει πολλές ΑΠΕ.

Και επειδή μιλήσατε για σχεδιασμό, αν κατάλαβα καλά, ο σχεδιασμός σας είναι «σταματάμε να βάζουμε ΑΠΕ μέχρι να βρούμε τη λύση», δηλαδή μέχρι να λύσουμε το δομικό πρόβλημα, που είναι ότι όταν έχεις πολλές ΑΠΕ.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Το χωροταξικό, κύριε Υπουργέ.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Μισό λεπτό, σας ακούω.

Μια λύση θα ήταν να βάζουμε μπαταρίες, οι μπαταρίες οι οποίες είναι πανάκριβες. Αν είχαμε βάλει μπαταρίες και σήμερα δεν είχαμε καθόλου περικοπές, θα μας στέλνατε επίκαιρες ερωτήσεις γιατί πληρώνουμε τόσο ακριβά τις μπαταρίες που τις βάλαμε κερατιάτικα και δεν τις υλοποιούμε κιόλας. Γιατί ο μόνος τρόπος για να μην έχεις περικοπές είναι να υπερχτίσεις μπαταρίες.

Πάμε όμως και στο τέλος, στην ουσία των περικοπών. Εμείς έχουμε πει ότι όντως οι περικοπές οι οποίες γίνονται είναι με τεχνικά βέλτιστο τρόπο και υπάρχουν όντως οικονομικές αδικίες στο ποιος περικόπτεται. Γι’ αυτό υπάρχει μια ομάδα εργασίας η οποία έχει δουλέψει ένα κείμενο, έτσι ώστε να γίνει μια οικονομική εκκαθάριση μετά, που να διορθώσει αυτές τις αδικίες. Αυτό είναι κάτι που αναγνωρίζουμε και δουλεύουμε. Είναι ένα αρκετά τεχνικό θέμα, γιατί το τι περικόψαμε δεν είναι τόσο ξεκάθαρο ειδικά όταν μιλάμε για την αιολική ενέργεια, οποία έχει πολύ μεγάλη μεταβλητότητα για να καθορίσει ακριβώς κάποιος τι θα παρήγαγες αν δεν σε είχαμε περικόψει. Είναι μια δουλειά που έχει ωριμάσει και είναι σχεδόν έτοιμη. Αυτό θα διορθώσει την οικονομική αδικία όχι των περικοπών, αλλά του επιμερισμού των περικοπών ανάμεσα στους παραγωγούς.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Περνάμε στη δεύτερη με αριθμό 1320/8-9-2025 επίκαιρη ερώτηση του δεύτερου κύκλου του Βουλευτή Β΄ Θεσσαλονίκης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Λεωνίδα Στολτίδη προς την Υπουργό Εργασίας και Κοινωνικής Ασφάλισης με θέμα: «Να παρθεί πίσω η απόλυση του προέδρου του Σωματείου Ιδιωτικών Υπαλλήλων Νομού Θεσσαλονίκης από την εργοδοσία της «Goldair Handling» στο αεροδρόμιο «Μακεδονία».

Παρακαλώ, κύριε Στολτίδη, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κυρία Πρόεδρε.

Κύριε Υπουργέ, η Goldair Handling προχώρησε στην απαράδεκτη απόλυση του προέδρου του Σωματείου Ιδιωτικών Υπαλλήλων Νομού Θεσσαλονίκης, που συσπειρώνεται στο ΠΑΜΕ, ταξικό σωματείο, ο οποίος εργαζόταν με μηνιαίες συμβάσεις πάνω από δύο χρόνια. Η εργοδότρια εταιρεία επικαλείται οικονομικές δυσκολίες.

Αυτό είναι τουλάχιστον εμπαιγμός γιατί η κίνηση στο Αεροδρόμιο Μακεδονία σπάει κάθε ρεκόρ, ρεκόρ σπάει και η κερδοφορία της Goldair Handling που εκτινάσσεται λόγω της εντατικοποίησης της εργασίας, τις ελαστικές μορφές απασχόλησης, την απουσία μέτρων για την υγεία και την ασφάλεια των εργαζομένων. Το 2023 είχε 75% αύξηση του τζίρου σε σχέση με το 2021, 124 εκατομμύρια ευρώ. Το 2024 είχε αύξηση 8% στις πτήσεις. Στον τομέα της διαχείρισης εμπορευμάτων η εταιρεία πέτυχε εντυπωσιακή αύξηση του κύκλου εργασιών της κατά 25%, δηλαδή φτώχεια καταραμένη!

Η εκδικητική απόλυση λοιπόν ήρθε λίγο μετά τις καταγγελίες από το Σωματείο Ιδιωτικών Υπαλλήλων Νομού Θεσσαλονίκης, που είναι πρόεδρος, σχετικά με τα τέσσερα πρόσφατα εργατικά ατυχήματα και ενώ οι εργαζόμενοι με το σωματείο τους διεκδικούν παράλληλα αυξήσεις και συμβάσεις με ανθρώπινους όρους. Προφανώς έχει η εργοδοσία από εσάς, την Κυβέρνησή σας, και τις προηγούμενες, όλους τους νόμους που χρειάζεται για να απαλλαγεί από τις φωνές διεκδικήσης, τη συνδικαλιστική δράση -έχουμε αναφερθεί με επίκαιρες- όπως στα ΚΤΕΛ και το καζίνο. Τώρα είναι ευρεία η επίθεση. Και ένα παραπάνω που φέρνετε το έκτρωμα γιατί δεκατριάωρη εργασία. Τρέχει λοιπόν να προλάβει η εργοδοσία να καθαρίσει το τοπίο από διεκδίκηση και οργάνωση. Είναι που σας το ζητάνε, όπως λέτε, παντού αυτές τις μέρες, κύριε Υπουργέ, σας το ζητάνε οι εργαζόμενοι να δουλεύουν δεκατρείς ώρες την ημέρα. Βέβαια πήρατε την απάντηση-απόρριψη του 94%.

Λοιπόν, ρωτάμε τι θα κάνετε για να ανακληθεί άμεσα η εκδικητική απόλυση του προέδρου του Σωματείου Ιδιωτικών Υπαλλήλων Νομού Θεσσαλονίκης εργαζόμενου στην Goldair Handling στο Αεροδρόμιο Μακεδονία και τι θα κάνετε επίσης για να μετατραπούν οι συμβάσεις των εργαζομένων με ορισμένου χρόνου εργασίας σε αορίστου χρόνου με πλήρη ασφαλιστικά και εργασιακά δικαιώματα και να μπορούν οι εργαζόμενοι στο Αεροδρόμιο Μακεδονία να ασκούν ανεμπόδιστα τα συνδικαλιστικά τους δικαιώματα, κάτι που, όπως λέτε, το υπερασπίζεστε.

**ΠΡΟΕΔΡΕΥΟΥΣΑ (Όλγα Γεροβασίλη):** Στην ερώτηση θα απαντήσει ο Υφυπουργός Εργασίας και Κοινωνικής Ασφάλισης, ο κ. Κωνσταντίνος Καραγκούνης.

Έχετε τον λόγο, κύριε Καραγκούνη.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κυρία Πρόεδρε.

Κύριε συνάδελφε, οφείλω πρώτα από όλα να δώσω την απάντηση που απέστειλε η Ανεξάρτητη Επιθεώρηση Εργασίας και βεβαίως στη συνέχεια θα απαντήσω και σε όλα τα ερωτήματα που θέσατε, σε ειδικότερα ζητήματα, προς αποκατάσταση και της αλήθειας.

Λοιπόν, πρώτα από όλα να ξεκινήσω από την απάντηση στο συγκεκριμένο ζήτημα. «Στο αρμόδιο Τμήμα Επιθεώρησης Ασφάλειας και Υγείας στην Εργασία Πρώτου Τομέα Θεσσαλονίκης έχει αναγγελθεί από τη συγκεκριμένη εταιρεία πέντε ατυχήματα εντός του 2025. Η υπηρεσία μας πραγματοποίησε αυτοψία για την διερεύνηση των συνθηκών κάτω από τις οποίες έλαβαν χώρα τα ατυχήματα εκτός από τις περιπτώσεις ατυχημάτων τροχαίας αιτιολογίας.

Από τη μέχρι στιγμής διερεύνηση προκύπτει ότι πρόκειται για ατυχήματα ήσσονος σημασίας. Συνολικά στη συγκεκριμένη εταιρεία πραγματοποιήθηκαν έξι έλεγχοι εντός του 2025. Οι συνθήκες των ανωτέρω ατυχημάτων διερευνώνται και οι σχετικές εκθέσεις έρευνας μετά την ολοκλήρωσή τους θα αποσταλούν στα αρμόδια αστυνομικά τμήματα».

Τώρα για το δεύτερο ζήτημα που θέτετε, απαντά η Επιθεώρηση Εργασίας και λέει πως το Τμήμα Επιθεώρησης Εργασιακών Σχέσεων Ανατολικού Τομέα Θεσσαλονίκης ενημερώνει στις 9-9-2025: «Ένας εργαζόμενος υπέβαλε αίτηση για τη διενέργεια εργατικής διαφοράς κατά της επιχείρησης με την επωνυμία τη συγκεκριμένη, η οποία δραστηριοποιείται στο αεροδρόμιο «Μακεδονία» με αντικείμενο συζήτησης την άκυρη καταγγελία της σύμβασης εργασίας του εν λόγω στις 31-8-2025 λόγω της ιδιότητας προστατευόμενου μέλους διοίκησης σωματείου ως καταχρηστικής από λόγους εκδίκησης και στοχοποίησης για τη συνδικαλιστική του δράση, τη μη καταβολή της νόμιμης αποζημίωσης και τη συνεχή απασχόληση επί δύο έτη και τέσσερις μήνες με συμβάσεις εργασίας ορισμένου χρόνου. Ανανεωνόταν μηνιαίως η υποκρύπτουσα εργασιακή σχέση αορίστου χρόνου. Η ημερομηνία συζήτησης -αυτό βεβαίως πιθανότατα να το γνωρίζει και ο ίδιος ο ενδιαφερόμενος- της εργατικής διαφοράς ορίστηκε για την 6η Οκτωβρίου 2025. Επιπλέον, σας ενημερώνουμε ότι η τοπική μας υπηρεσία έχει πραγματοποιήσει ελέγχους στο αεροδρόμιο «Μακεδονία» και συγκεκριμένα στις 22-1-2025 και 12-5-2025 αντίστοιχα κατά τη διάρκεια των οποίων δεν διαπιστώθηκαν παραβάσεις των διατάξεων της εργατικής νομοθεσίας».

Βεβαίως, συνάδελφε -το έχουμε πει πάρα πολλές φορές- πρώτα και πέρα και πάνω από όλα μας ενδιαφέρουν οι έλεγχοι, γιατί είναι σημαντικό να επεμβαίνει η Ανεξάρτητη Αρχή Επιθεώρησης Εργασίας. Και από εκεί και πέρα -το έχουμε πει πάρα πολλές φορές και στη συνέχεια θα αναφερθώ και σε περισσότερα ζητήματα- εμείς αυτό το οποίο οφείλουμε και κάνουμε και το κάνουμε πολύ συστηματικό τρόπο είναι να ενισχύουμε όσο μπορούμε το νομοθετικό πλαίσιο, να προστατεύουμε στην πράξη τους εργαζόμενους.

Και επειδή αναφερθήκατε και στο δεκατριάωρο, εγώ το έχω πει πάρα πολλές φορές και έχουμε εξηγήσει ότι μιλάμε για μία ακόμα ώρα υπερωριακής απασχόλησης -ξεχνάμε να το λέμε- μέσα στα πλαίσια του νόμου και με τις προϋποθέσεις που προβλέπονται, ότι είναι 40% προσαυξημένο το ημερομίσθιο για εργαζομένους μας. Οι εργαζόμενοι που μας ακούν αυτήν τη στιγμή το γνωρίζουν προφανώς και εμείς οφείλουμε να το πούμε. Και βεβαίως, υπάρχει ένας ελεγκτικός μηχανισμός που κοιτάζει τον πραγματικό χρόνο εργασίας των εργαζομένων με την ψηφιακή κάρτα. Και πλέον έχει μπει ολόκληρη η οικονομία μέσα, πράγμα το οποίο στο παρελθόν δεν ίσχυε. Επίσης, ακούστε τον αριθμό, αλλά και οι φίλοι που μας ακούνε από το κανάλι της Βουλής: πάνω από 3,5 εκατομμύρια οι δηλωθείσες υπερωρίες από τη στιγμή που έχει εφαρμοστεί ψηφιακή κάρτα.

Για πείτε μου, συνάδελφε, το εξής και μετά θα πούμε και για το νομοθετικό πλαίσιο που ισχύει και για τη συνδικαλιστική δράση και πόσο έχουμε ενισχύσει το νομοθετικό πλαίσιο. Θα σας το πω στη συνέχεια. Για πείτε μου εσείς πότε είχαν ξαναδηλωθεί τόσα εκατομμύρια παραπάνω υπερωρίες; Πότε γνώριζε η Ανεξάρτητη Αρχή Επιθεώρηση Εργασίας πόσο δουλεύει ο κάθε εργαζόμενος; Τώρα με την ψηφιακή κάρτα το έχουμε μπροστά μας παρ’ όλες τις αντιδράσεις που έχουν υπάρξει. Και καταλαβαίνω να υπάρχουν και αντιδράσεις, όταν πάμε πραγματικά να εφαρμόσουμε και με ψηφιακά μέσα την προστασία των δικαιωμάτων των εργαζομένων. Γιατί, όταν βλέπουμε τέτοιους αριθμούς που πριν δεν ίσχυαν, πάει να πει ότι κάτι έχει αλλάξει τώρα και πλέον προστατεύονται οι εργαζόμενοι μέσα –επαναλαμβάνω- στα πλαίσια τα χρονικά που έχουμε πει πάρα πολλές φορές ότι δεν αλλάζουν. Είναι 48 ώρες ο μέσος όρος εργασίας της εβδομάδας. Δεν έχει αλλάξει ούτε πρόκειται να αλλάξει με το νομοσχέδιο. Ούτε το εντεκάωρο της ανάπαυσης ούτε οι 150 ώρες υπερωριακής απασχόλησης. Για να λέμε τα πράγματα όπως είναι.

Και βεβαίως κάτι και κλείνω, γιατί μετά θα αναφερθούμε και στο νομικό πλαίσιο, μιας και το ανέφερε ο καλός συνάδελφος. Το 77% των θέσεων εργασίας πια είναι πλήρους απασχόλησης. Είχαμε πολύ χαμηλότερα ποσοστά πριν το 2019. Το 77% πλέον είναι πλήρους απασχόλησης.

Θα συνεχίσουμε να ενισχύουμε το νομοθετικό πλαίσιο. Θα συνεχίσουμε να προστατεύουμε τους εργαζόμενους και βέβαια πράγματι η βούληση και η διάθεση μας είναι να έχουμε ακόμα περισσότερες θέσεις πλήρους απασχόλησης, παρότι καταλαβαίνουμε ότι η εποχική εργασία δεν ισχύει μόνο στην Ελλάδα και λόγω της ιδιαιτερότητας, αλλά παντού στην Ευρώπη. Δεν είναι κάτι το οποίο είναι καινούργιο.

Ευχαριστώ και θα επανέλθω και στα υπόλοιπα ζητήματα.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Στολτίδη, έχετε τον λόγο για τη δευτερολογία σας.

**ΛΕΩΝΙΔΑΣ ΣΤΟΛΤΙΔΗΣ:** Θα αναφερθώ λίγο, κύριε Υπουργέ, γιατί με προκαλέσατε με την έννοια ότι είναι σοβαρό ζήτημα. Θα ξεκινάει 8.00΄ ο εργαζόμενος τη δουλειά, θα τελειώνει στις 21.00΄. Χωρίς το διάλειμμα και την ώρα προσέλευσης στις 10.30 και με τον χρόνο να πάει σπίτι και να γυρίσει, πώς είναι το εντεκάωρο; Φυσικά, άμα βγάλεις το διάλειμμα, τον χρόνο προσέλευσης, το πήγαινε-έλα στη δουλειά, θα βρεθεί κανένα εντεκάωρο. Τέλος πάντων, όμως, λέτε για υπερωρίες. Τι θα δείξει η κάρτα εργασίας δηλαδή, αυτήν την κατάσταση; Και θα τη διατυπώσει. Η ασφάλιση πού είναι; 1,5% αφορά στα ασφαλιστικά ταμεία αυτό που περιγράφετε.

Θα μιλήσω σε σχέση με το αεροδρόμιο, γιατί τέτοια ζωή δεν νομίζω ότι θα επιλέξουν οι εργαζόμενοι. Σας είπα ούτως ή άλλως τα στατιστικά, τι ακριβώς βγήκε: 94% απόρριψη.

Από το 2021, λοιπόν, στο αεροδρόμιο «Μακεδονία» πέταξαν έξω τους αερολιμενικούς. Γιατί; Για να μην κάνουν τη δουλειά τους. Γιατί κάθε εβδομάδα κατά μέσο όρο δεκάδες πρόστιμα έριχναν στη Fraport και στους υπόλοιπους υπεργολάβους εκεί για παρατυπίες και παραβιάσεις των όρων ασφαλείας. Από τότε έχουν εκτοξευθεί τα ατυχήματα. Πολλά είναι παραλίγο δυστυχήματα.

Τι ζήτησε ο εργαζόμενος μπροστάρης; Γιατί ούτως ή άλλως διακρίνεται και για το ήθος -επιβεβαιώνεται από τους συναδέλφους του- για την εργασία του, για την αγωνιστικότητα του. Βγήκε μπροστά, λοιπόν, να φέρει τα αιτήματα των εργαζομένων που λένε: «Πάρτε μέτρα να μη γυρίσουμε σε φέρετρο στο σπίτι. Δώστε κάτι παραπάνω και με τα 800 ευρώ δεν βγαίνει ο μήνας. Τελειώνει στις 17, 18, 19. Κάντε μας αορίστου να μη μας εμπαίζει εδώ με ομηρεία, να χάνουμε ασφαλιστικά και εργασιακά δικαιώματα. Γιατί δουλεύουμε και σε μια εταιρεία η οποία εργάζεται χρόνια, επιχειρεί χρόνια, θα επιχειρεί χρόνια και άρα είναι έμμεσος τρόπος να καταργηθούν δικαιώματα».

Ποια ήταν η απάντηση της εργοδοσίας με τα όπλα που δίνει η Κυβέρνηση; Απόλυση. Θέλεις αυτά τα εκατομμύρια, να δώσουμε κανένα εκατομμύριο, για να μην σκοτώνεστε στη δουλειά ή για να βγάζετε τον μήνα; Στην πείνα, στην ανεργία». Αυτό είναι, αντιλαμβάνεστε, ύπουλο χτύπημα, θρασύδειλο, κύριε Υπουργέ. Γιατί δεν μπορείς να έχεις τέτοια αισχρά, ουσιαστικά, χτυπήματα πισώπλατα σε αυτόν που δουλεύει και βγαίνουν τα εκατομμύρια σου. Γιατί δεν βγαίνουν τα εκατομμύρια από τους μετόχους της εταιρείας, βγαίνουν από αυτούς τους εργαζόμενους που είναι εκεί.

Βέβαια, έχετε και τους ανθρώπους σας στο εργατικό κίνημα; Τώρα, ΠΑΣΚΕ, ΔΑΚΕ; Είναι και λίγο συγκεχυμένο. Στο αεροδρόμιο «Μακεδονία», όταν απευθύνθηκαν οι εργαζόμενοι, τι είπε; Ότι μόνος του έβαλε τα χέρια του και έβγαλε τα μάτια του. Με τέτοιον συνδικαλισμό φυσικά χαίρεται η κάθε εργοδοσία. Να τους χαίρεστε λοιπόν κι αυτούς.

Αλλά κοιτάξτε τώρα, κύριε Υπουργέ, δεν είναι μόνοι τους οι εργαζόμενοι. Είναι συσσωρευμένη η οργή από όλες αυτές τις παραμέτρους. Εμείς θα βοηθήσουμε να εκφραστεί. Υπάρχει η διάθεση. Πολλές δυνάμεις ταξικές μπορούν να συνδράμουν σε αυτήν τη μάχη για τις διεκδικήσεις τους και τα αιτήματά τους όπου υπάρχει αεροδρόμιο της Fraport ή δραστηριοποιείται η Goldair. Και φυσικά, παντού εκεί υπάρχει και Κομμουνιστικό Κόμμα και μεταφέρει την πείρα στους εργαζόμενους όπου έχει αποφασίσει ο εργαζόμενος κόσμος, είτε στους μεταλλωρύχους είτε στους οικοδόμους και πήρε απόφαση. Αυτοί οι νόμοι σας δεν είχαν καμία αξία, δεν είχαν καμία δύναμη να τους γονατίσουν και να τους στέλνουν στην ανεργία, όταν διεκδικούν.

Αυτό έχουν στα χέρια τους οι εργαζόμενοι και με το Κομμουνιστικό Κόμμα και με τα σωματεία που συσπειρώνονται στον ταξικό πόλο. Και βέβαια, θα πάρουμε την απόφαση να δώσουν την απάντηση που πρέπει. Φυσικά, η απεργία στην 1η του Οκτώβρη, πανελλαδική, πανεργατική, θα είναι το μήνυμα που ουσιαστικά θα πάρετε και αυτό που φαίνεται και στα στατιστικά σε σχέση με το πόσο έχουν αποδεχτεί οι εργαζόμενοι τη σύγχρονη σκλαβιά, τον μεσαίωνα.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Καραγκούνη, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κυρία Πρόεδρε.

Επαναλαμβάνω, το είπα και πριν: Η δική μας η βούληση είναι να ενισχύουμε συνολικά και συγκεκριμένα το νομοθετικό πλαίσιο. Και όχι μόνο να ενισχύουμε το νομοθετικό πλαίσιο πάντα -και στη συγκεκριμένη περίπτωση προφανώς θα κριθεί αρχικώς η Ανεξάρτητη Αρχή Επιθεώρησης Εργασίας και μετέπειτα βεβαίως η δικαστική κρίση, όπως πάντα γίνεται- δεν μας ενδιαφέρει μόνο το νομοθετικό πλαίσιο, αλλά βεβαίως, όπως σας είπα και πριν, μας ενδιαφέρει και στην πράξη να προστατεύονται τα δικαιώματα των εργαζομένων, γι’ αυτό φέραμε αυτά τα ψηφιακά μέσα, γι’ αυτό έχουμε 40% παραπάνω ελέγχους σε σχέση με το παρελθόν.

Μπαίνει τάξη σε πάρα πάρα πολλά πράγματα, κύριοι συνάδελφοι, -και το ξέρετε και το βλέπουμε και τα στατιστικά το δείχνουν- όταν έχουμε και αυτούς τους ελέγχους. Από περίπου 50.000 το 2019 έχουμε φτάσει πάνω από 80.000 και πιθανότατα να φτάσει τους 90.000 στο τέλος αυτού του χρόνου. Και βεβαίως τα πρόστιμα είναι πολλαπλάσια. Όμως, όπως είπα και πριν, με την ψηφιακή κάρτα έχουμε πλήρη έλεγχο πόσο δουλεύει ο καθένας και αν υπάρχει καταστρατήγηση της εργατικής νομοθεσίας. Πάντα υπάρχει -και το λέμε από αυτό το Βήμα- το 1555, ακόμα και ανώνυμα, ώστε όποιος προσπαθεί να εφαρμόσει καταχρηστικές πρακτικές ή να παραβιάσει την εργατική νομοθεσία η οποία είναι συγκεκριμένη και σκληρή, αμέσως να υπάρχει και η επέμβαση της Ανεξάρτητης Αρχής που, όπως ξέρετε πάρα πολύ καλά, γίνεται. Γι’ αυτό, επαναλαμβάνω, έχουμε και τα εντυπωσιακά αποτελέσματα με τη δήλωση τόσων υπερωριών, εκατομμυρίων σε σχέση με το παρελθόν, που αυτά βεβαίως είναι έσοδα πέρα και πάνω απ’ όλα για τον εργαζόμενο, αλλά και για το κράτος, γιατί έχουν ανέβει τα έσοδα στα ασφαλιστικά ταμεία.

Τώρα, ειδικά για την προστασία των συνδικαλιστικών στελεχών, άρθρο 88 του 4808/2021, τροποποιήσαμε τον νόμο του ’82. Ουσιαστική, πραγματική μεταβολή, διότι θεώρησε αυτός ο νόμος ότι η αποκλειστική απαρίθμηση της προγενέστερης ρύθμισης των λόγων απόλυσης ήταν ιδιαίτερα περιοριστική -το έχουμε πει αρκετές φορές και μαζί, κύριε συνάδελφε, σε συζητήσεις εδώ- αφού δεν συμπεριλαμβάνονταν μεταξύ των λόγων αυτών σημαντικά ποινικά αδικήματα, αλλά και άλλοι αντικειμενικοί λόγοι. Για τον λόγο αυτό η νέα ρύθμιση προτίμησε τη γενική διατύπωση ότι «η καταγγελία της σχέσης εργασίας των προστατευόμενων συνδικαλιστικών στελεχών επιτρέπεται για σπουδαίο λόγο», όπως ισχύει στην περίπτωση καταγγελίας των προστατευομένων λόγω μητρότητας ή πατρότητας. Είναι πάρα πολύ σημαντικό.

Η νέα αυτή ρύθμιση δεν αντικατέστησε μόνο την αποκλειστική απαρίθμηση των λόγων απόλυσης με τη γενική διατύπωση ότι η καταγγελία αυτής της σχέσης των συνδικαλιστικών στελεχών επιτρέπεται για σπουδαίο λόγο, αλλά κατήργησε επιπλέον τον υφιστάμενο προληπτικό έλεγχο που ασκούσε η επιτροπή προστασίας των συνδικαλιστικών στελεχών, τον οποίον και αντικατέστησε με ένα ταχύτατο -εκ των υστέρων- δικαστικό έλεγχο της νομιμότητας της καταγγελίας. Τουτέστιν, η τομή -και αυτό το πολύ σημαντικό- που έφερε ο νόμος αυτός, ο 4808, στην προστασία των συνδικαλιστικών στελεχών έγκειται στην ταχύτατη απονομή της δικαιοσύνης, πράγμα το οποίο στην ουσία προστατεύει τα δικαιώματα των εργαζομένων.

Κλείνω, κυρία Πρόεδρε, με το εξής, άρθρο 5 του ΠΔ 81/2003, που είναι οι ρυθμίσεις για τους εργαζόμενους με συμβάσεις ορισμένου χρόνου. Προβλέπει τα εξής: «Η χωρίς περιορισμό ανανέωση συμβάσεων εργασίας ορισμένου χρόνου είναι επιτρεπτή αν δικαιολογείται από έναν αντικειμενικό λόγο. Αντικειμενικός λόγος υφίσταται ιδίως αν δικαιολογείται από τη μορφή, το είδος ή τη δραστηριότητα του εργοδότη ή της επιχείρησης ή από ειδικούς λόγους ή ανάγκες, εφόσον τα στοιχεία αυτά προκύπτουν αμέσως ή εμμέσως από την οικεία σύμβαση ή αναφέρεται στον τομέα των επιχειρήσεων αεροπορικών μεταφορών και των επιχειρήσεων που ασκούν δραστηριότητες παροχής υπηρεσιών αεροδρομίου εδάφους και πτήσεις.». Πολύ σημαντική αυτή η διάταξη.

Από εκεί και πέρα, το είπα και πριν και στην πρωτολογία μου, ο στόχος αυτής της Κυβέρνησης -και το έχουμε αποδείξει στην πράξη, γιατί τα αποτελέσματα είναι εντυπωσιακά- είναι ο εξής, πάνω από 77%, τρεις στους τέσσερις εργαζόμενους είναι πια πλήρους απασχόλησης. Θα συνεχίσουμε προς αυτήν την κατεύθυνση. Θα συνεχίσουμε να προστατεύουμε τα δικαιώματα των εργαζομένων στην πράξη, να βελτιώνουμε τις συνθήκες εργασίας. Θα τα δούμε αυτά στο νέο εργασιακό νομοσχέδιο και μακάρι να ακούσουμε και προτάσεις προς αυτήν την κατεύθυνση και για την υγεία και την ασφάλεια και βεβαίως την προστασία των δικαιωμάτων των εργαζομένων με πλήθος διατάξεων, να τα συζητήσουμε και ελπίζουμε -και δεν απευθύνεται αυτό βεβαίως προσωπικά σε εσάς, αλλά συνολικά στα κόμματα της Βουλής- μέσα από έναν παραγωγικό διάλογο, με εποικοδομητικές προτάσεις να ψηφίσουμε το σύνολο -δεν ξέρω επί της αρχής θα γίνει- ή ένα μεγάλο μέρος των διατάξεων που είναι πραγματικά προστατευτικές για τους εργαζόμενους. Θα τα συζητήσουμε αυτά βεβαίως σύντομα, όταν θα έρθει στη Βουλή.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Ακολουθεί η τέταρτη με αριθμό 1317/8-9-2025 επίκαιρη ερώτηση δεύτερου κύκλου του Βουλευτή Αχαΐας της Κ.Ο. «ΝΙΚΗ» κ. ΣπυρίδωναΤσιρώνη προς την Υπουργό ΕργασίαςκαιΚοινωνικήςΑσφάλισηςμε θέμα: «Απλήρωτοι οι αναπληρωτές εκπαιδευτικοί όλο το καλοκαίρι λόγω πολλαπλών καθυστερήσεων».

Κύριε Τσιρώνη, έχετε τον λόγο για να θέσετε το ερώτημά σας.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, χιλιάδες αναπληρωτές εκπαιδευτικοί, παρά τη συνεισφορά τους στη λειτουργία του δημοσίου σχολείου, βρίσκονται μέχρι σήμερα σε κατάσταση οικονομικής ασφυξίας. Η τελευταία πληρωμή πιστώθηκε στον λογαριασμό τους στις 9 Ιουλίου του 2025 και έκτοτε πολλοί από αυτούς τελούν σε καθεστώς αναμονής για να παραλάβουν την προπληρωμένη κάρτα, η οποία αποτελεί υποχρεωτικό μέσο καταβολής του επιδόματος ανεργίας. Το γεγονός αυτό καταγγέλλεται με τον πιο εμφατικό και επανειλημμένο τρόπο και από τα σωματεία των εκπαιδευτικών και έχει καλυφθεί από πλήθος δημοσιευμάτων.

Σε όλη αυτήν την κατάσταση το Υπουργείο Εργασίας έθεσε και άλλα εμπόδια. Πρώτον, για την ένταξη στην πιλοτική επιδότηση ανεργίας και τη χορήγηση του σταθερού μέρους αυτής αύξησε τις απαιτούμενες ημέρες ασφάλισης από 125 σε 175 μέσα στους τελευταίους δεκατέσσερις μήνες, εξαιρουμένων των δύο τελευταίων μηνών, με αποτέλεσμα αφενός μεν οι αναπληρωτές εκπαιδευτικοί που προσλαμβάνονται αργότερα -όχι με δική τους ευθύνη, με δική σας ευθύνη- να μην δικαιούνται επίδομα ανεργίας, αφετέρου δε να μειώνεται το ποσό του επιδόματος για όσους το δικαιούνται. Δεύτερον, υποχρεώνει τους αναπληρωτές εκπαιδευτικούς να συμπληρώνουν βιογραφικά προσόντα και δεξιότητες στην πλατφόρμα ΔΥΠΑ για συμμετοχή σε συνεντεύξεις για οποιαδήποτε θέση εργασίας. Και τρίτον, υποστελεχώνοντας τα Κέντρα Πρώτης Εργασίας καθυστερεί σημαντικά η έγκριση αυτών των αιτήσεων.

Ερωτάσθε, κύριε Υπουργέ, για ποιον λόγο αναπληρωτές εκπαιδευτικοί παραμένουν απλήρωτοι εδώ και μήνες. Δεύτερον, προτίθεται το Υπουργείο να ανακαλέσει ή να τροποποιήσει την ΚΥΑ, η οποία θα επαναφέρει το όριο στις 125 ημέρες ασφάλισης;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Καραγκούνη, έχετε τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ.

Κύριε συνάδελφε, με αρκετό ενδιαφέρον η επίκαιρη ερώτηση που καταθέτετε πράγματι και μου δίνετε τη δυνατότητα βεβαίως να μεταφέρω και από τη ΔΥΠΑ την ενημέρωση, αλλά μου δίνετε τη δυνατότητα να ξεκαθαρίσω τα πράγματα για να γνωρίζουν προφανώς οι πάρα πολλοί ενδιαφερόμενοι που μας ακούνε ποια είναι η κατάσταση.

Σε σχέση με το πρώτο ερώτημά σας για τις πληρωμές του τακτικού επιδόματος ανεργίας, διευκρινίζονται τα εξής: Στο τέλος της σχολικής χρονιάς πράγματι, όπως το είπατε, εκατοντάδες χιλιάδες εκπαιδευτικοί όλων των βαθμίδων με συμβάσεις ορισμένου χρόνου που λήγουν υποβάλλουν μαζικά στη Δημόσια Υπηρεσία Απασχόλησης αίτημα ένταξης στο τακτικό επίδομα ανεργίας. Η ΔΥΠΑ επεξεργάζεται αυτές τις αιτήσεις μαζί με όλες τις υπόλοιπες αιτήσεις από νέους ανέργους του γενικού πληθυσμού που υποβάλλουν την ίδια περίοδο. Αυτό είναι το ένα κρατούμενο το οποίο πρέπει να έχετε υπόψη.

Η διοικητική επεξεργασία των αιτήσεων ξεκινάει μετά την πάροδο τριάντα επτά ημερών, προκειμένου να υπολογιστεί η συνολική προϋπηρεσία των αιτούντων -απαραίτητη προϋπόθεση-, καθώς τα επιδόματα καταβάλλονται μηνιαίως με τη λήξη του μήνα επιδότησης και δεν προπληρώνονται. Από τη στιγμή που ολοκληρώνεται η επεξεργασία μιας αίτησης και εκδίδεται η σχετική απόφαση, το ποσό πιστώνεται άμεσα στον δηλωθέντα λογαριασμό του δικαιούχου με τις πιστώσεις να πραγματοποιούνται κάθε Παρασκευή.

Οπότε, να τονίσω τα εξής και να απαντήσω και σε αυτά τα οποία θέτετε: Η καταβολή των λειψών μηνών επιδότησης, δηλαδή μηνών με ημερήσια επιδόματα λιγότερα από 25, στην αρχή της επιδότησης αποτελεί απλώς αλλαγή στον τρόπο καταβολής που δεν επηρεάζει καθόλου τη συνολική διάρκεια της επιδότησης που δικαιούνται, σε καμία περίπτωση. Τα ίδια ακριβώς επιδόματα θα λάβουν από την έναρξη της επιδότησης με την απόλυσή τους ως την αναστολή αυτής με την επαναπρόσληψή τους, αφού οι ημερομηνίες παραμένουν αμετάβλητες. Από τα στοιχεία στο πληροφοριακό σύστημα δεν προκύπτουν -σας μεταφέρω επίσημα από τη ΔΥΠΑ- ιδιαίτερες καθυστερήσεις στην έκδοση αποφάσεων από τις υπηρεσίες που αποτελούν και την προϋπόθεση για την πίστωση επιδόματος. Λογικό. Αν δεν γίνει επεξεργασία, δεν μπορεί να γίνει η καταβολή των επιδομάτων.

Τα ζητήματα που σχετίζονται με την έκδοση και παραλαβή της προπληρωμένης κάρτας αφορούν αποκλειστικά τα τραπεζικά ιδρύματα τα οποία έχουν επιλέξει οι δικαιούχοι. Προφανώς με κάποιο τραπεζικό ίδρυμα θα συνεργάζεται ο κάθε δικαιούχος. Πιστώνεται το ποσό, χωρίς βεβαίως περαιτέρω εμπλοκή της ΔΥΠΑ.

Συγκεκριμένα, σύμφωνα με τα στοιχεία της ΔΥΠΑ, μόνο τον Ιούνιο του 2025 –κρατείστε αυτόν τον αριθμό- έχουν κατατεθεί πάνω από εκατό χιλιάδες αιτήσεις –επαναλαμβάνω πάνω από εκατό χιλιάδες αιτήσεις-, εκ των οποίων έχουν ήδη εγκριθεί και πληρωθεί περισσότερες από ενενήντα χιλιάδες. Είναι από τα επίσημα στοιχεία της ΔΥΠΑ.

Οπότε προφανώς η ΔΥΠΑ θα συνεχίσει την επεξεργασία αδιαλείπτως και με αρνητικούς αριθμούς, ώστε να ολοκληρωθεί πλήρως και ο έλεγχος και να πληρώνονται, βεβαίως, οι άνθρωποι στη συνέχεια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα κλείσω, κυρία Πρόεδρε, για να απαντήσω και σε κάποια άλλα ειδικότερα θέματα που θέσατε.

Τώρα σε σχέση με το δεύτερο ερώτημα, να πούμε τα εξής: Όλοι οι δικαιούχοι, επειδή αναφερθήκατε για το τακτικό επίδομα και, βεβαίως, το νέο επίδομα ανεργίας, την οποία της φιλοσοφία του νέου επιδόματος ανεργίας θα σας την πω. Την έχουμε εξηγήσει. Για εμάς είναι μεγάλη τομή, είναι πολύ μεγάλη τομή, ακριβώς για να δώσουμε το δικαίωμα στους ανέργους που μπαίνουν τώρα στο επίδομα να τρέξουν ξανά και να μπουν στην αγορά εργασίας.

Θα σας πω, όμως, αυτό που ενδιαφέρει εσάς και θέτετε με το ερώτημά σας: Όλοι οι δικαιούχοι του τακτικού επιδόματος εξακολουθούν να το λαμβάνουν με τις υφιστάμενες προϋποθέσεις. Όσοι έχουν ενταχθεί στο πιλοτικό επίδομα πληρούν την αρχή ότι λαμβάνουν ίσα ή περισσότερα χρήματα. Κρατείστε το αυτό. Αν έχουν μπει στο νέο πιλοτικό, λαμβάνουν ίσα ή περισσότερα χρήματα από όσα θα λάμβαναν στο παρελθόν, ποτέ λιγότερα. Αυτό το έχουμε πει από την πρώτη στιγμή. Απλά σας το επιβεβαιώνω, σας το επιβεβαιώνουν και οι ΔΥΠΑ. Δεν υπάρχει περίπτωση να μπει κάποιος στο πιλοτικό και να πάρει λιγότερα, πάντα περισσότερα.

Κανένας, λοιπόν, δικαιούχος, για να απαντήσω στο ερώτημά σας, δεν έχει αποκλειστεί από το τακτικό επίδομα ανεργίας. Το πιλοτικό επίδομα -εξήγησα και πριν- είναι εμπροσθοβαρές και ανταποδοτικό. Είπαμε ότι το έχουμε σχεδιάσει βάσει επιστημονικών μελετών και ο στόχος μας είναι να κινητοποιήσουμε προφανώς και τους ανέργους να ξαναμπούν στην αγορά εργασίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Θα επανέλθω, κυρία Πρόεδρε, για να απαντήσω και στα υπόλοιπα.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Τσιρώνη, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κυρία Πρόεδρε.

Κύριε Υπουργέ, οι τριάντα επτά μέρες σε ένα κράτος που ισχυρίζεται ότι ψηφιοποιεί τα πάντα και τα κάνει όλα πιο γρήγορα δεν νομίζω ότι είναι κολακευτικό και θα έλεγα ότι η μεγαλύτερη τομή σε αυτό που είπατε μεγάλη τομή φαίνεται να είναι στο εισόδημα αυτής της κατηγορίας των ανθρώπων των αδύναμων στην εκπαίδευση, των αναπληρωτών.

Ήθελα με την ερώτησή μου να δώσω την ευκαιρία στην Κυβέρνηση να διορθώσει πραγματικά μια μεγάλη αδικία και η θέση που έχετε ως Υπουργός -και ξέρετε πόσο σας σέβομαι- είναι θέση ευθύνης και λογοδοσίας γι’ αυτούς τους ανθρώπους που υπηρετούν τα παιδιά μας. Και αυτό που διαπιστώνουμε από την Κυβέρνησή σας είναι μια απάθεια, μια αδιαφορία και τολμώ να πω και μια τιμωρητική στάση για τους αναπληρωτές. Και μιλάμε για ανθρώπους που η Κυβέρνηση έχει ξεχάσει την ανθρώπινη υπόσταση τη δική τους και τους αντιμετωπίζετε πραγματικά σαν μεταμοντέρνους είλωτες.

Οι άνθρωποι αυτοί είναι αυτοί που καλύπτουν τα κενά και κρατούν όρθιο το δημόσιο σχολείο. Όμως, αντί να δείξετε ως Κυβέρνηση έστω και τον ελάχιστο σεβασμό, τους έχετε θέσει στο περιθώριο και τους συμπεριφέρεστε λες και είναι πολίτες δεύτερης κατηγορίας, εργαζόμενοι χωρίς δικαιώματα, χωρίς σταθερότητα, χωρίς προοπτική. Τους αφήνετε απλήρωτους, εκτεθειμένους και εξουθενωμένους. Και δεν μιλάμε για απλά μια διοικητική αμέλεια, όπως περιγράψατε, αλλά για μια συνειδητή πολιτική επιλογή που μετατρέπει το δικαίωμα στην εργασία και την εκπαίδευση σαν να είναι καταναγκαστικό έργο.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ)

Φέτος η Κυβέρνηση έκανε και αυτό το καινοτόμο σύστημα της προπληρωμένης κάρτας. Υποτίθεται 250 ευρώ θα μπουν με κατανάλωση σε POS και 250 ευρώ μετρητά. Είναι σαν να λέμε στους αναπληρωτές, στους ενήλικους αναπληρωτές, πως δεν ξέρουν πώς να διαχειριστούν τα χρήματά τους. Προφανώς είναι μια τραπεζική ακόμα εξυπηρέτηση. Ακόμα, όμως, και αυτό το ντροπιαστικό επίδομα το περιμέναν με αγωνία και μέχρι αυτή τη στιγμή που μιλάμε υπάρχουν αναπληρωτές, οι οποίοι δεν έχουν λάβει και δεν ξέρουν πώς να πληρώσουν το ενοίκιό τους ή τους λογαριασμούς τους.

Όμως, το πρόβλημα δεν είναι μόνο το επίδομα ανεργίας, είναι η συστηματική αφαίρεση δικαιωμάτων. Οι αναπληρωτές δεν έχουν τις ίδιες άδειες με τους μόνιμους. Εάν αρρωστήσουν, ακόμα και με πιστοποίηση γιατρού, χάνουν το ημερομίσθιό τους. Δεν έχουν την ίδια άδεια μητρότητας. Φέτος θα φοιτήσουν σαράντα τέσσερις χιλιάδες λιγότερα παιδιά από ότι το 2010 και, όμως, επιμένετε να στερείτε την απαραίτητη άδεια μητρότητας σε χιλιάδες αναπληρώτριες. Σαν να τους λέτε ότι τα δικά σας τα παιδιά δεν αξίζουν την ίδια φροντίδα, η δική σας εγκυμοσύνη δεν μετράει, οπότε δεν δικαιούστε μια επαπειλούμενη άδεια κύησης όταν υπάρχει πρόβλημα ή η δική σας ασθένεια δεν λαμβάνεται υπ’ όψιν.

Και εδώ μιλάμε για μια παραβίαση κάθε έννοιας της ανθρώπινης αξιοπρέπειας. Δεν ανήκουν, βέβαια, προφανώς στους φίλους του Μαξίμου ούτε στους φραπέδες ούτε στους χασάπηδες. Είναι άνθρωποι του μόχθου και άνθρωποι που δείχνουν το πώς να πολεμάς με αξιοπρέπεια και ενώ σου τη στερούν, εσύ να προσφέρεις από ήθος και αγάπη για την πατρίδα σου.

Δεν είναι τυχαίο ότι για μια ακόμη φορά σε ένα ακόμα θέμα η βοήθεια έρχεται από την Ευρώπη. Από το καλοκαίρι του 2024 είχατε προειδοποιήσει για τη διάκριση εις βάρος των αναπληρωτών, τον Μάιο του 2025 φέτος με αιτιολογημένη γνώμη έδωσε η Ευρωπαϊκή Ένωση στην Ελλάδα προθεσμία μέχρι 7 Ιουλίου να συμμορφωθεί, δηλαδή να νομοθετήσει ίσα δικαιώματα για τους αναπληρωτές. Κι, όμως, η Κυβέρνηση τι έκανε; Τίποτα, σιωπή. Δεν έκανε καμία νομοθετική πρωτοβουλία, καμία δέσμευση, καμία ανακοίνωση. Και αυτό δείχνει ότι δεν είναι αδυναμία, είναι επιλογή, είναι πολιτική επιλογή, επιλογή να αγνοηθεί κάθε έννοια ισότητας και κάθε έννοια δικαιοσύνης.

Επικαλείστε ως Κυβέρνηση την Ευρωπαϊκή Ένωση όταν είναι να παρθούν μέτρα λιτότητας, αλλά όταν είναι υπέρ των πολιτών τα μέτρα τα ξεχνάτε. Απόδειξη είναι το γεγονός ότι η τέως Υφυπουργός Παιδείας, η κ. Μακρή, η οποία υποστήριξε ότι το κοινοτικό δίκαιο απαγορεύει μεν τις διακρίσεις, αλλά ουδόλως επιτάσσει ίση μεταχείριση μεταξύ των εργαζομένων ορισμένου και αορίστου χρόνου, διότι δεν βρίσκονται σε συγκρίσιμη κατάσταση. Με άλλα λόγια, η Κυβέρνηση δηλώνει ότι θέλει οι αναπληρωτές να έχουν λιγότερα δικαιώματα. Πρόκειται για λογικό και νομικό παράδοξο. Το κοινοτικό δίκαιο, όμως, υπάρχει ακριβώς γι’ αυτόν τον λόγο, για να αποτρέψει τέτοιες διακρίσεις. Η ερμηνεία της κ. Μακρή είναι όχι μόνο στρεβλή, αλλά και επικίνδυνη και αν γίνει αποδεκτή, τότε κάθε εργοδότης θα μπορεί να αφαιρεί δικαιώματα από οποιαδήποτε κατηγορία εργαζομένων βαφτίζοντάς την μη συγκρίσιμη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε, και ευχαριστώ για την ανοχή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ ολοκληρώστε.

**ΣΠΥΡΙΔΩΝ ΤΣΙΡΩΝΗΣ:** Η απάντηση δεν μπορεί να είναι άλλη από την άμεση κατάργηση των διακρίσεων, να εξισώσει τα δικαιώματα των αναπληρωτών με τους μόνιμους. Δώστε το επίδομα της ανεργίας στο 80% του μισθού χωρίς προπληρωμένες κάρτες και χωρίς καθυστέρηση και προστατέψτε, επιτέλους, τη μητρότητα. Αφήστε να ζήσουν με αξιοπρέπεια.

Να είστε καλά, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ πολύ.

Αν υπάρχει κυβέρνηση που να έχει πραγματικά προστατέψει τη μητρότητα και τα επιδόματα να είναι αφορολόγητα, το έχει κάνει αυτή η Κυβέρνηση και επέκτεινε τα επιδόματα. Εμείς το κάναμε. Και τώρα που θα ψηφίσουμε και το ακατάσχετο ελπίζω και εσείς στο νέο εργασιακό νομοσχέδιο να έρθετε και να υπερψηφίσετε αυτές τις διατάξεις. Οπότε νομίζω ότι ίσως να απευθύνεστε σε άλλη κυβέρνηση.

Βεβαίως, με όλο τον σεβασμό σε αυτά τα οποία είπατε -το εξήγησα και πριν- όχι μόνο δεν είναι κανείς απλήρωτος, αλλά ειδικά στο πιλοτικό μόνο περισσότερα μπορεί να πάρει και, δεύτερον, -σας το είπα και πριν- εννέα στις δέκα αιτήσεις έχουν ήδη εγκριθεί και πληρωθεί, γιατί αναφερθήκατε σε έναν ιλιγγιώδη αριθμό, εκατό χιλιάδες.

Φαντάζομαι ότι αυτό είναι απόλυτα κατανοητό και τι προσπάθεια κάνει, γιατί οφείλουμε να πούμε και να δώσουμε και τα εύσημα και στη ΔΥΠΑ και στους υπαλλήλους της ΔΥΠΑ, στους ανθρώπους που τρέχουν.

Λοιπόν, τώρα θέλω να πω και δύο άλλα, θα έλεγα, σημαντικά ζητήματα, τα οποία έχετε θίξει.

Πρώτα από όλα, η συμπλήρωση του ψηφιακού ατομικού σχεδίου δράσης στις ΔΥΠΑ, γιατί κάνατε αναφορά στην ερώτηση, με βιογραφικό και προτιμήσεις απασχόλησης είναι οριζόντια υποχρέωση για κάθε άνεργο που εγγράφεται στο μητρώο της ΔΥΠΑ ανεξάρτητα από το επάγγελμά του. Προσέξτε: Δεν εμποδίζει σε τίποτα έναν εκπαιδευτικό να καταχωρήσει τα προσόντα και την εμπειρία του και να δηλώσει ενδιαφέρον για θέσεις εκπαιδευτικού αντικειμένου. Δεν χάνει, δηλαδή, απολύτως κανένα δικαίωμά του. Αντιθέτως, αποκτά πρόσβαση σε ακόμα περισσότερες ευκαιρίες απασχόλησης που ανταποκρίνονται στο προφίλ του.

Επίσης, στο άλλο θέμα το οποίο θέσατε και πρέπει να σας ενημερώσω γι’ αυτό. Η Κυβέρνηση και προφανώς και η ΔΥΠΑ έχουν θέσει ως βασική προτεραιότητα την ενίσχυση των ΚΠΑ2 για την ταχύτερη διεκπεραίωση αιτήσεων και πληρωμών, αυτό το οποίο σας ανέφερα νωρίτερα. Για πρώτη φορά με πόρους του Ταμείου Ανάκαμψης έχουν ήδη ενισχυθεί τα ΚΠΑ2 με χίλιους νέους εργασιακούς συμβούλους. Παράλληλα, αξιοποιούμε και τους πόρους του ΕΣΠΑ για την περαιτέρω ενίσχυση με ανθρώπινο δυναμικό και συνεχίζεται σταθερά η οργανική στελέχωση των ΚΠΑ2 μέσω του ΑΣΕΠ στο πλαίσιο του ετήσιου προγραμματισμού προσλήψεων, στο οποίο επίσης έχουμε φροντίσει για να μπορούν να ανταποκρίνονται στις πραγματικά πολύ μεγάλες απαιτήσεις. Οπότε αυτές οι παρεμβάσεις -νομίζω ότι το αντιλαμβάνεστε- αποδεικνύουν ότι όχι μόνο δεν κλείνουμε τα μάτια μας στις ανάγκες των ανέργων, αλλά βεβαίως προχωράμε πιο γρήγορα τις εκκρεμότητες που λιμνάζουν, αυτό στο οποίο αναφερθήκατε.

Επίσης, θέλω να κάνω ένα γενικότερο σχόλιο, γιατί νομίζω ότι απάντησα στα βασικά ζητήματα τα οποία θέσατε και για τις πληρωμές, αλλά, βεβαίως, και για τη στελέχωση των ΚΠΑ που είναι πολύ σημαντικό. Εμάς μας ενδιαφέρει και προσπαθούμε με τα προγράμματα απασχόλησης να στηρίξουμε όλες τις κατηγορίες των ανέργων.

Όπως ξέρετε, έχουμε για τους νέους, έχουμε το 55plus, που είναι εξαιρετικά σημαντικό ειδικά γι’ αυτούς οι οποίοι θέλουν να ολοκληρώσουν τον ασφαλιστικό τους βίο, να βγουν στη σύνταξη, έχουμε για συμπολίτες μας με αναπηρία ειδική μέριμνα και από τη ΔΥΠΑ, αλλά βεβαίως και από τη δική μας πολιτική. Θέλουμε να στηρίξουμε την επιχειρηματικότητα. Το έχουμε κάνει με αλλεπάλληλα προγράμματα με καταρτίσεις και σε ψηφιακές και σε πράσινες δεξιότητες. Ήδη από το 2019 έχουν καταρτιστεί πάνω από τετρακόσιες είκοσι χιλιάδες ωφελούμενοι.

Υπάρχει ένα πλέγμα πολιτικών για να μπορέσεις να μειώσεις την ανεργία σε τέτοια πραγματικά ιστορικά χαμηλά, από το 18% να είμαστε τώρα στο 8%. Γίνεται με συγκεκριμένη προσπάθεια, βεβαίως μέσω της ανάπτυξης της οικονομίας, αλλά και με συγκεκριμένες πολιτικές που εφαρμόζουμε ως Υπουργείο Εργασίας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την τρίτη με αριθμό 1315/5-9-2025 επίκαιρη ερώτηση πρώτου κύκλου της Βουλευτού Β΄ Πειραιώς της Κοινοβουλευτικής Ομάδας του Κομμουνιστικού Κόμματος Ελλάδας κυρίας Διαμάντως Μανωλάκου προς τον Υπουργό Αγροτικής Ανάπτυξης και Τροφίμων, με θέμα: «Να μην ισχύσει η υποχρεωτικότητα του Αριθμού Ταυτότητας Ακινήτου για τη χορήγηση των ενισχύσεων στους δικαιούχους αγρότες».

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Κύριε Υφυπουργέ, είναι ένα ζήτημα που το ξέρετε καλά. Απασχολεί ένα πολύ μεγάλο ποσοστό του αγροτικού πληθυσμού. Οι αγρότες βρίσκονται σε αδιέξοδο, γιατί, αν και δικαιούνται επιδοτήσεις για εκτάσεις που καλλιεργούν, για διάφορους λόγους δεν έχουν ΑΤΑΚ, είτε είναι κληρονομικές εκκρεμότητες, είτε ανολοκλήρωτοι αναδασμοί, είτε κοινοτικές εκτάσεις κ.λπ.. Δεν είναι δηλωμένες δηλαδή στο Ε9 του ιδιοκτήτη, είτε είναι αυτός αγροτοπαραγωγός είτε όχι, μπορεί να την ενοικιάζει.

Συνεπώς, η έλλειψη του ΑΤΑΚ σημαίνει ότι θα στερηθούν επιδοτήσεις. Οι αγρότες αυτοί, ενώ έχουν καλλιεργήσει, ενώ έχουν προχωρήσει σε καλλιεργητικές εργασίες, σε δαπάνες, δεν είχαν ενημερωθεί έγκαιρα για εφαρμογή του ΑΤΑΚ. Και ερχόσαστε σήμερα δίνοντας και αυτή την παράταση. Και τι λέτε, και η Κυβέρνηση και η Ευρωπαϊκή Ένωση; Ότι κριτήριο ορθής δήλωσης που θα εξασφαλίζει ότι η επιδότηση θα φτάσει στους πραγματικούς δικαιούχους είναι ο Αριθμός Ταυτότητας Ακινήτου, δηλαδή ο ΑΤΑΚ.

Μέχρι σήμερα τι έχει αποδειχτεί; Ότι οι δηλώσεις χωραφιών στο Ε9 που συνεπάγεται και ο αριθμός του ΑΤΑΚ, όχι μόνο δεν απέτρεψαν το σκάνδαλο του ΟΠΕΚΕΠΕ, αλλά χρησιμοποιήθηκαν για να στηθεί αυτό το σκάνδαλο και ψευδείς δηλώσεις του Ε9 που κατατέθηκαν και με τις οδηγίες εμπλεκομένων ΚΥΔ. Και έφτασαν, χάρη και σε αποφάσεις και παρεμβάσεις Υπουργών και άλλων κυβερνητικών στελεχών και με τις ευλογίες της Ευρωπαϊκής Ένωσης, να αποτελούν το μόνο κριτήριο για την απόδοση της αποσυνδεδεμένης ελέω ΚΑΠ.

Ωστόσο, η ορθή πληρωμή των επιδοτήσεων μπορεί να εξασφαλιστεί μόνο με την ενίσχυση των επιτόπιων ελέγχων και άλλων διασταυρωτικών ελέγχων σε συνδυασμό με πληροφόρηση από δορυφορικά συστήματα, ώστε να πιστοποιούνται αν όντως οι επιδοτούμενες εκτάσεις καλλιεργούνται και από ποιον.

Εμείς τι σας ζητάμε με αυτή την ερώτηση; Μέτρα, για να δοθούν απρόσκοπτα οι επιδοτήσεις σε όλους τους δικαιούχους αγρότες, ανεξάρτητα αν αυτά τα χωράφια που έχουν καλλιεργήσει και δηλώσει διαθέτουν ή όχι Αριθμό Ταυτότητας Ακινήτου.

Τους ελέγχους δεν τους προλαβαίνετε μέχρι το τέλος του μήνα. Είναι γεγονός. Αυτό τι σημαίνει; Σημαίνει ότι εκ των υστέρων μπορείτε να κάνετε την ταυτοποίηση και να ζητάτε όπου υπάρχει άδικο. Ή να αποσυνδεθεί η επιδότηση από την ιδιοκτησία της γης και αυτή να χορηγείται με βάση την πραγματική παραγωγή και το πραγματικό κτηνοτροφικό κεφάλαιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ορίστε, κύριε Υπουργέ.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αξιότιμη κυρία συνάδελφε, σας ευχαριστώ, γιατί με την ερώτησή σας μου δίνετε την ευκαιρία να επαναλάβω και απ’ αυτό το Βήμα όσα ήδη έχει αναφέρει ο ίδιος ο Πρωθυπουργός, ο Κυριάκος Μητσοτάκης, και ο Υπουργός Αγροτικής Ανάπτυξης, ο Κώστας Τσιάρας, στο πλαίσιο της ΔΕΘ, δηλαδή να εξαντλήσουμε κάθε ενέργεια προκειμένου τουλάχιστον να είναι επιλέξιμα προς επιδότηση τα αγροτεμάχια που για αντικειμενικούς λόγους δεν μπορούν να πάρουν ΑΤΑΚ, ώστε κάθε πραγματικός δικαιούχος αγρότης να πληρωθεί.

Όπως γνωρίζετε και αναφέρετε και στην ερώτησή σας, δώσαμε παράταση για το ΟΣΔΕ μέχρι 29/8 και δώσαμε και έναν μήνα ακόμα παράταση μέχρι 30/9 για το ΑΤΑΚ.

Πρέπει να γνωρίζετε ότι είναι προαπαιτούμενο το ΑΤΑΚ, ο Αριθμός Ταυτοποίησης Ακινήτου, από την Ευρωπαϊκή Επιτροπή για να γίνουν οι πληρωμές. Και αν δεν τηρήσουμε το χρονοδιάγραμμα μέχρι 30/9, δεν θα μπορέσουμε να πληρώσουμε τις επιδοτήσεις μέχρι 30/10, που είμαστε υποχρεωμένοι.

Οφείλουμε λοιπόν να τηρήσουμε τα χρονοδιαγράμματα και βεβαίως να εξαντλήσουμε, όπως είπα, κάθε ενέργεια για να καταστούν επιλέξιμα τα αγροτεμάχια που για αντικειμενικούς όμως λόγους έχουν προβλήματα και δεν έχουν ΑΤΑΚ.

Από τη στιγμή λοιπόν που ο ίδιος ο Πρωθυπουργός, με παρέμβασή του, διατήρησε και διατηρήσαμε -είμαστε μία από τις ελάχιστες χώρες που το πέτυχαν αυτό- τον ίδιο προϋπολογισμό για την τρέχουσα προγραμματική περίοδο της ΚΑΠ, δεν θα μπορούσαμε να αφήσουμε να χαθούν ευρωπαϊκοί πόροι αμαχητί.

Όπως καλά γνωρίζετε, για να φτάσουν τελικά στους δικαιούχους οι ευρωπαϊκοί πόροι, πρέπει να τηρηθούν οι προϋποθέσεις και οι όροι των ευρωπαϊκών κανονισμών. Διαφορετικά κινδυνεύουμε με ποινές, που μπορεί να ποικίλλουν από ένα πρόστιμο έως και στέρηση πληρωμών, σενάρια που δεν ευνοούν τους αγρότες μας.

Με αυτό λοιπόν το δεδομένο, χρέος μας είναι να εξασφαλίσουμε ότι θα πληρωθεί και ο τελευταίος δικαιούχος γεωργός και κτηνοτρόφος με αξιοπιστία, νομιμότητα και διαφάνεια, με τις διαδικασίες εκείνες που θα μας διασφαλίσουν ότι δεν θα αμφισβητηθεί από τα ευρωπαϊκά όργανα καμία ατομική πληρωμή, ούτε βεβαίως και το σύστημα πληρωμών των ενισχύσεων στο σύνολό του. Και αυτό δεν είναι χρέος μας μόνο απέναντι στην Ευρωπαϊκή Επιτροπή, είναι πρωτίστως χρέος μας έναντι των παραγωγών, έναντι συνολικά της ελληνικής κοινωνίας.

Το τελευταίο διάστημα αναδείχθηκαν, με πρωτοβουλία αυτής της Κυβέρνησης, προβλήματα και παθογένειες δεκαετιών που αφορούν το σύστημα των πληρωμών. Αυτά τα προβλήματα τα αντιμετωπίζουμε στην πράξη, για να μπει μια σειρά και να ξεκαθαρίσει το τοπίο οριστικά, για να εξασφαλίσουμε ότι από τώρα και στο εξής θα έχουμε ένα αξιόπιστο, διάφανο, αποτελεσματικό και λειτουργικό σύστημα πληρωμών, αλλά και για να αποδοθούν οι ευθύνες σε όλους όσοι με τον έναν ή άλλο τρόπο συνέβαλαν στον εκτροχιασμό της κατάστασης. Στη δευτερολογία μου θα επανέλθω.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Έχετε τον λόγο, κυρία συνάδελφε.

**ΔΙΑΜΑΝΤΩ ΜΑΝΩΛΑΚΟΥ:** Κύριε Υπουργέ, βεβαίως ακούσαμε και τον κύριο Πρωθυπουργό και διαβάσαμε και τις δηλώσεις του Υπουργού. Όμως, ο Πρωθυπουργός τι είπε στη Διεθνή Έκθεση Θεσσαλονίκης; Ότι αναζητείται εναλλακτική λύση και σαν εναλλακτική λύση πρότεινε το ΚΑΕΚ.

Βεβαίως, κατά τη γνώμη μας ούτε αυτό λύνει το πρόβλημα, γιατί και το ΚΑΕΚ μπορεί να έχει όσους αριθμούς ΑΤΑΚ είναι οι ιδιοκτήτες του. Δηλαδή, ένα αγροτεμάχιο που ανήκει σε τρία άτομα θα έχει ένα ΚΑΕΚ και τρία ΑΤΑΚ. Εξάλλου, και το ΚΑΕΚ ήταν η αιτία του σκανδάλου του ΟΠΕΚΕΠΕ.

Τι μας απαντάτε ουσιαστικά, όμως; Μας λέτε ότι για πάνω από το 25% των εκτάσεων, το ένα τέταρτο δηλαδή, που έχει καλλιεργηθεί, που έχουν δαπανήσει χρήματα οι αγρότες και δεν έχουν ΑΤΑΚ, αυτοί οι άνθρωποι δεν θα πάρουν επιδότηση. Αυτό μας απαντάτε τώρα.

Μιλάμε για 140.000 δηλώσεις από τις 600.000 και κυρίως από τη βόρεια Ελλάδα.

Είναι εύκολο να λυθεί άμεσα αυτό το ζήτημα μέχρι τις 30 Σεπτέμβρη; Όχι και το ξέρετε. Αυτήν τη στιγμή δεν είναι μόνον ότι θα στερηθούν επιδοτήσεις. Είναι ότι τους χρωστάτε εκατοντάδες εκατομμύρια από τον ΟΠΕΚΕΠΕ και κυρίως από τα αγροτοπεριβαλλοντικά, αλλά και από τον ΕΛΓΑ.

Οι αγρότες σήμερα δεν έχουν στην κυριολεξία στον ήλιο μοίρα. Έχετε δεχτεί υπομνήματα από περιοχές και δήμους, έχετε δεχτεί ερωτήσεις. Μπορεί μέχρι το τέλος αυτού του μήνα να οριστικοποιηθεί το Κτηματολόγιο; Όχι, δεν μπορεί. Ποιος θα πάει να κάνει αίτηση για ΑΤΑΚ; Ο ιδιοκτήτης, όταν δεν το καλλιεργεί; Ο ενοικιαστής δεν μπορεί αντικειμενικά. Άρα, παίρνετε την ευθύνη να κόψετε το ένα τέταρτο της καλλιεργούμενης έκτασης από τις επιδοτήσεις για ανθρώπους βιοπαλαιστές.

Σας ρωτάω: Όταν ο ΟΠΕΚΕΠΕ έδινε και δίνει ακόμα εκτάσεις για βοσκοτόπια, συνοδεύεται και από τον Αριθμό Ταυτοποίησης Ακινήτου, τον ΑΤΑΚ; Αμφιβάλλουμε στην κυριολεξία.

Άρα, σας λέμε να μην το κάνετε. Πάρτε ως κριτήριο την πραγματική παραγωγή και το ζωικό κεφάλαιο και κάντε ελέγχους και μετά διασταυρώνετε ή δεχτείτε αυτά που δηλώνουν και όταν ολοκληρωθεί το Κτηματολόγιο, τότε παίρνετε οριστικές αποφάσεις, γιατί με αυτόν τον τρόπο τούς ξεριζώνετε όχι μόνο από τα χωράφια που ήδη καλλιέργησαν, αλλά από το ίδιο το επάγγελμά τους. Aυτό θα έχει τρομακτικές επιπτώσεις όχι μόνο στον πρωτογενή, αλλά και στον δευτερογενή και συνολικά στον διατροφικό τομέα, ακόμα και στις τιμές των τροφίμων. Aυτό δεν αφορά στενά τους αγρότες, αλλά όλον τον λαό, σε μια περίοδο που ετοιμάζονται οι σύλλογοι, τα σωματεία, τα εργατικά κέντρα ενάντια στο τερατούργημα του δεκατριάωρου και βεβαίως συμπαραστέκονται και είναι αλληλέγγυοι και οι αγρότες.

Όμως, να ξέρετε ότι ετοιμάζονται και οι αγρότες για τον δικό τους αγώνα και θα είναι πολύ πιο σύντομα, θα είναι μεγάλος, θα έχει τη συμπαράσταση και αλληλεγγύη απ’ όλους τους εργαζόμενους, γιατί είναι κοινός ο αντίπαλος, αυτό το διεφθαρμένο, σάπιο σύστημα που δεν διορθώνεται, αλλά ανατρέπεται.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Αξιότιμη κυρία συνάδελφε, είναι ξεκάθαρη η βούλησή μας, όπως είπα, αυτό το σύστημα των επιδοτήσεων θα ξεκαθαρίσει, να εξορθολογιστεί, ώστε να πληρώνονται πραγματικά αυτοί που μοχθούν, αυτοί που παράγουν. Αυτό είναι ξεκάθαρο.

Όμως, για να υπάρξουν επιδοτήσεις πρέπει να υπάρχει ένα στοιχείο ταυτοποίησης των αγροτεμαχίων. Υπάρχει υποχρέωση να αναγράφεται ο Αριθμός Ταυτοποίησης Ακινήτου, το λεγόμενο ΑΤΑΚ, στις δηλώσεις ΟΣΔΕ. Το ΚΑΕΚ βεβαίως είναι και αυτό ένα στοιχείο ταυτοποίησης. Βεβαίως πρέπει να υπάρχει, να έχει ολοκληρωθεί σε όλες τις περιφέρειες το Κτηματολόγιο, για να υπάρχει αυτό το στοιχείο ταυτοποίησης.

Η βούλησή μας είναι ξεκάθαρη. Εμείς θα εξορθολογίσουμε. Ήδη ο ΟΠΕΚΕΠΕ, όπως γνωρίζετε, υπάγεται στην ΑΑΔΕ. Επικαλεστήκατε ελέγχους. Γίνονται διασταυρωτικοί έλεγχοι. Οι έλεγχοι αυτοί θα συνεχιστούν. Ανεξάρτητα, όμως, απ’ αυτό, για τις επιδοτήσεις των αγροτών που δεν έχουν ΑΤΑΚ, σας είπα ότι γίνεται προσπάθεια. Όπου υπάρχουν αντικειμενικές δυσκολίες και πραγματικά υπάρχει πρόβλημα που δεν οφείλεται στον αγρότη που καλλιεργεί, θα κοιτάξουμε να βρούμε λύση και θα σας πω συγκεκριμένα πράγματα.

Όμως, πρέπει να πληρώσουμε μέχρι 30-10. Αν κάνουμε αυτό που λέτε, δεν πρόκειται να δοθεί η βασική ενίσχυση μέσα σ’ αυτό το χρονοδιάγραμμα και είναι προαπαιτούμενο. Είμαστε υποχρεωμένοι να πληρώσουμε.

Επιγραμματικά θα σκιαγραφήσω το πλαίσιο στο οποίο κινούμαστε. Καταργείται, όπως γνωρίζετε, ο ΟΠΕΚΕΠΕ με τη μορφή που είχε ως σήμερα και μεταφέρεται στην ΑΑΔΕ. Σας το είπα πριν από λίγο. Επανέρχονται τα σχέδια βόσκησης στο Υπουργείο. Συνάπτεται προγραμματική σύμβαση για την πλήρη ψηφιοποίηση του πληροφορικού υποσυστήματος. Δημιουργήθηκε ομάδα task force για πλήρη διερεύνηση. Προχωρά η πλήρης συνεργασία με τις εισαγγελικές αρχές. Προχωρά βάσει και της ρητής δέσμευσης του Πρωθυπουργού η ανάκτηση όλων των ποσών που παρανόμως καταβλήθηκαν. Υλοποιούνται και ήδη παράγουν αποτελέσματα επιπλέον έλεγχοι σε επιμέρους δράσεις και μέτρα όπως η βιολογική κτηνοτροφία και η μελισσοκομία. Προχωρά η Εξεταστική Επιτροπή, όπως γνωρίζετε, για την πλήρη απόδοση δικαιοσύνης.

Σε αυτό το πλαίσιο πρέπει να προσθέσουμε και την πλήρη συμμόρφωση με τις απαιτήσεις της Ευρωπαϊκής Επιτροπής. Οφείλουμε -και αυτό κάνουμε- να τερματίσουμε οριστικά τις πρακτικές του παρελθόντος που αγνοούσαν τις ευρωπαϊκές προβλέψεις και έφερναν στη χώρα πρόστιμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Στο συγκεκριμένο ζήτημα του ΑΤΑΚ η Γενική Διεύθυνση Γεωργίας και Αγροτικής Ανάπτυξης της Ευρωπαϊκής Επιτροπής με έγγραφο στις 25 Αυγούστου του ‘25 προς τον ΟΠΕΚΕΠΕ υπογραμμίζει ότι πλέον καμία πληρωμή δεν μπορεί να γίνει χωρίς τη δήλωση του ΑΤΑΚ. Προφανώς αυτό δεν μπορεί απλά να αγνοηθεί από την Ελλάδα, ειδικά εφόσον απ’ όλα όσα ήρθαν στο φως η απόδειξη κατοχής τεμαχίου αναδείχθηκε ως ένα από τα πιο αδύναμα σημεία που εκμεταλλεύτηκαν διάφοροι επιτήδειοι.

Όμως, η αδυναμία έκδοσης ΑΤΑΚ δεν οφείλεται κατ’ ανάγκη σε δόλο. Μπορεί να υπάρχει, όπως είπα, πραγματική αδυναμία λόγω του νομικού καθεστώτος ιδιοκτησίας πολλών αγροτεμαχίων. Για παράδειγμα, πολλά αγροτεμάχια δεν έχουν τακτοποιηθεί ιδιοκτησιακά και φαίνεται να ανήκουν σε πολλούς ιδιοκτήτες.

Αρχικά, λοιπόν, δόθηκε από τον ΟΠΕΚΕΠΕ η παράταση για τη συμπλήρωση και μόνο του ΑΤΑΚ ως τις 30-9-25, ώστε να διευκολυνθούν κάποιοι παραγωγοί και να τον αποκτήσουν και να τον συμπληρώσουν στις αιτήσεις. Βλέπουμε πάντως ότι υπάρχει συμπλήρωση. Θα δούμε μέχρι τέλος του μηνός πώς θα πάει.

Επειδή, όμως, το πρόβλημα θα παραμείνει για πολλούς που, όπως είπατε, δεν θα καταφέρουν να εκδώσουν ΑΤΑΚ, προβρήκαμε σε αντιπρόταση με επιστολή προς την Ευρωπαϊκή Επιτροπή για την αντικατάσταση του ΑΤΑΚ με τον ΚΑΕΚ. Ο ΚΑΕΚ είναι ένας επίσημος μοναδικός ταυτοτικός αριθμός που περιέχει σημαντικές γεωχωρικές πληροφορίες για το αγροτεμάχιο. Σε συνδυασμό, λοιπόν, με άλλα εργαλεία ελέγχου εκτιμούμε ότι μπορεί να διασφαλίσει την πραγματική και όχι την εικονική χρήση του αγροτεμαχίου, καλύπτοντας έτσι σημαντικό μέρος των απαιτήσεων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, παρακαλώ.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Τελειώνω, κύριε Πρόεδρε, αλλά η συνάδελφος αναφέρθηκε σ’ αυτά για πάνω από τεσσεράμισι λεπτά στη δευτερολογία της και οφείλω να απαντήσω ειδικά για τον ΑΤΑΚ. Εκλέγεστε κι εσείς σε αγροτική περιφέρεια και τα ξέρετε. Επομένως, έχει ενδιαφέρον να γνωρίζουν οι αγρότες μας τι πρέπει να κάνουν.

Άρα περιμένουμε, κυρία συνάδελφε, την απάντηση της Επιτροπής στο σχετικό αίτημα. Δεν αφήνουμε τίποτα στην τύχη. Σε πλήρη συνεργασία με τους αγροτικούς φορείς εργαζόμαστε με μοναδικό στόχο την αξιοκρατική και δίκαιη διασφάλιση των πόρων και τη συνέχιση της καταβολής των ενισχύσεων σε αγρότες και κτηνοτρόφους. Αυτό είναι το χρέος και η δέσμευσή μας απέναντι στο σύνολο της κοινωνίας και αυτό διασφαλίζουμε στην πράξη.

Ευχαριστώ πολύ για την ανοχή, κύριε Πρόεδρε.

**ΔΙΑΜΑΝΤΩ ΜΑΝΩΛΑΚΟΥ:** Κόβετε επιδοτήσεις!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συζητηθεί η ενδέκατη με αριθμό 1319/8-9-2025 επίκαιρη ερώτηση πρώτου κύκλου της Ανεξάρτητης Βουλευτού Πέλλας κυρίας Θεοδώρας Τζάκρη προς τον Υπουργό Αγροτικής Ανάπτυξης και Τροφίμων με θέμα: «Άμεση καταβολή προκαταβολών και επιτάχυνση των διαδικασιών καταβολής των τελικών αποζημιώσεων στους αγρότες της Πέλλας και της Ημαθίας για τις ζημιές στις δενδρώδεις καλλιέργειές τους από τους ανοιξιάτικους παγετούς».

Ορίστε, κυρία συνάδελφε, έχετε τον λόγο.

**ΘΕΟΔΩΡΑ ΤΖΑΚΡΗ:** Κύριε Υπουργέ, ο παγετός που σημειώθηκε για τρία συνεχόμενα εικοσιτετράωρα στην Πέλλα και στην Ημαθία στις 19, 20 και 21 Μαρτίου φέτος είχε ως αποτέλεσμα την τεράστια ζημιά στις δενδροκαλλιέργειες. Περισσότερο απ’ όλα επηρεάστηκαν από τις χαμηλές θερμοκρασίες μείον 6, ακόμη και μείον 9 βαθμών Κελσίου τα πυρινόκαρπα, τα ροδάκινα, τα νεκταρίνια, τα κεράσια, τα βερίκοκα, τα οποία εκείνη την περίοδο βρίσκονταν στο στάδιο της ανθοφορίας, αλλά βεβαίως και τα ακτινίδια που τώρα συλλέγονται, με αποτέλεσμα να έχουμε μεγάλες καταστροφές και ως και ολοσχερή απώλεια της παραγωγής σε κάποιες περιπτώσεις.

Για παράδειγμα στα κεράσια το πλήγμα ήταν τεράστιο. Έχουμε ζημιές σε κάποιες περιπτώσεις περισσότερο από 70% ή και ολοσχερή απώλεια της παραγωγής σε κάποιες πεδινές περιοχές. Και αυτό φάνηκε και στην αγορά. Το κεράσι ήταν λίγο και οι τιμές υψηλότερες από ό,τι τα προηγούμενα χρόνια. Όπως όμως επισημαίνουν οι παραγωγοί -και έχουν δίκιο- οι υψηλότερες φετινές τιμές δεν μπορούσαν σε καμία των περιπτώσεων να ισοφαρίσουν το χαμένο έργο παραγωγής. Φανταστείτε κι αυτούς που δεν είχαν καθόλου παραγωγή φέτος. Το ίδιο συμβαίνει στα βερίκοκα. Στο 80% οι ζημιές στην Πέλλα και την Ημαθία, βεβαίως και στα ροδάκινα και τα νεκταρίνια όπως ήδη αναφέρθηκα. Και αυτό έρχεται να προστεθεί στα ήδη συσσωρευμένα προβλήματα που αντιμετωπίζει ο αγροτικός κόσμος των περιοχών αυτών εξαιτίας της ακολουθούμενης αγροτικής πολιτικής της Κυβέρνησης. Δηλαδή, έρχεται να προστεθεί στο αυξημένο κόστος παραγωγής. Φάρμακα, λιπάσματα, φόροι, καύσιμα, αγροτικό πετρέλαιο, δηλαδή, στα ύψη. Έρχεται να προστεθεί στην κερδοσκοπία στις αγροτικές αγορές και κυρίως στην αγορά των τροφίμων, στην έλλειψη αγροτικών χεριών, στην έλλειψη ελέγχων στην αγορά και κυρίως έρχεται να προστεθεί στο γεγονός ότι το 2024 καταγράφεται από όλους ως η χειρότερη χρονιά στην καταβολή των ενισχύσεων της ΚΑΠ εξαιτίας βεβαίως του σκανδάλου του ΟΠΕΚΕΠΕ.

Λένε πλέον αρμόδιες αρχές ότι τα αχρεωστήτως καταβληθέντα, κύριε Υπουργέ, εξαιτίας αυτού του πρωτοφανούς σκανδάλου εκτεταμένης διαφθοράς, αυτού του πάρτι που στήθηκε στον ΟΠΕΚΕΠΕ, θα φτάσουν τα 3,5 δισεκατομμύρια καθώς από τις 819.000 περίπου δικαιούχους υπάρχουν 100.000 οι οποίοι πήραν από 30.000-40.000 αχρεωστήτως καταβληθέντα. Αυτά όπως αντιλαμβάνεστε συνδέονται με τις τοπικές οικονομίες της Πέλλας και της Ημαθίας. Οι οικονομίες αυτές είναι αμιγώς αγροτικές. Ο πρωτογενής τομέας είναι κυρίαρχος τομέας. Τα στερήθηκαν πραγματικοί δικαιούχοι, αγρότες και κτηνοτρόφοι και δεν ξέρω αν θα μάθουμε ποτέ από πού έφυγαν αυτές οι επιδοτήσεις και σε ποιες περιοχές κατευθύνθηκαν.

Ο ΕΛΓΑ έχει κάνει βέβαια την καταγραφή του. Λέει εδώ ο ΕΛΓΑ, σύμφωνα με τα στοιχεία που έχω και τις ερωτήσεις που έχω ήδη υποβάλλει, ότι έγιναν την περίοδο αυτή στον ΕΛΓΑ πολλές αναγγελίες, έγιναν εκτεταμένες εκτιμήσεις. Τα ειδικά κυβερνητικά κλιμάκια που επισκέφθηκαν τις περιοχές αυτές, όταν σημειώθηκε η καταστροφή εξαιτίας των προβλημάτων ρευστότητας, έκαναν λόγο για καταβολή προκαταβολών έναντι των πορισμάτων. Αρχικά μας είπατε, κύριε Υπουργέ, ότι θα τους δώσετε τον Ιούνιο. Μετά μας είπατε «όταν κλείσει το ΟΣΔΕ». Πήρε παράταση το ΟΣΔΕ και στη συνέχεια μας είπατε όταν τελειώσει το εκτιμητικό έργο. Τελείωσε και το εκτιμητικό έργο. Είμαστε στα μέσα του Σεπτεμβρίου και ακόμα δεν ξέρουν οι αγρότες πότε θα πάρουν προκαταβολές. Αυτό το χρειάζονται, κύριε Υπουργέ. Δεν τους κάνετε χάρη γιατί ακριβώς έχουν τεράστια προβλήματα και μηδαμινή ρευστότητα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ελάτε, κύριε Υπουργέ.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αξιότιμη κυρία συνάδελφε, για την ερώτησή σας για τον παγετό της άνοιξης του 2025 οι ισχύουσες διαδικασίες εξελίσσονται κανονικά και η πληρωμή, όπως έχει προγραμματιστεί, θα γίνει από τον ΕΛΓΑ χωρίς καθυστερήσεις μέσα στο φθινόπωρο. Αντιλαμβάνομαι, λοιπόν και συμμερίζομαι το ενδιαφέρον των παραγωγών μας να μάθουν πότε θα αποζημιωθούν. Άλλωστε με την ιδιότητα του Βουλευτή και εγώ στο πλαίσιο του κοινοβουλευτικού ελέγχου έχω ζητήσει για κάθε ζημιογόνο φαινόμενο που έπληξε την Αργολίδα αντίστοιχη πληροφόρηση από την πολιτική ηγεσία του Υπουργείου. Αν όμως κάτι έμπρακτα έχει αποδείξει αυτή η Κυβέρνηση, αυτό είναι τα γρήγορα αντανακλαστικά της σε ό,τι αφορά στις αποζημιώσεις των παραγωγών μας. Το ίδιο ισχύει και για τον παγετό της άνοιξης του 2025 που έπληξε διάφορες περιοχές της χώρας με κυριότερες βεβαίως την Πέλλα, την Ημαθία, τη Λάρισα, την Κοζάνη, τη Μαγνησία.

Η κινητοποίηση του Υπουργείου Αγροτικής Ανάπτυξης και των μηχανισμών του ήταν άμεση. Την αμέσως επόμενη ημέρα του παγετού συγκλήθηκε σύσκεψη στην οποία συμμετείχε το σύνολο της πολιτικής ηγεσίας του Υπουργείου και ο πρόεδρος του ΕΛΓΑ με σκοπό τον σχεδιασμό των κινήσεων και την άμεση αποτύπωση της πρώτης εικόνας της ζημιάς. Σε αυτήν την πρώτη σύσκεψη χωρίς καμία καθυστέρηση αποφασίστηκε η πρόσληψη εποχικού προσωπικού στον ΕΛΓΑ επιπλέον του μόνιμου, 170 ατόμων συνολικά, με σκοπό την επίσπευση της εκτιμητικής διαδικασίας. Μάλιστα από αυτούς, οι 70 κατευθύνθηκαν στο υποκατάστημα της Βέροιας που είναι και το αρμόδιο για την Πέλλα και την Ημαθία.

Οι επισημάνσεις από τον ΕΓΛΑ που έδωσαν τα πρώτα στοιχεία για το ύψος της ζημιάς ανά περιοχή, έγιναν άμεσα. Ομοίως άμεσα άνοιξαν αναγγελίες στις ζημιωθείσες περιοχές για την υποβολή δηλώσεων από τους παραγωγούς για τις ασφαλιστικά καλυπτόμενες καλλιέργειες και ζημιές. Στις περιφερειακές ενότητες Πέλλας και Ημαθίας άνοιξαν συνολικά 150 αναγγελίες και υποβλήθηκαν 20.046 δηλώσεις ζημιάς που αφορούσαν κυρίως δενδρώδεις καλλιέργειες. Επιπλέον, επειδή διαπιστώθηκε ζημιά και σε δενδρώδεις καλλιέργειες που ήταν σε προανθικό στάδιο, δηλαδή στάδιο μη καλυπτόμενο ασφαλιστικά, άνοιξε δεύτερος κύκλος αγγελιών για υποβολή δηλώσεων και για αυτές. Και αναφέρομαι σε μήλα, κεράσια στα οποία αναφερθήκατε και κυδώνια της Βεγορίτιδας για τα οποία υποβλήθηκαν 11.500 δηλώσεις ζημιάς, όπου θα εφαρμοστεί επιτόπου πρόγραμμα κρατικών ενισχύσεων προκειμένου να αποζημιωθούν. Οι εκτιμήσεις, λοιπόν, ξεκίνησαν αμέσως με προτεραιότητα στις πιο ευπαθείς καλλιέργειες.

(Στο σημείο αυτό χτυπάει το κουδούνι λήξης του χρόνου ομιλίας του κυρίου Υπουργού)

Τελειώνω, κύριε Πρόεδρε.

Σημειώνω εδώ ότι ο ανοιξιάτικος παγετός δεν ήταν το μοναδικό ζημιογόνο αίτιο εντός του 2025 για το οποίο υποβλήθηκαν δηλώσεις ζημιάς. Συνολικά στις δύο περιφερειακές ενότητες για τις οποίες συζητάμε σήμερα για ζημιές στο 2025 υποβλήθηκαν 30.287 δηλώσεις. Αντιλαμβάνεστε, λοιπόν, ότι ο όγκος των εκτιμήσεων είναι μεγάλος. Παρ’ όλα αυτά οι εκτιμήσεις εξελίχθηκαν κανονικά και αναμένεται να ολοκληρωθούν το αργότερο τον Οκτώβριο ώστε στη συνέχεια να ακολουθήσουν οι διαδικασίες που προβλέπονται από το ισχύον θεσμικό πλαίσιο για την χωρίς καθυστερήσεις καταβολή στους δικαιούχους. Γιατί αυτό οφείλουμε να κάνουμε. Να στηρίξουμε τους παραγωγούς μας.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Κύριε Υπουργέ, σας άκουσα. Έχω υποβάλει, όπως σας είπα ήδη, δύο γραπτές ερωτήσεις, μία τον Μάρτιο και μία τον Ιούλιο. Η τρίτη είναι η επίκαιρη που συζητάμε σήμερα. Εξακολουθείτε να μου απαντάτε με τον ίδιο ξύλινο και ασαφή τρόπο. Καμία σαφής απάντηση δεν υπήρξε και σήμερα για τον ακριβή χρόνο της καταβολής των προκαταβολών έναντι των τελικών αποζημιώσεων όπως σας είπα προηγουμένως και των τελικών πορισμάτων. Ούτε βεβαίως κάνατε κάποια αναφορά για την ολοσχερή εξόφληση των τελικών πορισμάτων που περιμένουν οι αγρότες. Σας είπα όμως ότι πρόκειται για περισσότερο από 100 εκατομμύρια ζημιά που λείπουν από τις τοπικές κοινωνίες και το τοπικό ΑΕΠ. Και βεβαίως συμπληρώνονται έξι μήνες από τους καταστροφικούς παγετούς των τριών ημερών, που σας είπα αρχικά και στην πρωτολογία μου, ο οποίος προκάλεσε ζημιές πάνω από 50% σε κάποιες περιπτώσεις και σε κάποιες άλλες μέχρι και 95%-100%. Δηλαδή, είχαμε ολοσχερή απώλεια της παραγωγής σε όλα αυτά που σας είπα, τα πυρηνόκαρπα. Ροδάκινα, νεκταρίνια, βερίκοκα, δαμάσκηνα, κεράσια τα οποία λείπουν από τους προϋπολογισμούς των οικογενειών, όπως αντιλαμβάνεστε και από την τοπική κοινωνία. Και αντί να δίνετε εσείς μια σαφή απάντηση συνεχίζετε να απαντάτε επί της διαδικασίας για το πόσοι γεωπόνοι προσελήφθησαν. Ναι, όντως προσελήφθησαν εποχιακοί γεωπόνοι από το τοπικό κατάστημα. Μας λέτε ότι βρίσκεται ακόμη σε εξέλιξη το εκτιμητικό έργο και συνεχίζετε να απαντάτε με αναφορές σε πρακτικές του παρελθόντος. Κυβερνάτε όμως περισσότερο από έξι χρόνια και η σύγκριση πλέον δεν πρέπει να είναι με την περίοδο κάποιων άλλων κυβερνήσεων αλλά με την οποιαδήποτε προηγούμενη δική σας περίοδο.

Επιμένετε βέβαια να αναφέρεστε πάλι στις διαδικασίες. Αλλά πρέπει να μας πείτε για το χρήμα. Πότε θα δοθούν τα χρήματα; Και ξέρετε ποιο άλλο πρόβλημα υπάρχει με τα ροδάκινα; Τα ροδάκινα για δεύτερη συνεχόμενη χρονιά αντιμετωπίζουν πρόβλημα. Φέτος είναι ο παγετός. Πέρσι ήταν το θέμα των βροχοπτώσεων. Εσείς δεν τα βάλατε στο μέτρο 24 και εξακολουθείτε να επιμένετε να μην τα βάζετε. Βεβαίως έχουμε και το πρόβλημα με τα παραμορφωμένα που σημαίνει ότι η ζημιά στα ροδάκινα φέτος μπορεί να ξεπερνά σε κάποιες περιπτώσεις και το 50%. Αυτό συνεπάγεται χρήματα, έξοδα που έχουν γίνει, έξοδα που τρέχουν ακόμα, γιατί όταν συμβαίνει μια ζημιά δεν σημαίνει ότι παύουν οι άνθρωποι να ασχολούνται με τη συγκεκριμένη καλλιέργεια. Εξακολουθούν να δαπανούν χρήματα. Οπωσδήποτε βεβαίως θα πρέπει και ο ΕΛΓΑ να σταματήσει και να μας πείσει ότι δεν πρόκειται για έναν φοροεισπρακτικό μηχανισμό. Να επιτελέσει το έργο του το οποίο βεβαίως πρέπει να είναι ορατό. Και οι αποζημιώσεις πρέπει να είναι έγκυρες και έγκαιρες. Να δίνονται στην ώρα τους στους αγρότες. Αντ’ αυτού ακούμε εδώ και καιρό ότι διερευνώνται περιπτώσεις κακοδιαχείρισης και πιθανών παρατυπιών και στον ΕΛΓΑ. Θέλω να σας ρωτήσω αν ισχύει κάτι τέτοιο. Θα έχουμε, δηλαδή, ένα ακόμη σκάνδαλο στον ΕΛΓΑ τύπου ΟΠΕΚΕΠΕ; Κάποιοι, δηλαδή, να λυμαίνονται τις αποζημιώσεις και οι πραγματικοί αγρότες να περιμένουν επ’ αόριστον αυτές; Διαβάζουμε για προβλήματα ρευστότητας στον οργανισμό και θέλω να σας ρωτήσω αν πραγματικά ισχύει κάτι τέτοιο. Και βεβαίως τι γίνεται με το φετινό ΟΣΔΕ και πότε προβλέπεται αυτό να οριστικοποιηθεί.

Σας είπα χαρακτηριστικά ότι τα χρήματα αυτά δεν θα τα δώσετε. Τα οφείλετε στους αγρότες γιατί το πρόβλημα είναι τεράστιο. Και το πρόβλημα της ρευστότητας είναι τεράστιο. Και επομένως σας ξαναρωτώ πότε θα δοθούν οι προκαταβολές. Περιμένω μια σαφή απάντηση. Και πότε θα ολοκληρωθεί η καταβολή των τελικών αποζημιώσεων στους αγρότες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κύριος Υπουργός έχει τον λόγο.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Προφανώς, κυρία συνάδελφε, δεν με παρακολουθήσατε. Ξεκινώντας την πρωτολογία μου είπα ξεκάθαρα και το επαναλαμβάνω ότι για τον παγετό του 2025 -είπα ακριβώς τις συγκεκριμένες φράσεις- οι ισχύουσες διαδικασίες εξελίσσονται κανονικά, η πληρωμή έχει προγραμματιστεί και θα γίνει χωρίς καθυστερήσεις μέσα στο φθινόπωρο. Είναι χρήματα του ελληνικού λαού, των ασφαλισμένων, γιατί όπως γνωρίζετε, κυρία συνάδελφε, τα χρήματα των ασφαλισμένων παραγωγών στον ΕΛΓΑ δεν φτάνουν για όλες αυτές τις αποζημιώσεις στις ζημιές, που βεβαίως, λόγω της κλιματικής αλλαγές αλλαγής υφίσταται ο πρωτογενής τομέας. Συμβάλλει καθοριστικά και ο προϋπολογισμός. Και εδώ πρέπει να ξεκαθαρίσουμε ότι με πρωτοβουλία του Πρωθυπουργού, του Κυριάκου Μητσοτάκη, έχει ενισχυθεί με πάρα πολλά χρήματα ο ΕΛΓΑ για να στηρίξει τους αγρότες και αυτό είναι υποχρέωσή μας. Απλώς, πρέπει να ενημερώνονται ο παραγωγός, ο κτηνοτρόφος, ότι κάνουμε τα πάντα, για να τους στηρίξουμε.

Για την πληρέστερη ενημέρωση των παραγωγών μας, λοιπόν, επιτρέψτε μου να περιγράψω τις ισχύουσες διαδικασίες στις οποίες αναφέρθηκα και στην πρωτολογία μου. Είπατε ότι είπα για τους γεωπόνους, για τους εκτιμητές. Μα, δεν έχει άμεση σχέση με το πόσο γρήγορα θα αποζημιώσεις τους αγρότες, όταν τελειώνεις γρήγορα τις διαδικασίες; Πώς θα τελειώσει τις εκτιμήσεις, χωρίς να πάρεις επιπλέον προσωπικό; Αυτό κάναμε. Δεν είναι κακό να το επαναλαμβάνουμε και να πω και κάτι; Ο ΕΛΓΑ έχει αποδείξει στην πράξη ότι και γρήγορα τρέχει τις διαδικασίες και γρήγορα πληρώνει.

Μετά, λοιπόν, το πέρας των εκτιμήσεων κοινοποιούνται τα πορίσματα και καταβάλλονται οι αποζημιώσεις στους ασφαλιστικά ενήμερους δικαιούχους παραγωγούς, αφού βεβαίως γίνει και η προβλεπόμενη και απαραίτητη διασταύρωση και δεν νομίζω ότι έχετε αντίρρηση σε αυτό, με το αρχείο του ΟΣΔΕ του έτους, το οποίο εκτιμάται πως θα είναι, όπως είπα, έτοιμο μέσα στον Οκτώβριο. Τα πορίσματα για τον παγετό του 2025 ήδη γράφονται και καταχωρίζονται στο πληροφορικό σύστημα, παράλληλα με τις εκτιμήσεις. Ο ΕΛΓΑ και όλη η ηγεσία διαβεβαιώνει ότι σε ένα ποσοστό άνω του 70% θα είναι ολοκληρωμένα μέσα στον Οκτώβριο. Επομένως, μόλις ο ΕΛΓΑ έχει διαθέσιμο το αρχείο με τις δηλώσεις καλλιέργειας εκτροφής από τον ΟΠΕΚΕΠΕ θα είναι έτοιμος να προχωρήσει στις επόμενες διαδικασίες της κοινοποίησης και πληρωμής χωρίς, όπως είπα, καθυστερήσεις. Νομίζω ότι είμαι ξεκάθαρος.

Η Κυβέρνηση αυτή κατάφερε να συρρικνώσει, όπως είπα, τον απαιτούμενο χρόνο από τη ζημιά ως την αποζημίωση, ώστε στις περισσότερες περιπτώσεις να μην υπάρχει ανάγκη προκαταβολής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Μια μικρή ανοχή, κύριε Πρόεδρε, ευχαριστώ.

Πλέον, η αποζημίωση καταβάλλεται στο 100%, όταν -θυμίζω- επί προηγούμενων ημερών που ήσασταν κυβέρνηση, οι αποζημιώσεις ήταν τμηματικές σε δύο, σε τρεις δόσεις. Όμως, ερχόμαστε πλέον και καταβάλλουμε το 100% του ποσού που υπολογίζεται βάσει του πορίσματος σε μια εφάπαξ δόση και το αργότερο μερικούς μήνες μετά, το ζημιογόνο αίτιο. Αυτή η διαδικασία θα εφαρμοστεί και στην περίπτωση που μας απασχολεί εδώ που θέσατε με την ερώτησή σας.

Θυμίζω συγκριτικά ότι στο όχι και τόσο μακρινό παρελθόν, όπως είπα, σε τρεις δόσεις πληρώνονται και σε διάστημα που μπορούσε να φθάσει έως και τους δεκαεπτά μήνες. Ενδεικτικά αναφέρω ότι για τις ζημιές του 2024 και οι δύο νομοί, η Πέλλα και η Ημαθία έχουν εγκαίρως εξοφληθεί στο 99%, περί τα 40 εκατομμύρια η Πέλλα και περί τα 3,5 εκατομμύρια η Ημαθία. Κάθε δικαιούχος, λοιπόν, θέλει να λαμβάνει όσο το δυνατόν νωρίτερα τις ενισχύσεις. Γι’ αυτό και το ουσιώδες είναι να υπάρχουν μόνιμοι μηχανισμοί που θα εξασφαλίζουν έγκαιρες, αλλά και έγκυρες πληρωμές, τους οποίους διασφαλίζουμε στην πράξη, αλλά και συνεχίζουμε να εργαζόμαστε για συνεχείς βελτιώσεις.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Η Βουλευτής κ. Αγγελική Δεληκάρη ζητεί άδεια ολιγοήμερης απουσίας στο εξωτερικό από Παρασκευή 26 Σεπτεμβρίου 2025 έως Δευτέρα 29 Σεπτεμβρίου 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Συνεχίζουμε τώρα με τη συζήτηση της ενδέκατης με αριθμό 1328/8-9-2025 επίκαιρης ερώτησης δεύτερου κύκλου του Βουλευτή Λάρισας της Κοινοβουλευτικής Ομάδας του «ΣΥΡΙΖΑ-Προοδευτική Συμμαχία κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, με θέμα: «Οι κτηνοτρόφοι ζητούν απαντήσεις: Έχει αξιολογηθεί η δυνατότητα εφαρμογής επείγοντος εμβολιασμού για τον περιορισμό της ευλογιάς;».

Ο κ. Κόκκαλης έχει τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, η κατάσταση πλέον με την ευλογιά στα αιγοπρόβατα έχει ξεφύγει. Είναι προφανές -και αυτό δεν είναι υπερβολή- ότι οι κτηνοτρόφοι καταστρέφονται. Αυτό δείχνουν τα αυξανόμενα κρούσματα, αλλά και οι καθημερινές θανατώσεις των ζώων. Είναι ξεκάθαρο ότι έχετε αποτύχει.

Σήμερα, πήρατε απόφαση για επείγοντα μέτρα στο πεδίο. Ίσως κάποια πράγματα έπρεπε να είχαν γίνει νωρίτερα. Οι κτηνοτρόφοι μιλούν ευθέως για εμβολιασμό. Δεν είμαστε ούτε ειδικοί, ούτε θέλουμε να παριστάνουμε τους ειδικούς. Ελπίζουμε, μετά το πέρας της ερώτησης, να μην υπάρχει αυτό το θολό και ομιχλώδες τοπίο για το εάν επιτρέπεται ή όχι, το εμβόλιο. Δεν υπάρχει μέχρι σήμερα που μιλάμε μια ξεκάθαρη, τουλάχιστον, επιστημονική -και όχι μόνο επιστημονική- έκθεση για την αναγκαιότητα ή μη αναγκαιότητα του εμβολίου.

Σταχυολόγησα κάποια από τα επιχειρήματα. Πρώτα, η νομιμότητα. Στην αρχή λέγατε -όχι μόνο εσείς- ότι δεν επιτρέπεται. Πάμε να δούμε. Ο Κανονισμός 429 του 2016 του Ευρωπαϊκού Κοινοβουλίου αναφέρει στο άρθρο 69: «Επείγων εμβολιασμός: Όταν ενδείκνυται για τον αποτελεσματικό έλεγχο καταγεγραμμένης νόσου, μπορεί να αναπτύξει ένα σχέδιο εμβολιασμού και να καθορίσει ζώνες εμβολιασμού. Δακτυλοειδής εμβολιασμός σημαίνει εμβολιασμό όλων των ευπαθών ζώων σε μια συγκεκριμένη οριοθετημένη περιοχή, γύρω από την τοποθεσία όπου έχει εκδηλωθεί έξαρση». Εν συνεχεία, ο ίδιος ο Κανονισμός, κύριε Υπουργέ, κάνει λόγο για τις σπάνιες φυλές. Αναβαθμίζει την προστασία των σπάνιων φυλών και αναφέρει: «Η προστασία των σπάνιων φυλών και ειδών ενδέχεται να απαιτεί την τροποποίηση των μέτρων που πρέπει να λαμβάνονται από την αρμόδια Αρχή». Πάει η νομιμότητα. Μπορεί να μην επιτρέπεται. Μπορεί να μην πρέπει μάλλον, όχι να μην επιτρέπεται. Αυτό το ξεκαθαρίσαμε.

Σκοπιμότητα. Ακούσαμε -και θέλουμε μια υπεύθυνη απάντηση από εσάς- ότι θα πληγούν οι εξαγωγές της φέτας. Όλοι δεν το θέλουμε αυτό. Να το ξεκαθαρίσω. Αναζήτησα κάποια πιστοποιητικά εξαγωγής της φέτας κτηνιατρικά. Κτηνιατρικά υγειονομικά πιστοποιητικά για εξαγωγή γαλακτοκομικών προϊόντων, συγκεκριμένα για τον Καναδά. Εάν υπήρχε πρόβλημα, δεν έπρεπε να το αναφέρουν αυτά τα πιστοποιητικά; Στη δεύτερη σελίδα κάνουν λόγο μόνο για δύο ασθένειες. Προσοχή, για δύο ασθένειες λένε. Θα τα προσκομίσω. Ο αφθώδης πυρετός και η πανώλη των βοοειδών. Τα επίσημα πιστοποιητικά εξαγωγής γαλακτοκομικών προϊόντων.

Έχετε ως Κυβέρνηση ένα εναλλακτικό σχέδιο; Το παρουσιάσατε στην Ευρωπαϊκή Επιτροπή για έγκριση να δείτε τις αντιδράσεις από τρίτες χώρες; από την Ευρωπαϊκή Ένωση; Υπάρχει εναλλακτικό σχέδιο; Θα τα προσκομίσω.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κύριος Υπουργός έχει τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριε Κόκκαλη, η ευλογιά των αιγοπροβάτων είναι ένα νόσημα υποχρεωτικής δήλωσης και συνδέεται με υψηλή νοσηρότητα και θνησιμότητα και είναι δύσκολο να εκριζωθεί, καθόσον ο ιός είναι ανθεκτικός και επιβιώνει στο περιβάλλον, μέχρι έξι μήνες. Γι’ αυτό και από τον Αύγουστο του 2024 που εντοπίστηκε το πρώτο κρούσμα στον Έβρο, παρά τις υπεράνθρωπες προσπάθειες των κτηνιάτρων, έχουμε συνεχείς εξάρσεις και υφέσεις. Ό,τι γίνεται από την πρώτη στιγμή για την αντιμετώπιση των επιζωωτιών, γίνεται σε απόλυτη συνεργασία με την Ευρωπαϊκή Επιτροπή και τον Κανονισμό 687 του 2020 και όλα τα μέτρα που εφαρμόστηκαν και εφαρμόζονται, εφαρμόζονται από κοινού. Ο εμβολιασμός αποτελεί την έσχατη λύση, κύριε Κόκκαλη.

 Αναφέρεστε στην έκθεση των εμπειρογνωμόνων της Ευρωπαϊκής Επιτροπής, που πραγματοποίησαν επιτόπια έρευνα στη χώρα μας τον Μάιο. Στις 25 Μαΐου, μια και αναφερθήκατε, ελήφθη επιστολή από την Ευρωπαϊκή Επιτροπή και τον Διευθυντή της DG SANTE τον κ. Φανγκότεμ, ο οποίος ζητά, μετά από τα αποτελέσματα ελέγχου της DG SANTE και της EU-VET από την Ελλάδα, να καταρτίσει συνοπτικό βραχυπρόθεσμο και μεσοπρόθεσμο σχέδιο δράσης μέτρων για την αποτελεσματική ανάσχεση της νόσου και την πρόληψη της επανεμφάνισης της ευλογιάς, συμπεριλαμβανομένων τουλάχιστον των διαγνωστικών εξετάσεων πριν τη μετακίνηση και ενός σχεδίου εμβολιασμού.

Προσθέτει δε η Ευρωπαϊκή Επιτροπή, κύριε Κόκκαλη, ότι ορισμένα από τα μέτρα που θα θεσπιστούν σε επίπεδο Ευρωπαϊκής Ένωσης -ακούστε με καλά, επαναλαμβάνω, αυτό το λέει η Ευρωπαϊκή Επιτροπή, δεν το λέμε εμείς- πρώτον, υποχρεωτική δοκιμή πριν την μετακίνηση όλων των ευπαθών ζώων. Δεύτερον, απαγορεύσεις ή περιορισμούς στις μετακινήσεις ορισμένων γαλακτοκομικών προϊόντων. Η Ευρωπαϊκή Επιτροπή το λέει. Τρίτον, πρόσθετους περιορισμούς σε ζώα και προϊόντα που προέρχονται από ολόκληρη την επικράτεια της Ελλάδος και προορίζονται για άλλα κράτη μέλη και τρίτες χώρες. Πώς σας ακούγεται, κύριε Κόκκαλη; Τα λέει η Ευρωπαϊκή Επιτροπή, δεν τα λέμε εμείς.

(Στο σημείο αυτό χτυπάει το κουδούνι λήξεως του χρόνου ομιλίας του κυρίου Υπουργού)

Στις 5 Ιουνίου, λοιπόν -είχαν βάλει όριο τις 2 Ιουνίου- η Γενική Διεύθυνση Κτηνιατρικής του ΥΠΑΑΤ απαντά στην DG SANTE με αυστηροποίηση των μέτρων, όπου μεταξύ άλλων λέει: «Προτείνουμε εμείς: Πρώτον, καθολική απαγόρευση των μετακινήσεων των αιγοπροβάτων εντός των ζωνών προστασίας επιτήρησης και περαιτέρω απαγορευμένων ζωνών για είκοσι μία ημέρες. Δεύτερον, στις ζώνες προστασίας και επιτήρησης τα ζώα που προορίζονται για σφαγή θα υποβάλλονται υποχρεωτικά σε κλινική και εργαστηριακή εξέταση με PCR από το σάλιο σαράντα οκτώ ώρες πριν τη μετακίνηση. Τρίτον, απαγορεύεται η ανασύσταση εκτροφών. Και τέταρτον, επιστράτευση της Αστυνομίας για εντατικοποίηση των ελέγχων».

Κύριε συνάδελφε, από την ίδια περιοχή καταγόμαστε. Ο εμβολιασμός, δεν θα κουραστώ να το λέω, εφαρμόζεται σε τρίτες χώρες. Εφαρμόζεται στην Τουρκία, εφαρμόζεται στο Μαρόκο, εφαρμόζεται στην Ινδία, εφαρμόζεται στην Κίνα και σε άλλες τρίτες χώρες, στις οποίες χώρες ενδημεί η ευλογιά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ. Έχετε και δευτερολογία.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Συγγνώμη, κύριε Πρόεδρε, αλλά θα ζητήσω λίγο χρόνο ακόμα, γιατί το θέμα είναι πολύ σοβαρό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πείτε τα στη δευτερολογία.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Το ξέρω, κύριε Πρόεδρε, αλλά είναι και άλλα στη δευτερολογία.

Εντούτοις, παρά τον εμβολιασμό, όλες αυτές οι χώρες δεν απαλλάσσονται από την υποχρεωτική θανάτωση των εκτροφών και αφετέρου η νόσος παραμένει ενδημική.

Στις χώρες της Ευρωπαϊκής Ένωσης -και το τονίζω, αγαπητέ συνάδελφε, γιατί πιστεύω ότι μας ακούν και κτηνοτρόφοι- δεν εφαρμόστηκε εμβολιασμός και δεν υπάρχει εγκεκριμένο εμβόλιο από την Ευρωπαϊκή Ένωση. Ούτε η Ισπανία εμβολίασε, ούτε η Βουλγαρία εμβολιάζει, όπως ψευδώς διαδίδεται από ανεύθυνους. Οι λόγοι για τους οποίους δεν έχει επιλεγεί η τακτική του εμβολιασμού από τους κτηνιάτρους του ΥΠΑΑΤ και την ομάδα των ειδικών επιστημόνων, με τους οποίους συνεργάζονται, είναι οι παρακάτω:

Τα υπάρχοντα εμβόλια, υπάρχει τουρκικό εμβόλιο, υπάρχει οργανικό εμβόλιο. Είναι αμφιβόλου ποιότητας και αποτελεσματικότητας. Σαφής απόδειξη ότι σε αυτές τις χώρες δεν έχει λείψει η ευλογιά. Η Τουρκία έχει ευλογιά; Έχει. Εμβολιάζει; Εμβολιάζει. Θανατώνει; Θανατώνει, κύριε Κόκκαλη, και συνεχίζει να έχει ευλογιά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, έχετε φτάσει έξι λεπτά.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Τελειώνω, είναι σοβαρό το θέμα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όλα σοβαρά είναι τα θέματα.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Το ίδιο ισχύει και για τα υπόλοιπα κράτη. Υπάρχει ο κίνδυνος ο εμβολιακός ιός να αποκτήσει λοιμογόνο δράση και να μεταδοθεί στα υπόλοιπα ζώα και τα διαθέσιμα εμβόλια για την ευλογιά δεν είναι θετικά. Τι σημαίνει αυτό, αγαπητέ συνάδελφε; Σημαίνει ότι όταν πάρουμε δείγμα από ένα ζώο και βρεθεί θετικό, δεν μπορούμε να διακρίνουμε εάν το ζώο αυτό έχει νοσήσει ή αν αυτό το ζώο έχει εμβολιαστεί και ακολουθείται η ίδια οδός, η θανάτωση. Καταλαβαίνετε πόσο επικίνδυνο είναι αυτό;

Μιλήσατε για επείγοντα εμβολιασμό στο άρθρο 69 του Κανονισμού του Ευρωπαϊκού Κοινοβουλίου. Επείγον εμβολιασμός έγινε, αλλά πού έγινε; Έγινε στο εμβόλιο με την οζώδη δερματίτιδα. Έγινε στη Γαλλία. Έγινε στην Ελλάδα. Γιατί, όμως, έγινε; Γιατί ήταν συγκεκριμένο το εμβόλιο κι εκεί μπορούσαμε να διαχωρίσουμε αν το ζώο νόσησε ή αν το ζώο εμβολιάστηκε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, ολοκληρώστε. Μιλάτε επτά λεπτά.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Τελειώνω, κύριε Πρόεδρε.

Επιπλέον, η Ευρωπαϊκή Επιτροπή μιλά ευθέως για κυρώσεις σε ελληνικά προϊόντα ζωικής προέλευσης, όπως είναι το γάλα, το κρέας, το μαλλί σε τρίτες χώρες.

Τέλος, σε περίπτωση εμβολιασμού η χώρα μας δεν θα θεωρείται υγειονομικώς καθαρή και αυτό θα διαρκέσει τουλάχιστον οκτώ με δέκα χρόνια.

Όλα τα παραπάνω, λοιπόν, γίνεται κατανοητό δρουν άκρως αποτρεπτικά για τη λύση του εμβολιασμού. Είμαι σίγουρος ότι κι εσείς στη θέση τη δικιά μου τα ίδια ακριβώς θα κάνετε και θα λέγατε.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ για τον χρόνο. Δεν είναι κάποιο θέμα του Προεδρείου. Έχουν γίνει τόσες συζητήσεις για τον χρόνο των ομιλητών.

Παρακαλώ, κύριε συνάδελφε, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Εγώ στη θέση τη δικιά σας, κύριε Κέλλα, θα είχα φροντίσει να ενημερωθούν, όπως απαιτεί ο Κανονισμός, οι κτηνοτρόφοι και η γαλακτοβιομηχανία για τα θετικά και τα αρνητικά του εμβολιασμού. Αυτό έχει γίνει;

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Βεβαίως. Κατ’ επανάληψη.

**ΒΑΣΙΛΕΙΟΣ ΚΟΚΚΑΛΗΣ:** Μάλιστα. Έχετε πει στους κτηνοτρόφους; Κατ’ αρχήν, εδώ υπάρχει μια αντίφαση. Διαβάσατε ένα έγγραφο της Ευρωπαϊκής Επιτροπής ότι θα έχουμε κυρώσεις στην εξαγωγή.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Η DG SANTE το λέει.

**ΒΑΣΙΛΕΙΟΣ ΚΟΚΚΑΛΗΣ:** Δηλαδή, λίγες μέρες πριν που οι εμπειρογνώμονες της Επιτροπής που λένε ότι η εφαρμογή μιας εκστρατείας εμβολιασμού συνιστάται ανεπιφύλακτα, τουλάχιστον εντός των απαγορευμένων ζωνών, και αυτή η απόφαση θα πρέπει να έχει την υποστήριξη των συνδικάτων και των ενώσεων αγροτών, καθώς και της γαλακτοβιομηχανίας, ψέματα λένε;

Δεύτερον, τα κάνατε χειρότερα τώρα. Ήλπιζα ότι θα ξεκαθαρίσετε. Είπατε ότι η Ευρώπη δεν έχει εμβόλια; Σωστά;

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Εγκεκριμένα.

**ΒΑΣΙΛΕΙΟΣ ΚΟΚΚΑΛΗΣ:** Ο Επίτροπος Χάνσεν σε απάντηση ερώτησης του κ. Αρβανίτη, αλλά και πρόσφατη του κ. Αρναούτογλου λέει. Την έχετε υπόψη την απάντηση; «Η ενωσιακή τράπεζα εμβολίων…» -εγώ καταλαβαίνω ότι είναι ευρωπαϊκή- «…κατά της ευλογιάς των αιγοπροβάτων μπορεί να αποστείλει έως και πεντακόσιες χιλιάδες δόσεις εμβολίων δωρεάν». Λέτε ότι δεν έχει η Ευρωπαϊκή Ένωση κι εδώ λέει ότι σας στέλνουμε και πεντακόσιες χιλιάδες δωρεάν;

Τρίτο. Αυτό δεν είναι επιχείρημα ότι άλλες χώρες δεν έχουν εμβολιάσει. Ξέρετε γιατί; Απλή λογική. Δεν έχουν τα ίδια χάλια με εμάς. Τέτοιο χάλι μόνο η χώρα μας. Θα σας πω γιατί. Από την 1 Ιανουαρίου του 2025 ως τέλη Αυγούστου η Ελλάδα είχε πεντακόσια πενήντα πέντε κρούσματα. Τέλη Αυγούστου. Δεν βάζω τον Σεπτέμβριο. Η Βουλγαρία είχε εκατόν σαράντα τέσσερα. Η Ρουμανία είκοσι ένα και την τελευταία βδομάδα μηδέν. Εάν δεν είναι έτσι πείτε μου.

Ποια χώρα επιβάλλονταν να κάνει ή να σκεφτεί τον επείγοντα κατά τόπο -και πάλι με τα θετικά και τα αρνητικά να εξηγηθούν- εμβολιασμό; Δεν είναι επιχείρημα ότι άλλη χώρα δεν έχει κάνει εμβολιασμό. Δεν υπήρχε λόγος με ογδόντα κρούσματα. Εμείς έχουμε πεντακόσια πενήντα πέντε. Εμείς έχουμε τις περισσότερες θανατώσεις των ζώων. Αυτή δεν είναι η αλήθεια; Έχει η Ρουμανία περισσότερα; Έχει η Βουλγαρία; Σ’ εμάς καταστρέφονται οι κτηνοτρόφοι.

Εσείς έχετε ένα σχέδιο β΄; Και επιπλέον, επαναλαμβάνω, δεν είμαστε ειδικοί ούτε θέλουμε να παραστήσουμε τους ειδικούς. Εγώ δέχομαι και ακούω που λέτε «κυρώσεις». Αλλά πρέπει να ξεκαθαρίσει. Άλλο λέει το έγγραφο των εμπειρογνωμόνων ότι συνιστάται, με τη σύμφωνη γνώμη κτηνοτρόφων και γαλακτοβιομηχανιών. Να εξηγήσετε στον αγροτικό κόσμο, όπως και στη γαλακτοβιομηχανία ποια είναι τα θετικά και ποια τα αρνητικά. Διαφορετικά δεν θα υπάρχει λόγος σε λίγους μήνες να μιλάμε για πιθανές κυρώσεις στην εξαγωγή φέτας, γιατί δεν θα έχουμε γάλα. Ξεκάθαρα, κύριε Υπουργέ. Όλοι στην ίδια κατεύθυνση προσπαθούμε. Αλλά όλοι οι κτηνοτρόφοι λένε «θέλουμε εμβόλιο». Δεν πρέπει να τους ενημερώσετε; Τα θετικά είναι αυτά τα πέντε, τα αρνητικά είναι αυτά τα δύο.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε Κόκκαλη, κατ’ αρχάς ο επίτροπος Hansen δεν είναι ο αρμόδιος για τον εμβολιασμό των ζώων. Ο αρμόδιος επίτροπος για την υγεία των ζώων είναι ο Ούγγρος Várhelyi, τον οποίο συνάντησα στις 25 Μαΐου προσωπικά στις Βρυξέλλες και είχαμε συζήτηση επί μία ώρα, αυτός με το επιτελείο του, με τρεις, τέσσερις συνεργάτες του και εγώ με τους υπηρεσιακούς, με τη Γενική Διεύθυνση Κτηνιατρικής.

Ζήτησε δύο πράγματα. Πρώτον, να έρθουν στην Ελλάδα, να κάνουν έλεγχο σε σφαγεία, στον τρόπο λειτουργίας κ.λπ.. Ζητούσαν να έρθουν στις αρχές Ιουνίου, συμφωνήσαμε να έρθουν τέλος Σεπτεμβρίου και θα έρθουν 1η Οκτωβρίου αν δεν κάνω λάθος. Και το δεύτερο που ζήτησε ήταν το εμβόλιο. Ζήτησε να κάνουμε εμβόλιο. Του είπα λοιπόν, να κάνουμε εμβόλιο, κύριε επίτροπε. Ποιο εμβόλιο θα κάνουμε; Κοιτούσε τους συνεργάτες του. Έχει εφαρμοστεί πουθενά σε άλλη ευρωπαϊκή χώρα εμβόλιο; Όχι. Πώς θα δράσει το εμβόλιο αυτό, κύριε επίτροπε, στα ζώα, τα ελληνικά; Δεν ήξερε. Δεν είχε απάντηση, όχι δεν ήξερε. Ωραία, μου λέει, το αφήνουμε το εμβόλιο, αλλά πάρτε αυστηρά μέτρα.

Όσον αφορά το αν έχουμε ενημερώσει τους κτηνοτρόφους ή όχι που λέτε, ξέρετε πάρα πολύ καλά πως έχουν γίνει τουλάχιστον τρεις συσκέψεις στη Λάρισα, δύο στη Λάρισα, μία στην Ελασσόνα -σε κάποιες από αυτές ήσασταν κι εσείς, σε κάποιες δεν ήσασταν-, όπου αναλύθηκε διεξοδικά, ειδικότερα στην Ελασσόνα -όχι από μένα, εγώ δεν είμαι κτηνίατρος, δεν είμαι ειδικός- από τους ειδικούς κτηνιάτρους, τους καθηγητές του Αριστοτελείου Πανεπιστημίου Θεσσαλονίκης ακριβώς τι συμβαίνει και γιατί «όχι» στο εμβόλιο. Και στο τέλος της τετράωρης σύσκεψης, κύριε Κόκκαλη -είμαι σίγουρος ότι τα μάθατε και εσείς- σηκώνονταν ένας, ένας οι κτηνοτρόφοι και έλεγαν «αν τα ξέραμε αυτά νωρίτερα, δεν θα μιλούσαμε για εμβόλιο».

**ΒΑΣΙΛΕΙΟΣ ΚΟΚΚΑΛΗΣ:** Προχτές χίλια άτομα ήταν υπέρ του εμβολίου.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Στα χίλια άτομα ήταν κανένας κτηνίατρος; Όλες οι διεπαγγελματικές και φέτας κ.λπ., είναι εναντίον του εμβολίου. Υπήρχε κάποιος κτηνίατρος προχθές –χίλιοι δεν ήταν, αλλά εν πάση περιπτώσει οι υπερβολές είναι μέσα στο πρόγραμμα- που να βγει να το υποστηρίξει; Μου είπαν κι εμένα ότι κάποιοι κτηνίατροι στηρίζουν το εμβόλιο και τους είπα φέρτε τους απόψε στο Υπουργείο να μας τα εξηγήσουν και να πειστούμε κι εμείς. Αν τους είδατε εσείς, τους είδα και εγώ. Τους ξαναπήρα και μου λένε θέλουν να στείλουν υπόμνημα, δεν έρχονται. Να στείλουν υπόμνημα. Αν το πήρατε εσείς το υπόμνημα, το πήρα κι εγώ. Αυτή είναι η αλήθεια. Το τι βγαίνει και λέει ο καθένας ανεύθυνος… Φέρτε μας έναν υπεύθυνο, να έρθει να μας το εξηγήσει. Έχουμε υπηρεσίες, έχουμε κτηνιάτρους, έχουμε καθηγητές, έχουμε πανεπιστημιακούς, έχουμε διεπαγγελματικές. Όλοι είναι εναντίον. Δεν είναι τυχαίο, κύριε Κόκκαλη, που καμία ευρωπαϊκή χώρα δεν επιλέγει τον εμβολιασμό για την αντιμετώπιση της ευλογιάς. Και άλλες μέθοδοι όπως το PCR με το σάλιο, από μόνες τους δεν είναι αποτελεσματικές.

Όπως μας είπαν και οι Ισπανοί στους οποίους απευθυνθήκαμε, που είναι το εργαστήριο στην Ισπανία για την περίοδο 2022-2023 που θέσαμε το ερώτημα της αποκλειστικής χρήσης ως μεθόδου διάγνωσης της νόσου, λάβαμε την απάντηση ότι αυτή από μόνη της δεν αποτελεί εργαστηριακή μέθοδο επιβεβαίωσης της λοίμωξης της ευλογιάς και ότι η συγκεκριμένη μέθοδος εφαρμόστηκε στην Ισπανία ως μέθοδος επιδημιολογικής επιτήρησης και όχι ως μέθοδος επιβεβαίωσης της νόσου. Αυτό σημαίνει τι; Ότι για να γίνει θανάτωση των ζώων, πρέπει να πάρουμε δείγμα στο εργαστήριο, θετικό από τις δερματικές αλλοιώσεις. Τα κράτη-μέλη της Ένωσης, μεταξύ των οποίων και εμείς, εφαρμόζουν τον Κανονισμό 687/2020 και τη σχετική εθνική τους νομοθεσία για το σχέδιο έκτακτης αντιμετώπισης. Παράλληλα, στη χώρα μας εκδίδονται διαρκώς εγκύκλιοι με ενημερώσεις, οδηγίες για τις μετακινήσεις των ζώων, λόγω της επιζωοτίας. Ταυτόχρονα, με τα ενωσιακά, λάβαμε και εθνικά μέτρα, παρακολουθώντας στενά την πορεία της νόσου.

Με απόφαση και πρωτοβουλία του Υπουργού Αγροτικής Ανάπτυξης, κ. Τσιάρα τον Ιούλιο ελήφθη δέσμη επτά μέτρων για την αντιμετώπιση της ευλογιάς των αιγοπροβάτων και μεταξύ αυτών ήταν και η σύσταση ειδικής επιτροπής task force για την επιτροπή για τη διαχείριση της ευλογιάς, η οποία στην τελευταία της συνεδρίαση πρότεινε να υιοθετηθεί η μέθοδος ανίχνευσης με την τεχνική του PCR, οι αρμόδιες υπηρεσίες του ΥΠΑΑΤ σε συνεργασία με τις περιφέρειες να προβούν σε καταγραφή και σφράγιση των ζωοτροφών, που εντοπίζονται σε μολυσμένες περιοχές, να οργανώνονται εκπαιδευτικά σεμινάρια για τους κτηνοτρόφους σε κάθε περιφέρεια της χώρας και να αυστηροποιηθεί το νομοθετικό πλαίσιο που αφορά τις κυρώσεις και την εντατικοποίηση της αστυνόμευσης, προκειμένου να αποφευχθούν παράνομες μεταφορές ζώων και παράνομη βόσκηση.

Και τέλος, πρέπει η θανάτωση των ζώων στις μολυσμένες εκτροφές να πραγματοποιείται ει δυνατόν εντός 48 ωρών. Και σήμερα, όπως πολύ καλά είπατε, προ ολίγου ολοκληρώθηκε η σύσκεψη που συγκάλεσε ο Υπουργός στο Υπουργείο με όλους τους περιφερειάρχες και αντιπεριφερειάρχες της χώρας και ελήφθη η απόφαση ομόφωνα για το επόμενο δεκαήμερο συστράτευσης όλων των κτηνιάτρων του Υπουργείου για τον έλεγχο και την εφαρμογή των μέτρων, τη δημιουργία σταθμών απολύμανσης σε κομβικά σημεία του οδικού δικτύου καθ’ υπόδειξη των περιφερειαρχών για να χρησιμοποιείται πιστοποιητικό απολύμανσης των οχημάτων συλλογής γάλακτος, μεταφοράς ζωοτροφών και ζώων και να επανεξεταστεί η κατάσταση μέσα σε δέκα μέρες.

Κύριε Κόκκαλη, τα μέτρα τα οποία εφαρμόζουμε είναι σε συνεργασία με τους ειδικούς επιστήμονες. Δεν είναι κομματικό το θέμα. Πρόκειται για την κτηνοτροφία μας. Πρόκειται για τον πρωτογενή τομέα. Πρόκειται για την προβατοτροφία μας, που είναι κυρίως γαλακτοτροφία, παραγωγή γάλακτος και για τα προϊόντα μας, τα οποία παράγουμε και τα οποία εξάγουμε σε πολύ μεγάλο βαθμό στο εξωτερικό.

Επιδεικνύοντας ατομική και συλλογική ευθύνη, είμαι σίγουρος ότι θα καταφέρουμε να εκριζώσουμε την ευλογιά, όπως ακριβώς το κάναμε και με την πανώλη.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πέμπτη με αριθμό 1306/4-9-2025 επίκαιρη ερώτηση δεύτερου κύκλου της Βουλευτού Κοζάνης της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κυρίας Καλλιόπης Βέττα προς τoν Υπουργό Αγροτικής Ανάπτυξης και Τροφίμων με θέμα: «Απροστάτευτοι οι κτηνοτρόφοι της Δυτικής Μακεδονίας από την εξάπλωση της ευλογιάς».

Ελάτε, κυρία Βέττα.

**ΚΑΛΛΙΟΠΗ ΒΕΤΤΑ:** Κύριε Υπουργέ, συνεχίζοντας στο ίδιο θέμα, εγώ θα το θέσω γενικότερα. Διότι αυτό το θέμα της ευλογιάς στα αιγοπρόβατα απασχολεί όλη την Ελλάδα και είναι έντονο. Απασχολεί τους κτηνοτρόφους, περιοχές ολόκληρες που εξαρτώνται από την κτηνοτροφία και πραγματικά εντυπωσιάζομαι με αυτά τα δημοσιεύματα που έβγαλε και σήμερα το Υπουργείο σας, ότι ο κ. Τσιάρας λέει ότι είμαστε σε θετικό δρόμο. Ποιος είναι ο θετικός δρόμος; Ότι έχουν θανατωθεί πάνω από 262 χιλιάδες πρόβατα; Ποιος είναι ο θετικός δρόμος, όταν τον τελευταίο ενάμιση μήνα μόνο έχουμε τόσα κρούσματα όσο όλον τον προηγούμενο χρόνο; Μάλιστα διαβάζω πως τις τελευταίες δέκα μέρες έχουμε πάνω από 66 κρούσματα και μάλιστα σε διαφορετικές περιοχές, όχι μόνο σε αυτές που έχουν προσδιορισθεί μέχρι τώρα.

Είναι εντελώς αποτυχημένη η πολιτική σας, κύριε Υπουργέ, ως προς την εξάλειψη της νόσου. Δεν έχετε κάνει τίποτα. Βλέπουμε ότι έχουμε θανάτωση χιλιάδων ζώων, αποκλεισμό περιοχών, κτηνοτροφικών ζωνών, αναστολή λειτουργίας σφαγείων, διακοπή περισυλλογής γαλακτοκομικών προϊόντων, απαγόρευση μετακινήσεων και αγοραπωλησιών ζώων, ζωοτροφών. Εν ολίγοις η κατάσταση οδηγεί τους κτηνοτρόφους σε εξαθλίωση και σε μεγάλη ανασφάλεια για το μέλλον τους.

Στην περιοχή μου δε, τη Δυτική Μακεδονία, ευτυχώς είναι ελεγχόμενη η κατάσταση. Είναι μια περιοχή που όπως ξέρετε έχει κτηνοτροφική διάσταση μεγάλη και προϊόντα υψηλής ποιότητας. Είναι ελεγχόμενη και χάρη στους κτηνοτρόφους και τις υποστελεχωμένες κτηνιατρικές υπηρεσίες, που δουλεύουν με υπευθυνότητα και επαγρύπνηση.

Ωστόσο, η γεωγραφική εγγύτητα που έχει η περιοχή μου, με άλλες περιοχές που πλήττονται πάρα πολύ, μας δημιουργεί πάρα πολύ μεγάλη ανησυχία. Επίσης, τίθενται ευρύτερα ερωτήματα για την καταγραφή του προβλήματος. Ξέρουμε πόσα κρούσματα υπάρχουν στην Ελλάδα; Μας έχετε ενημερώσει; Δεν μας έχετε πει. Την ενημέρωση επίσης των αγροτών, τις υγειονομικές ζώνες, τις ελλείψεις στον μηχανισμό ελέγχου, τις κτηνιατρικές υπηρεσίες που είναι υποστελεχωμένες, τον τρόπο απόρριψης του γάλακτος. Πού το βάζουν αυτό το γάλα που συλλέγουν; Πού το ρίχνουν άραγε οι αγρότες;

Θέσαμε ερωτήματα για τις αποζημιώσεις, την καταστροφή των ζωοτροφών και των ζημιών, τον υποχρεωτικό σταβλισμό, που λέτε, την ώρα που δεν υπάρχουν διαθέσιμες ελεγμένες ζωοτροφές και μάλιστα απαγορεύεται και τη μεταφορά ζωοτροφών. Πώς θα ταΐσουν αυτά τα ζώα όταν έχουν κοπάδια, τα οποία ήταν ελεύθερα και αναγκάζονται τώρα να τα σταβλίσουν και δεν έχουν προνοήσει -εννοείται- για τόσο μεγάλη ποσότητα ζωοτροφών;

Επίσης, θα ήθελα συγκεκριμένη απάντηση για τη θανάτωση των ζώων, γιατί λέγεται -να μου το πείτε εσείς, αν αληθεύει- ότι θανατώνονται στις δεκαεπτά μέρες και όχι σε δύο μέρες, όπως πρέπει.

Επίσης, η μεγάλη πλειοψηφία των κτηνοτρόφων δεν έχουν προμηθευτεί ακόμη τα έξοδα για την απολύμανση και τα εντομοκτόνα. Το λέτε και σήμερα στη σύσκεψη που κάνατε, αλλά δεν τα έχουν πάρει. Αναφορικά με την οικονομική στήριξη δε τα μέτρα που έχει ανακοινώσει η Κυβέρνηση θεωρούνται ελλιπέστατα. Δεν έχετε αξιοποιήσει τα διαθέσιμα ενωσιακά εργαλεία για τη στήριξη του κλάδου.

Και, βέβαια, εμείς έχουμε και ένα άλλο πρόβλημα με τις λιγνιτικές περιοχές εννοώ, που γίνεται η απολιγνιτοποίηση και ξέρετε τι αποτελέσματα αρνητικά έχει σε όλους τους δείκτες.

Λέτε ότι είναι αποτελεσματικά τα μέτρα. Δεν έχει σημασία τι λέτε εσείς ή τι λέω εγώ. Οι κτηνοτρόφοι τι λένε έχει σημασία και εγώ μιλάω μαζί τους. Και πραγματικά τα βρίσκουν ελλιπέστατα τα μέτρα.

Σας ρωτάω, λοιπόν, ξανά συγκεκριμένα. Σε ποιο βαθμό έχει προχωρήσει η διαδικασία ιχνηλάτησης; Να ξέρουμε το πρόβλημα. Εγώ αμφιβάλω αν ξέρετε και πόσα ζώα έχουμε στην Ελλάδα. Νομίζω ότι δεν το ξέρετε. Αν το ξέρετε, να μας πείτε συνολικά. Να μας πείτε τι γίνεται με την καταγραφή των κρουσμάτων, τη θανάτωση των ζώων, όπως σας είπα. Τι συμβαίνει με τον εμβολιασμό θα το πούμε και στη δευτερολογία. Είπατε κάποια πράγματα.

Τι γίνεται με τις ελλείψεις στο διοικητικό και κτηνιατρικό τομέα; Πόσους κτηνιάτρους, αλήθεια, έχουμε; Ξέρω ότι στη Δυτική Μακεδονία έχουμε μόνο είκοσι.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Στην Περιφέρεια;

**ΚΑΛΛΙΟΠΗ ΒΕΤΤΑ:** Η Περιφέρεια έχει είκοσι. Στην Ελλάδα, γιατί βάζετε τους κτηνιάτρους -και σωστά- μπροστά. Πόσους έχουμε; Γιατί καθυστερούν οι πληρωμές στις ζωοτροφές; Οι αγρότες, οι κτηνοτρόφοι δεν έχουν πάρει από πέρυσι τα χρήματα, δεν τα έχουν πάρει.

Λοιπόν, να μας αναφέρετε, επίσης, ποιες ενέργειες κάνετε για την άμεση και ουσιαστική ενίσχυση των κτηνοτρόφων, δεδομένης και της διαθεσιμότητας των ευρωπαϊκών μηχανισμών για να καλύψουν αυτές τις εθνικές απαιτήσεις.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Κέλλα, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κυρία Βέττα, θέσατε πολλά ερωτήματα μαζί. Τώρα θα σας απαντήσω στα γρήγορα. Ρωτήσατε γιατί αργεί η θανάτωση των ζώων. Κοιτάξτε. Η θανάτωση των ζώων μέσα σε σαράντα οκτώ ώρες θα έπρεπε ιδανικά να γίνεται. Σε ορισμένες περιοχές, στις οποίες έχουμε πολλά κρούσματα, καθυστερεί πραγματικά κάποιες μέρες.

Εσείς τώρα στην περιοχή την δικιά σας, Δυτική Μακεδονία αν δεν κάνω λάθος, είστε τυχερή, ένα κρούσμα είχαμε στη Φλώρινα και δόξα τω θεώ τελείωσε με αυτό το κρούσμα με την άμεση παρέμβαση και την πολύ μεγάλη βοήθεια των κτηνιάτρων του νομού Φλωρίνης. Και στην Κοζάνη είχαμε ένα κρούσμα σε μία εκτροφή. Επομένως, εκεί δεν έχουμε τέτοια θέματα.

Τώρα οι κτηνίατροι της Περιφέρειας δεν υπάγονται στο Υπουργείο Αγροτικής Ανάπτυξης. Οι κτηνίατροι της Περιφέρειας υπάγονται στο Υπουργείο Εσωτερικών. Εάν, λοιπόν, η Περιφέρεια Δυτικής Μακεδονίας έχει ελλείψεις θα πρέπει να ζητήσει ο Περιφερειάρχης θέσεις από το Υπουργείο Εσωτερικών. Μην τους εμπλέκεται με τους κτηνιάτρους του Υπουργείου Αγροτικής Ανάπτυξης. Δεν βάζουμε εμείς τους κτηνιάτρους στην Περιφέρεια. Οι ΔΑΟΚ είναι στο Υπουργείο Εσωτερικών.

Τώρα γιατί καθυστερούν οι ζωοτροφές; Η ενίσχυση που βγάλαμε και τις ζωοτροφές, πρέπει να σας πω ότι η ΚΥΑ έχει βγει εδώ και ένα μήνα και ότι είναι προς πληρωμή τα διαθέσιμα χρήματα, τα 63 εκατομμύρια ευρώ είναι στο ταμείο και περιμένουν την πληρωμή. Γνωρίζετε πολύ καλά ότι υπάρχουν καθυστερήσεις, γιατί θα πληρωθούν από τον ΟΠΕΚΕΠΕ. Πιστεύω, όμως, ότι θα τελειώσουμε σύντομα και με αυτό.

Τώρα τα προβλήματα, που αντιμετωπίζουν οι κτηνοτρόφοι μας λόγω των ζωονόσων, είναι γνωστά και ως Κυβέρνηση από την πρώτη στιγμή είμαστε δίπλα τους για να τους στηρίξουμε.

Κυρία Βέττα, θα πρέπει να σας πω ότι το πρώτο κρούσμα πανώλης εμφανίστηκε 11 Ιουλίου και τέλη Σεπτεμβρίου του ’24 είχαμε τελειώσει με την πανώλη και όχι μόνο είχαμε τελειώσει, αλλά πήραμε και τα εύσημα από την Ευρωπαϊκή Επιτροπή και ο τρόπος που την αντιμετωπίσαμε θεωρείται πρότυπο για την πιθανή αντιμετώπιση στο μέλλον στα υπόλοιπα ευρωπαϊκά κράτη.

Τώρα όσον αφορά την ευλογιά πρέπει να σας πω ότι τέλος Φεβρουαρίου του ’25, Μάρτιο, Απρίλιο μέχρι 15 Απριλίου, που είχαμε αυστηρά τα μέτρα είχαμε μηδέν κρούσματα. Πρέπει να σας πω ότι μετά τις 15 Απριλίου, που χαλάρωσαν τα μέτρα ενόψει των εορτών του Πάσχα και στη συνέχεια ακολούθησε η κουρά των προβάτων και στη συνέχεια οι μετακινήσεις αρσενικών για βελτίωση από εκεί αρχίσαμε να έχουμε αύξηση κρουσμάτων και βεβαίως η μη τήρηση των μέτρων βιοασφάλειας. Ο ιός, δυστυχώς, της ευλογιάς ζει στο περιβάλλον μέχρι έξι μήνες. Χρησιμοποιούνται σε πολλές περιπτώσεις τα ίδια αυτοκίνητα από στάβλο σε στάβλο και είχαμε και διακινήσεις ζώων, όπως σας είπα. Ευτυχώς, σε εσάς στη Δυτική Μακεδονία ήταν ελάχιστα τα κρούσματα έως καθόλου.

Ως προς το ερώτημα τώρα για την καταγραφή των ζώων που υπάρχουν στις εκτροφές σας λέω ότι στο πλαίσιο του εθνικού σχεδίου αντιμετώπισης έκτακτης ανάγκης κατά τη διαδικασία θανάτωσης μιας εκτροφής, που είναι θετική, αυτή διενεργείται παρουσία του κτηνιάτρου του Υπουργείου Αγροτικής Ανάπτυξης ή της ΔΑΟΚ, όπως γίνεται και ακριβής καταμέτρηση των ζώων που θανατώνονται, το φύλο και η ηλικία τους. Όλα τα ανωτέρω στοιχεία τα στέλνει στη συνέχεια η ΔΑΟΚ στο Υπουργείο Αγροτικής Ανάπτυξης όπου γίνεται μετά η αποζημίωση των κτηνοτρόφων που χάνουν τα ζώα.

Ρωτάτε τώρα ποια μέτρα λάβαμε για την ευλογιά. Από την πρώτη στιγμή που εμφανίστηκε το πρώτο κρούσμα στον Έβρο, κατά μήκος της παραμεθορίου περιοχής είχαμε τα τέσσερα πρώτα κρούσματα, αντιμετωπίσαμε την ευλογιά σε συνεργασία απόλυτη με την Ευρωπαϊκή Επιτροπή, όπως προείπα και στην προηγούμενη ερώτηση, ό,τι ακριβώς προβλέπεται από τον Ευρωπαϊκό Κανονισμό 687/2020. Επιβεβαίωση των εστιών, άμεση θανάτωση, υγειονομική ταφή των ζώων και απολύμανση των εγκαταστάσεων, ορισμός ζωνών προστασίας επιτήρησης και περαιτέρω απαγορευμένης ζώνης και οι κτηνίατροι πραγματοποιούν επισκέψεις στο σύνολο των εκμεταλλεύσεων με προτεραιότητα, βεβαίως, σε αυτές που είναι στη ζώνη προστασίας, απογραφή του ζωικού κεφαλαίου, κλινική εξέταση όλων των ζώων, πρόβατα και αίγες και συλλογή δειγμάτων για εργαστηριακή εξέταση αν απαιτείται και τήρηση των μέτρων βιοασφάλειας, βιοπροφύλαξης στις εκτροφές.

Παράλληλα με τα παραπάνω μέτρα ελήφθησαν κάποια αυστηρότερα με την απόφαση του κ. Τσιάρα, του Υπουργού, τον Ιούλιο του ’25, που μας πέρασε, με μια δέσμη άμεσων επτά μέτρων και με τη συνδρομή της Ελληνικής Αστυνομίας, ώστε να αποφευχθούν οι παράνομες μετακινήσεις. Και βεβαίως όσοι αποκρύπτουν ή δηλώνουν καθυστερημένα τα κρούσματα που έχουν θα έχουν και διοικητικές, αλλά και ποινικές ευθύνες.

Τώρα στη δευτερολογία μου, κυρία Βέττα, θα σας απαντήσω για την ενίσχυση των κτηνοτρόφων και την στελέχωση των κτηνιατρικών υπηρεσιών.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ορίστε, κυρία Βέττα, έχετε τον λόγο.

**ΚΑΛΛΙΟΠΗ ΒΕΤΤΑ:** Κύριε Υπουργέ, δεν μας δώσατε πολύ συγκεκριμένες απαντήσεις. Νομίζω δεν μας κάνατε σοφότερους ούτε εμάς εδώ με τον κ. Κόκκαλη, που είναι, επίσης, για την επόμενη ερώτηση ούτε θεωρώ τους κτηνοτρόφους.

Να δούμε λίγο το ζήτημα του εμβολιασμού σαν συνέχεια και της προηγούμενης ερώτησης. Βγάλατε σχεδόν αναρμόδιο τον κ. Χάνσεν σε ερώτηση που έκανε ο ευρωβουλευτής μας, ο Κώστας ο Αρβανίτης, που είναι Επίτροπος Γεωργίας, δεν είναι κάποιος άσχετος ο κ. Χάνσεν και λέει ότι η ενωσιακή τράπεζα εμβολίου κατά της ευλογιάς των αιγοπροβάτων μπορεί να αποστείλει έως πεντακόσιες χιλιάδες δόσεις. Τι μας λέει αυτό;

Μας λέει ότι υπάρχουν αυτά τα εμβόλια στην ευρωπαϊκή τράπεζα εμβολίων. Αυτό σημαίνει όταν λέει ότι θα δοθούν πεντακόσιες χιλιάδες, ότι μπορούν να σταλούν δωρεάν. Και μάλιστα είπε ότι δεν έχει ληφθεί σχετικό αίτημα μέχρι τώρα. Άρα, υπάρχουν αυτά τα εμβόλια -ξαναλέω- στην ευρωπαϊκή τράπεζα εμβολίων.

Ας πούμε ότι ο κ. Χάνσεν μπορεί να είναι αναρμόδιος. Αυτή η αρμόδια επιτροπή εμπειρογνωμόνων ήρθε το Μάϊο. Λέτε ότι μέχρι τον Απρίλη δεν είχαμε προβλήματα και εσείς ξέρετε ότι έχουμε και το κούρεμα των ζώων και θα έχουμε θέμα, ότι μπορεί δηλαδή να οξυνθεί το πρόβλημα, αλλά δεν πήρατε ιδιαίτερα μέτρα από τον Μάιο. Μάλιστα, κατέγραψε αυτή η επιτροπή την κατάσταση για το ζήτημα της ευλογιάς και τι λέει στην έκθεση; Διαβάζω: «Τα μέτρα που έχουν ληφθεί ως σήμερα δεν είναι επαρκή και αποτελεσματικά». Δηλαδή σας χτύπησε το κουδουνάκι, αλλά δεν το ακούσατε. «Θα πρέπει να ληφθούν περισσότερα και πιο κατάλληλα για τον περιορισμό του ιού». Έτσι είπε η επιτροπή.

Και συνεχίζει καταγράφοντας μια σειρά από ελλείψεις παραγόντων και διάφορα άλλα, όπως η διαρκή παρουσία του ιού, η ισχνή παρουσία κτηνιάτρων -το λέει- τα κενά στη βιοασφάλεια, η πιθανή υποκαταγραφή των κρουσμάτων, η αργοπορημένη εξεύρεση των παθογόνων μηχανισμών και άλλα.

Καταθέτω αυτή την Έκθεση στα Πρακτικά.

(Στο σημείο αυτό η Βουλευτής κ. Καλλιόπη Βέττα καταθέτει για τα Πρακτικά την προαναφερθείσα έκθεση, η οποία βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και το πιο σημαντικό, συνεχίζει ότι συνιστάται ιδιαίτερα ο εμβολιασμός. Δεν είμαι κατάλληλη να μιλήσω για τον εμβολιασμό. Δεν είμαι επιστήμονας πάνω σε αυτό, αλλά οφείλω να ακούω τέτοιες εκθέσεις, κύριε Υπουργέ. Μάλλον εσείς δεν τις ακούτε.

Επίσης ως προς το θέμα το οικονομικό όσο μας επιτρέπει ο χρόνος, την ενίσχυση δηλαδή των αγροτών στα πλαίσια του στρατηγικού σχεδίου της Κοινής Αγροτικής Πολιτικής 2023-2027, «θα μπορούσε να παρασχεθεί στήριξη για επενδύσεις που αποσκοπούν στην αποκατάσταση του γεωργικού δυναμικού μετά από καταστροφικά φαινόμενα». Αυτό μας λέει επίσης ο κ. Χάνσεν. Το διαβάζω από μέσα. Και συνεχίζει: «Εναπόκειται στη διαχειριστική αρχή να διαθέσει χρηματοδότηση και τις εν λόγω παρεμβάσεις».

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Καταθέτω στα Πρακτικά αυτή την απάντηση του κ. Χάνσεν για τις ζωοτροφές, που θα ήθελα να μου πείτε.

(Στο σημείο αυτό η Βουλευτής κ. Καλλιόπη Βέττα καταθέτει για τα Πρακτικά την προαναφερθείσα απάντηση, η οποία βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η επίσημη κυβερνητική απάντηση μέχρι τώρα -να μας το πείτε πάλι- είναι ότι λόγω του σκανδάλου του ΟΠΕΚΕΠΕ υπάρχουν καθυστερήσεις στις πληρωμές, παρά το γεγονός ότι έχει εξαγγελθεί αυτό από τον Απρίλιο. Δηλαδή, κύριε Υπουργέ, τι μας λέτε; Ότι οι αγρότες που δεν φταίνε σε τίποτα για το σύστημα της διαφθοράς, που στήσατε, γιγαντώσατε και καλύψατε εσείς, πέρα δηλαδή από την κλοπή των επιδοτήσεων που δικαιούνται οι νόμιμοι αγρότες, θα καθυστερήσουν οι κτηνοτρόφοι να πάρουν και αυτά που δικαιούνται στην αποζημίωση για αυτές τις ζωοτροφές. Πραγματικά σηκώνουμε τα χέρια ψηλά με αυτή την απάντηση!

Επίσης για το θέμα των κτηνιάτρων, σαφώς ξέρω ότι είναι θέμα του Υπουργείου Εσωτερικών. Όμως εσείς λέτε ότι θα έχετε συστράτευση των κτηνιάτρων. Πόσο δυναμικό έχουμε; Δεν το ξέρετε; Πώς θα τους συστρατεύσετε, αν δεν ξέρετε τον αριθμό; Εγώ ξέρω ότι στη Δυτική Μακεδονία έχουμε μόνο είκοσι και ότι έχουμε έλλειψη, αλλά εσείς που θέλετε να τους βάλετε μπροστά, ξέρετε πόσοι είναι;

Και να πω χαρακτηριστικά -και θα τελειώσω σε λίγο, κύριε Πρόεδρε, ότι γι’ αυτούς τους επιστήμονες που βρίσκονται στην πρώτη γραμμή, που αντιμετωπίζουν αυτή τη νόσο στον αγροτικό τομέα, μόλις την Παρασκευή πήραμε απάντηση από το Υπουργείο Εθνικής Οικονομίας και Οικονομικών. Μια Κυβέρνηση είστε, επτά χρόνια κυβερνάτε.

Στην ερώτηση που είχαμε κάνει οι Βουλευτές του ΣΥΡΙΖΑ μας απάντησαν ότι το ζήτημα της ένταξης του κτηνιάτρου στα βαρέα και ανθυγιεινά θα αξιολογηθεί στο μέλλον για τις επόμενες Κοινές Υπουργικές Αποφάσεις και καμία δέσμευση, καμία αναφορά. Έτσι λοιπόν…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ. Φτάσατε τα πέντε λεπτά.

**ΚΑΛΛΙΟΠΗ ΒΕΤΤΑ:** Τελειώνω, κύριε Πρόεδρε.

Δεν πήραν καμία απάντηση οι κτηνοτρόφοι μέχρι σήμερα. Δεν μας είπατε τίποτα ειδικό για τη Δυτική Μακεδονία, που μπορεί να μην έχει πρόβλημα, αλλά είπαμε ότι έχει εγγύτητα γεωγραφική.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΚΑΛΛΙΟΠΗ ΒΕΤΤΑ:** Και βέβαια στη ΔΕΘ δεν είπατε τίποτα για τον αγροτικό τομέα, κύριε Υπουργέ. Πόσο θωρακισμένος είναι αυτός ο τομέας ή όταν πάμε προς εξαφάνιση τα αιγοπρόβατα; Πρέπει να αναζητήσετε τα διαθέσιμα εργαλεία και να βοηθήσετε ουσιαστικά τους κτηνοτρόφους. Είναι θέμα διασφάλισης του πρωτογενούς τομέα.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Κέλλα, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κυρία Βέττα, δεν κατάλαβα αυτό που είπατε για το Υπουργείο Οικονομικών. Τι απάντηση πήρατε;

**ΚΑΛΛΙΟΠΗ ΒΕΤΤΑ:** Ότι θα αξιολογηθεί το θέμα των βαρέων και ανθυγιεινών.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κυρία Βέττα, έχει βγει ΦΕΚ εδώ και είκοσι μέρες…

**ΚΑΛΛΙΟΠΗ ΒΕΤΤΑ:** Το ξέρω.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Εδώ και είκοσι μέρες έχει βγει ΦΕΚ με το οποίο οι κτηνίατροι παίρνουν το ανθυγιεινό επίδομα, οι κτηνίατροι των περιφερειών, πρώτα των ΔΑΟΚ.

**ΚΑΛΛΙΟΠΗ ΒΕΤΤΑ:** Πρέπει να συνεννοηθείτε μεταξύ σας. Την απάντηση την πήρα την Παρασκευή…

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Εξαρτάται πότε κάνατε την ερώτηση, κυρία Βέττα.

Σας λέω λοιπόν ότι οι κτηνίατροι του Υπουργείου Εσωτερικών των ΔΑΟΚ, παίρνουν το ανθυγιεινό επίδομα με αναδρομική ισχύ από 1η Ιανουαρίου και οι κτηνίατροι επίσης έχουν πάρει και επίδομα μπόνους 2.000 ευρώ για τον τεράστιο αγώνα που κατέβαλαν από πέρυσι το καλοκαίρι για την αντιμετώπιση της ευλογιάς και της πανώλης. Αυτά είναι στοιχειώδη.

**ΚΑΛΛΙΟΠΗ ΒΕΤΤΑ:** Τα είδα.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Όταν λέμε για συστράτευση εννοούμε ότι θα είναι κτηνίατροι και από το Υπουργείο Αγροτικής και των Περιφερειών και των εποπτευόμενων οργανισμών του Υπουργείου, ΕΛΓΑ, ΟΠΕΚΕΠΕ, όλοι διαθέσιμοι. Καταλάβατε;

Τώρα, για να στηρίξουμε την κτηνοτροφία και τους κτηνοτρόφους, εμείς καταβάλαμε υπερδιπλάσιες ενισχύσεις στους κτηνοτρόφους με την ΚΥΑ που εκδώσαμε. Ήδη από την εμφάνιση της ευλογιάς έχουμε ενεργοποιήσει το προβλεπόμενο πλαίσιο που αφορά τις οικονομικές ενισχύσεις και βάσει της Κοινής Υπουργικής Απόφασης περιλαμβάνει αποζημίωση 100% στους εκτροφείς ζώων που υποχρεώνονται να προβούν σε θανάτωση των ζώων τους, κάλυψη του κόστους των ζωοτροφών μολυσμένων προϊόντων, υλικών και εξοπλισμού, δαπάνες για μεταφορά, καθαρισμό, απολύμανση των εκτροφών. Αυτά τα χρήματα για απολυμαντικά εκδίδονται από τις περιφέρειες και θα καταβάλλονται από το Υπουργείο στις περιφέρειες σαν λειτουργικές δαπάνες. Επίσης υπάρχουν και ειδικές ενισχύσεις, όπως σας είπα, για τις λειτουργικές δαπάνες.

Έχουν αποδοθεί στις περιφέρειες μέχρι σήμερα 30 εκατομμύρια ευρώ για θανατωθέντα ζώα και λειτουργικές δαπάνες, ενώ έχουμε αιτηθεί άλλα 20 εκατομμύρια από το Υπουργείο Οικονομικών για να συνεχίσουμε την πληρωμή των θανατωθέντων ζώων. Η διαδικασία των αποζημιώσεων βρίσκεται σε εξέλιξη. Στην παρούσα φάση οι υπηρεσίες της Περιφέρειας Δυτικής Μακεδονίας καταγράφουν και αποστέλλουν στο ΥΠΑΑΤ όλα όσα σχετίζονται με τις αποζημιώσεις όσων επλήγησαν και παράλληλα λόγω αυξημένων εξόδων που έχουν οι κτηνοτρόφοι, λόγω του εγκλεισμού των ζώων, ενεργοποιήσαμε το εργαλείο de minimis και θα χορηγήσουμε ενίσχυση εφάπαξ στους κτηνοτρόφους για ζωοτροφές μέχρι 63 εκατομμύρια ευρώ τα οποία είναι ήδη προς πληρωμή. Έχει βγει το ΦΕΚ, όπως είπα και πριν εδώ και ένα μήνα. Τα ποσά ενίσχυσης είναι σε τρεις κατηγορίες ανάλογα με το χρόνο εγκλεισμού 4, 6 και 14 ευρώ, ανάλογα την περιφερειακή ενότητα της χώρας.

Όπως σας είπα και πριν η στελέχωση των κτηνιάτρων των περιφερειών γίνεται από το Υπουργείο Εσωτερικών. Δεν γίνεται από το ΥΠΑΑΤ. Έχουν εγκριθεί ήδη για τη στελέχωση του ΥΠΑΑΤ και των εποπτευόμενων φορέων για τα έτη 2021-2025 σαράντα τρεις θέσεις μόνιμων κτηνιάτρων και επιπλέον σας είπα ότι δώσαμε 2.000 ευρώ μπόνους στους κτηνιάτρους για τον αγώνα που κάνανε πέρυσι όλο το καλοκαίρι, που ανεστάλησαν οι άδειες, που ήταν επί επταήμερης βάσεως για την καταπολέμηση ευλογιάς και πανώλης.

Και βεβαίως για το ανθυγιεινό επίδομα των κτηνιάτρων των περιφερειών, όπως σας είπα, έχει βγει το ΦΕΚ με αναδρομική ισχύ. Από 1η Ιανουαρίου θα πάρουν τα χρήματά τους.

Κυρία Βέττα, θα τα ξαναπώ. Τα είπα και στον κ. Κόκκαλη πριν. Με όλη μου την καλή διάθεση το θέμα δεν είναι κομματικό. Δεν έχει χρώμα η κτηνοτροφία. Το γάλα είναι άσπρο, είναι για όλους. Ο αγώνας που γίνεται είναι κοινός. Καταλαβαίνω την αγωνία σας να ικανοποιήσετε τους ψηφοφόρους σας. Είναι απόλυτα φυσιολογικό. Είναι εύλογο…

**ΚΑΛΛΙΟΠΗ ΒΕΤΤΑ:** Δεν είναι το θέμα αυτό. Δεν είναι μικροπολιτικό.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Δεν σας λέω κάτι…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Νομίζω ότι τελείωσε η ερώτηση.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Σε καμία χώρα της Ευρωπαϊκής Ένωσης όμως δεν έχει γίνει εμβολιασμός και δεν έχει γίνει…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τα είπαμε αυτά.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):**…γιατί δεν υπάρχει εμβόλιο, γιατί σας λέω ότι …

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τα είπαμε αυτά, κύριε Υπουργέ.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Δεν σας κάνει εντύπωση γιατί εμβολίαζαν στη Ρουμανία; Τα στελέχη δεν είναι αποτελεσματικά. Τα εμβόλια που υπάρχουν δεν είναι αποτελεσματικά και αυτοί που εμβολιάζουν -για να μην καθυστερούμε, είδατε ότι ο Πρόεδρος θέλει να τελειώσει η απάντησή μου- δηλαδή τα κράτη Τουρκία, Μαρόκο, Ισραήλ και ευλογιά έχουν και θανατώνουν. Άρα αυτό δεν σας λέει κάτι; Και είμαι βέβαιος ότι κανένα από αυτά τα κράτη δεν έχει το εμβληματικό προϊόν που έχει η Ελλάδα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δεύτερη με αριθμό 1300/3-9-2025 επίκαιρη ερώτηση πρώτου κύκλου του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τoν Υπουργό Αγροτικής Ανάπτυξης και Τροφίμων με θέμα: «Αγρότες τιμωρούνται επειδή φρόντισαν τα χωράφια τους μετά τις πλημμύρες».

Πιστεύω ότι σε αυτή την ερώτηση θα μείνετε εντός του χρόνου σας.

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Εντός του χρόνου, κύριε Πρόεδρε.

Στο τέλος θα ζητήσουν συγγνώμη, κύριε Κέλλα, και θα σας πουν και ευχαριστώ ή συγχαρητήρια οι κτηνοτρόφοι, ότι είναι όλα τέλεια και με την ενημέρωση που κάνατε στους κτηνοτρόφους. Ειδικά εσείς είστε και δημοφιλής τώρα τελευταία.

Συγγνώμη, έχετε ενσυναίσθηση ότι καταστρέφονται οι άνθρωποι; Προφανώς και δεν έχετε γενικά ως Κυβέρνηση.

Όσο αφορά τον «Daniel» και τα φερτά υλικά, o κ. Αυγενάκης τον Νοέμβριο του 2023 είχε πει για δύο προγράμματα. Το πρώτο για την κάλυψη απώλειας εισοδήματος και το δεύτερο αφορά την κάλυψη απώλειας εισοδήματος σε αγρότες που το χωράφι τους είναι ακατάλληλο για καλλιέργεια, καθώς έχουν επικαθίσει φερτά υλικά.

Τότε λέγατε ως Κυβέρνηση ότι μοναδική προϋπόθεση ήταν -και είναι λογικό αυτό- η δήλωση ενιαίας ενίσχυσης το 2023 και να εντοπιστούν από τον δορυφόρο. Σωστά. Εντωμεταξύ όλοι αυτοί οι άνθρωποι έχουν ελεγχθεί από τον ΕΛΓΑ. Είναι διαπιστωμένες οι ζημιές εκτός από φυτικό κεφάλαιο και με φερτά υλικά. Και ξαφνικά στις 7 Αυγούστου του 2024 ένα εσωτερικό έγγραφο του ΟΠΕΚΕΠΕ στα ΚΥΔ αλλάζει την κατηγορία και λέει να δηλώσουν αυτή την κατηγορία.

Πρώτον, κάποιοι είχαν φροντίσει ήδη να αποκαταστήσουν τις ζημιές και δεύτερον κάποιοι δεν γνώριζαν. Και εδώ ανακύπτουν τα εξής ερωτήματα: Πρώτον, πότε άνοιξε το ΟΣΔΕ το 2024; Στις 15 Ιουλίου. Πότε ήταν το έγγραφο του ΟΠΕΚΕΠΕ στα ΚΥΔ; Ήταν στις 7 Αυγούστου. Όπερ σημαίνει ότι όσοι είχαν προηγηθεί στη δήλωση, δεν το δήλωσαν. Δεύτερον, κάποιοι αγρότες κάνουν μόνοι τους δήλωση, χωρίς τα ΚΥΔ.

Το ΚΥΔ είναι το μέσο για να γνωστοποιούνται στους αγρότες οι αποφάσεις του Υπουργείου; Δεν το κατάλαβα. Γιατί δεν έβγαλε επανειλημμένως δελτία τύπου το Υπουργείο τότε, να πει ότι όσοι έχετε ζημιές από φερτά υλικά είτε έχετε αποκαταστήσει τις ζημιές είτε όχι, θα κάνετε αυτό. Κι αν κάποιο ΚΥΔ δεν πήρε το σχετικό mail;

Αλλά ακόμα και σε αυτό το μέτρο πάλι υπάρχει προχειρότητα και ανικανότητα. Γιατί ενώ λέγατε ότι η μοναδική προϋπόθεση είναι η δήλωση, αίτηση ενίσχυσης το 2023 και ο εντοπισμός από το δορυφόρο, έχουμε διαχωρισμό επαγγελματιών και ετεροεπαγγελματιών, ενώ στο πρόγραμμα για τα παρακάρλια δεν είχαμε κάτι τέτοιο. Επιτέλους πάρτε απόφαση. Ποια είναι η πολιτική σας με τους επαγγελματίες και τους ετεροεπαγγελματίες; Και ενώ στα παρακάρλια ήταν για δύο χρόνια, αυτό είναι για ένα χρόνο. Καταλαβαίνετε ότι έχει να κάνει με τη λέξη δικαιοσύνη. Αλλά είναι και αυτό και γενικά όλα τα μέτρα, όπως το μέτρο 5.2.

Και ερωτώ: Σκοπεύετε να αποκαταστήσετε την αδικία σε εκατοντάδες αγρότες οι οποίοι σήμερα -το ξέρετε πολύ καλά- είχαν αποκαταστήσει ιδίες δαπάνες και δεν γνώριζαν την αλλαγή κατηγορίας η οποία ήρθε 7 Αυγούστου του 2024; Γιατί αυτοί οι άνθρωποι σήμερα να είναι σε μειονεκτική θέση σε σχέση με τους άλλους; Για ποιο λόγο;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Κέλλας.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κύριε Κόκκαλη, τα προβλήματα που καλούμαστε να διαχειριστούμε και να επιλύσουμε μετά τις αλλεπάλληλες κλιματικές κρίσεις αλλά και τις ζωονόσους που πλήττουν τα τελευταία χρόνια και τον αγροτικό και τον κτηνοτροφικό κόσμο, είναι πολλά. Ωστόσο, στο ΥΠΑΑΤ και στην Κυβέρνηση δίνουμε καθημερινά μάχη για τη στήριξη του εισοδήματος των αγροτών μας και την ανάταξη του πρωτογενούς τομέα.

Σε αυτό το πλαίσιο, λοιπόν, εντάσσεται και η ΚΥΑ της 1-08-2025, που υπογράφτηκε από το Υπουργείο Αγροτικής Ανάπτυξης και το Υπουργείο Οικονομικών για τους αγρότες των περιφερειακών ενοτήτων Λάρισας, Καρδίτσας, Τρικάλων, Μαγνησίας και Φθιώτιδας, οι οποίοι είδαν τα χωράφια τους να πλημμυρίζουν και να καλύπτονται από τα φερτά υλικά και να καθίσταται αδύνατη η καλλιέργειά τους λόγω των θεομηνιών «Daniel» και «Elias» από τον Σεπτέμβριο του 2023.

Η εν λόγω Υπουργική Απόφαση προβλέπει αποζημιώσεις συνολικού ύψους 12 εκατομμυρίων ευρώ και αφορά αποκλειστικά αγροτεμάχια, τα οποία δηλώθηκαν στην ενιαία αίτηση ενίσχυσης του 2024 ως πλημμυρισμένα με φερτά υλικά και τα οποία είχαν δηλωθεί και στην αντίστοιχη αίτηση του 2023, προκειμένου να διασταυρωθούν τα στοιχεία και να διασφαλισθεί η επιλεξιμότητά τους. Οι τιμές για λόγους ισότητας και δικαιοσύνης είναι ίδιες με τις τιμές που δόθηκαν στο «Πρόγραμμα της Κάρλας». Εδώ όμως πρόκειται για «Πρόγραμμα de minimis». Ξέρετε πολύ καλά -έχετε περάσει από τη θέση που είμαι εγώ σήμερα- ότι το de minimis δεν μπορεί να δοθεί για δύο συνεχόμενες χρονιές. Σωστά; Και εκεί υπάρχει η ιδιαιτερότητα για τους κατ’ επάγγελμα ή μη αγρότες.

Λέτε ότι οι αγρότες που φρόντιζαν τα χωράφια τους μετά τις πλημμύρες τιμωρούνται και ότι η υποχρέωση δήλωσης για ζημιές από φερτά υλικά στην ενιαία αίτηση ενίσχυσης του 2024 γνωστοποιήθηκε εκ των υστέρων. Από πού προκύπτει αυτό; Όσον αφορά την ενημέρωση των αγροτών, το ΟΣΔΕ το 2024 άνοιξε τέλος Ιουλίου, αρχές Αυγούστου, στις 5 Αυγούστου. Και στις 7 Αυγούστου απεστάλη από τον ΟΠΕΚΕΠΕ ειδικό ενημερωτικό σημείωμα σε όλα τα ΚΥΔ της χώρας για την ενημέρωση των αγροτών ακόμα και με τον ακριβή κωδικό που όφειλαν να συμπληρώσουν στη δήλωσή τους.

Ως εκ τούτου η ενημέρωση των ενδιαφερομένων έγινε εγκαίρως, όπως και όταν έπρεπε. Δεν έγινε εκ των υστέρων, όπως γράφετε στην ερώτησή σας. Στις 5 Αυγούστου άνοιξε η δήλωση του ΟΣΔΕ και στις 7 Αυγούστου εστάλη από τον ΟΠΕΚΕΠΕ στα ΚΥΔ η ενημέρωση για τον κωδικό. Και δεν έχουμε κανένα λόγο να το κάνουμε για να αφήσουμε κάποιους απ’ έξω. Δεν έχει κανένα νόημα απολύτως, ιδίως μετά από τόσο μεγάλη καταστροφή η οποία έπληξε τον θεσσαλικό κάμπο.

Συγκεκριμένα στις 7 Αυγούστου κατά τη διενέργεια της τότε ενιαίας αίτησης ενίσχυσης ο ΟΠΕΚΕΠΕ απέστειλε ενημερωτικό δελτίο σε όλα τα ΚΥΔ -το έχω εδώ, αν θέλετε να σας το καταθέσω- προκειμένου να υπάρξει ενιαία αντιμετώπιση για όλα τα αγροτεμάχια που δεν ήταν δυνατόν να καλλιεργηθούν λόγω των φυσικών καταστροφών. Για λόγους ομοιομορφίας και ίσης αντιμετώπισης όλων των αγροτών δημιουργήθηκε μια ομάδα καλλιέργειας, η 97.2, η οποία περιελάμβανε την ομάδα «αγροτεμάχια πλημμυρισμένα με φερτά υλικά».

Υπήρξε, δηλαδή, άμεση ανταπόκριση από το ΥΠΑΑΤ στο θέμα που είχε επισημανθεί από Θεσσαλούς αγρότες κυρίως, για την ύπαρξη ειδικής επισήμανσης καταγραφής των αγροτεμαχίων που υπέστησαν ζημιές από φερτά υλικά, ώστε να μπορέσουν και αυτοί να περιληφθούν μετέπειτα στη διαδικασία αποζημίωσης.

Απ’ όλα τα παραπάνω, κύριε Κόκκαλη, δεν βλέπω ποια είναι η αδικία και πού είναι η αδικία. Ούτε λόγο είχαμε να αφήσουμε κάποιον απ’ έξω ούτε πρόθεση να αδικήσουμε κανέναν. Αντιθέτως διαπιστώνει κανείς ότι υπήρξε και έγκαιρη ενημέρωση και ικανοποίηση ενός δίκαιου αιτήματος και μια πολιτεία που αφουγκράζεται τα αιτήματα και τα προβλήματα των αγροτών και βοηθά να σταθούν όρθιοι από τις ζημιές που προκάλεσε η θεομηνία «Daniel».

Τα υπόλοιπα θα τα πω στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:** Κύριε Κέλλα, τώρα λέτε ότι ήταν και προϋπόθεση η δήλωση στην αίτηση ενιαίας ενίσχυσης του 2024. Σωστά;

Ένα μήνα πριν, στις 7 Ιουνίου του 2025, ξέρετε τι λέγατε; Λέγατε για το 2024; Όχι. Θα το προσκομίσω. Τώρα, ή εσείς δεν έχετε επαφή ή ο ΟΠΕΚΕΠΕ άλλα κάνει. Να το δεχτώ! Στις 7 Ιουνίου του 2025 λέγατε ότι προϋπόθεση για τη χορήγηση της κρατικής ενίσχυσης, η οποία χορηγείται ανά είδος καλλιέργειας που έχουν δηλωθεί τα εν λόγω αγροτεμάχια το 2023 με φερτά υλικά, είναι η δήλωση των αγροτεμαχίων στην ενιαία αίτηση ενίσχυσης του 2023, για να μπορεί να γίνει η χωρική τους συσχέτιση. Τα αιτήματα των αγροτών έχουν πιστοποιηθεί βάσει της εικόνας από τον δορυφόρο και θα αποζημιωθούν άμεσα.

Αυτοί οι άνθρωποι αυτές τις προϋποθέσεις που λέγατε τον Ιούνιο του 2025, τις πληρούν. Σωστό αυτό που λέγατε τον Ιούνιο του 2025. Τις πληρούν. Τον Ιούνιο του 2025 δεν λέγατε ότι υπάρχει προϋπόθεση να το έχει δηλώσει και στη δήλωσή του 2024. Γιατί πολλοί δεν το δήλωσαν, γιατί δεν το ήξεραν.

Όταν στέλνει ο ΟΠΕΚΕΠΕ έγγραφο στα ΚΥΔ το ΚΥΔ από πού έχει υποχρέωση να ενημερώσει; Και εν πάση περιπτώσει, η πολιτική του Υπουργείου Αγροτικής Ανάπτυξης ασκείται μέσω των ΚΥΔ; Δεν το κατάλαβα.

Αυτό άκουσαν γι’ αυτό είναι εξαγριωμένοι οι αγρότες, τα δικά σας λόγια ότι οι προϋποθέσεις είναι δύο: να το είχαν δηλώσει στο 2023 -λογικό ξεκάθαρα- και να το είχε αποτυπώσει ο δορυφόρος, δηλαδή τα φερτά υλικά. Και ξαφνικά βγαίνουν εκτός. Γιατί;

Γιατί στις 7 Αυγούστου του 2024 ο ΟΠΕΚΕΠΕ έστειλε στα ΚΥΔ mail και είπε μια άλλη κατηγορία θα δημιουργηθεί. Και πού θα το πάρουν είδηση, πού θα το πάρουν χαμπάρι οι αγρότες; Αν κάποιος κάνει μόνος του δήλωση, εάν κάποιο ΚΥΔ δεν πήρε το mail, εάν, εάν; Εν πάση περιπτώσει, είναι σοβαρό κράτος αυτό; Έπαθαν ζημιά οι άνθρωποι. Προχωρήστε σε σχετική έκδοση άλλης απόφασης. Έχουν πάθει ζημιά και είναι αδικία και η αδικία πρέπει να αποκατασταθεί.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ξέρετε πολύ καλά ότι οι αγρότες κάνουν δήλωση στα ΚΥΔ. Το ξέρετε πάρα πολύ καλά. Και μην ψάχνετε να βρείτε διάφορες δικαιολογίες.

Στον αγώνα για τη στήριξη του πρωτογενούς τομέα είμαστε όλοι στην ίδια πλευρά και δεν υπάρχουν και δεν χωράνε αδικίες. Όλοι όσοι είχαν ζημιές από φερτά υλικά ενημερώθηκαν από τα ΚΥΔ και έκαναν τη σχετική δήλωση. Στη συνέχεια η κατηγοριοποίηση των αγροτεμαχίων έγινε ανάλογα με το αν έχουν ή όχι επηρεαστεί από αυτήν τη φυσική καταστροφή στο σύνολο ή σε τμήμα της έκτασής τους και ακολούθησε η εξακρίβωση της επιλεξιμότητάς τους πριν σημειωθεί η καταστροφή. Μετά την επεξεργασία και την ανάλυση όλων των παραπάνω δεδομένων διενεργήθηκε έλεγχος για τα αγροτεμάχια που κρίθηκαν επιλέξιμα και συνεκτιμήθηκαν τόσο το αρχείο από το σύστημα Κοπέρνικος, τον δορυφόρο, όσο και από το σύνολο των εικόνων και πριν και μετά το πλημμυρικό φαινόμενο.

Επισημαίνω λοιπόν ότι όσοι είναι εγγεγραμμένοι στο Μητρώο Αγροτών ως επαγγελματίες αγρότες θα πάρουν το 100% της ενίσχυσης, ενώ οι υπόλοιποι, οι μη κατά κύριο επάγγελμα αγρότες, το 50%. Η ενίσχυση δε καταβάλλεται από τον ΟΠΕΚΕΠΕ, ο οποίος θα ενημερώσει και ηλεκτρονικά τους δικαιούχους. Προϋπόθεση βεβαίως είναι η υποβολή υπεύθυνης δήλωσης εντός πέντε ημερών.

Έγινε αναλυτικός έλεγχος, κύριε Κόκκαλη. Εάν ένας δήλωνε, ενώ αποκατέστησε το χωράφι, φερτά υλικά, με τον δορυφορικό έλεγχο του Κοπέρνικου θα φαινόταν ότι δεν είχε φερτά υλικά, επομένως δεν θα μπορούσε να πάρει ενίσχυση.

**ΒΑΣΙΛΕΙΟΣ ΚΟΚΚΑΛΗΣ:** Ο Δορυφόρος ήταν δύο μήνες μετά τον Ντάνιελ.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ο δορυφόρος έλεγξε και πριν τον Ντάνιελ και μετά τον Ντάνιελ. Δηλαδή κάποια χωράφια, κάποιες χιλιάδες στρέμματα, έφυγαν εκτός γιατί φαινόταν και πριν τον Ντάνιελ ακαλλιέργητα και μετά τον Ντάνιελ ακαλλιέργητα, κύριε Κόκκαλη. Ένα-ένα ελέγχθηκαν τα κομμάτια.

Ποιος είχε λόγο να αδικήσει ποιον; Να ωφεληθούμε τι; Δεν ξέρω γιατί αντιδράτε, πραγματικά, σε ένα δίκαιο αίτημα. Η παρέμβαση ήρθε για να στηρίξει τους πληγέντες του πρωτογενούς τομέα σε μια περίοδο που οι επιπτώσεις της κλιματικής κρίσης, ξέρετε πάρα πολύ καλά, ότι είναι ιδιαίτερα αισθητές και ειδικά στην περιοχή μας και να αποδείξει για άλλη μια φορά τη συνέπεια λόγων και έργων της Κυβέρνησης, που στέκεται δίπλα στους ανθρώπους του μόχθου, και στους αγρότες και στους κτηνοτρόφους.

Λέτε ότι είναι αδικία. Πείτε μου εσείς πώς μπορεί να αλλάξει αυτό το πράγμα. Ο δορυφόρος δείχνει καλλιεργημένα. Άμα είναι καλλιεργημένα πώς θα πάρουν για ακαλλιέργητα; Πείτε μου ποιος είναι ο τρόπος. Όταν ένα χωράφι έχει δέντρα μπορείτε να πείτε ότι είναι ακαλλιέργητο; Γελάτε.

**ΒΑΣΙΛΕΙΟΣ ΚΟΚΚΑΛΗΣ:** Γελάω γιατί δεν καταλαβαίνετε.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Γελάτε γιατί δεν μπορείτε να απαντήσετε. Κύριε Κόκκαλη, ένα-ένα ελέγχθηκαν τα κομμάτια και πριν τον Ντάνιελ και μετά. Ό,τι ήταν πριν ακαλλιέργητο δεν παίρνει ενίσχυση και μετά.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε και ολοκληρώνουμε με την έβδομη με αριθμό 1329/8-9-2025 επίκαιρη ερώτηση του πρώτου κύκλου της Βουλευτού Α΄ Ανατολικής Αττικής της Κ.Ο. «ΠΛΕΥΣΗ ΕΛΕΥΘΕΡΙΑΣ» κυρίας Ελένης Καραγεωργοπούλου προς τον Υπουργό Ψηφιακής Διακυβέρνησης με θέμα: «Νέα ήθη νέα έθιμα στο Ελληνικό Κτηματολόγιο από την Κυβέρνηση της Διαφθοράς».

Παρακαλώ, έχετε τον λόγο, κυρία συνάδελφε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Νέα ήθη και έθιμα στο Ελληνικό Κτηματολόγιο από την Κυβέρνηση της διαφθοράς. Ακούσαμε τον Πρωθυπουργό της χώρας στη Διεθνή Έκθεση Θεσσαλονίκης να μας μιλάει για την Κτηματολόγιο ΑΕ εμπορική εταιρεία. Δηλαδή φρόντισε με μια εξαγγελία να μετατρέψει το νομικό πρόσωπο δημοσίου δικαίου Ελληνικό Κτηματολόγιο σε εμπορική εταιρεία. Θα θέλαμε την εξήγηση τη δική σας για αυτό και τι ακριβώς ετοιμάζετε. Σε τι ακριβώς θα βρεθούμε σε λίγο καιρό αντιμέτωποι.

Η πραγματικότητα που γνωρίζουμε από τη δραστηριότητα στο πεδίο των συναλλαγών είναι ότι το Κτηματολόγιο ως νομικό πρόσωπο δημοσίου δικαίου δεν οδεύει προς ολοκλήρωση, όπως ανακοινώθηκε στη Θεσσαλονίκη, αλλά το έργο της κτηματογράφησης βρίσκεται σε τέλμα. Απόδειξη μάλιστα είναι ότι με την έναρξη αυτής της περιόδου, στις 3 Σεπτεμβρίου, δημοσιεύτηκε ο νόμος για το πειθαρχικό δίκαιο υπαλλήλων και εκεί μάλιστα ψηφίστηκε διάταξη παράτασης συμβάσεων μίσθωσης έργου υπαλλήλων του Κτηματολογίου για ένα έτος. Δηλαδή οι συμβάσεις ενός έτους θα έληγαν και τις παρατείνατε για έναν ακόμη χρόνο σε εργαζόμενους.

Εργαζόμενοι ωστόσο στο Ελληνικό Κτηματολόγιο, επαγγελματίες του νομικού κόσμου, πολίτες, διαμαρτύρονται γιατί τα πληροφοριακά συστήματα του φορέα καταρρέουν. Σε καθημερινή βάση συμβαίνει αυτό όχι μόνο την εποχή που κατέρρευσε όλη η βάση δεδομένων, δηλαδή το 2025 στις αρχές του καλοκαιριού και το 2024 επίσης, και δεν έχουμε τα πορίσματα των αιτιών της κατάρρευσης της βάσης δεδομένων. Η ψηφιοποίηση διαδικασιών αγνοείται σε ποιο στάδιο βρίσκεται και αν έχουν γίνει οι ενδεδειγμένοι έλεγχοι, ενώ ιδιώτες και εταιρείες, εταιρείες όπως Prosperty, Σωτήριος Σακαρέτσιος, ιδιώτης, πρώην μετακλητός υπάλληλος του Υπουργείου, προσεγγίζουν και δρουν ανεξέλεγκτα εντός του φορέα, όπως έχει περισσότερες φορές καταγγελθεί και εγγράφως σε επιστολή που απέστειλαν οι αρμόδιοι του Τμήματος Πληροφορικής του Κτηματολογίου αρχές του καλοκαιριού στον ίδιο τον Πρωθυπουργό.

Παρά το γεγονός της διαπιστωμένης απορρύθμισης της κτηματογράφησης στα εγκαίνια του νέου κτιρίου του Κτηματολογίου Λαγκαδά Θεσσαλονίκης στις 5.9 με την παρουσία του νέου προσωρινού προέδρου διοίκησης του Κτηματολογίου είδαμε να εκτίθεται μια ψευδής εικόνα με έμφαση στον νέο στόχο του Ενιαίου Μητρώου Ακινήτων.

Πότε θα ολοκληρωθεί, κύριε Υφυπουργέ, ο αρχικός σχεδιασμός του Ταμείου Ανάκαμψης συγχρηματοδότηση, μελέτη, υλοποίηση της μετάπτωσης μέσω εκτελεστικής σύμβασης με τη δέσμευση της Κυβέρνησης για το αποτέλεσμα μετά από εκτεταμένους δειγματοληπτικούς ελέγχους στην ποιότητα του παραδοτέου έργου τόσο ως προς το λειτουργούν κτηματολόγιο όσο και ως προς την ψηφιοποίηση αρχείων;

Επειδή το Μητρώο Ιδιοκτησίας και Διαχείρισης Ακινήτων, που θα ενεργοποιήσει το Ενιαίο Μητρώο Ακινήτων, προϋποθέτει για λόγους διαφάνειας και ασφάλειας τη μετάπτωση ορθών δεδομένων της κτηματογράφησης στο κυβερνητικό νέφος, αυτό που υποσχέθηκε η εταιρεία Vodafone ότι θα υλοποιήσει και πληρώθηκε αδρά και πληρώνεται ακόμα από το 2023, γεγονός που δεν συμβαίνει, πώς εννοείτε ότι εγγυάστε ως Δημόσιο τη διαχείριση κρίσιμων πληροφοριών που αφορούν σε ιδιωτική και δημόσια περιουσία με ασφάλεια, συνέπεια και ορθότητα;

Γιατί καθυστερεί παρά το νόμο η προκήρυξη θέσης προέδρου του Ελληνικού Κτηματολογίου εδώ και σαράντα οκτώ μήνες με παράκαμψη της διαδικασίας του ΑΣΕΠ κατά παράβαση του νόμου Κεραμέως που η ίδια η Κυβέρνησή σας ψήφισε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ελάτε, κύριε Υπουργέ, έχετε τον λόγο και, παρακαλώ, εντός του χρόνου σας.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Υφυπουργός Ψηφιακής Διακυβέρνησης):** Ευχαριστώ, κύριε Πρόεδρε.

Κυρία συνάδελφε, με αφορμή την ερώτησή σας μου δίνεται η ευκαιρία να αναδείξω την πολύ μεγάλη πρόοδο και την πορεία που αυτήν τη στιγμή συμβαίνει στο Ελληνικό Κτηματολόγιο, πρόοδο και πορεία και όχι την εικόνα που πάτε να παρουσιάσετε μιας κατάρρευσης. Αυτήν τη στιγμή η πρόοδος η οποία συντελείται οφείλεται στη διοίκηση και στους εργαζομένους, φυσικά, οι οποίοι καθημερινά δίνουν μια σκληρή μάχη και τους το αναγνωρίζουμε αυτό. Και φυσικά δεν μπορείτε να λέτε εσείς ότι βρίσκεται σε τέλμα, γιατί ουσιαστικά λοιδορείτε τον αγώνα και την προσπάθεια που κάνουν όλοι αυτοί οι άνθρωποι.

Το Κτηματολόγιο για μας είναι μια μεταρρύθμιση μείζονος σημασίας που ενισχύει τη διαφάνεια και ουσιαστικά εκσυγχρονίζει τη δημόσια διοίκηση. Ας πάμε να πούμε όμως τι έχουμε κάνει, πού βρισκόμαστε και τι μέλλει γενέσθαι.

Μόλις το 2024 καταργήθηκαν 392 υποθηκοφυλακεία και πλέον έχουμε 17 Κτηματολογικά Γραφεία και 75 υποκαταστήματα. Το οποίο τι σημαίνει; Ενιαίες διαδικασίες και σαφείς κανόνες, δηλαδή βάζουμε τέλος, βάλαμε τέλος, σε παρωχημένες διαδικασίες και δυσλειτουργίες οι οποίες συνέβαιναν και ουσιαστικά διευκολύνουμε τη ζωή των Ελλήνων πολιτών και τη δουλειά των επαγγελματιών.

Όσον αφορά το κομμάτι του έργου της ψηφιοποίησης, εντάχθηκε ως εμβληματικό έργο στο Ταμείο Ανάκαμψης και προχωρά εντός των οροσήμων. Αυτό που πρέπει να αναφερθεί –γιατί έχει σημασία- είναι ότι όλη αυτή η ψηφιοποίηση γίνεται με πολύ μεγάλο σεβασμό στις αρχές ασφάλειας των δεδομένων και των εμπράγματων φυσικά δικαιωμάτων των πολιτών.

Τρίτον, προχωρήσαμε σε ένα εκτεταμένο πρόγραμμα εκσυγχρονισμού των πληροφοριακών υποδομών και επίσης προχωράει και η μετάβαση στο κυβερνητικό νέφος, το g-cloud όπως λέγεται. Γι’ αυτόν τον λόγο ουσιαστικά εξασφαλίσαμε και εκατό ανθρωποώρες υποστήριξη εμπειρογνωμόνων της Oracle, όπως επίσης και μια προγραμματική συμφωνία με το Πανεπιστήμιο των Ιωαννίνων.

Τέταρτον, το Ενιαίο Μητρώο Ακινήτων. Ουσιαστικά, μιλάμε για ένα ολοκληρωμένο πληροφοριακό σύστημα το οποίο θα έχει τα δεδομένα τα οποία είναι διάσπαρτα σε φορείς του Ελληνικού Δημοσίου το οποίο προκαλεί μεγάλη ταλαιπωρία σε πολίτες και επαγγελματίες. Πλέον θα έχουμε ουσιαστικά έναν ψηφιακό χάρτη, μια εικόνα της ακίνητης περιουσίας όλων των Ελλήνων. Περισσότερη ασφάλεια, περισσότερη διαφάνεια, περισσότερα αποτελέσματα για τη δημόσια διοίκηση. Εσείς μπορεί να μην τα θέλετε αυτά, αλλά κατ’ αυτόν τον τρόπο περιορίζεται η γραφειοκρατία και αναβαθμίζεται η χώρα μας σε ευρωπαϊκό επίπεδο.

Όσον αφορά το κομμάτι του προέδρου -και τα υπόλοιπα θα τα πούμε και δευτερολογία- ναι, προφανώς πρέπει να υπάρξει μια καθυστέρηση ενόψει κάποιων κρίσιμων έργων τα οποία υπάρχουν για το Κτηματολόγιο τα οποία σας προανέφερα, αλλά επιδίωξή μας είναι η επιλογή φυσικά να γίνει με διαφάνεια και ακεραιότητα.

Τα υπόλοιπα θα τα πω στη δευτερολογία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κυρία συνάδελφε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Υφυπουργέ, καταλαβαίνουμε όλοι ότι προσπαθείτε να ωραιοποιήσετε μια κατάσταση η οποία είναι τραγική. Δεν είναι απλά κακή, είναι τραγική. Στις πρώτες εγγραφές στο λειτουργούν Κτηματολόγιο έχουμε «σκουπίδια». Τα «σκουπίδια» δεν σας τα λένε μόνο οι συμβολαιογράφοι που προσπαθούν να δουλέψουν με μία πλατφόρμα που στην πραγματικότητα δεν λειτουργεί. Και η ομιλούσα σήμερα διένυσα τρεις ώρες προσπάθειας, για να υποβάλω μία πράξη και κατέρρευσε το σύστημα, κατέρρεε διαρκώς. Μια πλατφόρμα μέσα από την οποία εξαρτά το Ελληνικό Δημόσιο έσοδα δεν λειτουργεί, παριστάνετε ότι λειτουργεί! Σας το λέει και η έκθεση του ίδιου του Νομικού Συμβουλίου του Κράτους. Ελπίζω να την έχετε διαβάσει. Αν δεν την έχετε διαβάσει, μπείτε στον κόπο να δείτε ορισμένα στοιχεία που παρουσιάζουν για την τραγική κατάσταση στις πρώτες εγγραφές μόνο για τα δικαιώματα του Ελληνικού Δημοσίου.

Άρα, τίθεται και θέμα εθνικής ασφάλειας. Γιατί εδώ δεν πρόκειται για την περιουσία των ιδιωτών, πρόκειται για το Ελληνικό Δημόσιο. Πριν από λίγα χρόνια δηλώνατε τον Λευκό Πύργο ως αγνώστου και το πουλούσατε μάλιστα ως αγνώστου στο Υπερταμείο. Λοιπόν, έχουμε την έκθεση του Νομικού Συμβουλίου του Κράτους, που είναι δημοσιοποιημένο έγγραφο και δεν είναι επαγγελματίες που τα λένε ούτε είναι κομματικά στελέχη ούτε Βουλευτές. Η έκθεση του ίδιου του Νομικού Συμβουλίου του Κράτους τι λέει; Ότι υπάρχουν πάρα πολλά ζητήματα στο Νομικό Συμβούλιο, τα οποία δεν μπορούν να προχωρήσουν για διεκδίκηση των εμπραγμάτων δικαιωμάτων του Ελληνικού Δημοσίου, γιατί είναι ανακριβείς οι πρώτες κτηματολογικές εγγραφές, που συντηρούν την ασάφεια και την ανασφάλεια. Είναι ελλιπή και αντιφατικά τα στοιχεία.

Το γνωρίζετε ότι υπάρχουν ακίνητα ως αγνώστου που είναι Ελληνικό Δημόσιο; Γνωρίζετε σε πόσα λάθη κάνουν αναφορές ή ενστάσεις που δεν περιλαμβάνονται στις τελικές εγγραφές; Γιατί διώξατε δικηγόρους από το Ελληνικό Κτηματολόγιο, που παρέδιδαν τις εκθέσεις τους και εντόπιζαν τα λάθη στα παραδοτέα; Γιατί επιτρέψατε και επιτρέπετε στον βαθμό της είσπραξης κονδυλίων από το Ταμείο Ανάκαμψης να παραδίδουν οι ανάδοχοι έργα τα οποία βρίθουν λαθών και, ενώ στα δείγματα που παρουσιάζετε στους δικηγόρους έχουν εντοπιστεί αυτά τα λάθη, τους καλείτε να παραβλέψουν, να παραδώσουν εργασίες προβληματικές; Γιατί; Για να παραδοθεί το έργο, να κλείσει η ανάρτηση, να δοθούν τα στοιχεία τα εσφαλμένα στις πρώτες εγγραφές μέσα από δείγματα προβληματικά και να μην επεκταθεί ο έλεγχος, όπως επιβάλλεται σε περιπτώσεις ελέγχου στο συνολικό έργο, όταν εντοπίζονται αρκετά σφάλματα στα δείγματα του ελέγχου.

Τα ζητήματα που ανακύπτουν είναι πάρα πολλά. Όσο για την ψηφιοποίηση, γνωρίζετε πάρα πολύ καλά ότι έχει ζητηθεί από τον κ. Παπαστεργίου και έχει δοθεί ένα κονδύλι τεσσάρων εκατομμυρίων στα μέσα μαζικής επικοινωνίας, για να διαφημίσετε από το 2024 το έργο της ψηφιοποίησης, όταν αυτό αφορά μόνο σε αντιγραφή και δεν αφορά σε διοχέτευση στοιχείων σε μια βάση δεδομένων. Και δεν ομολογείτε ότι ακόμα και στο πεδίο της έρευνας στην πλατφόρμα του Ελληνικού Κτηματολογίου οι δικηγόροι είναι ανέφικτο να κάνουν έλεγχο με βάση αλφαβητικό ευρετήριο του Υποθηκοφυλακείου Αθηνών, το οποίο ήταν μηχανογραφημένο και χάθηκε με ευθύνη του φορέα. Χάθηκε! Και το ηλεκτρονικό αρχείο, επίσης, έχει καταστραφεί. Εάν οποιοσδήποτε δικηγόρος βρεθεί στην πλατφόρμα για έρευνα στο πεδίο του αλφαβητικού ευρετηρίου -και πώς αλλιώς θα γίνει η έρευνα;- δεν υπάρχει κατάλογος αλφαβητικού ευρετηρίου για το Υποθηκοφυλακείο Αθηνών.

Ντροπή σας! Ντροπή σας, πραγματικά να εμφανίζετε αυτό το άθλιο έργο για το οποίο έχουν ξοδευτεί εκατομμύρια ευρώ και οι Έλληνες φορολογούμενοι επιβαρύνονται διαρκώς, να το εμφανίζετε ως έργο ουσίας και έργο που θα διοχετεύσει στην ελληνική κοινωνία προβληματικά στοιχεία σε κίνδυνο της ατομικής, της ιδιωτικής και της δημόσιας περιουσίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ελάτε, κύριε Υφυπουργέ, να κλείσουμε.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Υφυπουργός Ψηφιακής Διακυβέρνησης):** Η ντροπή, λοιπόν, είναι όλη δική σας για τα ψεύδη τα οποία μεταφέρετε.

Και θα ξεκινήσω πάνω απ’ όλα με τα νέα ήθη και νέα έθιμα, έτσι όπως ακριβώς ο τίτλος σας. Αν εννοείτε νέα ήθη και νέα έθιμα μια Κυβέρνηση η οποία αποφάσισε να ασχοληθεί με μια κατάσταση η οποία άλλοι την αντιμετώπιζαν με αναβλητικότητα, ναι εμείς είμαστε αυτή η Κυβέρνηση η οποία αντιμετωπίζει και παθογένειες και αντιμετωπίζουμε καταστάσεις και πράγματα τα οποία άλλοι τα ανέβαλαν, όπως είναι και το Κτηματολόγιο.

Επίσης, όσον αφορά τη λειτουργία του Κτηματολογίου, ο χαρακτήρας και η αποστολή δεν πρόκειται να αλλάξουν. Να μην έχετε καμία αμφιβολία.

Λέτε ότι είστε συμβολαιογράφος και μεταφέρετε πράγματα. Προφανώς, μπορεί να υπάρχουν κάποια ζητήματα, για τα οποία είμαστε σε συνεχή επικοινωνία ακόμα και με το συντονιστικό όργανο και με συνδικαλιστές των συμβολαιογράφων. Και προχθές, είχαμε μια άμεση επικοινωνία και συζήτηση όπου λύνουμε πράγματα και καταστάσεις. Κανένας δεν καλείται επίσης να παραδώσει εσφαλμένα παραδοτέα. Και όλα γίνονται βάσει των συμβατικών υποχρεώσεων.

Όσον αφορά την ψηφιοποίηση, που λέτε ότι αγνοείτε σε ποιο στάδιο βρίσκεται, παντού το έχουμε ανακοινώσει. Ανοίξτε λίγο τον υπολογιστή σας να δείτε ότι βρίσκεται στο 77% και έχουν γίνει 462 εκατομμύρια σελίδες. Προφανώς, όταν ολοκληρωθεί το έργο των εξακοσίων εκατομμυρίων σελίδων όλα θα λειτουργούν πολύ καλά.

Όμως, επειδή η υποκρισία περισσεύει και ειδικά από το δικό σας κόμμα, τα μοναδικά νέα ήθη και έθιμα τα οποία έχουν έρθει εδώ στη Βουλή είναι ότι οι Έλληνες πολίτες, όταν ψήφιζαν ένα κόμμα και τους Βουλευτές ενός κόμματος, σε εσάς παρουσιάσατε κάποια νέα ήθη, να μπουν άλλοι φίλοι της Προέδρου σας. Όταν μιλάτε, λοιπόν, για νέα ήθη και έθιμα, να είστε πάρα πολύ προσεκτική. Η ντροπή είναι όλη δική σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν θα συζητηθούν κατόπιν συνεννόησης:

Η έκτη με αριθμό 1323/8-9-2025 επίκαιρη ερώτηση δεύτερου κύκλου της Βουλευτού Β1΄ Βόρειου Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κυρίας Αφροδίτης Κτενά προς την Υπουργό Παιδείας, Θρησκευμάτωνκαι Αθλητισμού με θέμα: «Να ανακληθούν οι άδειες των ιδιωτικών δήθεν πανεπιστημίων και να καταργηθεί ο νόμος-έκτρωμα 5094/2024 για τα ιδιωτικά "πανεπιστήμια"».

Η ένατη με αριθμό 1308/4-9-2025 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κυρίας Αικατερίνης Νοτοπούλου προς την Υπουργό Εργασίας και Κοινωνικής Ασφάλισης με θέμα: «Ανάγκη νομοθετικής παρέμβασης για την αποκατάσταση των ασφαλιστικών δικαιωμάτων των πρώην εργαζομένων της ΕΛΒΟ».

Και η όγδοη με αριθμό 1307/4-9-2025 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κυρίας Αικατερίνης Νοτοπούλου προς την Υπουργό Κοινωνικής Συνοχής και Οικογένειαςμε θέμα: «Ο φτωχός πληθυσμός στην Ελλάδα αυξήθηκε το 2024, ενώ το Ελάχιστο Εγγυημένο Εισόδημα μειώθηκε ως ποσοστό του εθνικού κινδύνου φτώχειας».

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 20.52΄ λύεται η συνεδρίαση για αύριο, ημέρα Τρίτη 16 Σεπτεμβρίου 2025 και ώρα 10.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που σας έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**